(14)

# atha sthāyi-bhāva-prakaraṇam

**|| 14.1-2 ||**

**sthāyi-bhāvo’tra śṛṅgāre kathyate madhurā ratiḥ ||**

**sā,** yathā govinda-vilāse—

**kālāhi-vaktra-vilasad-rasanāgrajāgrad-**

**gopī-dṛg-añcala-camatkṛti-biddha-marmā |**

**śarmādiśatv aruṇa-ghūrṇita-locanāntaḥ-**

**sañcāra-cūrṇita-satī-hṛdayo mukundaḥ ||**

**śrī-jīvaḥ :** atīva sādhvī samaryādāpi tvadīyaṁ saṁvādaṁ mayā saha tvad-anurāga-mayaṁ saṅkathanaṁ tadaiva mādhvīkaṁ matto nipīya āsvādya gatāvalambā sarvatrodāsīnā satī ghūrṇamānā sthairya-vinā-bhūtā nīvīṁ skhalantīm api na vidāṁcakāra ||1-2||

**viśvanāthaḥ :** atha sthāyi-bhāvāḥ |

namaś caitanya-rūpāya mādhurya-sthāyine sadā |

sva-sāmarthye’py aho sāmya-sāmañjasyānuvartine ||

tad-grantha-kṛd eva granthārambhe maṅgalam ācarati—kālāhīti | kālāheḥ kāla-sarpasya vaktre vilasantī yā rasanā tasyā agram iva jāgrat sva-śauryam āviṣkurvat yad-gopī-dṛg-añcalaṁ tasya camatkṛtyā camatkṛti-mātreṇaiva biddhaṁ marma yasya sa iti gopī-viṣayā śrī-kṛṣṇa-ratiḥ sthāyi-bhāvo viddheti-padenāsvāda-vyañjakena rasatāṁ prāptaḥ | tatra gopī-viṣayālambanas tat-kaṭākṣa uddīpana-vibhāvaḥ | jṛmbhāromāñcādaya ākṣepa-labdhā anubhāvāḥ | autsukya-cāpalyādayo vyabhicāriṇaḥ | tathā aruṇo ghūrṇito jāta-ghūrṇo yo locanāntas tasya saṁcāreṇa cūrṇitaṁ satīnāṁ hṛdayaṁ yena sa iti śrī-kṛṣṇa-viṣayā gopī-ratiḥ sthāyi-bhāvaś cūrṇiteti padenāsvāda-vyañjakena rasatāṁ prāptaḥ | śrī-kṛṣṇa-tadīya-kaṭākṣādayaḥ pūrvavad vibhāvādyāḥ | evaṁ ca madhurā ratiḥ paraspara-viṣayāśrayoktā | yad uktaṁ—

mitho harer mṛgākṣyāś ca sambhogasyādi-kāraṇam |

madhurāpara-paryāyā priyākhyoditā ratiḥ || [bha.ra.si. 2.5.36] iti ||1-2||

**viṣṇudāsaḥ :** atha sthāyīti | tasya lakṣaṇaṁ, yathā tatraiva—

aviruddhān viruddhāṁś ca bhāvān yo vaśatāṁ nayan |

su-rājeva virājeta sa sthāyī bhāva ucyate || [bha.ra.si. 2.5.1] iti |

sthāyi-bhāvo’treti madhura-rater lakṣaṇaṁ, yathā tatraiva—

mitho harer mṛgākṣyāś ca sambhogasyādi-kāraṇam |

madhurāpara-paryāyā priyākhyoditā ratiḥ |

asyāṁ kaṭākṣa-bhrū-kṣepa-priya-vāṇī-smitādayaḥ || [bha.ra.si. 2.5.36] ||1||

sā yatheti | kālāhīti tad-grantha-kartā granthārambhe maṅgalam ācaryate | mukundaḥ śrī-kṛṣṇaḥ śarma sukham ādiśatu pradadātu viśveṣām iti śeṣaḥ | kīdṛśaḥ ? kālāhiḥ kṛṣṇa-varṇa-sarpas tasya vaktre mukhe vilasantī yā rasanā jihvā tasyā yad-agraṁ tad iva jāgrad rāgatvād āsaktyānavacchinna-tan-nirīkṣaṇa-parāṇāṁ gopīnāṁ yad dṛg-añcalaṁ netrāntas tena yā camatkṛtiś camatkāras tayā biddhaṁ tāḍitaṁ marma antar-hṛdayaṁ yasya saḥ | atra gopī-dṛg-añcalam ahi-jihvāgropamānena cāñcalyātiśayo dyotitaḥ | evaṁ gopīnāṁ dṛg-añcalena kṛṣṇasya vaivaśyam udāhṛtya rater ubhaya-niṣṭhatvāt tāsām api kṛṣṇa-kṛta-kaṭākṣeṇa tad darśayituṁ viśeṣaṇāntaram āha—punaḥ kīdṛśo mukundaḥ ? aruṇaṁ nisargād eva lohitaṁ ca tat ghūrṇitaṁ bhrāntaṁ ca yan netrāntam apāṅgas tasya yaḥ sañcāraḥ dhārevāvyavahita-prakṣepaṇaṁ tena cūrṇitāni samyak mathitāni satīnāṁ sādhvīnāṁ hṛdayāni manāṁsi yena saḥ ||2||

—o)0(o—

**|| 14.3 ||**

yathā vā, dāna-keli-kaumudyām (30)—

**govardhana-girim upetya kaṭākṣa-bāṇān**

**karṇa-sphuran-maṇi-śilopari saṅkṣuvānā |**

**kā bhrū-dhanur-dhuvana-sūcita-luñcaneyaṁ**

**vyagrīkaroty ahaha mām api sambhrameṇa ||**

**śrī-jīvaḥ :** *na vyākhyātam |*

**viśvanāthaḥ :** gopī-mātrāṇāṁ sthāyi-bhāvam uktvā tan-mukuṭa-maṇeḥ śrī-rādhāyāḥ sarvādhikyena tam udāhartum āha—yathā veti | govardhane ghaṭṭa-śulka-miṣeṇa yuvatīr nirotsyan śrī-kṛṣṇaḥ śrī-rādhām ālokyāha—maṇi-śilā-kuṇḍala-sthaṁ padma-rāga-khaṇḍaṁ tad-upari saṅkṣuvāṇā tejayantīti netrāntasya kuṇḍala-paryantaṁ punaḥ punar yātāyātena śrī-kṛṣṇa-darśana-spṛhā tayā ca tad-viṣayā ratiḥ sūcitā | keti madhumaṅgalaṁ prati praśnaḥ | bhrū-dhanuḥ-kampanena sūcitaṁ luñcanaṁ cauryaṁ yatheti | śarair biddhvā mām acetanīkṛtya dhairya-mati-smṛtyādi-dhanaṁ me hariṣyatīti bhāvaḥ | vyagrīkarotīti śaratejana-dhanur-dhavana-darśanenaiva tāvad ahaṁ vyagro vikala-citto’bhūvaṁ na jāne śarair viddhaḥ kīdṛśo bhaviṣyāmīti bhāvaḥ | mām api śūrāṇāṁ śiromaṇim apīti bhāvaḥ | tena ca śrī-rādhā-viṣayā ratiḥ sūcitā ||3||

**viṣṇudāsaḥ :** sāmānyato gopī-mātrāṇāṁ kaṭākṣeṇa kṛṣṇa-vaivaśyaṁ tasyāpi tena tāsāṁ ca darśayitvā śrī-vṛndāvaneśvarī-kaṭākṣa-kṣepeṇa tasya tad-atiśaya-vivakṣayā udāharaṇāntaram āha—yathā veti | govardhaneti | yajñārthaṁ haiyaṅgavīṇa-hāriṇīṁ saparijanāṁ śrī-rādhāṁ govardhana-taṭa-vartmani gacchantīṁ dṛṣṭvā śrī-kṛṣṇaḥ subalādibhiḥ saha nīla-maṇḍapikopari vartamānaḥ san nāndīmukhīm abhipṛcchan sautsukyam āha | upetya svayam āgatya kaṭākṣā vakrālokyanāny eva bāṇāḥ śarās tān karṇe sphuranto ye maṇayaḥ kuṇḍala-jaṭitāni ratnāni ta eva śilā śāṇa-pāṣāṇas tasyā upari saṅkṣuvāṇā niśātān kurvāṇā | bhrūr eva dhanus tasyā yad dhuvanaṁ kampanaṁ tena sūcitaṁ vyañjitaṁ luñcanam apanayanaṁ dasyu-karma yayā sā | ahaha āścarye | mām apīti sthairya-gāmbhīrya-maryādādi-guṇavattvena prasiddham apīty aper arthaḥ | sambhrameṇa saṁvegena hetunā kiṁ vā sahārtha-tṛtīyeyam | purva-rasāmṛte ca, yathā—

ciram utkuṇṭhita-manaso rādhā-mura-vairiṇoḥ ko’pi |

nibhṛta-nirīkṣaṇa-janmā pratyāśā-pallavo jayati || [bh.ra.si. 2.5.37]

tatraiva madhura rase—

bhrūvalli-tāṇḍava-kalā-madhurānana-śrīḥkaṅkelli-koraka-karambita-karṇa-pūraḥ |ko’yaṁ navīna-nikaṣopala-tulya-veṣovaṁśīraveṇa sakhi mām avaśīkaroti || [padyāvalī 158] iti |

tatraiva śrī-rādhā-mādhavālambanāyā rateḥ kiñcid vaiśiṣṭyam apy uddiṣṭam asti, yathā—

rādhā-mādhavayor eva kvāpi bhāvaiḥ kadāpy asau |sajātīya-vijātīyair naiva vicchidyate ratiḥ || [bha.ra.si. 3.5.21]

yathā—

ito dūre rājñī sphurati parito mitra-paṭalīdṛśor agre candrāvalir upari śailasya danujaḥ |asavye rādhāyāḥ kusumita-latā saṁvṛta-tanau dṛg-anta-śrīr lolā taḍid iva mukundasya valate ||

ghorā khaṇḍita-śaṅkhacūḍam ajiraṁ rundhe śivā tāmasībrahmiṣṭha-śvasanaḥ śama-stuti-kathā prāleyam āsiñcati |agre rāmaḥ sudhā-rucir vijayate kṛṣṇa-pramodocitaṁrādhāyās tad api praphullam abhajan mlāniṁ na bhāvāmbujam || iti

[bha.ra.si. 3.5.22-23]

pūrvatra sajātīya-vijātīyair bhāvair viccheda-kāraṇair api taiḥ kṛṣṇasya rādhāyāṁ raty-abhāvābhāva uktaḥ | uttaratra tu taiḥ sarvair api vijātīyaiḥ śrī-rādhāyās tasmin ||3||

—o)0(o—

**|| 14.4 ||**

**abhiyogād viṣayataḥ sambandhād abhimānataḥ |**

**sā tadīya-viśeṣebhya upamātaḥ svabhāvataḥ |**

**ratir āvirbhaved eṣām uttamatvaṁ yathottaram ||**

**śrī-jīvaḥ :** *na vyākhyātam ||4||*

**viśvanāthaḥ :** tasyā rateḥ prādurbhāve loka-rītyā kāraṇāny āha—abhiyogād iti | siddhānta-rītyā tu proktā atrābhiyogād yā ity agre samādhāsyate sā ratiḥ ||4||

**viṣṇudāsaḥ :** tasyā rater utpattau kāraṇāny āha, uttarottara-śreṣṭhatva-vivakṣayā krameṇa—abhiyogād iti | abhiyogādīnāṁ saptānāṁ sāvāntara-bhedānāṁ lakṣaṇodāharaṇe agre vaktavye | yathottaraṁ yathā yathā uttaraṁ tatra tatra uttamatvaṁ śreṣṭhatvam | eṣām abhiyogādīnām ||4||

—o)0(o—

**|| 14.5-6 ||**

tatra **abhiyogaḥ—**

**abhiyogo bhaved bhāva-vyaktiḥ svena pareṇa ca ||5||**

tatra **svenābhiyogād**, yathā—

**mad-adhara-viluṭhad-vilocanāntaṁ**

**mṛdula-latā-nava-pallavaṁ daśantam |**

**sakhi harim avalokya bhānujāyā-**

**staṭa-vipine sphuṭad-antarāsmi jātā ||6||**

**śrī-jīvaḥ :** *na vyākhyātam ||*

**viśvanāthaḥ :** abhiyogo bhāvasya vyaktir vyañjanaṁ sā ca svena pareṇa amitārthādi-dūtī-janena | atra nāyakasya svābhiyogo nāyikāyā rati-prādurbhāve kāraṇam | tathā nāyikāyāḥ sa nāyakasya tad iti jñeyam ||5||

vṛttāntaṁ pṛcchantīṁ viśākhāṁ prati śrī-rādhāha—mad-adhareti | viluṭhad ity anena na kevalaṁ tal-locanāntasya mad-adhare sparśa eva kintu mad-adhara-sīdhunā tathā tal-locanānto matto’bhūd yathā patitvaiva sthito nāsmād utthātum aśakad iti dhvanitam | evaṁ ca sva-locanāntaṁ kṛtārthīkṛtya sva-darśana-rasanābhyām imam āsvādayitum aprāpya mad-adharopamaṁ pallavaṁ daśantaṁ vilokya sphuṭad-antarāsmīti rati-prādurbhāvo darśitaḥ | atra taṁ prati dayodrekeṇa tat-kālodita-kandarpa-jvālayā ceti dhvani-dvayam | tatrādyaṁ sakhīṁ prati jñāpayitum iṣṭaṁ dvitīyaṁ tu rahasyam | tena ca māṁ śīghram abhisārayeti pratyanudhvaniḥ ||6||

**viṣṇudāsaḥ**: bhāva-vyaktir bhāvasya vyañjanaṁ prakāśam ity arthaḥ | svena pūrvaṁ dūtya-prakaraṇokta-vācikāṅgika-cākṣuṣair bhāva-vyañjanair ātma-dvārā pareṇāmitārthādi-dūtī-dvārā ||5||

mad-adhareti | kadācid yamunā-puline śrī-rādhāṁ dṛṣṭvā ceṣṭitenaiva svābhiprāyān prakāśayantaṁ śrī-kṛṣṇam avadhārya sātivikalā satī pṛṣṭa-nija-vaivaśya-kāraṇāṁ viśākhāṁ prati rahasy uvāca | he sakhi viśākhe ! bhānujāyāḥ kālindyās taṭa-sambandhi yad vipinaṁ vanaṁ tasmin harim avalokya sphuṭaṁ bhindat antaraṁ hṛdayaṁ yasyās tathā-bhūtā jātāsmi vṛttāsmi | kiṁ kurvantaṁ harim ? mad-adhara-viluṭhad vilocanāntaṁ mamādhare viluṭhan avicchinna-dhārā-rūpeṇa sañcaran vilocanāntaḥ apāṅgo yatra tad yathā syāt tathā mṛdulā komalā yā latā tasyā nava-pallavam atyaruṇa-kiśalayaṁ daśantaṁ dantair akramantam | atrāṅgika-cākṣuṣau abhiyogau uktau ||6||

—o)0(o—

**|| 14.7 ||**

yathā vā—

**kuvalaya-vipināny asau sṛjantī**

**diśi diśi locana-cāpalāc calākṣī |**

**harati taraṇijā-taṭe puraḥ kā**

**subala balān mama citta-cañcarīkam ||**

**śrī-jīvaḥ :** *na vyākhyātam.*

**viśvanāthaḥ :** nāyaka-svābhiyogān nāyikāyā raty-udbhavam udāhṛtya nāyikā-svābhiyogān nāyakasya raty-udbhavam udāhartum āha—yathā veti | śrī-kṛṣṇaḥ subalaṁ pṛcchati—kuvalayeti | locana-cāpalād iti cākṣuṣo’bhiyogaḥ ||7||

**viṣṇudāsaḥ :** śrī-kṛṣṇa-kartṛkaṁ svābhiyogam udāhṛtya śrī-rādhā-kartṛkaṁ tam udāharati—yathā veti | kuvalayeti—yamunā-taṭe śrī-kṛṣṇa-darśanajollāsa-bhareṇa svaṁ prati svābhiprāyaṁ netra-vibhrama-vaiśiṣṭyenaiva nivedayantīṁ śrī-rādhām avalokya śrī-kṛṣṇaḥ subalaṁ tāṁ pṛcchati | he subala ! taraṇijāyā yamunāyās taṭe keyaṁ yā mama cittam eva cañcarīko madhupas taṁ balād haṭhād eva harati ākarṣati | kimbhūtā ? calākṣī lola-netrā | kiṁ kurvatī ? locanasya cāpalāt aviśrānta-tiryak cāñcalyāt hetoḥ diśi diśi prati-diśaṁ kuvalayānām indīvarāṇāṁ vipināni sṛjantī āvirbhāvayantī | vipinasya bahutvaṁ vṛtti-bāhulyāt tad-atiśaya-vivakṣayā ca | asyābhiyogasya dūty-prakaraṇe atraiva pūrvaṁ vistareṇa prapañcitatvāt atra raty-āvirbhāva-prasaṅge diṅ-mātraṁ sūcitam ||7||

—o)0(o—

**|| 14.8 ||**

**pareṇābhiyogād**, yathā—

**tvadīyam āpīya gatāvalambā**

**saṁvāda-mādhvīkam atīva sādhvī |**

**āghūrṇamānā vraja-rāja-sūno**

**nīvīṁ skhalantīṁ na vidāñcakāra ||**

**śrī-jīvaḥ :** *na vyākhyātam.*

**viśvanāthaḥ :** kācit patra-hārī dūtī śrī-rādhānurāgaṁ śrī-kṛṣṇaṁ prati vakti—nīvīṁ skhalantīm iti | raty-udbhavaḥ ||8||

**viṣṇudāsaḥ :** pareṇeti | tvadīyam iti | kācit patra-hārikā dūtī śrī-kṛṣṇa-preṣaṇena kasyāścid vraja-devyāḥ sannidhim āsādya tad-anumodanato hṛṣṭa-manāḥ punaḥ śrī-kṛṣṇāntikam āgatya nivedayati | tvadīyaṁ tāvakaṁ saṁvādaḥ sandeśa eva mādhvīkaṁ madhu āpīya atyādarataḥ śrutvā gato’valambo dhairyaṁ yasyāḥ sā ānandollāsena mattatayā vivaśety arthaḥ | nanv evaṁ cet tarhi kim iti sva-vivakṣitaṁ vacasaiva na prakaṭitam ? tatrāha—atīva sādhvī parama-pativratā prāṇa-koṭito’pi priyatayā lajjāika-sarvasvā | kiṁ kurvāṇā ? harṣodrekodayād āghūrṇamānā paribhramantī satī skhalantīṁ sraṁsamānāṁ nīvīṁ paridhānīyaṁ vāsaḥ na vidāñcakāra jñātavatī | vidagdha-mādhave ca—

so’yaṁ vasanta-samayaḥ samiyāya yasmin

pūrṇaṁ tam īśvaram upoḍha-navānurāgam |

gūḍha-grahā rucirayā saha rādhayāsau

raṅgāya saṅgamayitā niśi paurṇamāsī || [vi.mā. 1.10] iti |

parābhiyogasyāpy atraiva dūtya-prakaraṇe pūrvam āpta-dūtī-prakaraṇe amitārthādi-bhedato bahuśaḥ prapañcitatvād atra ratyāvirbhāva-prasaṅge diṅ-mātram udāhṛtam ||8||

—o)0(o—

**|| 14.9-10 ||**

atha **viṣayāḥ—**

**śabda-sparśādayaḥ pañca viṣayāḥ kila viśrutāḥ ||**

tatra **śabdād**, yathā vidagdha-mādhave (1.34)—

**nādaḥ kadamba-viṭapāntarato visarpan**

**ko nāma karṇa-padavīm aviśan na jāne |**

**hā hā kulīna-gṛhiṇī-gaṇa-garhaṇīyāṁ**

**yenādya kām api daśâṁ sakhi lambhitāsi ||**

**śrī-jīvaḥ :** nādo’tra veṇu-nādaḥ prakaraṇāl labhyate ||9-10||

**viśvanāthaḥ :** kathaṁ vivaśāsīti lalitayā pṛṣṭā śrī-rādhā prāha—nādo veṇu-dhvaniḥ | kulīnetyādinā sva-pātivratya-dhvaṁso vyañjitaḥ | kām api daśām iti vaiṇavika-puruṣa-viṣaya-raty-udbhavaḥ ||9-10||

**viṣṇudāsaḥ :** atha viṣayā iti | śabdeti | ādi-śabdād rūpa-rasa-gandhāś ceti pañca | tatreti—tatra pañcānāṁ madhye | nāda iti—aśruta-pūrvaṁ śrī-kṛṣṇa-vādita-veṇu-ravaṁ śrutvā vivaśāṁ śrī-rādhāṁ dṛṣṭvā lalitayā jñāta-tad-rahasyayāpi tan-mukhata eva śuśrūṣayā vaivaśya-kāraṇe pṛṣṭe sati sā prāha | kadambasya kadambataror viṭapāḥ śākhās teṣām antarataḥ madhyataḥ sakāśāt visarpan prasaran nāma prākāśye ko nādaḥ karṇa-padavīṁ śravaṇa-patham aviśat praviveśa—iti na jāne na vedmi | hā viṣāde | vīpsā tad-atiśaye kulīna-gṛhiṇyaḥ kula-vadhvas tāsāṁ gaṇaiḥ sajātīya-vṛndair garhaṇīyāṁ nindyāṁ kām apy anirvacanīyāṁ vaktum ayogyāṁ daśām avasthāṁ yena nādena kartrā sakhi he lalite ! lambhitāsmi prāpitāsmi ||10||

—o)0(o—

**|| 14.11 ||**

yathā vā, tatraiva (2.2)—

**ekasya śrutam eva lumpati matiṁ kṛṣṇeti nāmākṣaraṁ**

**sāndronmāda-paramparām apanayaty anyasya vaṁśī-kalaḥ |**

**eṣa snigdha-ghana-dyutir manasi me lagnā sakṛd-vīkṣaṇāt**

**kaṣṭaṁ dhik puruṣa-traye ratir abhūn manye mṛtiḥ śreyasī ||**

**śrī-jīvaḥ :** ekasyeti | atrāyaṁ tatratya-prabandhaḥ | rādheyaṁ prathamaṁ kṛṣṇa-nāma-mātraṁ śrutvā parama-madhuratvenānubhūya tan-nāmani ratim uvāha | tataś ca vaṁśī-nādaṁ parama-madhuratvenāsvādya tad-vādini ratim uvāha | tataś ca kṛṣṇākāraṁ citraṁ netrābhyāṁ tathā sakṛd evāsvādya tad-bhedena tasmin ratim uvāha | tatra yadyapi trīṇy api tāni svāśrayaṁ śrī-kṛṣṇam eva sphorayitvā ratim udbhāsayāmāsuḥ, tat-sphūrty-asambhave sā na sambhavet, vakṣyate cāntike eva lokottara-padārthānām [u.nī. 14.16] iti, tathāpi tad-eka-sphūrtāv api tat tritayo mananasyaikaika-rūpye’pi pṛthak pṛthak anubhavād eka-vastutvaṁ na pratītim ity ata eva jñeyam | kaccid eka-jātitvaṁ syād iti vitarkāt | ata āha—puruṣa-traye ratir abhūd iti | prathamaṁ tāvat para-puruṣe ratir evāyogyā kim uta tat traye | tasmāt mṛtir eva śreyasīti mṛtiṁ vinā duṣparihareyaṁ ratiḥ dhikkāriṇy eveti bhāvaḥ ||11|| (10)

**viśvanāthaḥ :** na kevalaṁ tat-kartṛka eva śabdaḥ kāraṇaṁ, kiṁ tu tat-sambandhy anya-kartṛko’pīti jñāpayitum āha—yathā veti | pṛcchantīḥ sakhīḥ prati śrī-rādhāha—ekasya puruṣasya | śrī-kṛṣṇeti | nāmākṣaram iti | kasyedaṁ vṛndāvanam iti mat-pṛṣṭayā lalitayā kṛṣṇasyeti yad uktaṁ tadā kṛṣṇasyeti nāmno’kṣaram ekam api kim uta tat-sampūrṇaṁ nāma śrutam eva karṇa-randhre praviṣṭam eva | kiṁ punar hṛdaye dhṛtaṁ me matiṁ lumpatīti tat-puruṣa-viṣayā ratir me jāteti bhāvaḥ | lumpatīti vartamāna-nirdeśena tat-saṁskāro’dhunāpi tat-pratiyogi-vastv-antarābhiniveśe’pi na yātīti dyotitam | tathānyasya puruṣasya vaṁśī-kalaḥ sāndrām unmāda-paramparām iti | buddhi-lopaḥ pūrvam eva nāmnā kṛtaḥ, yad avaśiṣṭaṁ me manas tasyāpi unmāda-bāhulyam abhūd iti bhāvaḥ | vartamāno nirdeśo’trāpi pūrvavad vyākhyeyaḥ | evaṁ ca tasminn api puruṣe ratir abhūd ity abhivyajya punar āha—eṣa iti | viśākhā-darśita-citra-paṭa-madhyavartīty arthaḥ | ata eva tasminn api ratir abhūd iti | dhig iti kulaṅganāyā mama para-puruṣe ratir anucitā, kim uta tat-tritaya iti | atra nitya-siddhā svābhāvikī tasyā ratir eva sva-viṣayaṁ śrī-kṛṣṇaṁ svayaṁ paricinoti | sā tu tam ekam api śrī-kṛṣṇa iti, vaiṇavika iti, śyāmala-kiśora iti, puruṣa-trayaṁ matvā khidyati smeti sakhībhyāṁ tattvaṁ jñātvā samāśvastā babhūveti tatratyā kathā ||11|| (10)

**viṣṇudāsaḥ :** brahma-śiva-śakrādīnām api mohakasya śrī-kṛṣṇa-mukha-candra-viniḥsṛta-veṇu-nādāmṛtasya vārtā tāvad dūre’stu, anyoccārita-tan-nāmākṣara-śabda-śravaṇenāpi raty-āvirbhāvaṁ pūrvatra kaimutyāpādanena darśayati—yathā veti | ekasyeti vastuta ekasminn eva śrī-kṛṣṇe kṛṣṇaḥ vaiṇavikaḥ śyāma-kiśoraś ceti puruṣa-traya-buddhyā tatra jātām ātmano ratiṁ dhikkṛtya deha-tyāga evātra yogya iti niścinvānāṁ śrī-rādhām ālokya jñāta-tad-dhṛdayastha-śaṅkābhyāṁ lalitā-viśākhyābhyāṁ punar nibandhataḥ pṛṣṭā sā te sva-sakhyau pratyāha | ekasya puruṣasya lumpati kṛntati sāndṛanandasya paramparāṁ pravāham upanayati samīpe prāpayati vaṁśyāḥ kalaḥ madhurāsphuṭa-dhvaniḥ | eṣa dṛśyamāna iti viśākhā-hastastha-citra-paṭaṁ paśyanty āha | snigdhaḥ sajalo yo ghano meghas tasya dyutir iva dyutiḥ kāntir yasya saḥ | ataḥ kaṣṭaṁ dhik | dhik yoge ṣaṣṭhī-sthāne dvitīyā | yataḥ puruṣa-traye viṣaye ratir bhāvo’bhūt | atra mṛtir maraṇam eva śreyasī śreṣṭhatarā parama-maṅgalodarkatvād yuktety arthaḥ | atra kṛṣṇa-nāma-śravaṇa-veṇu-rava-śravaṇayor eva raty-utpattau udāharaṇatvaṁ, citrastha-śrī-kṛṣṇa-pratikṛti-darśanas tv ānuṣaṅgikatayoktam | tad-dhetuka-raty-utpatteḥ pṛthag-vakṣyamāṇatvāt ||11||

—o)0(o—

**|| 14.12 ||**

**sparśād**, yathā—

vrajaṁ muṣṭi-grāhye tamasi nigiraty aṅgam iha me

sakhi sparśaṁ daivād yad-avadhi paraṁ kasyacid agāt |

gṛhītā jāgaryā tad-avadhi sadaivāṅgaja-gaṇaiḥ

sa-śaṅkair yā paśya kṣaṇam api na sādyāpy uparatā ||

**śrī-jīvaḥ :** sadya eva dūrād āgatāyā nava-vadhvā svena sahāgatāṁ sakhīṁ prati vacanaṁ—vrajam iti | astu tāvad aṅga-vārtā aṅgaja-gaṇair aṅgāj jātais tanūruha-samūhair api jāgaryā gṛhītā jāgaryā udgamaḥ śleṣeṇa nidrā-cchedaḥ | aṅgaja-gaṇa-padena kāmasya gaṇāḥ śliṣyante | sa-śaṅkaiḥ aho ko’yaṁ sukha-sparśa iti vitarka-sahitair ity arthaḥ | evaṁ mano-dharmo’pi camatkāra-viśeṣeṇa hṛtsv āropyate ||12|| (11)

**viśvanāthaḥ :** sva-vaiyagrya-kāraṇaṁ pṛcchantīṁ sva-sakhīṁ kācid gopī hyastanaṁ sva-vṛttam āha—vrajam iti | tamasi muṣṭyā grāhye iti kavi-nibaddha-vaktṛ-prauḍhoktyā atiniviḍe ity arthaḥ | vrajaṁ vraja-nagaraṁ nigirati grasati satīti sparśa-kartur ajñāne hetuḥ sūcitaḥ | me mama rathyāyāṁ gacchantyā ity arthāt | aṅgaṁ gātraṁ aṅgaja-gaṇair aṅgāj jātair lomabhir ity arthaḥ | gṛhītā jāgaryeti | nirantaram eva me romāñco jāyata iti bhāvaḥ | sa-śaṅkair iti | tatra me śaṅkeva kāraṇam ity avahitthā | atra mano-dharmaḥ śaṅkā aṅgajeṣv āropitā śaṅkādhikya-jñāpanārtham ||12|| (11)

**viṣṇudāsaḥ :** sparśād yatheti | vrajam iti kvacid rātrau daiva-vaśāt śrī-kṛṣṇasyāṅga-sparśaṁ labdhvā samudita-sāttvikādi-vikāravatīṁ kāñcid vraja-devīṁ vitarkya tat-priya-sakhyā nirbandhataḥ pṛṣṭā sā tat-kāraṇaṁ tāṁ pratyāha | muṣṭyā grāhye grahaṇārha iti tamaso’tiśaya-vivakṣayā sparśa-kartur ajñāne hetur dhvanitaḥ | nigirati āvṛṇvati sati kasyacit puruṣasya sparśaṁ me mamāṅgaṁ kartṛ yad-avadhi yadārabhya agāt prāpa, paraṁ kevalaṁ sparśam eva karma-bhūtaṁ, tad-avadhi tadārabhya mamāṅgaja-gaṇair loma-samūhair indriya-gaṇaiś ca sadaiva aviśrāntam eva saśaṅkair āśaṅkayā saha vartamānais tair jāgaryā jāgarā gṛhītā yā jāgaryā paśyety atra vākyārtha eva karma | adyāpy adhunāpi kṣaṇam api noparatā nāpagatā ||12||

—o)0(o—

**|| 14.13 ||**

**rūpād**, yathā haṁsadūte (77)—

kṛtākṛṣṭi-krīḍaṁ kim api tava rūpaṁ mama sakhī

sakṛd dṛṣṭvā dūrād ahita-hita-bodhojjhita-matiḥ |

hatā seyaṁ premānalam anu viśantī sarabhasaṁ

pataṅgīvātmānaṁ murahara muhur dāhitavatī ||

**śrī-jīvaḥ :** kṛtākṛṣṭi-krīḍaṁ premānanda-svarūpaṁ tava rūpaṁ dṛṣṭvā anuviśantīty anvayaḥ | tato hatāśeyam ity eva kiṁ vaktavyam | ātmānaṁ ca dāhitavati | muhur iti taj-jāla-deśād apagatyāpagatyety arthaḥ ||13|| (12)

**viśvanāthaḥ :** mathurāsthaṁ śrī-kṛṣṇaṁ lalitā haṁsa-dvārā śrī-rādhā-viraha-daśāṁ sandiśati—kṛtā kṛṣṭir ākarṣaṇaṁ saiva krīḍā yasyeti | tava rūpasyaiva doṣo mama sakhī kiṁ kariṣyatīti bhāvaḥ | ahita-hiteti | atyārjavād iti bhāvaḥ | hatāśeyam iti | asyā adṛṣṭam evaitādṛśaṁ tava ko doṣa iti bhāvaḥ | sarabhasaṁ sānandam | muhur iti | pataṅgī-pakṣe dvitrivāram analān niḥsṛtyāpi punar analaṁ praviṣṭā | śrī-rādhā-pakṣe vraja-sthe tvayi tadānīṁ māna-samaye kati-vāram eva prema-tyāgaṁ saṅkalpyāpi punaḥ premāṇam evāviśad ity arthaḥ ||13|| (12)

**viṣṇudāsaḥ :** rūpād iti | kṛteti śrī-kṛṣṇe mathurām adhivasati sati pūrvoddiṣṭa-prakāra-haṁsa-dvārā lalitā devī śrī-rādhāyā viraha-daśā-kṛta-kleśaṁ śrī-kṛṣṇe sandiśati | he mathureti tasya kāṭhinyātiśaya-dyotakaṁ sambodhanam | iyaṁ mama sakhī śrī-rādhā ātmānaṁ dāhitavatī dagdhaṁ krṭavatī | muhur iti premānalasya sāmānyānalato vaiśiṣṭyād dāhasyātiduḥkhadatvaṁ vyañjitam | keva ? pataṅgīva śalabheva | kimbhūtā ? hatā āśāḥ sukhecchā yasyāḥ sā | pakṣa-dvaye sāmyam | kiṁ kurvatī ? sarabhasaṁ satvaraṁ yathā syāt tathā premā evānalaḥ agnis tam anu tasmin viśantī praviśantī | punaḥ kimbhūtā ? kim api anirvacanīyaṁ kṛtā ākṛṣṭir ākarṣaṇaṁ tad-rūpā krīḍā kautukaṁ yena tad iti rūpa-viśeṣaṇe na hitāhita-vicāra-pūrvakaṁ premānale satvara-praveśe hetur uktaḥ | evam-bhūtaṁ tava rūpaṁ sakṛd eva eka-vāram eva dūrād eva dṛṣṭvā ahita-hitayoḥ pratikulānukulayor bodhe vicāre jñāne vā ujjhitā tyaktā apagateti yāvat matir yasyās tathābhūtā satīti | atra rūpakotprekṣe alaṅkārau ||13||

—o)0(o—

**|| 14.14 ||**

**rasād**, yathā—

pulakayati yad aṅgaṁ sevate gātra-bhaṅgaṁ

vahati hṛdi taraṅgaṁ sadya evādya mugdhā |

tad aghadamana-vaktrodgīrṇa-tāmbūlam alpaṁ

sphuṭam aviditam āsye nyastam asyās tvayāli ||

**śrī-jīvaḥ :** kāpi sakhī sakhyā mukhe sadyastanaṁ tāmbūla-cihnaṁ dṛṣṭvā kañcid ekākitayā tan-nikaṭa-sthāṁ datta-tāmbūlāṁ vitarkya tāṁ cāghadamanānugatāṁ jñātvā tad-udīrṇa-tāmbūlasya tādṛśaṁ prabhāvaṁ pūrvam anubhūya sakhyaś ca sadyastanaṁ vikāraṁ dṛṣṭvā tāmbūla-dātrīṁ pratyāha—pulakayatīti | pulakavat karotīty arthaḥ | vin-mator luk [pā. 5.3.65] ceti śābdikāḥ ||14|| (13)

**viśvanāthaḥ :** kācit sakhī sva-yūtheśvaryāḥ śrī-kṛṣṇe ratim āśāsānā tat-sukha-sādhanaṁ ca tadīya-tāmbūla-carvitam anubhūya tad eva vīṭikā-madhya-gataṁ kṛtvā tām alakṣitaṁ bhojayāmāsa | tataś ca tāṁ sadya evotpanna-vikārāṁ vivaśāṁ jāta-ratiṁ vitarkya kācid anyā sakhī tāmbūla-dātrīṁ pratyāha—pulakayatīti | pulakayati aṅgaṁ pulakavat karoti | vin-mator luk [pā. 5.3.65] iti matupo luk | hṛdi taraṅgaṁ sadya evānurāga-samudrasya laharīm | tat tasmād asyā āsye nyastam ||14|| (13)

**viṣṇudāsaḥ :** rasād iti | pulakayatīti | kasyāścin mugdhāyā vraja-sundaryāḥ priya-sakhyā śrī-kṛṣṇe raty-āvirbhāvanam upāyāntarāsādhyaṁ matvā śrī-kṛṣṇāsvādita-tāmbūla-carvita-leśe’lakṣitam eva tan-mukhe nyaste sati jāta-bhāvāyāṁ tasyāṁ sāttvikādi-vikārān ālakṣya paurṇamāsī tāṁ sakhīṁ sambodhya tat-kāraṇaṁ niścinoti | āli he sakhi ! itthaṁ tava sakhī mugdhāprauḍhāpi adya samprati sadyas tat-kālam eva | itaḥ-pūrvam asyā etādṛg-daśā-lokanābhāvāt yad yasmāt aṅgaṁ pulakayati pulaka-yuktaṁ karoti, tathā gātra-bhaṅgam aṅga-moṭanaṁ ca sevate racayati bhṛśaṁ, tathā hṛdi hṛdaye taraṅgaṁ kampātiśayaṁ vahati dadhāti tat tasmāt sphuṭaṁ śaṅke aghadamanasya śrī-kṛṣṇasya vaktrāt mukhād udgīrṇaṁ tāmbūlam alpaṁ kiñcit aviditam ajñātaṁ yathā syāt tathāsyās tava sakhyāḥ āsye mukhe tvayā nyastam arpitam ||14||

—o)0(o—

**|| 14.15 ||**

**gandhād**, yathā—

vibhrājante kva sakhi sukhinaḥ śākhino mohanās te

yeṣāṁ puṣpair iyam anupamā vaijayantī kṛtāsti |

paśyākṛṣṭa-bhramara-paṭalā yāta-yāmāpi kāmaṁ

yā bhūyobhir mama parimalaiḥ stambhayaty[[1]](#footnote-2) adya cetaḥ ||

**śrī-jīvaḥ :** jīrṇaṁ ca paribhuktaṁ ca yātayāmam idaṁ dvayam iti nānārtha-vargaḥ ||15|| (14)

**viśvanāthaḥ :** sva-sakhyā darśitām ajñāpita-tattvāṁ śrī-kṛṣṇa-nirmālya-mālāṁ vaijayantīm āghrāya saṁmuhya punaḥ prabuddhyā ca savismayam āha—vibhrājanta iti | sukhino mohanā iti yeṣāṁ puṣpāṇy api sukhavanti sukhenaiva mūrcchāṁ prāpayanti ca te punar apirimita-sukhavanto bhavantīty anumime iti bhāvaḥ | yātayāmam iti—jīrṇaṁ ca paribhuktaṁ ca yātayāmam idaṁ dvayam ity amaraḥ ||15|| (14)

**viṣṇudāsaḥ :** gandhād iti | vibhrājanta iti | śrī-kṛṣṇe raty-utpādanāya kenāpi vyājena vṛndā-dvārato nija-sakhyā prāpitāṁ śrī-kṛṣṇāṅga-parimalodgāriṇīṁ vijayantīm āghrāyālaukika-saurabha-bhara-jāta-bhāvenānandonmādākrānta-hṛdayā kācid vraja-sundarī tām eva nija-sakhīṁ pṛcchati | he sakhi ! te śākhino vṛkṣāḥ kva kutra vibhrājante virājante ? kimbhūtāḥ ? sukhinaḥ paramānanda-bhara-tundilāḥ, anyathā mamaitādṛśānandonmādo nābhaviṣyat | yato dhanina evānyān api dhanavataḥ kartuṁ śaknuvanti | punaḥ kīdṛśāḥ ? mohanāḥ mohayanti vivekād bhraṁśayantīti te tathā | te ke ity apekṣayām āha—yeṣām iti | iyaṁ dṛśyamānā vaijayantī pañca-varṇa-puṣpa-racitā mālā nirupamā atulyā |

nanu teṣāṁ mohanatvādikaṁ bhavatyā kuto niścitam ? tatrāha—paśyeti sākṣād darśayati yā vaijayantī yāta-yāmā paryuṣitāpi kāmaṁ yatheṣṭaṁ bhūyobhir bahubhiḥ parimalaiḥ karaṇa-bhūtaiḥ ākṛṣṭaṁ bhramara-paṭalaṁ yayā sā | mohayati hṛta-vivekaṁ karoti mama cetaḥ karma-bhūtam | adyeti vaijayantī-saurabhāt pūrvam etādṛk-cetaso mohatvābhāvāt | mohayaty atra stambhayatīti pāṭhaś ca ||15||

—o)0(o—

**|| 14.16 ||**

lokottara-padārthānāṁ prabhāvaḥ ko’py anargalaḥ |

ratiṁ tad-viṣayaṁ cāsau bhāsayet tūrṇam ekadā ||

**śrī-jīvaḥ :** tatra tatrāsambhāvanārtham āha—loketi | lokottara-padārthānāṁ maṇi-mantra-mahauṣadhīnām api, kim uta śrī-kṛṣṇa-sambandhinām ity arthaḥ ||16|| (15)

**viśvanāthaḥ :** nanu rūpāt tāvad ālambana-svarūpa-niścayena tad-viṣayaka-raty-upapattir yuktaiva avijñāta-tattvebhyaḥ śabdādibhyas tu viṣayālambana-rūpājñānāt kim-ākārā ratir āvirbhaved iti saṁśaye samādadhāti—lokottara-padārthānāṁ mahā-camatkāravatām aprākṛta-vastūnāṁ śrī-kṛṣṇa-sambandhināṁ tad-viṣayaṁ tasyā rater ālambanaṁ bhāsayet prakāśayet | ekadā sahaiva tatrāpi tūrṇam eva ||16|| (15)

**viṣṇudāsaḥ :** nanu rūpāt tāvad-ālambana-svarūpa-niścayena tad-viṣayaka-ratyāvirbhāvo yukta eva, śabdādibhyaś caturbhyas tu parokṣatvenālambana-svarūpasyā aniścayāt kim ālambanā ratir āvirbhavatīti mahān evātra sandehas tatra samādadhāti—lokottareti | lokottarā aprākṛtā ye padārthāḥ vastūni, teṣāṁ prabhāvaḥ śaktiḥ ko’pi anirvacanīyaḥ apratarkya iti yāvat anargalaḥ niraṅkuśaḥ durnivāraḥ ity arthaḥ | asau prabhāvaḥ ratiṁ bhāvaṁ, tasyā rater viṣayam ālambanaṁ ca ekadā eka-kāla eva tatrāpi tūrṇam avilambitaṁ bhāsayet prakāśayet ||16||

—o)0(o—

**|| 14.17-18 ||**

atha **sambandhaḥ—**

sambandhaḥ kula-rūpādi-sāmagrī-gauravaṁ bhavet ||

tato yathā—

vīryaṁ kandukitādri-rūpam akhila-kṣmā-maṇḍalī-maṇḍanaṁ

janmābhīra-purandarasya bhavane pāre-parārdhaṁ guṇāḥ |

līlā kvāpi jagac-camatkṛti-karīty etasya lokottarā

vṛttir veṇu-dharasya durmukhi dhṛtiṁ kasyāḥ kṣaṇaṁ rakṣati ||

**śrī-jīvaḥ :** sambandha-śabdenātra sambandha-hetur lakṣyate | gauravam ādhikyam ||17|| vīryam iti | kasyāścid vraja-kumāryā vacanam ||18|| (16)

**viśvanāthaḥ :** kula-rūpa-śaurya-sauśīlyādīnāṁ sāmagrī samagratvaṁ tasyā gauravaṁ kulādīnāṁ sampūrṇatvādhikyam ity arthaḥ ||17||

kulāṅganāyās tava para-puruṣe ratir nociteti tat-prema-parīkṣārthaṁ vadantīṁ sakhīṁ prati kācid āha—vīrtyam iti | he durmukhīti | yad eva mukhe āyāti tad eva tvaṁ brūṣe | buddhis tu tava nāsty eveti bhāvaḥ | vṛttiś caritraṁ | kandukitaḥ kanduka-sadṛśī-kṛto’drir yasmāt tad vīryaṁ parākramaḥ | parārdhasyāpi pāre guṇā gaṇayitum aśakyā ity arthaḥ | veṇadharasyeti | yadyapi pūrvokteṣu vīrya-rūpādiṣu manaḥ-praṇidhānam akurvatyā mayā kathañict dhṛtiḥ saṅgopyate tad api veṇunaiva balād eva smāritāni tasya sādguṇyādīni me ratim utpādayantīti bhāvaḥ ||18|| (16)

**viṣṇudāsaḥ :** atha sambandha iti | kula-rūpādīty atrādi-śabdena vaidagdhya-mādhurya-gāmbhīrya-śaurya-sauśīlyādayo’nantā kalyāṇa-guṇā gṛhītāḥ | kula-rūpādīnāṁ yā sāmagrī samāveśas tasyā yad gauravaṁ gurutātiśayiteti yāvat ||17||

vīryam iti | śrī-kṛṣṇa-saundarya-śauryādi-guṇa-gaṇānubhavena tasmin jāta-rateḥ kasyāścid vraja-devyāḥ priya-sakhī tasyāḥ manasaḥ parīkṣārthaṁ tāṁ tato nivartayitum ivopadiśantī tayā saroṣam ūce | durmukhi he niṣṭhura-bhāṣiṇi ! veṇudharasyeti śrutvā ca tat-kvaṇita-veṇu-vicitra-gītaṁ [bhā.pu. 10.21.12], savanaśas tad-upadhārya sureśāḥ śakra-śarva-parameṣṭhi-purogāḥ [bhā.pu. 10.35.15]ity ādinā parama-mohana-kala-gītāmṛta-varṣi-veṇor dhartur ity api dhṛty-apanayane mukhya-kāraṇam ekam |

etasyeti tad-vīryādi-kathanāveśāt tadānīṁ sākṣaḍ iva tat-sphūrtir jñeyā | iti vīryādi-sāmagryātiśayāśrayād dhetoḥ vṛttir varttanaṁ tat-tat-kula-rūpa-śīlādy-āśrayatvena sthitiḥ | kīdṛśī ? lokottarā loke pradhānā viraleti yāvat alaukikīty arthaḥ | kasyāḥ kṣaṇam api dhṛtiṁ dhairyam api tu na kasyā api | iti śabdenānuktaṁ hetum eva prapañcayati—vīryam iti | vīryaṁ parākramaḥ balaṁ ca | kimbhūtam ? kandukito līlayā geṇḍukavad dhṛto’drir govardhanācalo yena tat |

tathā rūpaṁ ca kimbhūtam ? akhilā yā kṣmā-maṇḍalī pṛthivī-cakraṁ tad-upalakṣita-trailokya-varti-padārtha-vṛndaṁ tasyā maṇḍanaṁ bhūṣaṇaṁ, kiṁ vā, tāṁ maṇḍayatīti tathā tat | asya rūpasyaiva lava-mātrasya tatra tatrābhāsa-rūpeṇa prakāśāt | tathā janma prādurbhāvaś ca ābhīra-purandarasya gopendratvena khyātasya śrīman-nandasya bhavane gṛhe, anena vaṁśa-gatātiśayoktā, tasya parama-dhārmikatvādi-guṇa-gaṇena saha mahā-kulīnatvena prasiddheḥ | tathā guṇāś ca pāre-parārdhaṁ parārdhānām asaṅkhyānāṁ pāre, parārdha-saṅkhyān apy atikramya vartanta ity arthaḥ | pāre madhye ṣaṣṭhyā vā [pā. 2.1.18] iti dvitīyā | tathā līlā caritraṁ ca kāpi anirvācyā jagatāṁ trijagad-vartināṁ camatkṛtiś camatkāras tāṁ karoti utpādayatīti tathā ||18||

—o)0(o—

**|| 14.19 ||**

atha **abhimānaḥ—**

santu ramyāṇi bhūrīṇi prārthyaṁ syād idam eva me |

iti yo nirṇayo dhīrair abhimānaḥ sa ucyate ||

**śrī-jīvaḥ :** abhimānasya gāḍha-prācīna-mamatābhyāsa eva svarūpam | sa ca saundaryādikam anapekṣyaiva ratim utpādayati | tam eva kārya-bhedenāha—santu ramyāṇīti ||19|| (17)

**viśvanāthaḥ :** santu ramyāṇīti | abhimāno’yaṁ mamatvāspade ko’py ananyatā-mayaḥ saṅkalpa-viśeṣaḥ | sa ca rūpādikam anapekṣyāpi ratim utpādayati | yadyapi vakṣyamāṇāt svabhāvād eva bhidyate, tad api bahir-hetu-sāpekṣatva-nirapekṣatvābhyām etayor bhedaḥ kalpanīyaḥ | dṛśyate ca yathā sādhaka-bhaktānāṁ kasyacid bhagavaty ananyatvaṁ tādṛśa-saṅga-śikṣādi-janitaṁ kasyacit sāhajikaṁ ca bhavati tatheti jñeyam ||19|| (17)

**viṣṇudāsaḥ :** athābhimāna iti santv iti | ramyāṇi manojñāni bhūrīṇi bahūni sāmānyato nirdeśāt klībatvam ||19||

—o)0(o—

**|| 14.20 ||**

tato yathā—

sphurantu bahavaḥ kṣitau madhurimormi-dhaureyakā

vidagdha-maṇayo guṇāvali-patiṁ-varābhir vṛtāḥ |

na yasya śikhi-candraṁ śirasi naiva veṇur mukhe

na dhātu-racanā tanau sakhi tṛṇāya manye na tam ||

**śrī-jīvaḥ :** tathaivodāharati—sphuratv iti | tac cābhimataṁ vyatirekeṇopalakṣaṇa-dvārā darśayati—na yasyeti | ebhir upalakṣaṇaiḥ śrīman-nanda-nandana evopalakṣyate nānyaḥ | tair apy upalakṣyata eva, na tu viśiṣyate | bhojana-śayanādau tair vināpi raty-avicchedāt | anyasya tat-paricchedatve’pi rati-viṣayatvāyogyatvāt | kiṁ tu, atra sakhi tṛṇāya manye na tam iti vaiśiṣṭyoktyā rati-janma vyajyate | tad idaṁ ca vacanaṁ sva-manaḥ-prekṣikāṁ kāñcin nija-sakhīṁ pratīti jñeyam ||20|| (18)

**viśvanāthaḥ :** sakhi ! bahu-vallabhaṁ prema-śūnyam atirūkṣa-ceṣṭaṁ kāminaṁ śrī-kṛṣṇaṁ parityajya kasmiṁścid anyasmin mahā-guṇavati puruṣe ratiḥ kāryeti prema parīkṣamāṇāṁ parihasantīṁ nāndīmukhīṁ śrī-rādhā prāha—sphurantv iti | dhaureyakā mādhurya-taraṅga-bhāvaṁ vahanta ity arthaḥ | vidagdha-maṇayo vidagdha-śreṣṭhā guṇāvalaya eva patiṁvarāḥ svayam eva patiṁ vṛṇvatyas tābhir vṛtā iti mahato’pi guṇān ye nāpekṣyante, kintu guṇā eva sarve svayam atyāgraheṇa yān āśrayante ity arthaḥ | evaṁ-bhūtāś ca vaikuṇṭha-nātha-raghunādhādayo ye teṣāṁ madhye kasmiṁścid api me rucir notpadyata iti bhāvaḥ | ruceḥ punaḥ kā vārtā man-manogataṁ tu śṛṇv ity āha—na yasyety ādi ||20|| (18)

**viṣṇudāsaḥ :** sphurantv iti | śrī-kṛṣṇe mathurāṁ prasthite sati tasmin jāta-bhāvām apy aprāpta-tad-aṅga-saṅgām anūḍhāṁ kāñcid vraja-bālām udyad-vayaḥ-suṣamayā pratipadam ujjvalāṅgīm ālocya tat-priya-sakhī jñāta-tad-dhṛdayāpi niṣṭhā-dārḍhyāya kadācid rahasi tāṁ prati—“he sakhi! śrī-kṛṣṇas tāvad itaḥ prayātaḥ | tava vaya-ādy-ujjṛmbhaṇam īdṛśam | ata evātra parama-sundarā vidagdha-varā guṇavanto’pi bahavo vartante | tan-madhye sva-varatvena kam apīha varaya | tarhi tava mātrādibhyas tad-anurūpaṁ nivedayāmi” ity uktavatī | tatas tāṁ prati sā vraja-bālā tad-upadeśaṁ pratyākhyātuṁ bhaṅgyā tad-vacanāṅīkāraṇa-pūrvakaṁ sva-niṣṭhā-niścayaṁ sa-prauḍhi prāha |

sphurantu virājantāṁ nāma | vidagdha-maṇaya iti viśeṣya-padaṁ vidagdhānāṁ vilāsināṁ madhye śreṣṭhāḥ | bhaṅgī-pakṣe maṇaya eva, na tu cūḍāmaṇayaḥ | sāmānya-maṇīnāṁ caraṇa-bhūṣaṇe nūpurādāv api yogāt | evam eteṣu vyatireka-sūcanayā śrī-kṛṣṇe vidagdha-cūḍāmaṇitvaṁ dhvanitam | evam uttaratra viśeṣaṇa-dvaye’pi jñeyam | madhurimṇaṁ yā urmayas tad-atiśayāḥ tāsāṁ dhaureyakā āśrayāḥ | bhaṅgī-pakṣe tāsāṁ dhurāvahā bhāravāhakā eva te, na tu svābhāvika-madhurā iti bhāvaḥ |

punaḥ kīdṛśāḥ ? guṇānām āvalayaḥ śreṇaya eva patiṁvarā svayaṁvarās tābhir vṛtāḥ, varatvenāṅgīkṛtāḥ | bhaṅgī-pakṣe, na tu te nija-nityāśrita-sahaja-vivdhānanta-kalyāṇa-guṇā iti bhāvaḥ | kintu he sakhi ! yasya śirasi mastake śikhi-candrakaḥ mayūra-pucchaṁ na vidyate tathā mukhe veṇuś ca na, tathā tanau gātre ca dhātūnāṁ gairika-manaḥ-śilādīnāṁ racanā ākalpa-nirmāṇaṁ na, taṁ janaṁ tṛṇāya na manye, api tu tucchatayā tṛṇād api laghuṁ taṁ jānāmīty arthaḥ | anena śikhi-candrakādi-trayaṁ tasyāsādhāraṇaṁ cihnaṁ jñeyam | tad-viśiṣṭatvena tasya sarvatra prasiddheḥ | atra viśeṣe prastute sāmānya-kathana-rūpāprastuta-praśaṁsālaṅkāreṇāpi sa evoktaḥ | sa cālaṅkāro vaktṛ-prastāvādi-balād iti sarvam anavadyam |

lalita-mādhave ca—

yasyottaṁsaḥ sphurati cikure keki-patra-praṇīto

hāraḥ kaṇṭhe viluṭhati kṛtaḥ sthūla-guñjāvalībhiḥ |

veṇur vaktre racayati ruciṁ hanta cetas tato me

rūpaṁ viśvottaram api harer nānyad aṅgīkaroti || [la.mā. 7.6]

śāstu dvāravatī-patis trijagatīṁ saundarya-paryācitaḥ

kiṁ nas tena viramyatāṁ katham asau śokāgnir ujjvālyate |

yuṣmābhiḥ sphuṭa-yukti-koṭi-garima-vyāhāriṇībhir balād

ākarṣṭuṁ vraja-rāja-nandana-padāmbhojān na śakyā vayam || [la.mā. 7.2]

—o)0(o—

**|| 14.21-23 ||**

atha **tadīya-viśeṣāḥ—**

tadīyānāṁ viśeṣāḥ syuḥ pada-goṣṭha-priyādayaḥ ||

tatra **padāni—**

padāny atra padāṅkāḥ syuḥ ||

tato yathā—

sphurati sakhi rathāṅgāmbhoja-dambholi-bhājāṁ

taṭa-bhuvi viśadeyaṁ kasya paṅktiḥ padānām |

hṛdayam aghṛṇa-ghūrṇāghrātam udghāṭayantī

mama tanu-latikāyāṁ kuḍmalaṁ yā tanoti ||

**śrī-jīvaḥ :** tadīyānāṁ viśeṣā iti pūrvavad eṣām api prakāra-viśeṣo mantavyaḥ ||21|| (19)

sphuratīti | kasyāścid dūrato nava-pariṇītāyāḥ prathamam eva vraje’sminn āgantuṁ labdha-vṛndāvana-praveśāyāḥ sāścaryaṁ vacanam | tatrāpi sāścaryaṁ hṛdayam iti | aghṛṇā kṛpā-rahitā | pīḍā-kartrīti yāvat | tādṛśī yā ghūrṇā vyākulatvaṁ, tayā ghrātam āviṣṭam | hṛdayam udghāṭayantī vyaktīkurvatī mama śruta-caram api tanu-latikāyāṁ kuḍmalaṁ tad-rūpaṁ romāñcam ātanoti | nahi pīḍā-janakāl latikāyāṁ kuḍmalaṁ jāyata iti bhāvaḥ ||23|| (20)

**viśvanāthaḥ :** śrī-rādhā viśākhāṁ praty āha—aghṛṇā kṛpā-rahitā yā ghūrṇā atikaṣṭa-dātrīty arthaḥ | tayā āghrātam āviṣṭaṁ hṛdayam udghāṭayantī āviṣkṛtya lokān api darśayantīty arthaḥ | tathā-bhūtāpi kuḍmalaṁ harṣotthaṁ pulakaṁ vistārayatīty ato mahad āścaryam idaṁ tvām ahaṁ pṛcchāmīti sva-raty-utpattiṁ sakhīṁ jñāpayāmāsa ||23|| (20)

**viṣṇudāsaḥ :** atha tadīya-viśeṣā iti viśeṣāḥ bhedāḥ | tatra padānīti | sphuratīti—kācid vraja-sundarī yamunā-taṭa-parisare’dṛṣṭa-cara-parama-manohara-śrī-kṛṣṇa-padāṅka-rāji-darśanāt tasmin jāta-bhāvā satī sāścaryam iva sva-sakhīṁ pṛcchati | iyaṁ padānāṁ pada-cihnānāṁ paṅktiḥ śreṇiḥ taṭa-bhuvi yamunā-tīra-bhūmau kasya janasya sphurati ? kimbhūtā ? viśadā nirmalā suvyaktety arthaḥ | kimbhūtānāṁ padānām ? rathāṅgaṁ cakram ambhojaṁ padmaṁ dambholir vajram ity etān rekhā-svarūpān bhajanta iti tathā teṣām | atrāṅkuśa-dhvaja-mnādi-samagra-cihnānāṁ sad-bhāve’pi kramāṇām evoktis teṣām upalakṣaṇatveneti jñeyam |

nanu yasya kasyacid bhavatu, tad-vicāreṇāsmākaṁ kiṁ prayojanam ? tatrāha—hṛdayam iti | vā pada-paṅktiḥ kartrī mama tanur eva latikā latā tasyāṁ kuṭmalaṁ mukulaṁ, tanu-pakṣe kuṭmalākāratvāt pulakaṁ tanoti vistārayati | kiṁ kurvatī ? hṛdayam etad-darśanaja-hṛdayastha-kṣobha-bharam udghāṭayantī rañjayantī mamety asyātrāpi sambandhaḥ | kimbhūtaṁ hṛdayam ? na vidyate ghṛṇā kṛpā yasyāṁ sāghṛṇā niṣṭhurātitīvrā aghṛṇā cāsau ghūrṇā sambhramaś ceti tathā tayā āghrātam ākrāntam ||21-23||

—o)0(o—

**|| 14.24-25 ||**

atha **goṣṭham—**

goṣṭhaṁ vṛndāvanāśritam ||

tato, yathā—

madayati hṛdayaṁ sakhi vrajo’yaṁ

madhurimabhiḥ kvacid apy adṛṣṭa-pūrvaiḥ |

iha viharati ko’pi nāgarendara-

stribhuvana-maṇḍala-mūrtir ity avehi ||

**śrī-jīvaḥ :** tathaiva darśayati—madayatīti | pūrvavad eva kasyāścin navāgatāyāḥ śvaśura-gṛhaṁ śrī-vṛṣābhānu-gṛhānugatam eva śrī-vraja-rāja-gṛhaṁ tv atidūram | goṣṭhasyāṣṭa-kośī-parimitatvāt | tatas tasyā gurubhiḥ śrī-kṛṣṇa-prastāvas tasyāś citta-kṣobhaka ity ālakṣyāsau tato nivāritaḥ | pitṛ-geham āgatāyāṁ śrī-rādhikāyāṁ tasyās tat-saṅginīnāṁ ca jāḍyādi-mayīm avasthām āśaṅkya tad-darśanam api nivāritam ||25|| (21)

**viśvanāthaḥ :** kenacid gopena deśāntarāt pariṇīya śrīman-nanda-vrajaṁ sva-vāsa-sthalam ānītā kācin nava-vadhūr vraja-bhūmi-sparśa-mātreṇaiva jāta-bhāvā sva-sakhīṁ praty āha—madayati harṣayati mattaṁ karoti tadaivādṛṣṭā śrī-kṛṣṇaṁ hṛdi sphuritam anubhūya sarvajñeva sakhīm avadhāyayanty āha—ihety ādi | atra kāraṇaṁ goṣṭhasyaiva śakti-viśeṣaḥ | yad uktaṁ—ratiṁ tad-viṣayaṁ cāpi bhāsayet tūrṇam ekadā iti ||25|| (21)

**viṣṇudāsaḥ :** atha goṣṭham iti | madayatīti goṣṭhāntarāt kenacid gopena pariṇīya vrajendra-vrajam ānītā kācin nava-vadhūḥ prathamaṁ vrajasya śobhā-bhara-darśanenaiva kṛṣṇe jāta-bhāvā satī svānubhavenaiva vrajasya madhurimātiśaya-hetuṁ niścinvānā sva-sakhīṁ prati prāha | madayati ānandayati | kvacid api kutrāpi adṛṣṭāḥ na dṛṣṭāḥ pūrvam ete’dṛṣṭa-pūrvās taiḥ śobhātiśayaiḥ, tasmāt iha vraje ko’pi anirvacanīyo nāgarendraḥ vidagdha-mauli-ratnaṁ viharati | iti avehi jānīhi kimbhūtaḥ ? tribhuvanasya trailokyasya maṇḍanaṁ śirobhūṣaṇa-rūpā mūrtir vigraho yasya saḥ ||24-25||

—o)0(o—

**|| 14.26-27 ||**

**atha priya-janaḥ—**

prauḍha-bhāvānuviddho yas tasya priya-jano’tra saḥ ||

tato, yathā—

gurubhir api niṣiddhā tām ahaṁ yāvad akṣṇoḥ

padam anayam ananta-śreyasāṁ sadma rādhām |

tṛṣitam iva mano me prekṣate tanvi tāvad

diśi diśi viharantīṁ śyāmalāṁ śālabhañjīm ||

**śrī-jīvaḥ :** tathāpi kathañcid darśanaṁ prāptāyās tasyā nija-saṅgāgatāṁ sakhīṁ prati vacanam—gurubhir apīti | tatrānanta-śreyasām iti | tasyāṁ sva-ruciṁ vyajyāpi kim āścaryam āha—tṛṣitam iti | śālabhañjī pratimā ||26-27|| (22-23)

**viśvanāthaḥ :** he madīya-snuṣe, mahā-kula-prasūtāpi rādhā sampraty unmattābhūd iti tasyāḥ saṅgaṁ tvaṁ mākārṣīr iti śrī-kṛṣṇā āśaṅkamānābhiḥ śvaśrv-ādibhir nivāritāpi kācit sakṛd eva tām valokya jāta-bhāvā kām api sva-suhṛdaṁ vaivaśya-kāraṇaṁ pṛcchantīm āha—gurubhir iti | taj-jātīya-prema-sukham anubhūyāha—ananteti | tasyām api svāśaktiṁdyotayāmāsa—tṛṣitam iti | anurāgaṁ ca śrī-kṛṣṇe | śālabhañjīṁ pratimām ||27|| (23)

**viṣṇudāsaḥ :** atha priya-jana iti | prauḍheti rāgānurāga-mahābhāvāḥ prauḍha-bhāvās tair anuviddha ākrāntaḥ | atra madhure rase ||26||

gurubhir apīti | kācin nava-vraja-vadhūḥ śrī-kṛṣṇād āśaṅkamānābhiḥ śvaśrv-ādibhir nivāritāpi śrī-rādhāyā darśanenaiva śrī-kṛṣṇe jāta-bhāvatayā sarvatra tat-sphuraṇād antarmanā āsīt | tad-anu tat-kāraṇaṁ pṛcchantīṁ sva-sakhīṁ prati prāha—tāṁ prasiddhām akṣṇoḥ padaṁ netrayoḥ panthānaṁ yāvat yad-avadhi anyaṁ nītavatī, gurūṇāṁ niṣedhe’pi tad-darśane hetum āha—anantāny asaṅkhyāni yāni śreyāṁsi puṇyāni tad-upalakṣita-kalyāṇa-guṇa-vṛndāni teṣāṁ sadma āśrayaṁ, tāvat tad ārabhya me mama manaḥ kartṛ tṛṣṭam iva tṛṣṇā-yuktaṁ sat, prathamam eva raty-aṅkurotpattyā prauḍha-tṛṣṇāyā abhāvād ivety uktam | tanvi he kṛśāṅgi ! śālabhañjīṁ pratimām ||27||

—o)0(o—

**|| 14.28-29 ||**

atha **upamā—**

yathā kathañcid apy asya sādṛśyam upamoditā ||

tato, yathā—

navāmbudhara-mādhurī sphurati mūrtir urvī-tale

kṛśodari dṛśor iyāt pathi kim īdṛśo vā yuvā |

puraḥ sumukhi gopateḥ sadai sanniviṣṭasya me

pitur vitanute naṭo yam anukṛtya nṛtya-kramam ||

**śrī-jīvaḥ :** tato yatheti | seyaṁ prācīna-tadīyasādhanātiśaya-bhāvitā ratis tam upamānaṁ sopānaṁ vidhāyopameye eva cittaṁ prāpayantī rañjayantīti bhāvaḥ ||28-29|| (24)

**viśvanāthaḥ :** anya-deśīya-goṣṭhādhyakṣasya kasyacid gopasya kumārī sabhāyāṁ nṛtyantaṁ kam api naṭaṁ jālarandhryād vīkṣya sva-sakhīṁ savismayam āha—navāmbudhareti | kiṁ-śabdaḥ praśne | he kṛśodari ! tava dṛśoḥ pathi īdṛśo yuvā kim iyāt prāpnuyāt ? tena tvaṁ yadi taṁ paricinoṣi tadā tad-deśam eva tvaṁ mām api naya, yathā tam eva dṛṣṭvā jīveyam iti sva-raty-udbhavo vyañjitaḥ | yam anukṛtya yadīya-svabhāva-ceṣṭādikam abhinayena pradarśyety arthaḥ ||29|| (24)

**viṣṇudāsaḥ :** athopameti | navāmbudhareti | goṣṭhāntare kasyacit tad-goṣṭhādhyakṣasya gopasya sabhāyāṁ śrī-kṛṣṇa-veṣeṇa tat-tal-līlānukāriṇaṁ nartakaṁ gavākṣāt prekṣamāṇā tasya kumārī śrī-kṛṣṇe jāta-ratiḥ satī sva-sakhīṁ prati tat-praśaṁsayā svābhiprāyaṁ prakāśayati | kṛśodari he kṣīṇa-madhye ! īdṛśa etad-ākāraḥ yuvā taruṇaḥ dṛśoḥ pathi nayanayoḥ padavyām iyāt prāpnuyāt kim ? atra kiṁ-śabdaḥ praśne | kiṁ pṛcchāyāṁ jugupsane ity avyaya-nānārthaḥ | ūrvī-tale ity etādṛśasya svarloke’py asambhavāt | kīdṛśaḥ ? navāmbudharasya nava-jaladasya yā mādhurī tato’pi sphuritā virājitā mūrtir vigraho yasya saḥ | nanu, kaṁ yuvānaṁ pṛcchasīti vadantīṁ sa-manda-smita-mukhī sva-sakhīṁ nirīkṣyāha—he sumukhi ! me mama pituḥ pura agrata evāyaṁ dṛśyamāno naṭaḥ yaṁ yuvānam anukṛtya nṛtya-kramaṁ naṭana-paripāṭīṁ vitanute | kiṁbhūtasya pituḥ ? sadasi sabhāyāṁ niviṣṭasya yato gopateḥ go-gopādhyakṣasya ||29||

—o)0(o—

**|| 14.30 ||**

yathā vā—

sphuraty eṣa preyān iva nava-ghanas tasya subhage

śikhaṇḍīnāṁ śreṇīṁ tulayati surendrāyudham idam |

asau vāso lakṣmīr iva viharate vidyud iti sā

niśamyodasrākṣī tvayi nihita-buddhir nivasati ||

**śrī-jīvaḥ :** tādṛśa-nāyakatayā tādṛśa-rañjanāyogyasyāpi tasya tad-anukartuḥ sopānatā mātraṁ kim uta jaḍa-padārthatayā tad-ayogyasyety āha—sphuraty eṣa iti ||30|| (25)

**viśvanāthaḥ :** kṛtrimaṁ sādṛśyam udāhṛtya laukikaṁ sādṛśyam udāhartum āha—yathā veti | sva-kāritāṁ kasyāścid vraja-bālāyā raty-utpattiṁ śrī-kṛṣṇaṁ vijñāpayantī vṛndā āha—sphurad iti | sā evaṁ tvayi nihita-buddhir arpita-cittā nivasati | nanu tad-ukta-lakṣaṇaḥ sa preyān kīdṛśa ity apekṣāyām āha—eṣa dṛśyamāno nava-ghanaḥ preyān iva śrī-kṛṣṇa ivety ādi ||30|| (25)

**viṣṇudāsaḥ :** anukāri-dvārā sādṛśyam udāhṛtya tad-aṅga-kānty-ādi-sādṛśya-darśana-dvārā raty-āvirbhāvodāharaṇaṁ prakārāntareṇāha—yathā veti | sphuratīti kācid vrajasundarī nija-sakhī-mukhāt sāmānyata eva śrī-kṛṣṇotkarṣādikaṁ śrutvā samutsukā satī tad-ākārādi-viśeṣaṁ tāṁ pṛṣṭavatī, tatas tayā sakhyā tad-varṇādi-sādṛśyaṁ meghādi-darśana-dvārā nirūpitam | tad anu sā śrī-kṛṣṇe jāta-bhāvā satī yad-adhyavasāyitavatī tat sarvaṁ tasyāḥ sakhī śrī-kṛṣṇāntikam āgatya nivedayati | eṣa nava-ghana iti—sākṣād darśayati | preyān prakaraṇa-balāt śrī-kṛṣṇaḥ sa iva | subhage he sundari he saubhāgyavatīti vā | tasya preyasaḥ śikhaṇḍānāṁ barhāṇāṁ śreṇīṁ tulayati spardhate surendrāyudhaṁ śatru-dhanuḥ | idam iti dṛśyamānaṁ | tathā asau dṛśyamānā vidyuc ca vāso-lakṣmīḥ vastra-śobheva viharate vilasati | tasety atrāpi sambandhaḥ | sākṣād darśane’pi yad atrādaḥ-śabda-prayogas tat tu vidyutaś cāñcalyātiśayenāspaṣṭatva-vivakṣayā | pūrvatraitad-idamoḥ prayogād anyathā vyākhyā na saṅgacchate | iti evaṁ niśamya śrutvā man-mukhād iti jñeyaṁ, sā mat-sakhī tvayi viṣaye nihitārpitā buddhis tad-upalakṣita-mana-ādiś ca yayā tathābhūtā satī nivasati āste | kim-bhūtā ? udgatāni yāny asrāṇi tair yukte akṣiṇī netre yasyāḥ sā ||30||

—o)0(o—

**|| 14.31 ||**

atha **svabhāvaḥ**—

**bahir-hetv-anapekṣī tu svabhāvo’rthaḥ prakīrtitaḥ |**

**nisargaś ca svarūpaṁ cety eṣo’pi bhavati dvidhā ||31||**

**śrī-jīvaḥ :** bahir-hetv-anapekṣīti | svata eva kramād āvirbhavatīty arthaḥ ||31|| (26)

**viśvanāthaḥ :** atra rateḥ kāraṇeṣu abhigyogādiṣu madhye | atha svabhāvasyāpi kāraṇatvam ananvayopamaivocyate | rater nirhetutva-jñāpanārtham eva | nahi svābhāvikī ratir iyam ity ukte rater hetu-janyatvaṁ pratīyate | kiṁ ca, proktā atrābhiyogādyā iti vakṣyamāṇa-vākyenābhiyogādīnām api kāraṇatvaṁ nirasyate iti sarvasyā api rater vastuto nirhetutvam eveti siddhānte vyañjite lokokti-rītyaivaite hetava uktā iti **||**31|| (26)

**viṣṇudāsaḥ :** atha svabhāva iti | bhair iti abhiyogādayaḥ bahir-hetavas teṣām yāpekṣā āvaśyakatvenākāṅkṣā tad-rahito’rthaḥ svabhāvaḥ ||31|

—o)0(o—

**|| 14.32 ||**

atra **nisargaḥ**—

**nisargaḥ sudṛḍhābhyāsa-janyaḥ saṁskara ucyate |**

**tad-udbodhasya hetuḥ syād guṇa-rūpa-śrutir manāk ||**

**śrī-jīvaḥ :** nisarga iti | sādhāraṇaṁ tal-lakṣaṇam | atra tu madhura-rati-sambandho jñeyaḥ | tathā ca sati bahubhir janmabhiḥ sucira-siddhatvāt | sudṛḍho yo madhuravatyā ābhāsaḥ punaḥ punar ādhikyenodayas tasya janmāntara-bāhulyādinā tirodhāne’pi taj-janyas tadīyo yaḥ saṁskāraḥ sūkṣmatayā sthitaḥ sa nisarga ity arthaḥ | yathā suṣuptau śubhāśubha-tat-karmaṇa iti bhāvaḥ | tataś ca tasya saṁskāra-rūpeṇa sthitasya madhura-ratyākhyasya bhāvasyodbodhe vardhamānāvasthatve śrī-kṛṣṇa-guṇa-rūpa-śrutir yad-dhetuḥ syāt tan manāg eva syād anāvaśyakatayaiva syād ity evārthaḥ | bahir-hetv-anapekṣīti sāmānya-lakṣaṇasyāvyāpter iti bhāvaḥ ||32|| (27)

**viśvanāthaḥ :** nanu bahir-hetavaḥ para-sambandhagā upamā tadīya-janādayaḥ | antar-hetavaś cānuṣaṅgika-tac-chravaṇādayaḥ | ta eva nirhetv-anapekṣīty ukte antar-hetum apekṣata iti labhyate | satyam asya nisarga-rūpe’ntar-hetv-ābhāsasyāpekṣā kvacit syād eva ity ata āha—tad udbodhasyeti | tadīyodbodhasya hetur api tasyāpi hetur ity arthaḥ | sudṛḍhābhyāsa-janya iti | sudṛḍhābhyāso’pi nitya-siddha eva jñeyaḥ | taj-janya-saṁskāro’pi pravāha-paramparayaiva | tathā sa ca līlā-śakti-dvāraiva śrī-kṛṣṇa-rūpa-guṇa-śravaṇam upasthāpayatīti | nāma-mātreṇaiva hetor hetutety arthaḥ | ata eva manāg iti pada-prayogaḥ ||32|| (27)

**viṣṇudāsaḥ :** atra nisarga iti | saṁskāro vāsanā | tad-udbodhe tasya saṁskārasyāvirbhāve guṇa-rūpayoḥ śrutiḥ śravaṇa-mātram eva | sā ca manāk alpam eva ||32||

—o)0(o—

**|| 14.33 ||**

tato, yathā—

sa tarjatu batāgrajas tyajatu māṁ suhṛn-maṇḍalaḥ

pitā kila vilajjatāṁ ghana-dṛg-ambur ambāstu me |

manaḥ sakhi samīhate śruta-guṇa-śriyaṁ sarvathā

tam eva yadu-puṅgavaṁ na tu kadāpi caidyaṁ nṛpam ||

**śrī-jīvaḥ :** ataḥ śruta-guṇa-śriyam ity uddīpanam eva na tūtpādakam | utpādakas tu tam eveti | yadu-puṅgavam ity anayor vācya eva jñeyaḥ | tad idaṁ ca vākyaṁ śrī-rukmiṇyā eva ||33|| (28)

**viśvanāthaḥ :** kula-kanyāyāḥ parama-lajjāvatyās tava bandhu-janān abhimate puruṣe svāśakti-vyañjaka-kāma-lekha-preṣaṇam anucitam iti bruvāṇāṁ prema-parīkṣamāṇāṁ sva-sakhīṁ prati śrī-rukmiṇī-devī sva-niṣṭhām āvedayanty āha—sa tarjatv iti | śruta-guṇāśrayam iti | nāradādi-mukhād dharmādi-śravaṇa-prasaṅga eva tad-guṇasyāpi śravaṇaṁ sva-nitya-siddha-svabhāvodbodhakam ||33|| (28)

**viṣṇudāsaḥ :** sa tarjatv iti śrī-rukmiṇī-devyā udvāha-prasaṅge śiśupālāya dātuṁ nirbandhataḥ prauḍhimākarṇya tad-vaśatayā bhīṣmakāder api lajjā-śokādikam ālocya śrī-rukmiṇī-devī bhrātrādīnāṁ prātikulyādikam aṅgīkṛtyāpi tāṁ prati sva-niṣṭhām āha | tarjatu bhartsayatu, bata khede, agrajaḥ jyeṣṭhatvād aparhārya-śāsano’pi, suhṛn-maṇḍalaḥ bandhu-samūhaḥ nirupādhi-hitāśaṁsy api tyajatu nāṅgīkarotu | pitā janma-dātṛtvāt poṣakatvāc ca parama-pūjyaḥ parama-kartā cāpi | ambā mātā garbha-dhāraṇādinā pitṛto’pi garīyasy api ghanāni dṛg-ambūni locana-jalāni yasyās tathā-bhūto’stu | kintu sakhi he mādhavi ! me mamety atrāpi yojyaṁ me manaḥ taṁ prasiddham | eva-kāro niścayārthaḥ | yadu-puṅgavaṁ yaduṣu śreṣṭhaṁ śrī-kṛṣṇaṁ samīhate samyag vāñchati | kimbhūtam ? śrutvā guṇāḥ śrīḥ saundarya-mādhurya-sampattiś ca yasya tam | vyatireke āha—na tu caidyaṁ śiśupālaṁ | kimbhūtaṁ ? nṛpam api | atrāsyā loka-veda-maryādā-tyāgād dṛṣṭādṛṣṭa-duḥkhāṅgīkārāc ca rater atiprauḍhatvaṁ sūcitam | tat tu—uttamatvaṁ yathottaram [u.nī. 14.4] ity ukta-rītyā carama-hetoḥ svabhāvād āvirbhūtāyāṁ ratāv anantaram eva vakṣyamāṇa-premāṁśasya saṅkramaṇād yuktam eva | yataḥ pūrva-rasāmṛte’pi, kṣantir avyartha-kālatvam [bha.ra.si. 1.3.25] ity ādi sāmānya-rati-lakṣaṇe’pi likhitam asti | atra tu tad-atiśayo vivakṣitaḥ ||33||

—o)0(o—

**|| 14.34 ||**

yathā vā—

asundaraḥ sundara-śekharo vā

guṇair vihīno guṇināṁ varo vā |

dveṣī mayi syāt karuṇāmbudhir vā

śyāmaḥ sa evādya gatir mamāyam ||

**śrī-jīvaḥ :** tasyā nitya-preyasītvena svarūpa-siddhām eva ratiṁ vitarkyānyasyām eva naisargikīṁ ratim udāharan guṇa-svarūpa-śravaṇasyānāvaśyakatām eva darśayati—asundara iti | sphurantu bahavaḥ kṣitau [u.nī. 14.20] ity atra yo’bhimāna udāhṛtaḥ sa khalu vināpi ratiṁ gurūpadeśādi-jātāgraha-mātra-mayaḥ | tena ca jāta-ratis tatroktā | atra tv abhimāna-samavetatayivānādito’neka-janmato vā siddheti bhedaḥ ||34|| (29)

**viśvanāthaḥ :** pura-sundaryāṁ nisargam udāhṛtya, vraja-sundaryām udāhartum āha—yathā veti | yad vā, guṇa-rūpādi-śravaṇa-hetutvam anāvaśyakam iti jñāpayitum āha—yathā veti | pūrvavat prema parīkṣamāṇāṁ sva-sakhīṁ prati kācid āha—asundara iti | śyāma iti | anena rūpasya śrutacaratvaṁ vyaktam ||34|| (29)

**viṣṇudāsaḥ :** nisargata utpanna-ratiṁ śrī-rukmiṇyām udāhṛtya prāyas tat-pracurāsu vraja-devīṣu tāṁ dig-darśanatayā udāharati—yathā veti | asundara iti kutrāpy ānuṣaṅgikatayā sakṛd eva śrī-kṛṣṇasya kiñcid-rūpa-guṇa-śravaṇodbuddha-saṁskāratas tasminn utpanna-ratiṁ kāñcid vraja-devīṁ samīkṣya tattva-jñayāpi tat-priya-sakhyā tan-manaḥ-parīkṣārthaṁ kenāpi vyājena tasya prasaṅgam utthāpya tad-guṇa-rūpāder anya-sādhāraṇatve kathyamāne sā tad-asahamānāntaḥ-sāmarṣaṁ tāṁ prati sva-niścayaṁ prāha | arthas tu spaṣṭa eva ||34||

—o)0(o—

**|| 14.35 ||**

atha **svarūpam—**

ajanyas tu svataḥ-siddhaḥ svarūpaṁ bhāva iṣyate |

etat tu kṛṣṇa-lalanobhaya-niṣṭhatayā tridhā ||

**śrī-jīvaḥ :** ajanyo bhāvaḥ svarūpam iṣyata ity anvayaḥ | nanv ajanyaḥ khalv abhāva eva syāt | tatrāha—svataḥ-siddha iti | candrādīnām āhlādakatvādivad iti bhāvaḥ | tatra candrasyāhlādakatā sāmānye’py āśrayi-viśeṣāṁś cakora-kumuda-samudra-candrakāntādīn prāpya tad-viśeṣo udayante yena teṣām āsvāda-prakāśa-samucchūnatā dravatā-rūpā bhāvo mitho vilakṣaṇā dṛśyanta iti tat-tad-dhetavas tad-viśeṣā vitarkyante | tadvac chrī-kṛṣṇasya tad-āśrayiṇāṁ ca svarūpata eva tad-bhāva-hetutve sthite | atra tu rase śrī-kṛṣṇa-niṣṭho lalanā-niṣṭhas tad-ubhaya-niṣṭhaś ca svarūpa-viśeṣo draṣṭavya ity āha—etat tv iti | yathāgrata iyaṁ vyaktir iti | anyad dvayaṁ ca spaṣṭatvam eva yāsyati | tad evāha—tridheti ||35|| (30)

**viśvanāthaḥ :** svataḥ-siddho bhāvo raty-utpādako vastu-viśeṣaḥ svarūpam iṣyata ity anvayaḥ | ajanyas tv iti viśeṣaṇaṁ nisarga-vyāvṛtty-artham | tataś cāyam arthaḥ—tu bhinnopakrame | ajanya iti viśeṣaṇasya vaiyarthyād ajanyatvena na pratīyamāna ity arthaḥ | tena śrī-kṛṣṇa-rūpa-guṇādibhir janyatvena pratīyamāno nitya-siddho bhāvo nisargaḥ | tair ajanyatvenaiva sadā susthiraṁ tu svarūpam iti bhedo draṣṭavyaḥ |

nanu svarūpam iti kim iti spaṣṭaṁ na vyavasthīyate | maivaṁ | pura-sundarīṇāṁ rateḥ samañjasatvena lalanā-niṣṭha-svarūpāsambhavāt tāsu nisarga eva vaktum ucitaḥ | na ca tāsāṁ sarvāsām eva sādhana-siddhatvaṁ vaktuṁ śakyam, ato nisargaḥ | sa tarjatu [u.nī. 14.33] ity ādinā nitya-siddhāyāṁ śrī-rukmiṇyām evodāhṛtaḥ | tena mahā-kṣaya-kūpa-jala-samudra-jalayor janyatva-svataḥ-siddhatve iva nisarga-svarūpayor janyatva-svataḥsiddhatve jñeye ||35|| (30)

**viṣṇudāsaḥ :** atha svarūpam iti | svarūpaṁ svabhāva-bhedaḥ | ajanyaḥ anutpādyaḥ ata eva svataḥ-siddhaḥ svayam āvirbhūtaḥ bhāvo ratiḥ svarūpam iṣyata ity arthaḥ ||35||

—o)0(o—

**|| 14.36 ||**

atha **kṛṣṇa-niṣṭham—**

**kṛṣṇa-niṣṭhaṁ svarūpaṁ syād adaityaiḥ sugamaṁ janaiḥ ||**

**śrī-jīvaḥ** :kṛṣṇa-niṣṭhaṁ svarūpam iti sāmānyato lakṣitam api rase’smin viśeṣato’vagantavyam | tarhi kathaṁ keṣāñcit tatra ratir dodeti | tatrāha—adaityair iti |

dvau bhūta-sargau loke’smin daiva āsura eva ca |

viṣṇu-bhakti-paro daiva āsuras tad-viparyayaḥ || iti |

viṣṇu-dharmāgneyādy-anusāreṇa daitya-prakṛtibhyo’nyair iti bhāvaḥ | nāhaṁ prakāśaḥ sarvasya yoga-māyā-samāvṛtaḥ [gītā 7.25] iti śrī-bhagavad-upaniṣadbhyaḥ ||36|| (31)

**viśvanāthaḥ :** etat svarūpaṁ śrī-kṛṣṇa evādhāre nitarāṁ tiṣṭhatīti kṛṣṇa-niṣṭhaṁ svarūpaṁ sva-draṣṭṛ-jana-mātra-raty-utpādako vastu-viśeṣaḥ | tac cādaityair daitya-prakṛtibhyo’nyair janaiḥ sugamaṁ suprāpaṁ daitya-prakṛtibhir duṣprāpaṁ paicakaiḥ sūrya-svarūpam ivety arthaḥ | yad uktaṁ svayaṁ bhagavatā—

dvau bhūta-sargau loke’smin daiva āsura eva ca |

viṣṇu-bhakti-paro daiva āsuras tad-viparyayaḥ || iti |

na māṁ duṣkṛtino mūḍhāḥ prapadyante narādhamāḥ |

māyayāpahṛta-jñānā āsuraṁ bhāvam āśritāḥ || [gītā 7.15] iti |

nāhaṁ prakāśaḥ sarvasya yoga-māyā-samāvṛtaḥ | [gītā 7.25] iti ca ||36|| (31)

**viṣṇudāsaḥ :** etat svarūpaṁ kṛṣṇaś ca lalanā ca ubhayaṁ ca teṣu yā niṣṭhā tat tayā tridhā trividham | adaityaiḥ āsura-prakṛtīn varjayitvā sarvair janair evety arthaḥ | tathā hi śrī-bhagavad-gītāsu—

na māṁ duṣkṛtino mūḍhāḥ prapadyante narādhamāḥ |

māyayāpahṛta-jñānā āsuraṁ bhāvam āśritāḥ || [gītā 7.15] iti |

kṛṣṇa-niṣṭham iti kṛṣṇe eva niṣṭhā yasya tat ||36||

—o)0(o—

**|| 14.37 ||**

tato, yathā—

iyaṁ vyaktir gopī na bhavati puraḥ kintu kutukī

harir nārī-veśo yad akhila-sura-strīr dhuvati naḥ |

jagan-netra-śreṇī-timira-haraṇāyāmbara-maṇiṁ

vinā kasyānyasya priya-sakhi bhaved aupayikatā ||

**śrī-jīvaḥ :** atha prastutavād viśeṣa evodāharati—tato yatheti ||37|| (32)

**viśvanāthaḥ :** sva-preyasī-mānopaśamanārthaṁ strī-veṣa-dhāriṇaṁ śrī-kṛṣṇaṁ vraja-nagara-vīthyāṁ calantam ālokya vimāna-cāriṇyo devyaḥ parasparaṁ sva-vitarkam ūcuḥ—iyam iti | dhuvati antaḥ-kandarpa-preraṇena kampayatīti sva-sva-raty-utpattiṁ jñāpayāmāsuḥ | na kevalam asmān sura-strīr eva rati-matīḥ karoti, api tu jagaty asmin sarvāṇy eva strī-puṁsa-mātrāṇi ratimanti karotīty āhuḥ—jagad ity ādi | aupayikatā yogyatā vraja-pura-sundarīṣu lalanā-niṣṭha-svarūpa-nisargayor api raty-utpādakayoḥ sattvāt pārthakyena jñāpanārthaṁ tad-vinābhūtāsu sura-strīṣv eva śrī-kṛṣṇa-niṣṭhaṁ svarūpam udāhṛtam ||37|| (32)

**viṣṇudāsaḥ :** iyam iti | śrī-rādhāyā mānam anyopāyair asādhyaṁ matvā tad-upaśamanāya gopa-kiśorī-veśam aṅgīkṛtya tasyāṁ bhaginī-sambandham ākhyāya ca tad-gṛhāyāgacchantaṁ śrī-kṛṣṇaṁ dṛṣṭvā vimāna-cāriṇyo’mara-vadhvaḥ sva-hṛdayāveśānusārata eva kṛṣṇo’yaṁ, na tu gopīty avadhārya nija-priya-sakhīṁ pratyūcuḥ | iyaṁ dṛśyamānā vyaktiḥ strī-rūpaḥ padārthaḥ yat yasmāt svakhila-sura-strīr eva no’smān na tv ekāṁ dhuvati kampayati | pūrvoktaṁ niścayam eva vidharmyato dṛṣṭāntālaṅkāreṇa draḍhayati jagad iti | ambara-maṇiṁ sūryam | aupayikatā yogyatvam ||37||

—o)0(o—

**|| 14.38 ||**

atha **lalanā-niṣṭham—**

svarūpaṁ lalanā-niṣṭhaṁ svayam udbuddhatāṁ vrajet |

adṛṣṭe’py aśrute’py uccaiḥ kṛṣṇe kuryād drutaṁ ratim ||

**śrī-jīvaḥ :** svarūpaṁ lalanā-niṣṭham iti | ikṣunālīnām iva janmata eva madhura-rasa-yogyatā | kṛṣṇa iti | tādṛśīnāṁ prācīna-saṁskāreṇa tad-eka-samavāyatvāt ||38|| (33)

**viśvanāthaḥ :** lalanā-niṣṭham iti | lalanāś cātra gopya eva jñeyāḥ | svayam udbuddhatāṁ vrajed iti | nisarge yathā nijodbodhakaṁ rūpa-guṇa-śravaṇaṁ manāg apekṣate tathā nety arthaḥ | atibaliṣṭhatvād iti bhāvaḥ | tad evāha—adṛṣṭe’pīti | kṛṣṇe kṛṣṇe eveti vyākhyeyam | janmārabhya śrī-kṛṣṇa-darśana-śravaṇādikaṁ vināpi tatraiva ratiṁ kuryāt | svayam eva śrī-kṛṣṇa-sphūrter iti bhāvaḥ | atra kṛṣṇa eveti sāmānyataḥ puruṣa-viṣayaka-raty-utpādaka-lalanā-niṣṭhaṁ svarūpaṁ vyāvṛttam ||38|| (33)

**viṣṇudāsaḥ :** atha lalanā-niṣṭham iti | lalanāyāṁ nāyikāyāṁ niṣṭhā yasya tat ||38||

—o)0(o—

**|| 14.39 ||**

tato, yathā—

jihīte yaḥ kakṣāṁ kvacid alam adṛṣṭāśruta-cara-

trilokyām astīti kṣaṇam api na sambhāvana-mayīm |

ghana-śyāmaṁ pītāmbaram ahaha saṅkalpayad amuṁ

janaṁ kañcid goṣṭhe sakhi mama vṛthā dīryati manaḥ ||

**śrī-jīvaḥ :** atividūra-sthitāyāḥ kasyāścid gopa-kanyāyā vacanam | jihīta ity anvayaḥ | sambhāvanamayīṁ kakṣāṁ na prāpnotīty arthaḥ | kakṣā prakoṣṭhaḥ | sambhāvanāspadatām | goṣṭha iti goṣṭha-viśeṣa ity arthaḥ ||39|| (34)

**viśvanāthaḥ :** atidūra-sthitā kāpi gopa-kumārī kiṁ vā śrī-rādhaiva śrī-kṛṣṇa-darśana-śravaṇāt pūrvam eva svayaṁ sphuritaṁ śrī-kṛṣṇam anubhūya jāta-bhāvā aunmanasya-kāraṇaṁ pṛcchantīḥ sakhīḥ pratyāha—yo janaḥ trilokyāṁ kvacid api deśe kāle vā astīti sambhāvana-mayīṁ kakṣāṁ padavīṁ kṣaṇam api na jihīte na prāpnoti tam eva janaṁ saṅkalpayan sva-ramaṇatvena varītum icchat mama mano vṛthā dīryatīti | taṁ vinā anyasmin na svīkārāt, tasya ca trilokyām asattvāt saṅkalpasyāpy aphaliṣyatvād iti bhāvaḥ ||39|| (34)

**viṣṇudāsaḥ :** jihīta iti | pūrva-rāgāt pūrvam api śrī-rādhikā kevala-sva-niṣṭhatvāt svānubhavenaiva svayam eva hṛdaye sphuritaṁ śrī-kṛṣṇam avagatyānudinam anavasthityā sā vartate sma | tatas tad-unnayana-caturayā tad-antar-manasta-kāraṇe lalitayā pṛcchati sati sā prāha—he sakhi lalite ! yaḥ kaścij janaḥ trailokyamantīti sambhāvana-mayīṁ pratītimayīṁ kakṣāṁ padavīṁ na hihīte prāpnoti nāmātīty arthaḥ (?) | kimbhūtaḥ ? kvacid api adṛṣṭaś cāśrutaś ca adṛṣṭāśrutaḥ pūrvaṁ yaḥ adṛṣṭāśruta-caraḥ, bhūta-pūrva caraṭ [pā. 5.3.53] pratyayaḥ | ahaheti khede | amuṁ taṁ kañcij janaṁ mama manaḥ kartṛ goṣṭhe vraja-madhye saṅkalpayat bhāvayat sat dīryati vidīrṇaṁ bhavati | nanu kim-ākāraṁ kiṁ-veśādikaṁ vālambya te manaḥ-saṅkalpas tatrākāra-veśāder upalakṣaṇatayā viśeṣaṇa-dvayam āha—ghana-śyāmaṁ pītāmbaram iti ca | vṛtheti saṅkalpa-siddher asambhavāt | asambhavatvaṁ tu trilokyām astīty ādinādṛṣṭāśruta-cara iti tad-viśeṣaṇena ca vyaktam evoktam ||39||

—o)0(o—

**|| 14.40-41 ||**

atha **ubhaya-niṣṭham—**

tat syād ubhaya-niṣṭhaṁ yat svarūpaṁ kṛṣṇa-subhruvoḥ ||

tato, yathā lalita-mādhave (2.12)—

sahacari harir eṣa brahma-veśaṁ prapannaḥ

kim ayam itarathā me vidravaty antarātmā |

śaśadhara-maṇi-vedī sveda-dhārāṁ prasūte

na kila kumuda-bandhoḥ kaumudīm antareṇa ||

**śrī-jīvaḥ :** *na vyākhyātam |*

**viśvanāthaḥ :** śrī-kṛṣṇa-subhruvor dvayor eva svarūpaṁ yugapad yatropalabhyata iti śeṣaḥ ||40||

sūrya-pūjā-prasaṅge brāhmaṇa-veṣa-dhāriṇaṁ śrī-kṛṣṇam ālokya tat-kālam avijñāta-tattvāpi tad-darśana-jena svīya-raty-udbhavenaiva taṁ śrī-kṛṣṇam anumimānā śrī-rādhā lalitāṁ praty āha—sahacarīti | brahma-veśaṁ brāhmaṇa-veṣam | nanu kena prakāreṇa brāhmaṇa-veṣam apy enaṁ śrī-hariṁ niścinoṣīty ata āha—kim ayam ity ādi | anyathānupapattir evātra pramāṇam iti bhāvaḥ | etena kṛṣṇa-niṣṭhaṁ svarūpam abhivyaktam | lalanā-niṣṭhaṁ svarūpam api tadaivābhivyaktam | arthāntara-nyāsena spaṣṭīkṛtam |

śaśadhareti | candrakānta-maṇi-nirmitā vedī candrasya jyotsnāṁ vinā na svidyatīti | atra candra-niṣṭhaṁ svarūpam āhlādakatvaṁ prakāśa-śaityayoḥ sāhityaṁ ca | tac ca sarva-vastu-gatam evātaś candrakānta-maṇāv api dṛṣṭam | svedas tu candrakānta-maṇi-niṣṭham eva svarūpam | anyatra mṛt-pāṣāṇādiṣu tad-adarśanāt | sa ca svedaś candraṁ vinā candrakānta-maṇer anyatra na bhavati candrakānta-maṇeś candra-mātra-drāvya-svarūpatvaṁ yathā tathā ca candrakānta-drāvakatva-lakṣaṇaḥ svarūpa-viśeṣaś cnadrasyāpy aṅgīkartavya iti candrakānta-candrayor ubhaya-niṣṭha-svarūpam iva gopī-kṛṣṇayor ubhaya-niṣṭhaṁ svarūpaṁ kṛṣṇa-niṣṭha-lalanā-niṣṭhābhyāṁ svarūpābhyāṁ pṛthag evāvagantavyam | ata eva bheda-trayaṁ kṛtam |

tathā hi sajjana-mātra-rati-dāyakatvaṁ kṛṣṇa-niṣṭhaṁ svarūpaṁ adṛṣṭāśrutasyāpi kṛṣṇasya sphūrtimattvaṁ lalanā-niṣṭhaṁ svarūpaṁ śrī-kṛṣṇa-darśana-mātraṁ drautyātiśayakatvaṁ gopī-kṣobhātiśaya-kāritvaṁ ceti dvayam ubhaya-niṣṭha-svarūpam |

kiṁ ca, candraṁ prāpya kumuda-candrakānta-cakora-samudrādayaḥ praphullatva-dravatva-rasāsvāda-samucchūnatvādi-dharmavanto bhavanti, tathā candro’pi tān prāpya tat-tad-dharma-prado bhavati | evaṁ gopī-jana-viśeṣa-śrī-kṛṣṇa-sāhityād ubhaya-niṣṭha-svarūpasya bahu-bhedakaṁ tāratamyaṁ jñeyam | atra svarūpasya bheda-trayaṁ taṁ ca jñāna-vyutpatty-artham eva kṛtam | vastutas tu lalanā-niṣṭha-svarūpam ekam eva vraja-devīṣu vivakṣitaṁ, tad eva nisargād utkṛṣyate | anyad dvayaṁ tūddīpanatve eva paryāpnoti ||41|| (35)

**viṣṇudāsaḥ :** athobhaya-niṣṭham iti | sahacarīti | sva-vadhvāḥ sūrya-pūjanārthaṁ kañcid brāhmaṇa-baṭum ānetuṁ jaṭilayā prārthitā kundalatā śrī-kṛṣṇam eva tatra brāhmaṇa-baṭu-veśenāvṛtaṁ prāpitavatī | tatas tasya darśanataḥ ubhaya-niṣṭha-svarūpatvena kṣubdha-cittā satī śrī-rādhā tasmin sva-manaḥ-prasattyaiva kṛṣṇo’yam iti nirṇīya lalitāṁ prati prāha | ayaṁ svayam anubhūyamāna eva antar-ātmāntar-hṛdayaṁ vidravati dravo bhavati prasyandata ity arthaḥ | itarathā anyathā kṛṣṇād anyatve satīty arthaḥ | pūrva-niścitārtham eva prativastūpamālaṅkāreṇa draḍhayati—śaśadhareti | śaśadhara-maṇiś cnadrakānta-śilā tad-racitā vedī pariṣkṛta-bhūmiḥ prasūte saṁsravati | kumuda-bandhoś candrasya kaumudīṁ kiraṇam antareṇa vinā ||41||

—o)0(o—

**|| 14.42-44 ||**

proktā atrābhiyogādyā vilāsādhikya-hetave |

ratiḥ svabhāvajaiva syāt prāyo gokula-subhruvām ||

**śrī-jīvaḥ :** nanu gokula-subhruvaḥ prāyo nitya-preyasya eva itas tāsāṁ līlā-śakti-prāpita-janmāntarīṇāṁ svabhāvajaiva syāt tarhi kathaṁ tāsām api kvacid abhiyogādayo rati-hetutayā varṇyante | tatrāha—proktā iti | abhiyogo raty-abhivyañjanā tadādyā rūpa-guṇānubhavādayaḥ ||42|| (36)

**viśvanāthaḥ :** evaṁ raty-utpatteḥ kāraṇāni lokoktir ity evoktāni[[2]](#footnote-3) vāstavaṁ siddhāntam āha—protkā iti | vilāsādhikyeti | abhiyogādīnām uddīpanatvādhikyam eva vastutaḥ phalitam iti bhāvaḥ | svabhāvajeti | kāṣāñcid atiśreṣṭhānāṁ śrī-rādhādīnāṁ svarūpajā, aparāsāṁ kāṣāñcin nisargajā ca syād ity arthaḥ | prāyaḥ-padeneti kāsāñcid arvācīna-kalpa eva sādhana-siddhānāṁ nisarga-svarūpayoḥ sambhavād abhiyogādaya eva raty-utpatteḥ kāraṇāni bhavantīti jñāpitam | pura-subhruvāṁ tu nisargajaiva, tāsv eva sādhana-siddhānāṁ kāsāñcid abhiyogādijā ceti jñeyam ||42|| (36)

**viṣṇudāsaḥ :** proktā iti | prāyaḥ grahaṇaṁ sādhaka-carīr devāṅganādīr apy apekṣā | udāharaṇaṁ ca vidagdha-mādhave paurṇamāsī-vacasi—

daivata-sevā kevalam iha vana-yātrānusāriṇī mudrā |

vraja-subhruvās tu kṛṣṇe sahajaḥ premā sa jāgarti || [vi.mā. 1.16] iti ||42||

—o)0(o—

**|| 14.43-44 ||**

sādhāraṇī nigaditā samañjasāsau samarthā ca |

kubjādiṣu mahiṣīṣu ca gokula-devīṣṇḍ ca kramataḥ ||

maṇivac-cintāmaṇivat-kaustubha-maṇivat tridhābhimatā |

nātisulabheyam abhitaḥ sudurlabhā syād ananya-labhyā ca ||

**śrī-jīvaḥ :** sādhāraṇy-ādīnāṁ lakṣaṇaṁ tāvac chabdārtha-vaśād eva gamyate | tathā hi—samarthā khalu saiva syāt yā loka-dharmādy atikramya parama-kāṣṭhāpannāṁ puṣṭim āpnoti | tad uktaṁ parakīyā-lakṣaṇe—rāgeṇaivārpitātmāno loka-yugmānapekṣiṇā [u.nī. 3.17] iti | vakṣyate ca—iyam eva ratiḥ prauḍhā mahābhāva-daśāṁ vrajet [u.nī. 14.58] iti | atha yānyā ratiḥ samañjasākhyā sā khalu loka-dharmāpekṣayā tathocyate ca | ata eva nātisamarthā | ata eva ca bhāvāntimāṁ sīmāṁ na prapadyata iti bhāvaḥ | na cāsyāḥ samañjasākhyatvena samarthāyā asamañjasatvam āyātīti vācyam | tau hi loka-dharmau tan-mahimānubhavād bahir-vartinām eva gṛhītau tatas tais tad-anusāreṇaiva tasyāḥ samañjasety ākhyā kṛtā | parama-pāramārthikānusāreṇa tu samarthaiva parama-samañjasā | tad uktaṁ—etāḥ paraṁ tanu-bhṛtaḥ [bhā.pu. 10.47.58] ity ādibhiḥ |

atha yānyā sādhāraṇī sā tu nyūnatvād eva tattayocyate | loke ca tac-chabda-prayogas tatra dṛśyate | nyūnatvaṁ ca sambhogecchā-mūlatayā tiraskṛtatvāt | tata evānya-dvayavat puṣṭi-yogatvābhāvāt | sambhogecchā-raty-āder bhedas tu samarthā-lakṣaṇe vyaktībhaviṣyati tad-anusāreṇaivāsāṁ lakṣaṇāni vyākhyāsyate | ananya-labhyeti anyenālabhyety arthaḥ | tatra dṛṣṭānte śrī-kṛṣṇād anyeneti | dārṣṭāntike gokula-devībhyo’nyeti vyākhyeyam ||42-44|| (36-38)

**viśvanāthaḥ :** evaṁ rateḥ kāraṇāny uktvā rater bhedāṁs tair eva tāratamyaṁ cāha—sādhāraṇī kubjādiṣu, maṇivat nātisulabheti kubjādibhyo’nyair api yatnato labhyety arthaḥ | ādi-padena devāṅganā mathurāṅganā vidarbhāṅganāś ca grāhyā iti kecit | kubjāyām eva sakhyo dāsyaś cety anye | samañjasā mahiṣīṣu cintāmaṇivad abhitaś caturdikṣu sudurlabheti mahiṣībhyo’nyaiḥ kaiścid eva kadācid eva mahābhāgyata eva labhyety arthaḥ | yad uktaṁ—

agni-putrā mahātmānas tapasā strītvam āpire |  
bhartāraṁ ca jagad-yoniṁ vāsudevam ajaṁ vibhum || iti mahā-kaurma-vacanam |[[3]](#footnote-4)

samarthā gokula-devīṣu | kaustubha-maṇiḥ śrī-kṛṣṇād anyair na labhyate | tathaiva gokula-devībhyo’nyaiva kair api na labhyety arthaḥ | yad uktaṁ nāyaṁ śriyo’ṅga u nitānta-rateḥ [bhā.pu. 10.47.60] ity ādi | rāgānuga-vartmasthaiḥ sādhaka-bhaktair labhyatve tu teṣāṁ gokula-devī-bhāva-bhāvitatvena tad-ananyatvāt |

atra kubjā-ratiḥ sādhāraṇīti samañjasā-samarthe asādhāraṇye jñeye | mahiṣī-ratiḥ samañjaseti sādhāraṇī-samarthe asamañjase jñeye | loka-dharmānabhimatatvam eva tayor asāmañjasyam | yad uktaṁ—uttarīyāntam ākṛṣya [bhā.pu. 10.42.9] iti, tathā yā dustyajaṁ svajanam ārya-pathaṁ ca hitvā [bhā.pu. 10.47.61] iti | evaṁ gokula-devī-ratiḥ samartheti | sādhāraṇī-samañjase asamarthe jñeye |

tayor asamarthatvaṁ śrī-kṛṣṇa-vaśīkārādiṣu vakṣyamāṇa-rītyā jñeyam | kiṁ ca samarthety atra viṣaya-viśeṣānupādānād yathā-sambhavaṁ viṣayo’vaśyam arpaṇīya eva | tathā hi, sva-ramaṇasya śrī-kṛṣṇasya sarvato-bhāvena vaśīkāre tad-rūpa-guṇa-mādhuryāṇāṁ sāmastyenāsvādanāyāṁ tathā sva-mādhuryānubhāvyamānasya tasyāpi mohane para-camatkāra-prāpaṇe ca svato’pi mahaiśvaryasya vismāraṇe tathā sādhāraṇasya rūpa-guṇa-kalā-mādhuryāṇāṁ sāmastyenāsvādanāyāṁ nitya-navīnī-karaṇe sarvotkarṣe ca sāmarthyavatīti samarthā ||43-44|| (37-38)

**viṣṇudāsaḥ :** evaṁ raty-āvirbhāva-prakāra-dig-darśanam ākhyāya tasyā rater bhedān darśayati—sādhāraṇīti yugmakena | kramataḥ yathā-saṅkhyalaṅkāreṇa | sādhāraṇī ratiḥ kubjādiṣu nigaditā , sā tu maṇivan nātisulabhā | samañjasā mahiṣīṣu śrī-rukmiṇy-ādiṣu, sā tu cintāmaṇivat abhitaḥ sudurlabhā atiduṣprāpā | cintāmaṇer yatra kutrāpi darśanābhāvāt | dārṣṭāntika-pakṣe’pi mahiṣībhyo’nyatra taj-jātīya-rater vairalyāt | samarthā gokula-devīṣu, sā tu kaustubha-maṇivad ananya-labhyā | śrī-kṛṣṇaika-labhyatvāt kaustubha-maṇeḥ | dārṣṭāntike’pi vraja-devībhyo’nyatra samarthāyā rater gandha-leśasyāpi kvacid api darśana-śravaṇābhāvāt | yathāha śrīmad-uddhavaḥ—

etāḥ paraṁ tanu-bhṛto bhuvi gopa-vadhvo

govinda eva nikhilātmani rūḍha-bhāvāḥ |

vāñchanti yad bhava-bhiyo munayo vayaṁ ca

kiṁ brahma-janmabhir ananta-kathā-rasasya || [bhā.pu. 10.47.58] iti ||43-44||

—o)0(o—

**|| 14.45 ||**

tatra **sādhāraṇī—**

nātisāndrā hareḥ prāyaḥ sākṣād darśana-sambhavā |

sambhogecchā-nidāneyaṁ ratiḥ sādhāraṇī matā ||

**śrī-jīvaḥ :** nātisāndreti vyākhyāsyate | tādṛśatvān nyūnatvam apy āyātam ||45|| (39)

**viśvanāthaḥ :** evaṁ sādhāraṇī-samañjasā-samarthānām anvarthānām api spaṣṭa-pratipatty-arthaṁ lakṣaṇam āha—nātisāndreti nātiniviḍā | sambhogecchayā bahudhā vidhyamānatvenaivānumīyata ity arthaḥ | prāyaḥ-padena kvacic-chravaṇa-sambhavāpi | sambhogecchā-nidānā iti | yadaivaṁ śrī-kṛṣṇa-saundaryaṁ dṛg-gocarībabhūva tadaivānena puruṣeṇa me saṅgo bhūyād iti sva-sukha-tātparya-raty-ākāṅkṣā ajaniṣṭa | tataś ca yo’yaṁ māṁ sampraty eva cākṣuṣa-sambhogenaiva niravadhikam asukhayat tam enam aham api kṣaṇam eva samucita-saparyā-pūrvaka-svāṅga-saṅga-dānena sukhayāmīti saṅkalpa-mayī ratir abhūt | kubjādīnāṁ tena sākṣād darśana-sambhavety asya sākṣād darśanena paramparayā sambhavo yasyā tiy artho vyākhyeyaḥ ||45|| (39)

**viṣṇudāsaḥ :** tatra sādhāraṇīti | sambhogecchā nidānam ādi-kāraṇaṁ yasyāṁ sā ||45||

—o)0(o—

**|| 14.46 ||**

yathā śrī-daśame (10.48.9)—

sahoṣyatām iha preṣṭha dināni katicin mayā |

ramasva notsahe tyaktuṁ saṅgaṁ te’mburuhekṣaṇa ||

**śrī-jīvaḥ :** ramasveti sambhogecchā-nidānatvaṁ vyaktam ||46|| (40)

**viśvanāthaḥ :** sambhuktā kubjā jāta-ratiḥ śrī-kṛṣṇam āha—ramasveti | śrī-kṛṣṇasya sukha-tātparyaṁ rati-lakṣaṇam | tasyāḥ sva-sukha-tātparyeva mayety uktaḥ syāt ||46|| (40)

**viṣṇudāsaḥ :** sahoṣyatām iti kubjāyā gṛham āgatya tayā saha krīḍitvā nija-gṛhāyāyiyāsuṁ śrī-kṛṣṇaṁ prati tasyāḥ prārthanā | uṣyatāṁ sthīyatāṁ | preṣṭheti sambhodya tasya sva-gṛhe vāsārhatvaṁ svasya ca tat-saṅga-tyāgānarhatvaṁ sūcayitvā punar apy utkaṇṭhayā tat-saṅga-tyāgāsahatvaṁ svasya prakaṭam eva nivedayati—notsaha iti | ramasveti prakaṭam eva sambhogecchā-nidānatvam asyāṁ darśitam | kintu amburuhekṣaṇeti tasya saundaryādi-sambandho’pi sambhogecchānugatatvena gauṇa-kāraṇatvenāvaśyam aṅgīkāryaḥ | lakṣaṇe nidāna-śabdena mukhya-kāraṇatvokteḥ, nidānaṁ tv ādi-kāraṇam ity amaraḥ ||46||

—o)0(o—

**|| 14.47 ||**

asāndratvād rater asyāḥ sambhogecchā vibhidyate |

etasyā hrāsato hrāsas tad-dhetutvād rater api ||47||

**śrī-jīvaḥ :** asyāḥ sambhogecchā-nidānāyāḥ sādhāraṇyākhyāyāṁ rater asāndratvāt tad-icchāvidatvenāniviḍitvād asau sambhogecchā vibhidyate, sādhāraṇyā nāyikayā yā pṛthaktayā bhāvyate | tad-dhetutvāt sambhogecchā-hetukatvāt | tasyāḥ sambhogecchāyā hrāsataḥ etasyā rater api hrāsaḥ syād ity arthaḥ | hrāsata iti padena tasyā iti sambandhi-padam atrākṣipyate | etasyāḥ sambhogecchāyā hrāsata iti vyākhyāyāṁ tad-dhetutvād ity etad-gatasya tac-chabdenānuvādo na syāt | kiṁ tv etad-dhetutvād ity evokte na syāt | na hy eṣa gacchati, taṁ paśyety ukte tayor abhinna-vācakatā gamyata iti ||47||

**viśvanāthaḥ :** asyāḥ sādhāraṇyā rater asāndratvān naiviḍyābhāvāt asyāḥ sakāśāt sambhogecchā vibhidyate, pṛthaktayā dṛśyamānā tiṣṭhati |

nanv etasyāḥ sādhāraṇyā rates tāratamyaṁ vartate, na vā ? ity āśaṅkāyām āha—etasyāḥ sambhogecchāyā hrāsato rater api hrāsaḥ | tatra hetuḥ—tad-dhetutvāt sambhogecchā-hetukatvāt | ayam arthaḥ—kubjādiṣu yasyāḥ sambhogecchā adhikā tasyā ratir apy adhikā | yasyā alpā tasyā ratir apy alpā, kāraṇa-tāratamyenaiva kārya-tāratamyād iti | atra etad-dhetutvād iti vaktavye tad-dhetutvādiḥ prayoga etat-pada-vācyāyāḥ sambhogecchāyā bahiraṅgatva-vyañjakaḥ | yathā eṣa caura ito niḥsṛtya tad-deśaṁ yāsyaty atas tvaṁ ca śīghraṁ tatra gatvā taṁ suṣṭhu daṇḍayeti tat-padenāpi etat-padasya parāmarśo dṛṣṭaḥ ||47||

**viṣṇudāsaḥ :** asāndratvād iti | asāndratvāt adṛḍhatvāt hetoḥ | asyāḥ sādhāraṇyāḥ vibhidyate, svayam eva bhinnā bhavati | ata eva etasyāḥ sambhogecchāyāḥ hrāsato’bhāvato rater api hrāsaḥ syāt | tad-dhetutvāt tasyāḥ sambhogecchāyāḥ kṛṣṇa-viṣayaka-ratau kāraṇatvāt ||47||

—o)0(o—

**|| 14.48 ||**

atha **samañjasā—**

**patnī-bhāvābhimānātmā guṇādi-śravaṇādijā |**

**kvacid bhedita-sambhoga-tṛṣṇā sāndrā samañjasā ||**

**śrī-jīvaḥ :** patnī-bhāveti loka-dharmāpekṣitā darśitā | guṇādi-śravaṇādijeti tat-prādurbhūtety evārthaḥ | na tūtpadyamāneti janī prādurbhāve iti dhātu-pāṭhāt | śrī-rukmiṇy-ādīnāṁ svābhāvika-tat-preyasītvena svābhāvika-tad-bhāvatvāc ca | kvacit svato’py adhika-premavatī sāmyābhilāṣe sati kheditā svabhāva-siddha-prema-paripāṭītaḥ pṛthaktayā darśitā sambhoga-tṛṣṇā tad-dhetuṁ vaśīkṛtya nija-nikaṭe sthāpayitum icchā tad-ucita-hāva-bhāvādi-paripāṭī-mayī taraṅgiṇyām iva taraṅgānatarāyamāṇa-varima-vīcīr yasyāṁ sā | sāndreti tad-antas tv anya-praveśo’sāmarthya-darśanayā bahir eva tādṛśa-bhāvāntara-sthitir darśitā ||48||

**viśvanāthaḥ :** patnī-bhāvābhimānasya ātmā buddhir yato yasyāṁ vā sā | ātmā yatno dhṛtir buddhiḥ ity amaraḥ | yasyāṁ ratau patnītvābhimāna-sambandhinī buddhir bhavatīty arthaḥ | patnī-bhāvābhimāna evātmetvātmā yasyā iti | tad-abhimānasya tiraskāre sthity-abhāvaś ca vyakta iti śrī-jīvya-gosvāmi-caraṇāḥ | atra patnī-pada-prayogeṇa patyur yajña-saṁyoga ity anuśāsanād viprāgni-sākṣika-vivāhavatya eva samañjasa-ratimatya iti gāndharva-vivāhavatyo gokula-kanyā vyāvṛttāḥ | guṇādi-śravaṇādijeti | sādhana-siddhāpekṣayā rukmiṇy-ādiṣu nitya-siddhāsu tu nisargād eva prādurbhūtā tad-udbodhasya hetuḥ syād guṇa-rūpa-śrutir manāk iti vyākhyāna-yukteḥ | kvacit kadācid eva bheditā svataḥ sakāśād bhinnī-kṛtya sthāpitā sambhoga-tṛṣṇā yayā sā | sarvadā tu ratyā tādātmyaṁ prāptaiva tiṣṭhatīty arthaḥ | sādhāraṇyāṁ ratau sambhoga-tṛṣṇā sadaiva pṛthaktayā tiṣṭhati, samañjasāyāṁ tu kvacid eveti bhedaḥ | tena samañjasāyā rater api kvacid aṁśe sambhoga-tṛṣṇā-hetur bhavatīty arthād āyātaṁ pūrvokta-yukter eva | tena caivam avasīyate rukmiṇy-ādīnāṁ vayaḥ-sandhāv eva nāradādi-mukha-varṇita-śrī-kṛṣṇa-guṇa-śravaṇādinodbuddhān nisargād eva śrī-kṛṣṇe ratis tathā kāmodgama-sama-vayaḥ-sandhi-svābhāvyāt | sambhoga-tṛṣṇā-janyā ca ratir yugapad evābhūt | tatra prathamā bahutara-pramāṇā, dvitīyā alpa-pramāṇeti dvayo ratyor melanena samañjasābhidhā ratir vyākhyāyate | tāsāṁ tad-anantaraṁ ca sambhoga-tṛṣṇā dvidhābhūtaivānvavartata nisargottha-raty-anubhāva-rūpā sambhoga-tṛṣṇottha-raty-anubhāva-rūpā ca | prathamā rateḥ pṛthaktayā naiva tiṣṭhati tat-kāraṇatvena tan-mayatvenaiva pratīteḥ | dvitīyā rateḥ pṛthaktayaiva bhāsate sambhoga-tṛṣṇāyā ādi-kāraṇatvena tan-mayatvenaiva pratīty-aucityāt | kvacid iti padeneyaṁ sambhoga-tṛṣṇotthā ratir na sarvadā saumdetīty arthaḥ | sāndreti | nisargottha-rateḥ sāndratvāt dvitīyāyā api sāndratvaṁ bhavati hi tat-sāhityāt tāddharmyam iti nyāyāt ||48||

**viṣṇudāsaḥ :** atha samañjaseti | patnīti aham asya patnī pāṇi-gṛhītīti bhāvena yo’bhimānaḥ ātmany āropita-sambandha-viśeṣaḥ sa evātmā svarūpaṁ yasyāḥ sā | guṇādīty atrādinā carita-kīrty-ādayaś ca jñeyāḥ | kvacit kadācit na tu sarvadā bheditā bhinnī-kṛtā sambhoga-tṛṣṇā svaika-sukhārtha-surata-lālasā yayā sā | sāndrā niviḍā niścaleti yāvat ||48||

—o)0(o—

**|| 14.49 ||**

yathā tatraiva (10.52.38)—

**kā tvā mukunda mahatī kula-śīla-rūpa-**

**vidyā-vayo-draviṇa-dhāmabhir ātma-tulyam |**

**dhīrā patiṁ kulavatī na vṛṇīta kanyā**

**kāle nṛ-siṁha nara-loka-mano-’bhirāmam ||**

**śrī-jīvaḥ :** kā tvā mukundeti | astu tāvan mamānanya-gater vārtā parāpi keti tvad-guṇānāṁ sarvāsām apy ākarṣaṇe sāmarthy iti svadhārṣṭya-doṣaḥ parityājitaḥ ||49||

**viśvanāthaḥ :** śrī-rukmiṇī śrī-kṛṣṇaṁ prati sandeśa-patrīṁ likhati—astu tāvad mamānanya-gater vārtā parā ca kā tvety ādi | kintu mahatī dhīrā yadi syād ity arthaḥ | kāle sva-pariṇaya-samaye ātmanā svenaiva tulyaṁ nirupamam ity arthaḥ | he nṛsiṁha ! kā na vṛṇīta ity atas tvad-guṇānāṁ sarvotkarṣakatvān mamedaṁ dhārṣṭyaṁ na cintanīyam iti ratir ātmano vyānañja ||49||

**viṣṇudāsaḥ :** kā tvā mukundeti | śrī-rukmiṇī-devyāḥ brāhmaṇa-dvārā śrī-kṛṣṇa-sandeśaḥ | he mukunda ! tvāṁ kā kanyā tatrāpi kulavatī tatrāpi mahatī sauśīlyādi-guṇa-gaṇodārā tatrāpi dhīrā buddhimatī kāle nija-pāṇi-grahaṇa-samaye na vṛṇīta | api tu sarvā eva vṛṇvate ity arthaḥ | evaṁ sarvāsām api varaṇīyārhatvam asya nirṇīya svasya svayam upetya varaṇārthodyame cāpalādi-doṣaḥ parihṛtaḥ | kimbhūtam ? kula-śīlādibhir ātmana eva tulyaṁ nirupamam | punaḥ kimbhūtam ? nara-lokasya jīva-mātrasya manasām abhirāmaṁ abhiramaṇaṁ yasmāt tvam | pūrvaṁ tasya pūtanāghādīnām api muktidattva-guṇa-smaraṇān mukundeti sambodhya samprati tasya govardhanoddharaṇādinā nija-bhakta-prīṇanādi-pauruṣaṁ smṛtvā sambodhayati—nṛsiṁha he puruṣa-śreṣṭha ||49||

—o)0(o—

**|| 14.50 ||**

**samañjasātaḥ sambhoga-spṛhāyā bhinnatā yadā |**

tadā tad-utthitair bhāvair vaśyatā duṣkarā hariḥ ||

**śrī-jīvaḥ :** sambhoga-spṛhāyāḥ pūrvavad bhāva-hāvādi-vyañjanāmayyāḥ ||50||

**viśvanāthaḥ :** samañjasākhya-rateḥ prathamam utkṛṣṭaṁ mahāntam aṁśam udāhṛtya dvitīyam apakṛṣṭam alpam aṁśam udāhartuṁ tasyāpakarṣaṁ vyācaṣṭe | samañjasātaḥ samañjasā-rateḥ sakāśāt sambhoga-spṛhāyā yadā bhinnatā pārthakyena pratītis tadā tad-utthitaiḥ sambhoga-spṛhotthair bhāvair bhāva-hāva-hela-kilkiñcitādibhir vaśyatā duṣkareti | tasya premaika-vaśyatva-siddhāntāt sarva-śāstra-saṁmatād iti bhāvaḥ | yad ety anena sarvadā tu nisargottha-rateḥ sambhoga-spṛhāyā bhinnatā nāstīti tad-utthitair bhāvaiś ca harer vaśyatā sukaraiveti gamyate | ata eva pūrvoktā kā tvā mukundeti bhāvanaya-sandeśa-mātreṇaiva śrī-kṛṣṇasya dvārakāto vidarbhāgamanaṁ vaśyatā-vyañjakam eveti jñeyam ||50||

**viṣṇudāsaḥ :** kvācitka-bhedita-sambhoga-tṛṣṇātvam asyā darśayati—samañjasāta iti | samañjasāto rateḥ sakāśāt tad-utthitaiḥ tasyāḥ sambhoga-spṛhātaḥ prādurbhūtair bhāvais tad-upalakṣita-bhāva-hāva-helādibhiḥ sāmānyato bhāva-śabeenaiva sarveṣām eva vyapadeśāt | kiṁ vā svābhiyoga-lakṣaṇair bhāvaiḥ svasya bhāva-prakāśana-rūpair ity arthaḥ ||50||

—o)0(o—

**|| 14.51 ||**

tathā hi tatraiva (10.61.4)—

**smāyāvaloka-lava-darśita-bhāva-hāri-**

**bhrū-maṇḍala-prahita-saurata-mantra-śauṇḍaiḥ |**

**patnyas tu ṣoḍaśa-sahasram anaṅga-bāṇair**

**yasyendriyaṁ vimathituṁ karaṇair na śekuḥ ||**

**śrī-jīvaḥ :** smāyeti | ṣoḍaśa-sahasram ai patnyo yasya śrī-kṛṣṇasya indriyaṁ mana-ādikaṁ vimathituṁ na śekuḥ | kair ne śekuḥ ? karaṇair bhāva-hāvādi-ceṣṭitaiḥ | kīdṛśaiḥ ? anaṅgasya kāmasya bāṇa-rūpaiḥ | bāṇa-rūpatve’pi kīdṛśaiḥ ? smāyaṁ smitaṁ tad-yukto yo’valoka-lavas tena darśito yo bhāvo’bhiprāyas tena hārī hartuṁ samartho yo dhanū-rūpo bhrū-maṇḍalas tena prahitaiḥ, tathā sauratena surate niyuktena mantreṇa śauṇḍaiḥ pragalbhair apīti | patnyas tv ity asmāt karaṇair ity atra tu-śabdasyānvayāt vi-śabdasya balāt karaṇais tu viśeṣeṇa mathituṁ na śekur iti labdhe yāvān tatra premāṁśas tāvad eva mathituṁ śekur iti labhyate ||51|| (45)

**viśvanāthaḥ :** śrī-śukaḥ siddhāntaṁ bodhayan śrī-parīkṣitam āha—smāyeti | ṣoḍaśa-sahasram ai patnyo yasya śrī-kṛṣṇasya indriyaṁ mana-ādikaṁ vimathituṁ na śekuḥ | kair ne śekuḥ ? karaṇair bhāva-hāvādi-ceṣṭitaiḥ | kīdṛśaiḥ ? anaṅgasya bāṇa-rūpaiḥ | bāṇa-rūpatve’pi kīdṛśaiḥ ? smāyaṁ smitaṁ tad-yukto yo’valokana-lavas tena darśito yo bhāvo’bhiprāyas tena hāri mano-haraṇa-śīlaṁ yad bhrū-maṇḍalaṁ tena prahitāḥ preṣitāḥ saurata-mantrāḥ surata-sambandhi-rahasya-yuktayas teṣu tat-prāpaṇeṣu śauṇḍaiḥ pravīṇaiḥ ||51|| (45)

**viṣṇudāsaḥ :** smāyeti śrī-śukoktiḥ | karaṇaiḥ kāma-śāstra-prasiddha-kānta-vaśīkaraṇopāya-kṛtibhir iti viśeṣya-padam | anaṅga-bāṇair ity asyaiva rūpakam | kim-bhūtais taiḥ ? smāyo gūḍha-smitaṁ tad-yukto yo’valoka-lavaś cakita-nirīkṣaṇaṁ, tena darśito jñāpito yo bhāvaḥ svābhiprāyas tena hāri mano-haraṇa-śīlaṁ yad bhrū-maṇḍalaṁ tena prahitāḥ vyañjitā ye saurata-mantrāḥ surata-sambandhi-rahasya-yuktayas teṣu śauṇḍaiḥ pravīṇaiḥ | anye bāṇā api mantreṇa śauṇḍā bhavantīty anaṅga-bāṇa-pakṣe’pi | yasyendriyaṁ manaḥ vimathituṁ kṣobhayituṁ ṣoḍaśa-sahasrāpi patnyaḥ na śekur, kintu sva-sva-premānurūpam eva yathāyathaṁ mathituṁ śekur iti vi-śabdārthaḥ | tasya premaika-vaśyatvaṁ prasiddham ||51|| (45)

—o)0(o—

**|| 14.52 ||**

atha **samarthā—**

**kañcid viśeṣam āyantyā sambhogecchā yayābhitaḥ |**

**ratyā tādātmyam āpannā sā samartheti bhaṇyate ||**

**śrī-jīvaḥ :** yayā ratyā tādātmyam ekībhāvam āpannā sambhogecchā sā ratiḥ samartheti bhaṇyate | kīdṛśī satī ? tatrāha—kañcid viśeṣam āyantīti | ayam arthaḥ—sambhogaḥ khalu dvividhaḥ | priya-jana-dvārā sendriya-tarpaṇa-sukhamayaḥ, sva-dvārā tad-indriya-tarpaṇa-sukha-bhāvanā-mayaś ceti | tatra pūrvecchā kāmaḥ sva-hitonmukhatvāt | uttarecchā tu ratiḥ priya-jana-hitonmukhatvāt | tatra cottara-sambhoge priya-jana-sparśa-sukhaṁ ca bhavaty eveti | yadyapi tad-icchā durvārā tathāpi balavattvāt kañcid viśeṣam āyāntyā yayā ratyā militatvāt tat-tādātmyam āpannā bhavati, sā ratiḥ sarvātikrāmi-sāmarthyāt samartheti bhaṇyata iti ||52|| (46)

**viśvanāthaḥ :** yayā ratyā sambhogecchā tādātmyam tad-ātma-mātraṁ rati-rūpatvam āpannā syāt sā samarthā | ratyā kīdṛśyā ? kañcid viśeṣam svarūpotthatvāt sādhāraṇī-samañjasābhyāṁ sakāśāt kam apy anirvacanīya-viśeṣaṁ śrī-kṛṣṇa-vaśīkāratvātiśayaṁ prāpnuvatyā ||52|| (46)

**viṣṇudāsaḥ :** atha samartheti | kañcid viśeṣam āyantyā prāpnuvatyā yayā ratyā saha tādātmyam rati-svarūpatām āpannā prāptā abhitaḥ samantāt ||52||

—o)0(o—

**|| 14.53 ||**

**sva-svarūpāt tadīyād vā jātā yat-kiñcid-anvayāt |**

**samarthā sarva-vismāri-gandhā sāndratamā matā ||**

**śrī-jīvaḥ :** tad evaṁ samarthāyāṁ kārya-dvārā svarūpa-dvārā ca lakṣaṇam uktvā kāryāntara-dvārā punas tad vadaṁs tad-utkarṣam āha—svasya lalanā-sambandhinaḥ svarūpāj jātā, kiṁ vā śrī-kṛṣṇa-sambandhino yat kiñcid anvayāt svarūpādīnām ekatarasya sambandha-mātrāj jātā sarva-vismāri-leśa-mātrā samarthā sā sāndratamā bahir api bhāvāntareṇa bhettum aśakyā matā ||53|| (47)

**viśvanāthaḥ :** sva-svarūpāl lalanā-niṣṭha-svarūpāj jāteti pūrvokta-rati-dvayād asya hetur api parama-vilakṣaṇa eveti bhāvaḥ | tadīyāt śrī-kṛṣṇa-sambandhinaḥ śabdādeḥ kiñcin-mātrād anvayād veti nāma-mātrata eva hetor vastutas tu svata eveti bhāvaḥ, samarthā anvartha-nāmnīty arthaḥ | sāmarthyam eva dig-darśanenāha—sarvaṁ kula-dharma-dhariya-loka-lajjādikaṁ vismārayituṁ śīlaṁ yasya tathā-bhūto gandho’pi yasyāḥ sā | yad uktaṁ—yā dustyajam ārya-pathaṁ svajanaṁ ca hitvā bhejuḥ [bhā.pu. 10.47.61] iti | ata eva sāndratamā bhāvāntareṇa praveṣṭum aśakyatamā ||47||

**viṣṇudāsaḥ :** sva-svarūpāt svabhāva-bhedāt lalanā-niṣṭha-rūpāt tadīyāt kṛṣṇa-niṣṭha-rūpāt svabhāva-bhedād vā yat-kiñcid-anvayāt yathā kathañcit sambandhād iti dvayor eva viśeṣaṇaṁ jātā prādurbhūtā | sarvaṁ vismārayituṁ śīlaṁ yasya tathā-bhūto gandho’pi yasyāḥ, ata eva sāndratamā niviḍatamā ||53||

—o)0(o—

**|| 14.54 ||**

**prekṣyāśeṣe jagati madhurāṁ svāṁ vadhūṁ śaṅkayā te**

**tasyāḥ pārśve gurubhir abhitas tvat-prasaṅgo nyavāri |**

**śrutvā dūre tad api bhavataḥ sā tulā-koṭi-nādaṁ**

**hā kṛṣṇety aśruta-caram api vyāharanty unmadāsīt ||**

**śrī-jīvaḥ :** tatra svarūpasyodāharaṇaṁ jihīta ity ādinā darśitam iti dvitīyaṁ āha—prekṣyeti | tulākoṭir nūpuram | atronmadety anena bhāvāntara-sparśo bhair api nāstīti dyotitam ||54|| (48)

**viśvanāthaḥ :** kasyāścid vraja-bālāyāś caritaṁ vṛndā kṛṣṇam āvedayati—prekṣyeti | te śaṅkayā nārī-gaṇa-manohāritva-lakṣaṇaṁ tava svabhāvaṁ parāmṛśyety arthaḥ | nyavāri asyāḥ karṇa-gataḥ śrī-kṛṣṇaś citte lagiṣyatīti śaṅkayā nivārayāmāsa | bhavato’dṛṣṭāśruta-carasyāpi tulakoṭi-nādaṁ śrutveti yat kiñcid anvaya uktaḥ | paricayas tu tasyā lalanā-niṣṭha-rūpatvāt pūrva-pūrva-sphūrtir eva jñeyaḥ | aśruta-caram apīti | na lalanā-niṣṭha-svarūpaṁ vyāharantīti guru-gaurava-lajjādi-vismāraṇam | unmadāsīd iti rateḥ sāndratamatvaṁ ca vyañjitam ||54|| (48)

**viṣṇudāsaḥ :** prekṣyeti | ksyāścin navoḍhāyā vraja-sundaryāḥ adṛṣṭāśruta-pūrva-śrī-kṛṣṇa-nūpura-dhvaniṁ dūrād api sakṛd eva śrutvā jātonmādāyā vṛttaṁ śrī-vṛndā śrī-kṛṣṇāntike nivedayati | madhurāṁ sundarīṁ, te tava śaṅkayeti sambandha-mātre ṣaṣṭhī | tvat-prasaṅgas tava prastāvaḥ | gurubhiḥ śvaśrv-ādibhiḥ nyavāri nivāritaḥ | tad api tathāpi hā kṛṣṇeti vyāharantī kathayantī unmadāsīt babhūva ||54||

—o)0(o—

**|| 14.55 ||**

**sarvādbhuta-vilāsormi-camatkāra-kara-śriyaḥ |**

**sambhogecchā-viśeṣo’syā rater jātu na bhidyate |**

**ity asyāṁ kṛṣṇa-saukhyārtham eva kevalam udyamaḥ ||**

**śrī-jīvaḥ :** kañcid viśeṣam āpannā [u.nī. 14.52] ity atra yad uktaṁ tad eva punar vyanakti—sarvādbhuteti sārdhena | asyāṁ samarthāyām | ity asyām ity atra yad asyām iti pāṭhaḥ saṁyojya pūrvatra tv enaṁ vyākhyeyam | itīti etad-dhetor ity arthaḥ |

etat kim ? tatrāha—asyām ity ādi | kṛṣṇa-saukhyārtha-mātrodyamatvād asyā rateḥ śuddhatvam | ata eva svatantratvena sarvādbhutety ādy ukta-rūpatvam | evaṁ kevalam ity etayoś ca tasyāṁ svātantryātiśaya evāgrahaḥ | athavā nirṇīte kevalam iti ity amaraḥ | uttarārdhaṁ hetu-garbham | tataś ca asyāṁ kṛṣṇa-saukhyārtham evodyama iti nirṇītam ity arthaḥ ||55|| (49-50a)

**viśvanāthaḥ :** asyā rateḥ sakāśāt sambhogecchā-viśeṣo jātu kadācid api na bhidyate | pṛthaktayā pratīto na bhavatīty arthaḥ | tathā hy asyā rateḥ svarūpa-siddhatvād guṇādi-śravaṇānapekṣitatvena prābalyād vayaḥ-sandheḥ pūrvam eva vraja-bālāsu kāsucit tathāparāsu nanda-pura-nikaṭa-vartinīṣu rateḥ svarūpa-siddhatve’pi śrī-kṛṣṇena saha dhūli-khelanādibhiḥ paricayādhikyenāpi prādurbhāvaḥ | sāmānyākāreṇa prādurbhūtāyāṁ ca tasyāṁ tāsāṁ śrī-kṛṣṇa evaṁ prīti-matīnāṁ sarvendriya-vṛttayaḥ śrī-kṛṣṇa-sukha-tātparyavatya evābhuvan | athāyāte vayaḥ-sandhau kandarpodgamena yā sambhoga-tṛṣṇā raty-ākrānte manasy ajaniṣṭa sāpi tat-sukha-tātparyavaty evābhūd iti sambhoga-tṛṣṇāyā ratyā saha tādātmyam | tām avasthām ārabhyaiva tāsāṁ svāṅga-saṅga-ditsayaiva tat-sukha-viśeṣotpādane saṅkalpavatīnāṁ ratir madhurābhidhānābhūt | ity ata eva sambhoga-tṛṣṇā pṛthaktayā na bhāsate | ata evātra sambhogecchā-viśeṣa ity atra viśeṣa-śabda-prayogaḥ |

rateḥ kīdṛśyāḥ ? sarvato’py adbhutāḥ śrī-kṛṣṇa-vaśīkāritvena vismayāvahā yā vilāsormayas tābhiś camatkāra-kāriṇī śrīr yasyās tasyā iti hetor asyāṁ samarthāyāṁ ratyāṁ satyām udyamo mano-vāk-kāyānāṁ vyāpāras tathā buddhi-pūrvako’buddhi-pūrvako vā yaḥ sa śrī-kṛṣṇa-saukhyārtham eva | tenodyamena śrī-kṛṣṇaḥ sukham eva prāpnotīty arthaḥ | tathā hi śrī-mukha-vākyam—na pāraye’haṁ niravadya-saṁyujāṁ [bhā.pu. 10.32.22] iti tāsāṁ sva-sukha-tātparyābhāva eva niravadyatvam | ata evātra tasya vaśīkāraḥ prasiddhaḥ ||55|| (49-50a)

**viṣṇudāsaḥ :** nanu asyā apy antaḥ-sambhogecchāsty eveti samañjasāto’syāḥ ko viśeṣaḥ ? tatrāha—sarvādbhuteti | sambhogecchā-viśeṣaḥ asyāḥ samarthāyā rateḥ sakāśāt jātu kadācid api na bhidyate, bhinnā na bhavati ratyā tādātmyāpanneti lakṣitatvāt | kimbhūtāyā rateḥ ? sarvādbhutāḥ sarvato’dbhutāḥ yā vilāsormayaḥ, līlātiśayās tābhiś camatkāra-karī viśeṣa-vismayotpādinī śrīḥ śobhā sampattir vā yasyās tasyāḥ | iti hetoḥ asyāṁ samarthā-rūpāyāṁ ratau kṛṣṇa-saukhyārtham | evety eva-kāro niścayārthaḥ | kevalam iti sva-saukhya-leśasyāpy anabhisandhiḥ sūcitaḥ | asyāṁ kṛṣṇa-saukhyārthaikodyamatvaṁ hi śrī-bhagavataivoktaṁ—evaṁ mad-arthojjhita-loka-veda- [bhā.pu. 10.32.21] ity ādau, mad-arthaṁ mat-sukhārtham eva, na ca kenāpy aṁśena sva-sukha-leśārtham api | ujjhitās tyaktā lokādayo yābhis tāsām iti dhvany-artha-vyākhyānusāreṇa | tathā na pāraye’haṁ niravadya-saṁyujāṁ [bhā.pu. 10.32.22] ity ādau tatra niravadya-śabdena nija-saukhyānapekṣeṇa pūrvaka-tad-ekānukūlya-maya-prema-viśeṣatvena nirdoṣā saṁyuk saṁyogo yāsām ity arthaḥ saṅgamanīyaḥ | nija-virahe’pi tāsāṁ tām avasthāṁ smaran klinna-hṛdayaḥ sann uddhavaṁ prati, tā man-manaskā mat-prāṇā [bhā.pu. 10.46.4] ity ādau, mad-arthaṁ tyakta-daihikāḥ ity asya ca pūrvavad vyākhyānena | tathā, rāmeṇa sārdhaṁ mathurāṁ praṇīte [bhā.pu. 11.12.10] ity ādinā ca tāsāṁ svaika-jīvitatvaṁ nija-sukhāpekṣā-rāhityaṁ ca punaḥ punaḥ śrī-mukhenaiva varṇayati sma ||55||

—o)0(o—

**|| 14.56-57 ||**

pūrvasyāṁ sva-sukhāyāpi kadācit tatra sambhavet ||

iyam eva ratiḥ prauḍhā mahābhāva-daśāṁ vrajet |

yā mṛgyā syād vimuktānāṁ bhaktānāṁ ca varīyasām ||

**śrī-jīvaḥ :** patnī-bhāva [u.nī. 14.48] ity atra yad uktaṁ tad api punar vyanakti—pūrvasyām ity ardhena | pūrvasyāṁ samañjasāyām udyamaḥ sambhaved ity anvayaḥ ||56|| (50)

iyam eveti samarthaiṣety arthaḥ | pūrvasyām ity uktatvāt samarthāyā eva prakṛtatvaṁ gamyate | mṛgyaiva na tu prāpyā | tan-mārgaṇa-paripāṭīnāṁ durbodhatvāt | tat-paripāṭī hi tādṛśa-bhāva-mādhurīṇāṁ krameṇānubhavaḥ | eṣāṁ tu mahima-jñānam eva, na tu tad-anubhavaḥ | āstām anyeṣāṁ śrīmad-uddhavasyāpi mahima-jñānam eva vyajyate—aho yūyaṁ sma pūrṇārthāḥ [bhā.pu. 10.47.23] ity ādi tad-vākyena | tad-anubhavārtham eva hi—āsām aho ity ādinā prārthitam | tad-anubhave sati tāsām iva tasyāpi rodanādikaṁ varṇyate | sarveṣām api tad-anubhave ca bhaktānāṁ pañcavidhatvaṁ bādhyeta ||56-57|| (50b, 51)

**viśvanāthaḥ :** pūrvasyāṁ samañjasāyāṁ | kadācid iti na tu sarvadety arthaḥ | tena śrī-rukmiṇyāḥ patrīśravaṇa-mātreṇaiva dvārakāto vidarbhāgamanaṁ śrī-satyabhāmāyāḥ kṛte pārijātānyanam ity ādi līlā-vyañjita-tad-vaśīkāro’pi dṛṣṭa eva | evaṁ ca sādhāraṇyā rateḥ sākṣād-darśana-janya-sambhoga-tṛṣṇaiva hetuḥ | rateḥ svabhāvāt śrī-kṛṣṇasya kubjā-gṛha-gamanasya jñāpya īṣad vaśīkāro durbhagedam ayācata [bhā.pu. 10.48.8] iti śrī-śukokti-jñāpyaḥ sarvathā vaśīkārābhāvaś ca tathā samañjasāyā hetur nisargaḥ sambhoga-tṛṣṇā ca śrī-śukokti-jñāpyo vaśīkāro’vaśīkāraś ca tatra tatra sāmañjasye patnītvābhimāna eva liṅgaṁ, tathā samarthāyā rateḥ svarūpam eva hetus tasyātiprābalyāt sambhoga-tṛṣṇāyā api ratimayīti bhāvaḥ | na pāraye’haṁ [bhā.pu. 10.32.22] iti, āsām aho [bhā.pu. 10.47.61] iti, nāyaṁ śriyo’ṅga u nitānta-rateḥ [bhā.pu. 10.47.60] ity ādi śrī-kṛṣṇādara-śukādy-ukti-jñāpya-sarvathaivātivaśīkāra eva tatra tatra sāmarthye, yā mābhajan durjara-geha-śṛṅkhalāḥ saṁvṛścya [bhā.pu. 10.32.22] iti, yā dustyajam svajanam ārya-pathaṁ ca hitvā [bhā.pu. 10.47.61] iti, rāgeṇaivārpitātmāno loka-yugmānapekṣitaḥ [u.nī. 3.17] ity ādi-vacana-vyaṅgyaḥ parakīyātvābhimāna eva liṅgam iti prakaraṇārtha-saṅkṣipyokteḥ ||56-57|| (50b, 51)

**viṣṇudāsaḥ :** pūrvasyāṁ samañjasā-rūpāyāṁ | patnī-bhāvābhimānātmatvena nirūpaṇāt tasyāḥ | ata eva kadācit sva-sukhārtha-sambhogecchā-rūpa udyamaḥ sambhavet | smāyāvaloka [bhā.pu. 10.61.5] ity ādinā tathaivodāhṛtam iti | kiṁ ceti | iyaṁ sarvathā prauḍhā procchalitā satī mahā-bhāva-daśām aṣṭama-kakṣām ||56-57||

—o)0(o—

**|| 14.58 ||**

yathā śrī-daśame (10.47.58)—

**etāḥ paraṁ tanu-bhṛto bhuvi gopa-vadhvo**

**govinda eva nikhilātmani rūḍha-bhāvāḥ |**

**vāñchanti yad bhava-bhiyo munayo vayaṁ ca**

**kiṁ brahma-janmabhir ananta-kathārasasya ||**

**śrī-jīvaḥ :** tathaivodāharati—etāḥ param iti | etāḥ kevalaṁ saphala-tanudhāriṇyaḥ | yato bhavatī-prabhṛtayo yaṁ yaṁ bhāvaṁ paramotkarṣa-dṛṣṭyā vāñchanty eva, na tu prāpnuvanti tan mādhuryānubhavasyābhāvaś ca teṣu darśitaḥ kiṁ brahma-janmabhir iti | anantasya līlānantyād anantadhā sphurtasya tasya kathāsu kathā-mātreṣu kim uta tāsāṁ sambandhinīṣu | araso rasābhāvo yasya tasya brahma-janmabhir viriñcitayāpi yad ebhir janmabhiḥ kim ? na kiñcit prayojanam ity arthaḥ ||58|| (52)

**viśvanāthaḥ :** vandamāna uddhavo gopīḥ stauti—etāḥ param etā eva kevalaṁ tanu-bhṛtaḥ saphala-tanu-dhāriṇyo, na tv anyā nāpy asmad-ādyā iti dhvaniḥ | bhagavat-parikaratvena saphala-tanutve’py uddhavādīnām īdṛśa-bhāvavattvena vinā kiṁ tanubhir iti tad-bhāvautsukyaṁ vyañjayati | gopa-vadhva ity ārjya-patha-tyāga-lakṣaṇā samarthā ratir vyañjitā | govinda evam anena prakāreṇa akhilā evātmāno deha-mano-buddh-yatna-svabhāva-dhṛty-ādayo yasmin tasminn iti | bhrātṛ-putra-pautrādiṣv api snehavatībhyo rukmiṇyādibhyo bhāva-vaiśiṣṭyena vailakṣaṇyaṁ vyañjitam | ātmā yanto dhṛtir buddhiḥ svabhāvo brahma varṣma ca iti amaraḥ | tatrāpi govinda-padena gavāṁ pālaka evaiśvarya-jñānābhāvena mādhuryādhikyaṁ, tatrāpi rūḍha-bhāvā rūḍhākhyo mahā-bhāva-prabheda eva bhāvo yāsāṁ tāḥ |

nanu ruh bīja-janmani prādurbhāve iti yogārthenotpanna-bhāvā ity evārthaḥ pratīyate ity ata āha—yat yaṁ bhāvaṁ bhava-bhiyo mumukṣavo munayo muktā vāñchanti, vayaṁ ca bhaktā vāñchāma ity arthaḥ | vayaṁ kim utpanna-bhāvā na bhavāmas tenātra rūḍha-śabdo na yogārthaḥ, kintu rateḥ saptama-kakṣāyāṁ mahābhāva-prabheda eva rūḍhaḥ | ata eva ślokāntare’pi jātādi-padam aprayujya, kṛṣṇe kva caiṣa paramātmani rūḍha-bhāvaḥ iti punar api rūḍha-śabda eva |

kiṁ ca, rasāsvāda-vijña-jana īḍrśa-bhāva-prāptiṁ vinā nija-mahā-māhātmyam api tuccham eva manyata ity āha—kiṁ brahma-janmabhir iti | anantasya kathā-mātra eva raso yasya tasyāpi kiṁ punar mahā-svabhāva-rasikasya brahma-janmabhir bahubhiḥ parameṣṭhi-janmabhiḥ kim ? na kiñcid api prayojanam ity arthaḥ ||58|| (52)

**viṣṇudāsaḥ :** etā iti | vrajān nivṛttya mathurāṁ prayāsyann uddhavaḥ śrī-vraja-devīnāṁ rāga-svarūpatvāt adṛṣṭāśruta-caraṁ rūḍha-mahā-bhāvaṁ nirīkṣya parama-camatkāra-kāṣṭhām āpannas tāḥ praṇamann uvāca | etāḥ śrī-vraja-sundaryaḥ paraṁ kevalaṁ tanubhṛtaḥ saphala-janmānaḥ | tat kutaḥ ? ity ata āha—govinda iti | evam iti vrajāgamana-dinam ārabhyādyāvadhi sākṣād anubhūtenānirvacanīya-prakāreṇa govinde parama-rūpa-guṇa-śīlādy-avadhitayā vikhyāte śrī-gokulendre kimbhūte ? paramātmani sarvāṁśi-rūpatvān nirupadhi-parama-prema-yogye rūḍha-bhāvā utpanna-mahābhāvāḥ | yat yaṁ rūḍha-bhāvaṁ bhava-bhiyo mokṣepsavaḥ munayo muktā vayaṁ bhaktāś ca kevalaṁ vāñchanti, vayaṁ ca vāñchāma eveti puruṣa-vyatyayena yojyaṁ, na tu prāpnuvanti | ata evānantasya mādhuryādi-vaibhavair apy apārasya kathāsu raso rāgo yasya tasya brahma-janmabhiḥ krameṇa bhaubhir api brahma-janmabhiḥ vipra-sambandhibhiḥ kiṁ vā caturmukha-janmabhiḥ kiṁ ? ko vā viśeṣaḥ ? yatra kutrāpi jātaḥ sa evottama ity arthaḥ | yad vā, akāra-praśleṣa-pāṭhe anantasya kathāsu araso yasya tasyeti pūrvavat pakṣa-dvayam api vyākhyeyam | īdṛśa-bhāvābhāvena brahma-janmabhir apy alam iti bhāvaḥ ||58||

—o)0(o—

**|| 14.59-61 ||**

**syād dṛḍheyaṁ ratiḥ premā prodyan snehaḥ kramād ayam |**

**syān mānaḥ praṇayo rāgo’nurāgo bhāva ity api ||**

**bījam ikṣuḥ sa ca rasaḥ sa guḍaḥ khaṇḍa eva saḥ |**

**sa śarkarā sitā sā ca sā yathā syāt sitopalā ||**

**ataḥ prema-vilāsāḥ syur bhāvāḥ snehādayas tu ṣaṭ |**

**prāyo vyavahriyante’mī prema-śabdena sūribhiḥ ||**

**śrī-jīvaḥ :** tasyāḥ paramotkarṣaṁ darśayati—iyaṁ madhurākhyā ratir dṛḍhā viruddhenābhedyā satī premā syāt | sa cāyaṁ premā prodyan kramān nija-mādhuryaṁ prakāśayan sneho māna ity ādi-rūpaḥ syāt | bhāva iti | bhāvas tv asyātraiva prakarṣān mukhyatayā tac-chabdas tv atraiva paryavasyati, īśvara-śabdo bhagavatīvety abhiprāyaḥ | kintu mahābhāva-śabdas tv atra maheśvara-śabdavaj jñeyaḥ ||59|| (53)

atra dṛṣṭāntenaikasya vastunas tasyāvasthā-bhedena tāratamyaṁ bodhayati—bījam iti | khaṇḍa iti | syāt khaṇḍaḥ śakale cekṣu-vikāra-maṇi-doṣayoḥ iti viśva-prakāśa-kośāt puṁstvam | udīyata ity etat īṅ gatau daivādikasya rūpam ||60-61|| (54-55)

**viśvanāthaḥ :** evaṁ rater bheda-trayam uktvā tasyā evāvasthā-bhedenotkarṣa-vaiśiṣṭyān nāma-bhedān sa-dṛṣṭāntān āha—syād iti | iyaṁ ratir dṛḍhā baddha-mūlatvenāntarāyair acālyā cet premā syāt | premeti-nāmnābhidhīyata ity arthaḥ | sa ca premā udyan san sūrya iva citta-navanītaṁ svātapena drutīkurvan snehaḥ syāt | evam ayam eva snehaḥ kramāt sva-vṛddhyā mānaḥ, sa ca sva-vṛddhyā praṇaya ity ādi | bhāvo mahābhāvaḥ ||59|| (53)

ekam eva vastv avasthā-bhedenotkarṣa-tāratamyān nāma-bhedaṁ labhata ity atra dṛṣṭāntam āha—bīja-mātrekṣu-daṇḍāgra-bhāga-granthy-avasthito’ṅkuras tad eva yathā kalenekṣu-daṇḍaḥ syāt, evaṁ ratir eva premā syāt | evaṁ sa ca rasa iti | rasa iva snehaḥ, guḍa iva mānaḥ, khaṇḍa iva praṇayaḥ, śarkareva rāgaḥ, śarkarā cinīti khyātā | sitā sita-śarkarevānurāgaḥ | sita-śarkarā miśrīti khyātā | sitopaleva mahā-bhāvaḥ | sitopalā olā ity ākhyātā | sitopalaiva miśrīti kecid āhus tac cintyam | kṣipraṁ yāti sitopaleva vilayam ity uktes tasyā jale kṣipraṁ layādarśanāt | atra cekṣoḥ pāka-bhedenaiva guḍādayo bhavanti yathā, tathaiva premṇo’vasthā-bhedenaiva sneha-rāgādayo bhavanti | na tu guḍa eva khaṇḍaḥ syāt, khaṇḍa eva śarkarā syād ity evaṁ vācyam asambhavād iti ca kecid āhuḥ ||60|| (54)

tan-matam anusṛtyaivāha—ata iti ||61|| (55)

**viṣṇudāsaḥ :** evaṁ sāmānyataḥ sādhāraṇyādinā rater bheda-trayaṁ darśayitvādhunā tasyā evottarottara-vaiśiṣṭyād avasthā-bhedena nāma-bhedān ikṣu-bījādy-upamānena darśayati—syād dṛḍheyam it yugmakena | iyaṁ ratiḥ yadā dṛḍhā syāt tarhi premā syāt, premeti saṁjñāṁ prāpnotīty arthaḥ | sa premā prodyan vṛddhiṁ gacchan, asya paratrāpi sarvatra sambandhaḥ, snehaḥ syāt | ayaṁ snehaḥ prodyan mānaḥ syāt | kramāt mānaḥ prodyan praṇayaḥ syāt | praṇayaḥ prodyan rāgaḥ syāt | rāgaḥ prodyann anurāgaḥ syāt | anurāgaḥ prodyan bhāvo mahābhāva-nāmā syāt ||59||

ratyādaya uttarottara-vaiśiṣṭya-sādṛśyāṁśena bījādibhir yathā-saṅkhyam upamīyante | tatra ratir bījaṁ | premā ikṣur ikṣu-daṇḍam | snehaḥ rasaḥ ikṣu-rasaḥ | māno guḍaḥ | praṇayaḥ khaṇḍaḥ | rāgaḥ śarkarā | anurāgaḥ sitā | mahābhāvaḥ sitopaleti ||60||

yato rāgādayaḥ sitopalāntāḥ ṣaṭ ikṣor evottarottara-vaiśiṣṭyāt tat-tan-nāmāno’pi sarve aikṣavā evaṁ ataḥ ikṣu-sthānīyasya premṇa eva vilāsāḥ snehādayaḥ ṣaṭ prema-śabdena vyavahriyante nirdiśyante sūribhiḥ śāstravidbhiḥ ||61||

—o)0(o—

**|| 14.62 ||**

**yasyā yādṛśa-jātīyaḥ kṛṣṇe premābhyudañcati |**

**tasyāṁ tādṛśa-jātīyaḥ sa kṛṣṇasyāpy udīyate ||**

**śrī-jīvaḥ :** *na vyākhyātam |*

**viśvanāthaḥ :** nanu samartha-ratimatīnāṁ śrī-kṛṣṇa-preyasīnām āsāṁ premādayo’mī bhāvāḥ kim eka-jātīyāḥ kiṁ vā bhinna-jātīyāḥ syuḥ ? tathā tāsu tāsu śrī-kṛṣṇasya vā te kīdṛśā ity apekṣāyām āha—yasyā iti | sa premā | evaṁ ca samartha-ratimatīnāṁ śrī-kṛṣṇa-preyasīnām ānantyam iva tat-premādīnām api sūkṣma-vicāreṇa jāter ānantyaṁ jñeyam | tathaiva samarthātaḥ sthūlata eva jāti-bhedena samañjasāyā rateḥ premādayas tad-atideśena jñeyā yad upariṣṭād vakṣyate—

ādyā premāntimāṁ tatrānurāgāntāṁ samañjasā |

ratir bhāvāntimāṁ sīmāṁ samarthaiva prapadyate || [u.nī. 14.232] iti |

udīya iti īṅ gatau ity asya daivādikasya rūpam ||62|| (56)

**viṣṇudāsaḥ :** nanu śrī-kṛṣṇa-preyasīnām asaṅkhyatvāt bhāvānāṁ ca sāmānyato’ṣṭa-vidhatve’pi tāsūttama-madhyama-kaniṣṭhāsu pratyekam anya-svabhāva-vaśena nānā-vidhāśayāsu prākaṭya-tāratamyena tat-tad-avāntara-bhedataḥ svarūpa-tāratamyena cāsaṅkhya-bhedāt tās tāvann eka-jātīya-bhāvāḥ sambhavanti | śrī-kṛṣṇaḥ kintu tāsu sarvāsv eva samāna-bhāve vartate | athavā bhāva-tāratamyavān | ratyāder ubhaya-niṣṭhatvenaiva rasāvahatva-prasiddheḥ | tatrāha—yasyā iti | udañcati udeti sa premā | udīyate iti ut-pūrva-īṅ gatau divādiḥ udgacchatīty arthaḥ ||62||

—o)0(o—

**|| 14.63 ||**

tatra **premā—**

**sarvathā dhvaṁsa-rahitaṁ saty api dhvaṁsa-kāraṇe |**

**yad-bhāva-bandhanaṁ yūnoḥ sa premā parikīrtitaḥ ||**

**śrī-jīvaḥ :** *na vyākhyātam |* (57)

**viśvanāthaḥ :** premāṇaṁ lakṣayati—sarvatheti | tathā hi prema-sampuṭe—

loka-dvayāt svajanataḥ parataḥ svato vā

prāṇa-priyād api sumeru-samā yadi syuḥ |

kleśās tad apy atibalī sahasā vijitya

premaiva tān harir ibhān iva puṣṭim eti || [pre.sa. 54] iti |

bhāvena tvaṁ me preyasī, tvaṁ me preyān iti mano’nulāpa-mayyāṁ prīti-rajjvāṁ yūnor bandhanaṁ pāramparikam ity arthaḥ ||63|| (57)

**viṣṇudāsaḥ :** tatra premeti—sarvathā sarva-prakāreṇa yūnor nāyikā nāyakayor bhāvasya rater bandhanaṁ niṣkampatayā suśliṣṭatvam | asya lakṣaṇaṁ prakārāntareṇa vidagdha-mādhave ca—

stotraṁ yatra taṭasthatāṁ prakaṭayac cittasya dhatte vyathāṁ

nindāpi pramadaṁ prayacchati parīhāsa-śriyaṁ bibhratī |

doṣeṇa kṣayitām guṇena gurutāṁ kenāpy anātanvatī

premṇaḥ svārasikasya kasyacid iyaṁ vikrīḍati prakriyā || [vi.mā. 5.4]

asya durlabhatvaṁ ca tatraiva, yathā—

jagati kila vicitre kutracin niscalātmā

bhavati nirabhisandhiḥ kasyacit prema-bandhaḥ |

vilasati samudīrṇe kumbhaje khañjanālī

kalitavati tathāstaṁ hanta nāśaṁ prayāti || [vi.mā. 5.3] ||63||

—o)0(o—

**|| 14.64 ||**

yathā—

**śape tubhyaṁ dharma-sthiti-manyu-sarantyā sakhi mayā**

**viśuddhām ugrābhir muhur api nirasto bhaṇitibhiḥ |**

**sa mugdhe śyāmātmā tyajati na hi me vartma bata māṁ**

**jagārāpad-ghorā viracayatu śāstiṁ gṛha-patiḥ ||**

**śrī-jīvaḥ :** viśuddhāṁ dharma-sthitim ity anvayaḥ | na tyajatīti muhur muhuḥ sphūrtiḥ sākṣātkāratayā vyañjitā ||64|| (58)

**viśvanāthaḥ :** prema-parīkṣaṇārthaṁ loka-dharmādibhyo bhīṣayamāṇāṁ nāndīmukhīṁ prati pūrva-rāgavatī śrī-rādhā prāha—śape iti | yadi tvaṁ me vakṣyamāṇaṁ vākyaṁ na pratyeṣīti bhāvaḥ | viśuddhāṁ dharma-sthitiṁ dharma-maryādām anusarantyaiva mayety anvayaḥ | ugrābhir api bhaṇitibhiḥ | aye lampaṭa, yadi tvaṁ me kañcukī spṛśasi tadādhunaiva lajjām api tyaktvā phūtkṛtyāryāṁ vijñāpayiṣyāmīti vibhīṣikāmayībhir api vāgbhir ity arthaḥ | na tyajatīti muhur muhuḥ sphūrtiḥ sākṣātkāratayā pratītā tasmād āpat-kartrīṁ māṁ jagāra gilitavatī | atra gṛhapati-kartṛka-śānti-rūpa-prema-dhvaṁsa-kāraṇasya vidyamānatve’pi premā na dhvastaḥ | tayogrābhir bhaṇitibhir nirasto’pīti śrī-kṛṣṇasyāpi svasmin premā vyañjitaḥ ||64|| (58)

**viṣṇudāsaḥ :** śape tubhyaṁ iti śrī-kṛṣṇe jāta-gāḍha-premā kācid vraja-sundarī sva-hṛdaya-parīkṣaṇāya loka-dharma-bhayādi-darśanena tato nivṛttim upadiśantīṁ sva-priya-sakhīṁ prati prāha | śape tubhyam iti prathamam eva śapatha-karaṇaṁ vakṣyamāṇārtha-pratītyāpādanāya | śapa upālambhe ity ātmanepadam | ślāgha-hnuṁ-sthā-śapāṁ jñīpsyamānaḥ [pāṇ 1.4.34] iti caturthī | dharma-sthitiṁ kula-vadhūcita-dharma-maryādām | ugrābhis tīvrābhir bhaṇitibhir vacobhiḥ nirastaḥ pratyākhyāto’pi muhuḥ punaḥ punar api sa prasiddhaḥ śyāmātmā śyāmāṅgaḥ śleṣeṇa nija-vartmā-tyāgāt tasminn asūyotpattyāha—śyāmātmā yato malina-cittaḥ | bata khede, jagāra gilitavatī | āpat vyasanaṁ | kimbhūtā ? ghorā bhayaṅkarī | atra gṛhapati-kartṛka-śāsti-rūpa-prema-dhvaṁsa-kāraṇe saty api tad-aṅgīkāreṇa dharmānapekṣayā ca tad-dhvaṁsābhāvas tasya darśitaḥ | vidagdha-mādhave ca paurṇamāsīṁ prati rādhoktir, yathā—

doṣodgāraṁ tvam api kuruṣe hā mayi vyākulāyāṁ

pādebhyas te bhagavati śape nāparādhyāmi sādhvi |

parṇaiḥ karnotpala-valayibhis tāḍyamāno’pi dhūrto

na śyāmātmā mama tanu-pariṣvaṅga-raṅgaṁ jahāti || [vi.mā. 2.20] iti ||64||

—o)0(o—

**|| 14.65 ||**

yathā vā—

**rādhāyāḥ sakhi sad-guṇair anudinaṁ rūpānurāgādibhiḥ**

**sāndrāṁ labdhavator api vyasanitāṁ vyākṣipta-kāntāntaraiḥ |**

**prāpa kvāpi parasparopari yayor na mlānatāṁ yas tayos**

**taṁ candrāvali-candrakābharaṇayoḥ ko vetti bhāva-kramam ||**

**śrī-jīvaḥ :** candrāvalī-pakṣe vyasanitāṁ duḥkhitām | śrī-kṛṣṇa-pakṣe āsaktatām | pūrvatra vyākṣiptam ākṛṣṭaṁ kāntasyāntaraṁ hṛdayaṁ yaiḥ | paratra vyākṣiptaṁ tucchīkṛtaṁ kāntāntaram anya-kāntā yaiḥ ||65|| (59)

**viśvanāthaḥ :** dhvaṁsasya kāraṇāni prapañcayitum āha—yathā veti | vṛndā kundalatāṁ praty āha—candrāvaliś candrakābharaṇaḥ śrī-kṛṣṇaś ca tayos taṁ bhāva-kramaṁ prema-paripāṭīṁ ko vetti, na ko’pīty arthaḥ | yayor dvayor eva yo bhāva-kramaḥ parasparopari kvāpi kutrāpy avasthāyāṁ kāle deśe vā mlānatāṁ daurbalyaṁ na prāpa | mlāneḥ kāraṇe prabale saty apīti bhāvaḥ | mlāni-kāraṇam eva vyañjayantī tau viśinaṣṭi—rādhāyā rūpānurāgādibhiḥ sad-guṇair sāndrāṁ vyasanitāṁ labdhavator api | candrāvali-pakṣe vyasanitāṁ svāpakarṣa-dṛṣṭyā sva-saubhāgyāpagama-sambhāvanā-lakṣaṇāṁ vipattim | śrī-kṛṣṇa-pakṣe śrī-rādhā-viṣayiṇīm āsaktim |

vyasanaṁ tv aśubhe saktau pāna-strī-mṛgayādiṣu |

daivāniṣṭa-phale pāpe vipattau niṣkramodyame || iti viśvaḥ |

sad-guṇaiḥ kīdṛśaiḥ ? candrāvali-pakṣe vyākṣiptam ākṛṣṭaṁ kāntasya śrī-kṛṣṇasya hṛdayaṁ yaiḥ | śrī-kṛṣṇa-pakṣe vyākṣiptaṁ tucchīkṛtam kāntāntaram anya-kāntā yaiḥ | atra candrāvalyāḥ śrī-kṛṣṇe prema-dhvaṁsa-kāraṇaṁ śrī-rādhāyā rūpānurāgādy-ādhikyam | kiṁ caikasyām āsaktau satyām apy anyasyāṁ premety ananya-mamateti sāmānya-lakṣaṇā vyāptir nāśaṅkanīyā tatra ananya-mamatā viṣṇoḥ [bha.ra.si. 1.4.2] ity atra viṣṇu-padena viṣṇu-svarūpa-mātrasya tadīya-vastunaś ca grahaṇāt tataś ca bhaktānāṁ, yathā śrī-viṣṇu-viṣayake premaṇi śrī-viṣṇu-svarūpa-mātre tadīya-vastuni ca tāratamyena mamatā tathaiva śrī-kṛṣṇasyāpi bhakta-viṣayake premaṇi bhakta-mātre tadīya-vastuni ca tāratamyena mamatā yuktaiva | anyathā premavatāṁ nāradādīnāṁ viṣṇu-svarūpa-mātre vraja-sundarīṇāṁ ca sakhīṣu suhṛtsu ca mamatā naiva sidhyatīti ||65|| (59)

**viṣṇudāsaḥ :** bahiraṅga-dhvaṁsa-kāraṇe sati tayor anyonya-prema-dhvaṁsābhāvaṁ darśayitvā pūrvatra kaimutyāpādanāya antaraṅga-dhvaṁsa-kāraṇa-sad-bhāve’pi tad-dhvaṁsa-rāhityam udāharati—rādhāyā iti | trijagad-vilakṣaṇatayā paramālaukikīṁ candrāvali-kṛṣṇayoḥ prema-rītiṁ pratipadam anubhūya nāndīmukhī kadācit prastāva-vaśena vṛndāṁ prati varṇayati | sakhi he vṛnde ! tayoś candrāvali-candrakābharaṇayoś candrāvalī-kṛṣṇayos taṁ bhāva-kramaṁ prema-paripāṭīṁ ko vetti, api tu na ko’pi jānātīty arthaḥ | tayoḥ kayoḥ ? yayor yo bhāva-kramaḥ parasparopari anyonyopari kvāpi kutrāpi avasthāyāṁ kāle deśe ca mlānatāṁ hrāsatām api na prāpa tasyāntardhāna-vārtā tāvad dūrata evāstu |

kimbhūtayos tayoḥ ? rādhāyā rūpānurāgādibhiḥ sad-guṇair hetubhiḥ sāndrāṁ vyasanitāṁ candrāvali-pakṣe vipannatvaṁ duḥkhitām iti yāvat, kṛṣṇa-pakṣe āsaktatvaṁ, labdhavatoḥ prāpnuvator api—

vyasanaṁ tv aśubhe saktau pāna-strī-mṛgayādiṣu |

daivāniṣṭa-phale pāpe vipattau niṣkramodyame || iti viśvaḥ |

kimbhūtaiḥ sad-guṇaiḥ ? vyākṣipta-kāntāntaraiḥ vyākṣiptam ākṛṣṭaṁ kāntasya śrī-kṛṣṇasyāntaraṁ hṛdayaṁ yais taiḥ candrāvali-pakṣe | kṛṣṇa-pakṣe vyākṣiptaṁ tucchīkṛtam anya-kāntā yais taiḥ | tathā rādhāyāḥ sad-guṇair ākṛṣṭa-hṛdayatayā tasyāṁ paramāsaktatva-prāpti-rūpa-kāraṇe saty api candrāvalyāṁ kṛṣṇasya ca prema-dhvaṁsa-rāhityaṁ vyaktam ||65||

—o)0(o—

**|| 14.66-67 ||**

**sa tridhā kathyate prauḍha-madhya-manda-prabhedataḥ ||**

tatra **prauḍhaḥ—**

vilambādibhir ajñāta-citta-vṛttau priye jane |

itara-kleśa-kārī yaḥ sa premā prauḍha ucyate ||

**śrī-jīvaḥ :** *na vyākhyātam |* (59b-61a)

**viśvanāthaḥ :** sa ca premā udāharaṇa-dṛṣṭyā nāyikā-viṣayako nāyaka-viṣayakaś cāvasīyate || tatra prathamasya tasya bhedān āha—sa tridheti || vilambādibhir iti | ādi-śabdāt kadācid anāgamanena ca priya-jane nāyikā-rūpe ajñāta-citta-vṛttau satītarasya nāyaka-rūpasya janasya kleśa-kārī hanta hanta sā sukumārī na jāne’dya mad-viraheṇa kīdṛśaṁ duḥkhaṁ prāpsyatīti khedotpādakaḥ ||66-67|| (59b-61a)

**viṣṇudāsaḥ :** sa tridheti—sa premā | tatra prauḍha iti | vilambeti priye nāyaka-rūpe nāyikā-rūpe ca ajñāta-citta-vṛttau sati itarasya janasya nāyikā-rūpasya nāyaka-rūpasya ca kleśa-kārī vaiklavya-vidhāyī ||66-67||

—o)0(o—

**|| 14.68 ||**

yathā—

gatvā brūhi nikuñja-sadmani sakhe khinnāṁ mama preyasīṁ

mā kālātyayam ākalayya kamale mayy apratītiṁ kṛthāḥ |

duṣṭaṁ dānavam atra gokula-śiraḥ-śūlaṁ cikitsann ahaṁ

drāg eṣa praṇayena pallava-mayīṁ labdho’smi śayyāṁ tava ||

**śrī-jīvaḥ :** gatvā brūhīty ādiṣu śrī-kṛṣṇa-premātra duṣṭa-dānava-kṛta-bādhatvādināpy anapagamāt | asya varṇanaṁ tūddīpanārtham iti vyākhyātam eva | līleyaṁ tv itthaṁ saṅgacchate, ariṣṭa-nāmā dānavo’yaṁ yadā mathurātaś calitum udyataḥ, tadaiva taṁ kuto’py avagatya tena kamalāṁ prati gatvā brūhīty ādinā sandiṣṭam | sā khalu pūrvaṁ tena datta-pratyāśāsīd iti ||68|| (61)

**viśvanāthaḥ :** kamalāṁ sandiśan śrī-kṛṣṇo madhumaṅgalaṁ praty āha—gatveti | kālātyayam adya rajanyāḥ prathamāyām ābhyantara evāgamiṣyāmīti yan mayoktaṁ tathaiva tvām abhisartum udyata eva mayi sampraty ariṣṭāsura āyātaḥ | ato’nena saha saṅgrāmādinā mamādya kālātikramo bhaved ity arthaḥ | labdho’smīti bhaviṣyaty api bhūta-prayogaḥ svāgamanasyātiśaighrya-vyañjakaḥ | atra duṣṭa-dānava-kṛtasyāntarāyasyāgaṇanaṁ prema-lakṣaṇaṁ sva-vilamba-nibandhanasya kamalā-duḥkhasya svāsahyatvena madhumaṅgala-preṣaṇaṁ premṇaḥ prauḍhatva-lakṣaṇam ||68|| (61)

**viṣṇudāsaḥ :** gatveti | śrī-kṛṣṇābhisaraṇaṁ dūtī-dvārā niścitya saṅketa-kuñje vartma-nirīkṣaṇa-parāyāḥ kamalā-nāmnyā yūtheśvaryā akasmād vrajam āgatena kenacid asureṇa saha yoddhuṁ gacchan api śrī-kṛṣṇas tasyāḥ sva-vilamba-hetuka-kleśa-sambhāvanayā vyagraḥ san madhumaṅgala-dvārā tām āśvāsayati | sakhe he madhumaṅgala ! mama preyasīṁ kamalāṁ | nanu kiṁ bravīmi tāṁ prati ? ity atrāha—mā kāleti | kālātyayaṁ samayasyātikramam ākalayya dṛṣṭvā mayi viṣaye apratītim aviśvāsaṁ gokulasya vrajasya śiraḥ śūlaṁ parama-kaṣṭadatvena vyādhi-sāmyāt tad-viśeṣaṁ cikitsann apanayan, gup-tij-kidbhyaḥ san [pā. 3.1.5] iti svarthe san-vidhānāt | eṣo’haṁ drāk śīghraṁ labdo’smi prāpto bhavāmīti, vartamāna-sāmīpye vartamānavad vā [pā. 3.3.131] iti bhaviṣyaty api vartamānavat prayogas tat-sāmīpya-bodhakaḥ | pallava-mayīm iti śayyāyā viśeṣaṇaṁ tu tasyāṁ svasya ruci-viśeṣa-vyañjakam | tena ca nijāgamansyāvaśyakatvaṁ dyotitam |

lalita-mādhave ca—

viramatu nava-vṛnde gāndineyasya yātrā-

vivṛtir anusaremām agrimālekhya-lakṣmīm |

smṛti-patham adhirūḍhair bhūribhis taiḥ priyāyāḥ

karuṇa-vilapitair me visphuṭaty antarātmā || [la.mā. 9.52] iti ||68||

—o)0(o—

**|| 14.69-70 ||**

**atha madhyaḥ—**

itarānubhavāpekṣāṁ sahate yaḥ sa madhyamaḥ ||

yathā—

sarvārambha-manoharāṁ sapadi me candrāvalīṁ vindato

raṅgaḥ śārada-śarvarī-samucitaḥ paryāptim evāyayau |

tāṁ kandarpa-camū-camatkṛti-kara-krīḍormi-kirmīritāṁ

rādhāṁ hanta tathāpi cittam adhunā sākṣān mamāpekṣate ||

**śrī-jīvaḥ :** sarvārambhety atra ca prema-lakṣaṇam anugatam eva | tādṛśa-śrī-rādhā-premaṇi vyavadhāyake’pi mitho’nugatya parityāgāt ||70|| (63)

**viśvanāthaḥ :** itarasyā api kāntāyā ā samyak prakārām anubhavāpekṣāṁ sahata iti saḥ | samāsa-vṛtty-antar-bhūtād api-kārāt sva-viṣaya-kāntāyāś ca samyag anubhavāpekṣaṇān mande premaṇi nātivyāptiḥ | nātiprauḍhe premaṇy ativyāptiḥ | itara-kleśa-kārīti tācchīlyārtha-kaṇini-pratyaya-śravaṇāt tad-viṣayī-bhūta-kāntāvirahiṇo nāyakasya kleśāvaśyakatvāvagamāt madhya-prema-viṣayī-bhūta-kāntā-virahiṇo nāyakasya tv anya-kāntānubhava-sambhavāt kleśasya naivāśyakatvam | ata eva vigadha-mādhavādau candrāvalī-virahiṇaḥ śrī-kṛṣṇasya śrī-rādhānubhave sati kleśāpagamo dṛṣṭaḥ śrī-pañcādhyāyyām api sarva-kāntā-virahe’pi śrī-rādhā-saṅginaḥ śrī-kṛṣṇasya na kleśa-gandho’pi | śrī-rādhā-virahiṇaḥ śrī-kṛṣṇasya tu sarva-kāntā-saṅge’pi kleśa eva | yad uktaṁ śrīmaj-jayadeva-caraṇaiḥ—rādhām ādhāya hṛdaye tatyāja vraja-sundarīḥ iti | itas tatas tām ity ādi ca ||69|| (62)

candrāvalīṁ sambhuñjānaḥ śrī-kṛṣṇaḥ svagatam āha—sarvārambheti | atra śrī-rādhā-viṣayāsakti-sadbhāve’pi candrāvalyāṁ madhyama-premeti madhyama-lakṣaṇaṁ tat-sambhoga-samaye’pi tāṁ kandarpety ādinā śrī-rādhā-mādhuryānusmaraṇam iti premṇo madhyamatvam | pūrvatra kamalāyāṁ tu prauḍha eva, tasyā rādhā-priya-sakhītvāt | śrī-rādhayaiva prītyābhisāritatvāt, tasyāṁ śrī-rādhā-jātīya-sukhānubhavāt tat-sambhoge candrāvaly-āder na smaraṇa-sambhavaḥ śrī-rādhāyāḥ smaraṇa-sambhave’pi tasyās tad yūtheśvarītvena tad-aikyāt tad-itaratvābhāvāt | yad uktam—itarānubhavāpekṣāṁ sa ita [u.nī. 14.69] iti | tad evaṁ śrī-rādhāyāṁ tat-sakhīṣu ca premṇaḥ prauḍhatvam ātyantikaṁ candrāvaly-ādiṣv āpekṣikaṁ prauḍhatvaṁ madhyamatvaṁ ceti vivecanīyam ||70|| (63)

**viṣṇudāsaḥ :** atha madhya iti | itarāsām anyāsām anubhavasya upalabdheḥ apekṣāṁ sādarābhilāṣam ||69||

sarvārambheti | kadācic charadi jyotsnāvatyāṁ rātryāṁ rāsa-līlotsukaḥ śrī-kṛṣṇaś candrāvaly-ādibhiḥ saṅgato’pi śrī-rādhāyā anāgamanam ālakṣya nātihṛṣṭa-manāḥ subalaṁ praty āha—me mama śārada-śarvarī samucito raṅgaḥ kautukaṁ paryāptiṁ samāptiṁ pūrṇatām ity arthaḥ | tatra hetu-garbha-viśeṣaṇam—candrāvalīṁ vindataḥ labhamānasya | kimbhūtām ? sarvāṇi tad-deśa-kālocita-līlopayogīni yāni saundarya-mādhurya-vaidagdhyādīni teṣām ya ārambhaḥ prathama-prakāśas tena manoharāṁ manoramām | sapadi sadya eveti raṅga-paryāptau hetuṁ sambhāvyāpi prāyo nātitoṣād āha—tām iti | kintu tāṁ prasiddhāṁ rādhāṁ tathāpi cittaṁ kartṛ apekṣate abhilaṣati | hanta harṣe | tat tu sākṣād ity anena nija-manasi tv asyā avicchinna-sphūrti-sad-bhāvo dhvanitaḥ | tāṁ kimbhūtām ? kandarpasya kāmasya yāḥ cambaḥ senāḥ tad uddīpakatayā sahāya-bhūtāś candra-bhṛṅga-kokilādayas tāsāṁ camatkṛti-karāḥ tato’py alaukika-śobhayātiśaya-tad-uddīpakatayā ca camatkāra-vidhāyakā ye krīḍormaya śrī-mukha-kānti-bhrū-netrālaka-bhaṅgī-vāṅ-mādhurya-divi-lāsātiśayās taiḥ kirmīritām | adhunāsminn eva rāsārambha-samaye, paścāt tad-āgamane jāte’tra tu līlā nātisurasā bhaviṣyati | pratyuta tasyā mānaś ca durnivāra iti dhvanitam | atas tvaritam eva tām ānayeti dhvany-antaram ||70||

—o)0(o—

**|| 14.71-72 ||**

atha **mandaḥ—**

sadā paricitatvādeḥ karoty ātyantikāt tu yaḥ |

naivopekṣāṁ na cāpekṣāṁ sa premā manda ucyate ||

yathā—

anunīya rūḍha-mānām ānaya bhāmāṁ sakhīm aśokalatām |

bhavati premavatīnāṁ manāg upekṣāpi doṣāya ||

**śrī-jīvaḥ :** anunīyety atrāpi sapatny-antara-jāta-bādhatvaṁ jñeyam ||72|| (65)

**viśvanāthaḥ :** sadā paricitatvāder iti | ādi-śabdāt sadā sāṁnidhyam api jñeyam | etac ca lokokta-rītyaivoktaṁ vastutas tūpekṣyāpekṣayo rāhitye jāti-pramāṇābhyāṁ premṇo māndyam eva kāraṇam | tasya ca nāyikā-niṣṭhaṁ prema-māndyam iti ||71|| (64)

asyodāharaṇaṁ vraja-bhūmāv asambhavam iti dvārakāyām udāharati—anunīyeti | kācit purohita-patnī śrī-kṛṣṇaṁ praty āha—bhāmā-sakhīṁ satyabhāmāyāḥ sakhīm iti | tām apekṣyāpi eṣā tvayāvaśyam evādaraṇīyaiveti bhāvaḥ ||72|| (65)

**viṣṇudāsaḥ :** atha manda iti | sadeti atrādi-śabdena sadā sānnidhyam api jñeyam | upekṣāṁ tyāgam | apekṣām ādaram | anunīyeti satyabhāmāyāḥ kāñcit sakhīm aśokalatā-nāmnīṁ kadācij jāta-mānāṁ jñātvā śrī-kṛṣṇo madhumaṅgalaṁ tasyāḥ prasādanārthaṁ prasthāpayann āha | anunīya vinayaṁ vidhāya yataḥ premavatīnāṁ manāk alpam api upekṣā doṣāya bhavati ||72||

—o)0(o—

**|| 14.73-74 ||**

athavā—

prauḍhaḥ premā sa yatra syād viśleṣasyāsahiṣṇutā ||

yathā uddhava-sandeśe (50)—

nirmāya tvaṁ vitara phalakam hāri kaṁsāri-mūrtyā

vāraṁ vāraṁ diśasi yadi māṁ māna-nirvāhanāya |

yat paśyantī bhavana-kuhare ruddha-karṇāntarāhaṁ

sāhaṁkārā priya-sakhi sukham yāpayiṣyāmi yāmam ||

**śrī-jīvaḥ :** atha sākṣād eva tāsāṁ prema-bhedā varṇanīyā ity abhipretyāha—athaveti | “priya-sakhi sukhaṁ yāpayiṣyāmi yāmam” ity atra “lava-katipayaṁ yāpayiṣyāmi kālam” iti pāṭhāntaraṁ labhyam | phalakaṁ citrādhāram ||74|| (66)

**viśvanāthaḥ :** śrī-kṛṣṇasya preyasī-viṣayān prema-bhedān darśayitvā preyasīnām api śrī-kṛṣṇa-viṣayāṁs tān darśayitum āha—athaveti | yatra yatra sati | mānaṁ mā śithilayety upadiśantīṁ lalitāṁ prati śrī-rādhā prāha—nirmāyeti | phalakaṁ citra-paṭaṁ vitara dehi | yat paśyantī satī sāhaṅkārā ahaṁ mahā-māninīti tvāṁ sukhayituṁ garva-dhāriṇī muhūrtaṁ yāpayiṣye | paśyantīti vartamāna-nirdeśena citra-darśanasyāpi vicchedenaiva tatrāpi bhavana-kuhara eva, na tu bahir dakṣiṇānilāmbudādy-uddīpana-vibhāva-graste | tatrāpi ruddha-karṇa-randhreva muralī | kokilādi-bhīter iti bhāvaḥ | tatrāpi muhūrtam eva tena tad-anantaram api punar mānaṁ kurv iti yady ādekṣyasi tadāhaṁ mariṣyāmy eva | kiṁ vāham unmattā tvām anādṛtya ekākiny evābhisṛtya kaṇṭhe lagiṣyāmīti vyañjayāmāsa | atra sakhī-kṛta-vighnātikramāt premā sa ca viśleṣāsahanāt prauḍhaḥ ||73-74|| (66-67)

**viṣṇudāsaḥ :** prakārāntareṇāpi tasya premṇaḥ prauḍhādi-bheda-trayaṁ punar darśayati—athaveti | nirmāyeti | kadācit kṛṣṇenāparādhe kṛte sati kācit vraja-sundarī svaṁ prati mānāyopadiśantīṁ priya-sakhīṁ prati prāha—he priya sakhi ! yadi kṛṣṇe māna-nirvāhāya vāraṁ vāraṁ māṁ diśasi upadiśasi, tarhi kaṁsāri-mūrtyā śrī-kṛṣṇa-svarūpeṇa hāri manohāri phalakaṁ citra-paṭaṁ nirmāya racayitvā vitara, dehi mahyam iti śeṣaḥ |

nanu tataḥ kim ? tatrāha—yad iti | yat phalakaṁ bhavana-kuhare gṛhābhyantare tatrāpi ruddhe karṇayor antare chidre yasyās tathābhūtā, tatrāpi muhūrtaṁ vyāpya, na tu tato’dhika-kālaṁ yāpayiṣye neṣyāmi | sāhaṅkārā ahaṁ māninīti prauḍhābhimāna-yuktā | sukhaṁ yathā syād ity anena muhūrtoparame jāte māna-nirvāho na bhaviteti dhvanitam | bhavana-kuhare iti ruddha-karṇāntareti ca pada-dvayena śrī-kṛṣṇa-mūrtiṁ paśyantyā api mama yadi atrākasmāt kṛṣṇāgamane jāte, kiṁ vā, veṇu-rava-kokilādi-kūjite mat-karṇādhvani kathañcin manāg api ārūḍhe sati muhūrtam api tan-nirvāho na bhaviteti dhvany-antaram |

amarau ca—

mugdhe mugdhatayaiva netum akhilaḥ kālaḥ kim ārabhyate

mānaṁ dhatsva dhṛtiṁ vadhāna ṛjutāṁ dūre kuru preyasi |

sakhyaivaṁ pratibodhitā prativacas tām āha bhītānanā

nīceḥ śaṁsa hṛdi sthito nanu sa me prāṇeśvaraḥ śroṣyati || [amaru 70] ||73-74||

—o)0(o—

**|| 14.75-76 ||**

kṛcchrāt sahiṣṇutā yatra sa tu madhyama ucyate ||

yathā—

avitatham asau kiṁ drāghīyān gamiṣyati vāsaraḥ

sumukhi sa niśārambhaḥ kiṁ vā sameṣyati maṅgalaḥ |

smita-mukha-śaśī go-dhūlibhiḥ karambita-kuntalaḥ

kṣapayati dṛśām ārtiṁ yatra vrajeśvara-nandanaḥ ||

**śrī-jīvaḥ :** drāghīyān iti | dīrgho’sau vāsaraḥ kim avitathaṁ satyam eva gamiṣyatīti yad brūṣe tat kiṁ satyam ity arthaḥ | maṅgalatvam eva darśayati—smitamukheti | tatra tasya darśana-mātreṇa sva-mukhaṁ vyañjitam | na tu svaṁ prati prema-viśeṣaḥ | tatas tad-audāsīnya-rūpe dhvaṁsa-kāraṇe saty api tasmiṁs tu svāsaktyā premāpi vyañjitaḥ ||76|| (68)

**viśvanāthaḥ :** kācit sva-sakhīṁ praty āha | avitathaṁ satyam eva kim asau gamiṣyatīti brūṣe tat satyam evety arthaḥ | drāghīyān atidīrgho niśārambhaḥ sa maṅgala iti vāsarasyāmaṅgalatvaṁ sūcayati | atra prahara-catuṣṭayasya sthūla-kālasya kṛcchreṇa sahyamānatva-bhāvenaiva premṇo madhyamatva-vyañjikā | atra dvitīya-pade, yadi punar asāv ātmā tāvan na yāsyati hanta me, tathā caturtha-pade sumukhi sadrśām ārtiṁ kṛṣṇas tadā kṣapayiṣyati ity ukte satya-sahiṣṇutvena prauḍhatvam eva syāt | yathā vidagdha-mādhave—

nālīkinīṁ niśi ghanotkalikām aśaṅkaṁ

kṣiptvāvṛtīr atanu-vanya-gajaḥ kṣuṇatti |

atrānurāgiṇī cirād udite’pi bhānau

hā hanta kiṁ sakhi sukhaṁ bhavitā varākyāḥ || [vi.mā. 3.13] iti |

atra vrajeśvarasya nandana ity anena tasya para-puruṣatvāt tad-āsaktyā loka-dharma-nindā-rūpe dhvaṁsa-kāraṇe saty api prīter dhvaṁsābhāvaḥ prema-lakṣaṇaṁ jñeyam ||76|| (68)

**viṣṇudāsaḥ :** kṛcchrāt kaṣṭataḥ yatra premṇi ||75|| avitatham iti | śrī-kṛṣṇe gocāraṇa-kṛte vṛndāvanaṁ prasthite kācid yūtheśvarī tad-viraha-kleśa-khinnā satī sva-priya-sakhīṁ pṛcchati | avitathaṁ satyaṁ kim ? drāghīyān iti viraheṇa durativāhyatvād dīrghataratvād vāsarasya niśārambho’parāhnaḥ | maṅgala iti dravya-vācitvāt puṁstvaṁ yatra niśārambhe sameṣyati pratyāgamiṣyati | smita-yukto mukha-śaśī yasya saḥ godhūlibhiḥ karaṇa-bhūtaiḥ karambitā miśritāḥ kuntalāḥ keśāḥ yasya saḥ | dṛśāṁ netrāṇāṁ, bahu-vacanaṁ nija-sakhī-vargāpekṣayā | ārtiṁ pīḍāṁ kṣapayati apasārayati vrajeśvara-nandana iti vrajeśvarasyānandadatvena sarveṣām api vraja-vāsi-jīva-mātrāṇām ānanda-dātṛtva-sūcanāt svasyāḥ na kevalam ārti-hāniḥ, api tu paramānanda-prāptiś ca dhvanitā ||76||

—o)0(o—

**|| 14.77-78 ||**

sa mandaḥ kathito yatra bhavet kutrāpi vismṛtiḥ ||

yathā—

pratipakṣa-janerṣyayā na me

smṛtir āsīd vana-mālya-gumphane |

sakhi kiṁ karavai gavāṁ puro

ghana-hambā-dhvanir eṣa jṛmbhate ||

**śrī-jīvaḥ :** kutrāpīti | śrī-kṛṣṇa-sambandhāntareṇeti jñeyam | pratipakṣa-janaḥ khalv atra vijātīya-bhāvas tat-preyasī-rūpo, na tu sādhāraṇaḥ | tāsāṁ vyavahārāntarānāveśāt | tato dhvaṁsa-kāraṇa-rūpāyāṁ satyām api tad-īrṣyāyāṁ dhvaṁsa-rahitā ratir iyaṁ premaiva | tasya rāhityaṁ cānutāpāt pratītam | tatra ca sati tad-utthayāpi nātiyuktayā tad-īrṣyā-vaśyatayā vā priya-mālya-kṛtau mukhe vikāśa-rūpāyā jṛmbhāyā anyatrāpy āropāt ||77-78|| (69)

**viśvanāthaḥ :** kutrāpi kasminn apy āvaśyaka-kartavye śrī-kṛṣṇa-sambandhani vastuni viṣaya ity arthaḥ | kācit sakhīṁ praty āha—pratīti | atra vanamālā-gumphanasya śrī-kṛṣṇa-sukha-prayojanakatvenāntaraṅgatvāt pratipakṣa-jana-viṣayiṇyā īrṣyāyās tu rasa-poṣakatve’pi tad-apekṣayā bahiraṅgatvād bahiraṅga-vastunaḥ smṛtir antaraṅga-vastuno vismṛtir iti prema-māndye yuktiḥ | tatrātrerṣyaiva prema-dhvaṁsa-kāraṇaṁ tasyāṁ satyām api premeti prema-lakṣaṇam ||77-78|| (69)

**viṣṇudāsaḥ :** sa premā | yatra premṇi kutṛapi kāle sthāne ca ||77|| pratipakṣeti kācid vrajadevī sva-pratipakṣa-yūtheśvaryāḥ saubhāgyādi-garveṇa sva-pakṣāvajñādi-darśana-jāta-kṣobheṇa īrṣyākrānta-cittā satī śrī-kṛṣṇārtha-nitya-nija-deya-vana-mālā-racanām api vismṛtavatī, tataḥ śrī-kṛṣṇasya vraja-praveśa-kālam avadhārya sva-sakhīṁ prati sakhedam āha | pratipakṣa-jane yā īrṣyā akṣāntis tayā hetunā he sakhīti asmin visaṁṣṭhule iti kartavyatā-praśna-yogyatvaṁ tasyā dhvanitam | kiṁ karavai kiṁ vidadhāni ? śrī-kṛṣṇāgamana-kālo lakṣitaḥ | tena ca sarvāsāṁ yūtheśvarīṇāṁ tat-tad-avasare subalādi-hastena tat-tan-nitya-nija-deyopāyaneṣu tenāṅgīkriyamāṇeṣu satsu mat-kalā-kauśala-nirmitā vanamālā na lapsyata iti mahān evānayo’yaṁ mameti paścāttāpena viṣādātiśayo dhvanitaḥ | puro’grata eṣa śrūyamāṇa iti pada-dvayena dhvaner naikaṭyātiśaya-sūcanayā tadānīm api vanamālā-racana-prayatnānaucityaṁ dyotitam | jṛmbhate uccarati ||78||

—o)0(o—

**|| 14.79 ||**

atha **snehaḥ—**

**āruhya paramāṁ kāṣṭhāṁ premā cid-dīpa-dīpanaḥ |**

**hṛdayaṁ drāvayann eṣa sneha ity abhidhīyate |**

**atrodite bhavej jātu na tṛptir darśanādiṣu ||79||**

**śrī-jīvaḥ** : āruhya paramāṁ kāṣṭhām iti | kṣaya-rāhityaṁ darśitam | tataś cid-dīpanatvasya ca paricchedo vyañjitaḥ | cid apy atra prema-viṣayopalabdhiḥ | prekṣopalabdhiś cit saṁvit ity amaraḥ | tad evaṁ sneha-rūpakeṇa darśayitvā sneha-sājātyena darśayati—hṛdayaṁ drāvayann iti | athāsya taṭastha-lakṣaṇam āha—atreti ||79|| (70-71)

**viśvanāthaḥ** : kāṣṭhām utkarṣam | cic-chabdena prema-viṣayopalabdhir ucyate | prekṣopalabdhiś cit saṁvit ity amaraḥ | sā cid eva dīpas taṁ dīpayati uddīptaṁ karotīti | tena premaṇi upalabdhir āsīd eva snehe tūpalabdher atyādhikye ghṛtādi-sadbhāve dīpasyauṣṇya-prakāśayor ādhikye madanasya samyag abhidravībhāva iva hṛdayasyātidrutatvam ity arthaḥ ||79|| (70-71)

**viṣṇudāsaḥ** : atha sneha iti | āruhyeti kāṣṭhām avadhiṁ cit cittaṁ saiva dīpaḥ pradīpas taṁ dīpayati prakāśayatīti tathābhūtaḥ san yadā hṛdayaṁ drāvayati dravatāṁ nayati, tadā eṣa premā sneha ity abhidhīyate kathyate | atra snehe jātu kadācid api darśanādiṣu ity atrādi-grahaṇāt tasya parama-madhura-līlā-guṇa-rūpa-śīlānāṁ śravaṇa-smaraṇānumodanādīni jñeyāni ||79||

—o)0(o—

**|| 14.80 ||**

yathā krama-dīpikāyām (3.27)—

**tad atimadhura-rūpa-kamra-śobhā-**

**mṛta-rasa-pāna-vidhāna-lālasābhyām |**

**praṇaya-salila-pūra-vāhinīnām**

**alasa-vilola-vilocanāmbujābhyām ||**

**śrī-jīvaḥ :** alasa-vilola-vilocanāmbujābhyāṁ praṇaya-salila-pura-vāhinīnāṁ sulalita-gopa-sundarīṇām ālībhiḥ satataṁ mukundaṁ sañcintayed iti pūrveṇa pareṇa vānvayaḥ | tābhyāṁ kīdṛśābhyām ? tatrāha—tad atimadhureti | tatrālasyaṁ prema-madena tathāpi vilolatvaṁ tad-upalabdhaye cāpalyena | rūpam avayavānāṁ premaṇi sauṣṭavam | śobhā kāntiḥ | madhuratvaṁ kamratvaṁ ca manoharam eva gamyam | prematvaṁ cātra tat-sparśādy-aprāptāv api rati-glāny-abhāvāt | snehatvaṁ praṇaya-salilety ādinā hṛdaya-dravatva-vyañjitatvāt ||80|| (72)

**viśvanāthaḥ :** bhakti-pratipādakāgamo mādhuryopāsakān prati smaraṇe vidadhad āha—tad iti *|* alase prema-madātibhāravahanenālasya-yukte vilāsena vilole tat-saundarya-lolupatvena cañcale ye vilocanāmbuje tābhyāṁ praṇaya-salila-pura-vāhinīnāṁ sulalita-gopa-sundarīṇām ālībhiḥ satataṁ mukundaṁ cintayed iti pūrveṇaivānvayaḥ | tābhyāṁ kīdṛśābhyām ? tasya śrī-kṛṣṇasyātimadhuraṁ yad rūpam aṅga-pratyaṅga-sauṣṭhavaṁ tasya yā kamanīya-śobhā saivāmṛta-rasas tasya pāna-vidhānenālasaiva na tu tṛptir yayos tābhyām | atra praṇaya-salilety ādinā hṛdaya-dravas tathā tad attīty ādinā tṛpty-abhāvaś ca sneha-lakṣaṇaṁ prema-lakṣaṇaṁ cātropariṣṭād api sarvatra loka-dharma-nindā-rūpe dhvaṁsa-kāraṇe’pi dhvaṁsābhāva iti jñeyam ||80|| (72)

**viṣṇudāsaḥ** : tad atīti | mukundaṁ sañcintayed iti pūrveṇaiva tāsām ālībhir niṣevitam iti pareṇānvayaḥ | kimbhūtānāṁ tāsām ? alasa-vilola-vilocanābhyāṁ alasena vilole cañcale ye vilocane netre te evāmbuje tābhyāṁ karaṇa-bhūtābhyāṁ praṇaya-salilānāṁ premāśrūṇāṁ ye pūrāḥ pravāhās tad-vahana-śīlānāṁ kiṁ vā taiḥ pravāhair vāhinīnāṁ nadī-rūpāṇām | kimbhūtābhyāṁ tābhyām ? tat tasya śrī-kṛṣṇasya yat atimadhuraṁ kamraṁ kamanīyaṁ ca rūpaṁ tasya yā śobhā saivāmṛta-rasaḥ sudhā-dravas tasya yat pāna-vidhānaṁ pāna-vidhis tatra lālasāty abhilāṣo yayos tābhyām ||80||

—o)0(o—

**|| 14.81 ||**

yathā vā—

**jyotsnā-śīdhuṁ hari-mukha-vidhor apy analpaṁ pibantau**

**nāntas tṛptiṁ tava katham api prāpnuto dṛk-cakorau |**

**āghūrṇantau mada-kalatayā suṣṭhu mugdhau yad etau**

**bhūyo bhūyas tam iha vamato bāṣpa-pūra-cchalena ||**

**śrī-jīvaḥ :** mada-kalatayā mattatayā | taṁ jyotsnā-śīdhum | atra tṛpti-rūpa-vighnātikrameṇa prema bodhayitvā tasya bāṣpātiśayena snehatvam api darśitam | evam anyatra śabdādi-balenādhyāhāreṇa vā tat-tad-aṅgāni pūrayitavyāni ||81|| (73)

**viśvanāthaḥ :** tāsv api madhye śrī-vṛndāvaneśvaryāḥ snehaṁ viśiṣya varṇayitum āha—yathā veti | vṛndā śrī-rādhām āha—jyotsneti | mada-kalatayā mattatayā | taṁ jyotsnā-śīdhum | suṣṭhu mugdhāv iti | evaṁ cāvayos tṛptir naiva bhāvinīti | pariṇāma-darśitvābhāvād iti bhāvaḥ | vamata iti | vamanaṁ vinā udara-pūrtiḥ syāt | satyāṁ codara-pūrtau pānāśakter iti bhāvaḥ | tena cātilobho vyañjitaḥ ||81|| (73)

**viṣṇudāsaḥ :** sāmānyataḥ sarvāsāṁ vraja-devīnāṁ śrī-kṛṣṇe sneham udāhṛtya śrī-rādhāyās tasmin tam udāharati—yathā veti | jyotsnī-śīdhum iti śrī-kṛṣṇa-mukha-saundaryāvakalanena dravac-cittāyāḥ śrī-rādhāyāḥ sveda-stambha-romāñcādi-sāttvikeṣu satsv api tatrāśrūṇām atyudrekatām anubhūya tām eva sambodhya vṛndā rūpakālaṅkāreṇa varṇayati | tava dṛśau netre eva cakorau hari-mukham eva vidhuś candras tasya jyotsnā kāntir eva śīdhur mādhvīkaṁ tam | analpaṁ bahutaraṁ pibantāv api antar-manasi tṛptiṁ katham api prakāreṇa na prāpsyataḥ na lapsyate | tayor atṛpti-hetuṁ darśayati—āghūrṇantāv ity ardhena | yat yasmāt etau dṛk-cakorau mada-kalatayā āghūrṇantau santu tam eva jyotsnā-śīdhuṁ bhūyo bhūyo muhur muhur iha vṛndāvana-nikuñja-pradeśe bāṣpa-pūrāṇāṁ chalena vyājena vamataḥ udgirataḥ | yataḥ suṣṭhu mugdhau jyotsnā-śīdhor apāratvena dehe’saṁvṛtatvāt punaḥ punas taṁ vamator api tayoḥ punaḥ punas tat-pāne pravṛttyātiśaya-mūḍhau | vastutas tu tat-pānodgatānandotphullatādinā parama-sundarāv ity arthaḥ | mugdhaḥ sundara-mūḍhayoḥ iti koṣaḥ |

lalita-mādhave ca—

antas tarṣaṁ jagati tṛṣitaiḥ kāmam ācamyamāṇaḥ

śaityādhāraḥ sumadhura-raso vicchinatty eva sarvaḥ |

keyaṁ rādhā-vadana-śaśinaḥ kānti-pīyūṣa-dhārā

yā bhūyiṣṭhaṁ prathayati muhuḥ pīyamānāpi tṛṣṇām || [la.mā. 2.25] iti |

anyatra ca śrī-kavi-caraṇair evoktam | tatra śrī-rādhāyā, yathā—

nīvī-bandhe’py atiśithilite sveda-sandoha-maitrī-

ruddha-śroṇī-pulina-rasanām unnatā-raṅga-raṅgām |

ādya-drava-dravad-abhihṛdāṁ vismṛtāśeṣa-bhāvāṁ

gāḍhotkaṇṭhā-nicaya-racitoddāma-vaiklavya-vijñām ||

rādhā-kṛṣṇayor yugapad, yathā—

pulakita-vapuṣau śrutāśru-dhārā

snapita-mukhāmburuhau prakampa-bhājau |

kṣaṇam atigūḍha-gadgadāḍhya-vācau

madana-madonmada-cetasau smarāmi ||[[4]](#footnote-5) iti |

atra smarāmīti kriyāyāḥ pūrva-padyenāpi sambaddhaḥ ||81||

—o)0(o—

**|| 14.82 ||**

**aṅga-saṅge viloke ca śravaṇādau ca sa kramāt |**

**kaniṣṭho madhyamaḥ śreṣṭhas trividho’yaṁ mano-dravaḥ ||**

**śrī-jīvaḥ :** lāvaṇyaṁ kānti-cākacakyam eva sāro yasya tādṛśasya, pakṣe lāvaṇyaṁ lavaṇataiva sāro yasya lāvaṇyākhya-vastunaḥ | tan-maya-mūrtiḥ ||82|| (74)

**viśvanāthaḥ :** aṅga-saṅge kaniṣṭha iti ||82|| (74)

**viṣṇudāsaḥ :** aṅga-saṅge iti na mano-dravaḥ | nāyaka-nāyikayor mithaḥ aṅga-saṅge saty udbhavati cet tarhi kaniṣṭhaḥ | tayor anyonya-viloke sati jātaś cen madhyamaḥ | śravaṇādau sati jāyate ced uttama ity arthaḥ ||82||

—o)0(o—

**|| 14.83 ||**

**tatra aṅga-saṅge,** yathā—

asi ghana-rasa-rūpas tvaṁ pālī lāvaṇya-sāra-maya-mūrtiḥ |

mādhava bhavad-āśleṣe bhavitā nāsyāḥ kathaṁ dravatā ||

**śrī-jīvaḥ :** viloka-śravaṇayor drava-bhāve saty eveti jñeyam | yasyāḥ punas tayor api citta-dravas tasyā aṅga-saṅge’pi śreṣṭha evaṁ viloke madhyama iti śravaṇe yadi na syād iti ||83|| (75)

**viśvanāthaḥ :** pālyāḥ sakhī śrī-kṛṣṇam āha—asīti | ghanaraso niviḍo rasaḥ pakṣe jalam | lāvaṇyaṁ kānti-cākacakyam | pakṣe lavaṇatvaṁ sāro yasya lavaṇākhya-vastunaḥ | tan-mayī mūrtir yasyāḥ sā ||83|| (75)

**viṣṇudāsaḥ :** asīti | krīḍā-kuñja-gṛhe śrī-kṛṣṇenāliṅgitāyāḥ pālī-nāmnyā yūtheśvaryāḥ svedāśru-prbhṛti-sāttvikodayam ālokya bahiḥ kuñjatas tasyāh priya-sakhī tayoḥ parokṣam eva śrī-kṛṣṇaṁ sambodhya varṇayati | he mādhava ! tvaṁ ghana-rasa-rūpaḥ niviḍa-rasa-svarūpaḥ, pakṣe jala-svarūpo’pi | tathā pālī ca lāvaṇyaṁ succhāyatvaṁ, pakṣe lavaṇatvaṁ tasya yaḥ sāraḥ sthirāṁśas tan-mayī tat-svarūpā mūrtir yasyāḥ sā | ata eva bhavad-āśleṣe bhavata āliṅgane sati tasyāḥ pālyā dravatā rasa-rūpatvaṁ kathaṁ na bhavitā ? api tu bhaved evety arthaḥ ||83||

—o)0(o—

**|| 14.84 ||**

**viloke,** yathā—

asyās tvad-vadane saroja-suhṛdi vyaktiṁ purastād gate

nāścaryaṁ dravatām avindata mano-haiyaṅgavīnaṁ yadi |

kintv āścaryam idaṁ mukunda milite śyāmā-mukhendau bhavac-

cetaś candra-maṇir dravan jalatayā bhūyo babhūvācalaḥ ||

**śrī-jīvaḥ :** saroja-suhṛdi kamala-tulye śleṣeṇa sūrye jalatayā dravan bhūyo’calaḥ stabdho babhūva | śleṣeṇa parvato babhūva | atrāsyā iti ca pāṭhāntaram ||84|| (76)

**viśvanāthaḥ :** śyāmāyāḥ sakhī bakulamālā śrī-kṛṣṇaṁ praty āha—asyā iti | saroja-suhṛdi kamala-tulye, pakṣe sūrye | śyāmā-viṣayakaṁ śrī-kṛṣṇasyāpi snehaṁ varṇayanty āha—kintv iti | jalatayā dravan bhūyo’calaḥ stabdho babhūva, pakṣe parvataḥ | tena śyāmā-śrī-kṛṣṇayoḥ snehāṁśena tulyatve’pi stambha-bhāvādhikyāt śrī-kṛṣṇasyādhikyaṁ, tataś ca śyāmāyāḥ saubhāgyādhikyam | anyato lakṣaṇaṁ vyañjitam ||84|| (76)

**viṣṇudāsaḥ :** asyā iti śrī-kṛṣṇena saha śyāmāyāḥ kuñja-gṛhe’nyonya-sandarśane jāte sati tad-ubhayor api citta-dravatayā sāttvikodrekodayaṁ vilokya śrī-kṛṣṇaṁ sambodhya śrī-vṛndā varṇayati | he mukunda ! tvad-vadane asyāḥ śyāmāyāḥ purastāt purataḥ vyaktiṁ gate sati yadi asyā mana eva haiyaṅgavīnaṁ hyo go-dohodbhavaṁ ghṛtaṁ dravatām avindata prāpa, nāścaryam idaṁ, tatra hetu-garbha-viśeṣaṇam tvad-vadane kiṁbhūte ? saroja-suhṛdi sūrye pakṣe saroja-sadṛśe | kintv āścaryam idam eva | kiṁ tat ? tatra virodhālaṅkāreṇa śrī-kṛṣṇasya mano-dravaṁ jāḍyaṁ ca varṇayati | sakhyāḥ śyāmāyāḥ mukhendau milite saṅgate sati purastād ity asyātrāpi sambandhaḥ bhavac-ceta eva candramaṇiś candrakānta-śilā jalatayā dravan sravan san salilatvena bhūyaḥ punaḥ stabdho babhūva | virodha-pakṣe ḍa-layor ekatvāt jaḍatayā bhūyaḥ acalaḥ parvato babhūva |

lalita-mādhave ca—

kundadanti dṛśor dvandvaṁ candrakāntamayaṁ tava |

udeti hari-vaktrendau syandate katham anyathā || [la.mā. 9.13] ||84||

—o)0(o—

**|| 14.85 ||**

**śravaṇe,** yathā—

śruti-parisara-kakṣāṁ yāti nāmnas tavārdhe

muradamana dṛg-ambho-dhārayā dhauta-gātrī |

madana-mada-madhūlī-mugdha-medhā-samṛddhiḥ

skhalati kuvalayākṣī jṛmbhate stambhate ca ||

**śrī-jīvaḥ :** *na vyākhyātam |*

**viśvanāthaḥ :** viśākhā śrī-kṛṣṇam āha—dṛg-ambha iti | sneha-liṅgaṁ mano-dravasyānubhāvo nayana-dravaḥ sarvatra jñeyaḥ | madana-mada eva madhulī madhu tayā mugdhā mūḍhā lupta-vivekā medhā-samṛddhir buddhi-vaibhavaṁ yasyāḥ sā ||85|| (77)

**viṣṇudāsaḥ :** śrutīti | kasyāścid vraja-devyāḥ purato yadṛcchayā kayācit tat-sakhyā śrī-kṛṣṇa-nāmollekhārambha-mātre kṛte sati tasyā manodravātiśayam ākalayya tat-priya-sakhī śrī-kṛṣṇāntikam āgatya tad-daśāṁ nivedayati | he muradamana ! tava nāmno’rdhe śruti-parisara-kakṣāṁ karṇa-sannidhi-padaṁ yāti gacchati sati kuvalayākṣī mati-priya-sakhī skhalati sraṁsate ity anena kampaḥ sūcitaḥ | tathā jṛmbhate iti tan-nāmodbhāsvarānubhāvaḥ | stambhate iti stabdhatvaṁ coktam | kimbhūtā satī ? dṛg-ambhāṁsi aśrūṇi teṣāṁ dhārayā dhautaṁ kṣālitaṁ gātraṁ sarvāvayavaṁ yasyāḥ sāḥ | punaḥ kimbhūtā satī ? madana-mada eva madhurī mādhvīkaṁ tayā mugdhā mūḍhā hata-vivekā medhā-samṛddhiḥ dhāraṇāvatī buddhi-vaibhavaṁ yasyāṁ sā | anena mohodgamaś ca dhvanitaḥ ||85||

—o)0(o—

**|| 14.86 ||**

**ādi-śabdena smaraṇe,** yathā—

kṛṣṇa-vartmani kṛtābhiniveśo

sāmprataḥ tvam asi kampita-gātrī |

sneha-pūra-paripāka-mayaṁ te

kiṁ bhaviṣyati mano na vilīnam ||

**śrī-jīvaḥ :** kṛṣṇa-vartmani kṛṣṇādhvani, śleṣeṇāgnau ||86|| (78)

**viśvanāthaḥ :** akasmād aśru-jala-snātānanāṁ śrī-rādhāṁ vilokya nāndīmukhy āha—kṛṣṇa-vartmani vahnau, pakṣe śrī-kṛṣṇādhvani | yataḥ kampita-gātrī śīta-nivṛtty-artham iti bhāvaḥ | pakṣe kampaḥ sāttvikaḥ | etādṛśaṁ manaḥ kathaṁ na vilīnaṁ bhaviṣyatīti | vahnau prajvalite satīti bhāvaḥ | atas tatra tvayā sāvadhānatayā sthātavyam iti vyañjitam | pakṣe tava bahir gatair aśru-pravāhair evāntar-manaso dravātiśayo’numīyata iti bhāvaḥ ||86|| (78)

**viṣṇudāsaḥ :** kṛṣṇavartmanīti | śrī-kṛṣṇe gocāraṇārthaṁ vṛndāvanaṁ prayāte sati kasyāścid vraja-devyās tad-āgamana-cintā-pūrvaka-tad-rūpa-mādhurya-vilāsādi-bhāvanayātiśaya-citta-dravatvam ālakṣya tatrāpy aśruṇor atyudrekatām anubhūya vṛndā tām eva sambodhya śleṣālaṅkāreṇa tad varṇayati | kampitaṁ gātraṁ yasyā he tathābhūte ! sāmprataṁ samprati kṛṣṇa-vartmani śrī-kṛṣṇasya gṛhāgamanādhvani, pakṣe agnau kṛto’bhiniveśo yayā tathā-bhūtāsi tvam | dṛṣṭānta-garbha-śleṣālaṅkāreṇa tad eva sambhāvayati—te tava manaḥ snehasya prema-bhedasya yaḥ pūraḥ pravāhaḥ atiśayas tasya yaḥ paripākaḥ parākāṣṭhā tan-mayaṁ tat-svarūpam | ata eva vilīnaṁ drutaṁ kiṁ kathaṁ na bhaviṣyati, api tu bhavitum arhaty evety arthaḥ | pakṣe, snehasya navanītasya yaḥ pūras tasya yaḥ paripākas tan-mayaṁ tat-svarūpam iti vilīnatā-dharma-sāmyāt manaso navanītatvaṁ dṛṣṭānta-garbhaṁ kṛṣṇavartma-sneha-śabdābhyāṁ śleṣaḥ sphuṭa eva ||86||

—o)0(o—

**|| 14.87-89 ||**

**sa ghṛtaṁ madhu cety uktaṁ sneho dvedhā svarūpataḥ ||**

tatra **ghṛta-snehaḥ—**

**ātyantikādara-mayaḥ sneho ghṛtam itīryate ||**

**bhāvāntarānvito gacchan svādodrekaṁ na tu svayam |**

**ghanībhaven nisargātiśītalān mitha ādarāt |**

**gāḍhādara-mayas tena snehaḥ syād ghṛtavad ghṛtam ||**

**śrī-jīvaḥ :** ātyantiketi | madhu-snehe'py ādaro'sty eveti vyajyate | yadyapi rati-mātram eva parama-madhuratvena pūrva-grantham ārabhya nirdiṣṭaṁ tatrāpi mādhuryātiśaya-vivakṣayā rater asyā madhureti saṁjñā kṛtā ||88|| tathāpi tato'pi parama-madhura-snehāsvādi-śrī-rādhā-lalitādi-dṛṣṭyātyantikādara-mayasyāsya nātirocamānatvaṁ yat tad anusmṛtyāha—bhāvāntareti | bhāvāntaram atra kādācitko madhu-snehābhāsaḥ | tasmāt tasyaivotkṛṣṭatvāt | tad evaṁ lalanāśrayātyantikādaras tasyāṅgam evety uktam | tatra ca sati yadā nāyakasyāpi tad-viṣaya ādaro dṛśyatvāt jahad-ajahal-lakṣaṇayā lalanāśrayātyantikādara-saṁyogi-nāyikādarāt ghanībhavet | kintu nāyakasyāpy ādara ātyantika eveṣṭaḥ | mithaḥ-śabdena sāmyāprāpteḥ | kīdṛśāt ? nisargeṇa svabhāvenātiśītalāt | nāyakasya lalanāyām ādaraḥ svabhāva-śītalatayaiva yukto na tu lalanāvan mānādāv uṣṇatāṁśadharo'pīti bharatādi-matatvād iti bhāvaḥ | tena hetunā gāḍhādara-mayaḥ sneho'yaṁ ghṛtavad iti ghṛtam eva syāt | ghṛtatayā paribhāṣyate ity arthaḥ ||89||

**viśvanāthaḥ** :atha tasyaiva snehasya jāti-bhedenāsvāda-viśeṣān nāma-bhedam āha—sa iti | sa sneho ghṛta-sāmyāt, madhu ca madhu-sāmyād iti | atra sneha-śabdena citta-drava-rūpasyārthasyoktatvād dravasya ca dravavatā ghṛtena madhunā ca vastunā sāmyānupapatter ghṛtasya madhunaś coktaḥ | sa sneho dvividhaḥ—svata iti | vaktuṁ yujyate | tathā sati kasyāścid ghṛta-tulyasya dravaḥ | kasyāścin madhu-tulyasyeti cittasyaiva jāti-bhedāt snehasyāpi jāti-bheda iti suṣṭhu saṅgacchate | yadyapi tadapi yathā pakvasya vastuna eva svādutve'pi pāko'yam anenātisvāduḥ kṛta iti tat kriyāyā eva vailakṣaṇya-vivakṣayocyate | tathaiva citta-drava-rūpasya snehasyaiva vailakṣaṇyaṁ vivakṣuṇā grantha-kṛtā tasyaiva dvaividhyena svādanārthaṁ sneho ghṛtam iva svādur madhv iva svādur ity uktam | yathādyānena pāko'mṛtam iva kṛta iti dhamasyāpi dharmiṇā sāmyam upapādyata eveti ||87||

ātyantiketi | tena madhu-snehatvāpekṣikaḥ kiñcin-mātra ādaro'sty eva | sva-sakhībhyas tat-priya-sakhibhyaḥ subalādibhyaś ca sakāśāt tasminn ādaraḥ kiñcid adhikaḥ śrī-rādhāyā api bhaved iti dyotitam ||88||

tasya ghṛta-sādhārmyaṁ darśayati—bhāvāntaraṁ mada-rūpasyauṣṇyasya kiñcin-mātrāviṣkārāt madhu-snehābhāsa eva ghṛta-pakṣe tenānvita eva bhāvaḥ śarkarādir dravyaṁ svādasyodrekam iti kevalasyāpi ghṛtasya svāda-mātraṁ tv asty eveti bhāvaḥ | mitha ādarāt nāyakayoḥ paraspara-gauravāviṣkārāt ghanībhaven niviḍatvaṁ prāpnoti | anyathā asāndraḥ syād iti bhāvaḥ ||89||

**viṣṇudāsaḥ :** sa ghṛtam iti | sa snehaḥ | tatra ghṛta-sneha iti bhāvāntarānvitaḥ garvāsūyādi-bhāva-yuktaḥ | ghṛta-pakṣe padārthāntaraṁ śarkarādi tena yukta eva svādodrekam āsvādātiśayaṁ gacchan | na tu madhu-snehavat svayam eva mādhuryāvahaḥ | mithaḥ ya ādaras tasmāt hetoḥ | kimbhūtāt ? nisargata evātiśītalāt ghanībhavet kaṭhinībhavet | tena gāḍhādara-mayaḥ snehaḥ ghṛtavat ghṛta-tulyaḥ | ata eva ghṛtam itīryate ity arthaḥ | ghṛtasyāpi sahaja-śītala-padārtah-saṁyogena ghanībhāvatva-prasiddheḥ madīyatātiśaya-bhāg iti vakṣyamāṇa-madhusnehasya viśeṣaṇenāyaṁ tu tadīyatātiśaya-bhāg iti jñeyam ||89||

—o)0(o—

**|| 14.90 ||**

yathā—

**abhutthāya vidūrato madhubhidā yāśliṣyate sādaraṁ**

**yā snehena vaśīkaroti guruṇā pāvitrya-pūrṇena tam |**

**kṣipraṁ yāti sitopaleva vilayaṁ tat-keli-vṛṣṭyā ca yā**

**yuktā hanta kayopamātum api sā candrāvalī me sakhī ||**

**śrī-jīvaḥ :** pāvitrya-pūrṇena madoṣmatādi-doṣa-rahiteneti tat-sakhyā madhu-snehaṁ praty asūyoktiḥ | sitopalety asmābhir gāhita-mānatayā kaṭhinīkṛtāpīty arthaḥ | sitopalā matsyaṇḍī | sā ca śubhra-saindhavākāraḥ khaṇḍa-vikāraḥ ||90|| (81)

**viśvanāthaḥ :** yuvatī-sabhāsu saubhāgya-prastāve lalitādyāḥ kaṭākṣayantī padmāha—abhyutthāyeti | guruṇeti | snehaya pramāṇata ādhikyaṁ pāvitrya-pūrṇena jātyā ca madoṣṇatā-rāhityam evātra pāvitryam iti madhu-snehaṁ praty asūyāṁ vyañjayati | sitopalā oleti khyātā vilayaṁ dravībhāvaṁ yātīti citta-tanvor ekībhāva-vivakṣayoktiḥ ||90|| (81)

**viṣṇudāsaḥ :** abhyutthāyeti kadācit padmā sva-sakhī-viṣaye śrī-kṛṣṇa-kartṛkādarādikam ālocya rūḍha-darpā satī vṛndā-citrayoḥ purataḥ kathā-prastāve sva-pakṣa-śauṭīryam āviṣkarot | yā mama sakhī candrāvalī madhubhidā kṛṣṇena kartrā vidūrato’tidūrād eva abhyutthāya abhyutthānaṁ vidhāya sādaraṁ yathā syāt tathā āśliṣyate pariṣvajyate | yā ca taṁ madhubhidaṁ guruṇā snehena vaśīkaroti | kimbhūtena ? pāvitryaṁ nirupādhitā tena pūrṇena tathā tat-keli-vṛṣṭyā tasya kṛṣṇasya yā kelīnāṁ krīḍānāṁ vṛṣṭir vṛṣṭivat tad-atiśayas tayā karaṇa-bhūtayā kṣipraṁ drutam eva yā vilayaṁ dravatāṁ yāti | keva ? sitopaleva yathā sitopalā jala-vṛṣṭi-leśa-samparkata eva dravatāṁ prāpnoti, tadvad iti | vṛṣṭi-śabdena kelīnāṁ jalatvaṁ tena ca kṛṣṇasya meghopamatvaṁ dhvanitam | sā me sakhī hanta harṣe kayānyayā saha upamātum api sadṛśīṁ kartum api yuktā ucitā ? api tu na kayāpīty arthaḥ | anena mat-sakhyāḥ sakāśāt adhikādara-pātrī tāvad dūre’stu iti sūcitam ||90||

—o)0(o—

**|| 14.91 ||**

yathā vā—

**nijam agharipuṇāṁse nyastam ākṛṣya savyaṁ**

**bhujam iha nidadhānā dakṣam asrokṣitākṣī |**

**pada-yugam api baṅkaṁ śaṅkayā vikṣipantī**

**prati-yuvati-vayasyāṁ smerayāmāsa gaurī ||**

**śrī-jīvaḥ :** tad evaṁ tat-sakhī-vacana-dvārā tat-snehotkarṣam uktvā madhu-snehasya tasya tato’py utkarṣaṁ śrī-rādhā-sakhy anubhavenāha—nijam iti | baṅkaṁ vakram | baki kauṭilye | sveṣām eva pratiyuvati-vayasyātve’pi pratiyuvatīti svato bhinnatvenoktiḥ sverṣyā-gopanāya | tad etad anuvāda-mātram asmābhiḥ kriyate ity abhiprāyāt | smerayāmāsety atra smārayāmāsety eva pāṭhaḥ sabhyaḥ ||91|| (82)

**viśvanāthaḥ :** ghṛta-snehavatīnāṁ vilāsādāv api śrī-kṛṣṇa-viṣayakam ādaram abhinayena spaṣṭaṁ vaktum āha—yathā veti | rāse ekatra nartitvā punar api maṇḍalāntare nartituṁ śrī-kṛṣṇena nīyamānāṁ candrāvalīṁ varṇayantī vṛndā nāndīmukhīṁ praty āha—agharipuṇā śrī-kṛṣṇenāṁse skandhe nyastaṁ savyaṁ bhujaṁ nijam ākṛṣya amaṅgalam imaṁ madīya-vāma-bhujaṁ kathaṁ priyasya skandhe’rpayāmīti tad-aṁsād apanīya iha priyāṁse dakṣaṁ dakṣiṇaṁ bhujaṁ nidadhānā priyasya dakṣiṇa-pārśvād vāma-pārśvam āgatyety arthaḥ tathaiva dakṣiṇa-bhujārpaṇa-siddheḥ | tathāgamane ca sva-pada-yugaṁ baṅkaṁ, baki kauṭilye kuṭilaṁ kṛtvety arthaḥ | śaṅkayā kadācit priyasyāṅge mama pāda-sparśaḥ syād iti bhītyety arthaḥ | pratipakṣa-yuvati-vayasyāṁ śrī-rādhā-sakhīṁ kācid dūrataḥ paśyantīṁ smerāṁ cakāra ||91|| (82)

**viṣṇudāsaḥ :** ghṛta-snehāyāṁ śrī-kṛṣṇasyādarādikam udāhṛtya tad-dhetutvena tasmin ghṛta-snehāyā ādarādikam udāharati—yathā veti | nijam iti | kadācid rāsa-līlāyāṁ śrī-candrāvalī-suhṛt-pakṣa-sakhyāḥ gaurī-nāmnyāḥ śrī-kṛṣṇaṁ prati gauravātiśayāt saṅkocodreka-darśanena prahasita-mukhīṁ tat-pratipakṣa-sakhīṁ dṛṣṭvā śrī-vṛndā kundalatāṁ prāha | gaurī kartrī prati-yuvati-vayasyāṁ pratipakṣa-yuvati-sakhīṁ smerayāmāsa | kiṁ kurvatī ? agharipuṇā śrī-kṛṣṇenāṁse nyastaṁ savyaṁ nijaṁ bhujam ākṛṣya dakṣaṁ bhujaṁ dakṣiṇaṁ bāhuṁ nidadhānā arpayantī | kimbhūtā sā ? asreṇāśruṇā plute vyāpte akṣiṇī netre yasyāḥ sā | punaḥ kiṁ kurvatī ? śaṅkayā sparśa-bhayena pada-yugam api baṅkaṁ kuṭilaṁ yathā syāt tathā nikṣipantī ||91||

—o)0(o—

**|| 14.92 ||**

**ādaro gauravotthaḥ syād ity anyonyāśrita-dvayam |**

**raty-ādau sad api snehe suvyaktatvād ihocyate ||**

**śrī-jīvaḥ :** nanv ādaraḥ kas tatrāha—ādara ity ardhena | gauravaṁ gurur ayam iti buddhiḥ | tad-uttho yo bhāvaḥ sambhramākhyaḥ sa evādara ucyata ity arthaḥ | tarhi gauravam api kathaṁ nocyate ? tatrāha—iti pūrvoktād dhetoḥ | dvayam apy anyonyāśritaṁ tasmād ādareṇaiva tal labhyata iti na pṛthag ucyata iti bhāvaḥ | nanu tad idaṁ dvayaṁ tāsāṁ ratyādāv asty eva | kāraṇa-guṇā hi kārya-guṇam ārabhanta iti nyāyena | nanu tarhi kathaṁ sneha eva tad ucyate | tatrāha—ratyādāv iti ||92|| (83)

**viśvanāthaḥ :** nanv ādarasya ko hetuḥ ? tatrāha—gauravād uttiṣṭhatīti saḥ | nanu gauravasyāpi ko’tra hetuḥ śrī-kṛṣṇasya para-puruṣatvāc candrāvalyāḥ śrī-kṛṣṇe gurur ayam iti bhuddhir nopapadyate, yato gauravaḥ syāt ? ity āha—ity anyonyeti | śrī-kṛṣṇasya sarva-vraja ādṛtatvād ādarottham eva gauravam iti | svayam anyonyāśritam eva | nanv evaṁ ced rati-premṇor apy ādarasya sattvaṁ sambhaved eva satyam ity āha—raty-ādāv iti | ayam arthaḥ—atiparicitatve’pi yady ādaraḥ sthirībhavati, tadaiva sa gaṇyata iti premṇoḥ śrī-kṛṣṇasyātiparicitatvābhāvāt tatra sann apy ādaro na pratīty arha iti tatra noktam | snehe tv atiparicitatve’pi śrī-kṛṣṇe candrāvalyā ādarasya vṛddhir eva dṛśyata iti suvyaktatvam ||92|| (83)

**viṣṇudāsaḥ :** nanu pūrvatra śrī-kṛṣṇasya candrāvalīṁ pratyādaraḥ, paratra taṁ prati gauryār gauravātiśayaḥ kathitaḥ | lakṣaṇe ādara-mayatvenāsya nirūpaṇāt gauravasyollekho’pi na kṛto’sti ? ity atra samādadhāti—ādara iti gauravotthāya utthānaṁ yasya gauravotthaḥ | sthaḥ ka ca [pā. 3.2.77] iti supy upapade bhāve ka-pratyayasya vidhānāt | sad api vartamānam api ādara-gaurava-rūpaṁ dvayam | etad upalakṣaṇatvena madhu-snehoktānādarāder api raty-avasthāyāṁ ca sad-bhāvaḥ | yathā lalita-mādhave—

api nocchvasitaṁ kṣamate,

kṣaṇam apy anyatra man-manaḥ kvāpi |

tvayi rati-dhurāṁ yad uccair

vahate gauravavatīṁ gauri || [la.mā. 8.5]

atra,

yasyā yādṛśa-jātīyaḥ kṛṣṇe premābhyudañcati |

tasyāṁ tādṛśa-jātīyaḥ sa kṛṣṇasyāpy udīyate || [u.nī. 14.62]

ity uktānusāreṇa candrāvalyāḥ kṛṣṇe tu sutarāṁ gauravam āyātam | pūrva-rasāmṛte ca—

narmoktau mama nirmitoru-paramānandotsavāyām api

śrotrasyānta-taṭīm api sphuṭam anādhāya sthitodyan-mukhī |

rādhā lāghavam apy anādara-girāṁ bhaṅgībhir ātanvatī

maitrī-gauravato’py asau śata-guṇāṁ mat-prītim evādadhe || [bha.ra.si. 3.5.9] iti ||92||

—o)0(o—

**|| 14.93-94 ||**

**madīyatātiśaya-bhāk priye sneho bhaven madhu |**

**svayaṁ prakaṭa-mādhuryo nānā-rasa-samāhṛtiḥ ||**

**mattatoṣma-dharaḥ sneho madhu-sāmyān madhūcyate ||**

**śrī-jīvaḥ :** madīyatvātiśaya-bhāg ity anenedaṁ labhyate | raty-udbhavo hi dvidhā bhavati | tadīyāham iti, madīyaḥ sa iti bhāvanā-bhedāt | tasmāt pūrvaṁ yo ghṛta-sneha uktaḥ, sa tadīyāham iti bhāvanā-mayaḥ | madhu-snehas tv ayaṁ madīyaḥ sa iti bhāvanātiśaya-mayaḥ | atiśaya-śabdaḥ pūrvatrāpi yat kiñcit madīyatva-bhāvanāstu nāma tadīyatātiśayenāvṛtatvāt tu na gaṇyate iti bhāvaḥ | tad evaṁ pūrvatra ya ādarātiśaya uktas tasyāpi tadīyatā-bhāvanam eva kāraṇam iti vyañjitam ||93|| (84)

nānā-raseti | nānā-rasānāṁ ghṛta-sneha-duṣprāpa-vakṣyamāṇa-lalitākhyādīnāṁ bhāvānāṁ samāhṛtiḥ sūkṣmatayā sthitir yatra saḥ | sarve’pi rasanād rasā ity uktatvāt bhāvānām api rasatvāpatteḥ | pakṣe rasānāṁ tat-tat-puṣya-bhedena nānātvam | mattatā ānanda-vikāraḥ | ūṣmā vyākhyāsyate | tad-dharas tad-arpakaḥ ||94|| (85)

**viśvanāthaḥ :** madīyatvātiśayaṁ bhajatīti saḥ | tadīyatvātiśaya-bhāg ghṛta-sneha iti labhyate | yad bhāva-bandhanaṁ yūnoḥ [u.nī. 14.63] ity uktaṁ tad bandhanaṁ ca tasyāhaṁ preyasī, mama sa preyān iti bhāvanā-dvayam ayam | tatrādya-bhāvanāyā ādhikye sati citta-drave ghṛta-snehaḥ, dvitīya-bhāvanāyā ādhikye sati citta-drave madhu-snehaḥ | vastutas tūbhayatraivobhayaṁ santatatamaṁ bhūmnā vyapadeśā bhavantīti nyāyenaiva tadīyatā-mayo ghṛta-snehaḥ, madīyatā-mayo madhu-sneha ity ucyate | bhāvanayor anayoḥ kāraṇaṁ tu sva-pakṣa-vipakṣādi-bheda-prakaraṇe vivṛtam eva |

svayam eva prakaṭaṁ mādhuryaṁ yatreti ghṛta-snehe ghṛte ca yathā bhāvāntara-samparkeṇaiva mādhuryaṁ tathā nety arthaḥ | nānā-rasānāṁ vakṣyamāṇa-kauṭilya-narmādi-bhedena madhu-pakṣe nānā-puṣpa-sambandhināṁ samāhāro yatra saḥ | mattatā tad-ānandādi-bhareṇa vastv-antarānavadhānam ūṣmā garvaś ca tau dharata iti saḥ | pakṣe, madhu-pāne mattatauṣṇye prasiddhe eva ||93|| (84)

nānā-raseti | nānā-rasānāṁ ghṛta-sneha-duṣprāpa-vakṣyamāṇa-lalitākhyādīnāṁ bhāvānāṁ samāhṛtiḥ sūkṣmatayā sthitir yatra saḥ | sarve’pi rasanād rasā ity uktatvāt bhāvānām api rasatvāpatteḥ | pakṣe rasānāṁ tat-tat-puṣya-bhedena nānātvam | mattatā ānanda-vikāraḥ | ūṣmā vyākhyāsyate | tad-dharas tad-arpakaḥ ||94|| (85)

**viṣṇudāsaḥ**: atha madhu-sneha iti | madīyeti ayaṁ madīya ity asya bhāvaḥ | madīyatvaṁ tad-atiśayaṁ bhajatīti tathā svayam eva na tu bhāvāntara-sambandhāt prakaṭam udbhūtaṁ mādhuryaṁ yasya saḥ | nānā-rasasya hāsyādbhutādeḥ samāhṛtiḥ sammelanaṁ yatra | pakṣe nānā-puṣpa-rasānām | mattatām uṣmāṇaṁ tāpopalakṣitaṁ garvam | pakṣe tāpaṁ dharatīti tathā pacādy ac uṣmā tāpa-nidāghayoḥ iti nānte koṣaḥ | svayaṁ prakaṭa-mādhurya ity ādi-viśeṣaṇena madhunaḥ sāmyān madhu ity ucyate ||93-94||

—o)0(o—

**|| 14.95 ||**

yathā—

rādhā sneha-mayena hanta racitā mādhurya-sāreṇa sā

saudhīva pratimā ghanāpy uru-guṇair bhāvoṣmaṇā vidrutā |

yan-nāmany api dhāmani śravaṇayor yāti prasaṅgena me

sāndrānandamayī bhavaty anupamā sadyo jagad-vismṛti ||

**śrī-jīvaḥ :** urur guṇair lalitatvādi-hetubhir bahubhir utkarṣair ghanāpi bhāvena priya-guṇa-bhāvanayā ya ūṣmā tadānukūlyotkaṇṭhā santāpaḥ | tena vidrutā sadaiva dravatayā sthitā | jagat tad anyat ||95|| (86)

**viśvanāthaḥ :** śrī-kṛṣṇaḥ subalam āha—rādheti | saudhī sudhā-sambandhinī ghanā sāndrā | atiniviḍety arthaḥ | tad api vidrutābhāva autkaṇṭhyaṁ tad evoṣmā tena | atra kiṁ pramāṇam iti cen mad-anubhava eveti kaimutika-nyāyenāha—yan-nāmanīti | śravaṇayor dhāmani gṛhe karṇa-randhre ity arthaḥ | yāti gacchati sati ||95|| (86)

**viṣṇudāsaḥ :** rādheti kadācic chrī-kṛṣṇaḥ lalitā-vṛndayor agrataḥ śrī-rādhāyāḥ... yāni mādhuryāṇi teṣāṁ yaḥ sāraḥ sthirāṁśas tena karaṇa-bhūtena | kimbhūtena ? sneha-mayena sneha-svarūpeṇa racitā nirmitā vidhātreti śeṣaḥ | sā rādhā kimbhūtā ? uravo mahāntaḥ alaukikā iti yāvat ye guṇāḥ ālambana-vibhāvoktāḥ, pañcaviṁśati-saṅkhyakā mukhya-guṇās tair ghanā niviḍāpi bhāvoṣmaṇā bhāvaḥ pūrvokta-sāttvikavyabhicāri-sthāyi-rūpaḥ sa eva uṣmā nidāghas tena vidrutā samyag dravībhūtā | anena tasyā aṅgasya navanīta-tulyatā dhvanitā | tatrotprekṣate—gaurī sudhodbhavā tan-nirmiteti yāvat pratimā mūrtir iveti mādhuryātiśayāṁśe utprekṣā | yat yasyāḥ nāmany api eka-vacanaṁ sakṛd-arthe śravaṇayoḥ karṇayor dhāmani pade tat-parisare iti yāvat prasaṅgena ānuṣaṅgika-prastāvenāpi sadyas tat-kālam eva jagad-vismṛtis tad-anyākhilānāṁ padārthānāṁ vismaraṇaṁ bhavet | kimbhūtā ? sāndrānanda-mayīti mūrchā-pūrvāvasthā dhvanitā | punaḥ kimbhūtā ? anupamā alaukikānanda-mayītvād atulyā ||95||

—o)0(o—

**|| 14.96 ||**

atha **mānaḥ—**

snehas tūtkṛṣṭatāvāptyā mādhuryaṁ mānayan navam |

yo dhārayaty adākṣiṇyaṁ sa māna iti kīrtyate ||

**śrī-jīvaḥ :** adākṣiṇyaṁ bahiḥ kauṭilyaṁ yo dhārayati sa mānaḥ | kiṁ kurvan ? navaṁ purānanubhūtaṁ mādhuryam āsvāda-viśeṣaṁ mānayan jñāpayan | anubhūtaṁ kārayann ity arthaḥ ||96|| (87)

**viśvanāthaḥ :** utkṛṣṭatāvāptyā utkarṣa-prāptyā yaḥ snehaś citta-drava adākṣiṇyaṁ svasyācchādanārthaṁ vāmyaṁ dhārayati, tena ca kiṁ syād ity ato viśinaṣṭi | navaṁ mādhuryaṁ mānayann anubhāvayan ||96|| (87)

**viṣṇudāsaḥ :** atha māna iti utkṛṣṭatā autkarṣas tad-avāptyā hetunā | mānayan jñāpayan anubhāvayann ity arthaḥ | adākṣiṇyaṁ vāmyam | nāyikā-nāyaka-yugalam aṇy-anta-kartṛ-rūpaṁ karma-padam atrākṣepa-labhyam ||96||

—o)0(o—

**|| 14.97 ||**

yathā—

sravad-asra-bhare kṛte dṛśau me

tava go-dhūlibhir eva gopa-vīra |

adhunā vadanānilaiḥ kim ebhir

virameti bhrū-kuṭiṁ babhāra subhrūḥ ||

**śrī-jīvaḥ :** dākṣiṇya-bhāg api gahana-kramaṁ durbodha-rītim adākṣiṇyaṁ gāmbhīryān manaḥ-sthita-bhāva-gopanam | vāmya-gandhaṁ ca kutracit bahir api kiñcit kopa-prakaṭanaṁ dhārayan ghṛta-sneha udāttākhyamānaḥ syāt ||97|| (88)

**viśvanāthaḥ :** śrī-kṛṣṇena saha vane viharanīt śrī-rādhā sva-citta-dravātiśayenāśrubhiḥ plutā syāt tatra satī dūre caratām api gavāṁ dhūlim eva hetum avahitthayā vadantī śrī-kṛṣṇam upālabhate—sravad-asreti | nanu tarhy ehi hanta hanta mukha-phūtkāra-mārutair netre eva śītala-yāmīti tathā kurvantaṁ taṁ punar āha—adhuneti | virameti | tavānane prakaṭa-premṇā kim ahaṁ prasīdāmīti bhāvaḥ ||97|| (88)

**viṣṇudāsaḥ :** sravad iti | krīḍānantaraṁ śrī-kṛṣṇena saha vana-vihāra-līlām ācarantī śrī-rādhā vastutaḥ snehodrekād evāśru-pluta-vadanāpi snehotkarṣa-svabhāvata eva vāmyātiśayodayāt tato dūre caratām api gavāṁ dhūlliṁ tatra hetuṁ vadantī mānam āśritā satī śrī-kṛṣṇam upālabhate | sravan asra-bharaḥ netra-jalātiśayo yayos te dṛśau netre tava godhūlibhir eve kartṛbhiḥ kṛte eva-kāro niścayārthaḥ | he gopa-vīreti taveti ca pada-dvayena vāmya-kāraṇa-tad-aparādhārpaṇe hetur upakṣiptaḥ | tad anu sa-sambhramaṁ mukha-phutkāra-mārutair godhūli-cayam apasārayantaṁ śrī-kṛṣṇaṁ praty āha—adhunā samprati ebhir vadanānilair mukhottha-samīraiḥ kim ? na kim apīty arthaḥ | sravad-asrāṇāṁ rodhanābhāvāt | ato virama asmād vyartha-kapaṭa-sambhramān nivartasva | bhrūkuṭiṁ bhruvoḥ kauṭilyaṁ babhāra dhṛtavatī subhrūḥ sundarīti tayā bhrū-kuṭyā tadā mukha-śobhāyāḥ paramāvadhitvaṁ dhvanitam ||97||

—o)0(o—

**|| 14.98-99 ||**

udātto lalitaś ceti māno’yaṁ dvividho mataḥ ||

tatra **udāttaḥ—**

udāttaḥ syād ghṛta-sneho dhārayan gahana-kramam |

dākṣiṇya-bhāg adākṣiṇyaṁ vāmya-gandhaṁ ca kutracit ||

**śrī-jīvaḥ :** *na vyākhyātam |*

**viśvanāthaḥ :** ukta-lakṣaṇād vividhāt snehān māno’pi vakṣyamāṇa-lakṣaṇo dvividho bhavatīty āha—udātta iti | ghṛta-sneha eva udāttaḥ syāt sa ca dvividhaḥ | gahana-kramaṁ durlakṣya-paripāṭīkaṁ yathā syāt tathā dākṣiṇyaṁ bhajate yad adākṣiṇyaṁ bahu-durlakṣyāvahitthaṁ dākṣiṇyam antar-dākṣiṇyābhāvaṁ dhārayann ity ekaḥ, tathā vāmyasya gandho yatra tathābhūtam adākṣiṇyaṁ gahana-kramaṁ yathā syāt tathā dhārayan bahir vāmya-gandhām antaḥ pūrṇam adākṣiṇyaṁ dhārayann iti dvitīyaḥ | atrādākṣiṇyam iti mūla-lakṣaṇena sahāsaṅgates tathottamāṅganānāṁ rati-prema-sneheṣv api vāmya-gandhasya sthātum ucitatvān māna-lakṣaṇo sampūrṇam adākṣiṇyam evāvaśyaṁ khalv apekṣaṇīyam eva | adākṣiṇyasyaiva vyakty-anabhivyaktibhyāṁ madhu-sneha-ghṛta-snehau vyavasthīyate | tathā anabhivyakter eva sampūrṇatvābhyāṁ dākṣiṇyodātta-vāmya-gandhodāttau ||98-99|| (89)

**viṣṇudāsaḥ :** udātta iti | tatrodātta iti | ghṛta-sneha-dākṣiṇya-bhāk ca tat adākṣiṇyaṁ vāmyaṁ ca tad iti dākṣiṇya-bhāg adākṣiṇyam ity ekam eva padam | bahir dākṣiṇya-bhāk antarmanasy adākṣiṇyam ity arthaḥ | kimbhūtaḥ ? ata eva gahanaḥ sudurbodhaḥ kramaḥ paripāṭī gatir vā yasya tat | tathā vāmya-gandhaṁ ca vāmya-leśaṁ ca dhārayan udāttaḥ syāt | sa ca dhāraṇa-kriyāyāḥ karma-dvayena tat-tan-nāmnā kramād vividha ity arthaḥ | kutracid iti kasyāñcid eva, na tu sarvatra | nisarga-śītala-svabhāvāsu tāsu vāmyābhāsodayasyāpi viralatvāt ||99||

—o)0(o—

**|| 14.100 ||**

tatra **dākṣiṇyodātto**, yathā—

rādheti skhalitābhidhe mayi haṭhād biddhāntarāpy ārtibhir

mad-vailakṣya-śamāya sā dviguṇayanty āsyāravinde smitam |

jalpe ca mradimānubiddham adhikaṁ mādhuryam ātanvatī

citrāṇīva cakāra mat-priya-suhṛd-vṛndāni candrāvalī ||

**śrī-jīvaḥ :** vailakṣyam atra vaiyagryam | haṭhād ity asya dviguṇayantīty anenānvayaḥ | mat-priya-suhṛd-vṛndāni ity atra sā priya-sakhī-vṛndāni iti pāṭhaḥ iṣṭaḥ ||100|| (90)

**viśvanāthaḥ :** dākṣiṇyodātta iti | dākṣiṇya-sambandhī udātto dākṣiṇyodātta ity arthaḥ | evam eva vāmya-gandhodātto vyākhyeyaḥ | śrī-kṛṣṇaḥ kundavallīm āha—rādhetīti | vailakṣyaṁ vaiyagryam | haṭhād ity asya dviguṇayantīty anenānvayaḥ | citrāṇīva kim iyaṁ gotra-skhalane’pi prasannā na veti vismayena jāḍyodayād ālekhyānīvety arthaḥ | ālekhyāścaryayoś citram ity amaraḥ | agre lakṣayiṣyamāṇayoḥ sahetuka-nirhetuka-mānayor madhye sahetuko’yaṁ mānaḥ | atrārtibhir viddhāntareti prathamam ārti-hetukaś citta-dravas tato mānaḥ | smitādikaṁ tu tad-ubhaya-gopanārtham ||100|| (90)

**viṣṇudāsaḥ :** tatra dākṣiṇyeti | rādhetīti | krīḍā-nikuñje candrāvalyā saha viharataḥ śrī-kṛṣṇasya gotra-skhalane vṛtte sati tayā nija-dākṣiṇyenākāra-guptiṁ vidhāya yac ceṣṭitaṁ śrī-kṛṣṇo vṛndāṁ prati sāścaryaṁ tad āha—candrāvalīti vaktuṁ yukte’pi rādheti skhalitā vicyutābhidhā nāma yasmāt tasmin mayi sati haṭhāt pramādata eva biddham antaraṁ mano yasyās tathābhūtāpi haṭhād ity atrāpi kākākṣi-golaka-nyāyena yojyaṁ haṭhāt prasabhād ity arthaḥ | ārtibhiḥ manaḥ-pīḍābhiḥ mad-vailakṣyaṁ mama vismayānvitatva-kāraṇaṁ vaiyagryaṁ tasya śamāya śāntaye | kiṁ vā, mat mattaḥ sakāśāt ātmano yad vailakṣyaṁ mayā saha virahato’py asya hṛdaye saivāntīty ādya-sambhāvanāsambhavanayā vismayānvitatvaṁ tasya śamāya apahnutaye sā candrāvalī āsyāravinde smitaṁ dviguṇayantī dviguṇī-kurvatī tathā jalpe vacasi ca adhikaṁ yathā syāt tathā mrdimnā mṛdutayānubiddhaṁ saṁyuktaṁ mādhuryam ātanvatī priya-suhṛd-vṛndāni subalojjvalādīni citrāṇīva āścarya-yuktāni iva cakāra |

māyāyāṁ sarpa-nakṣatre nadī-bhedeṣu ca stiyām |

tilakālekhyayoḥ klībaṁ karburādbhutayor api ||

tad yuktayor vācyāliṅgaṁ citraṁ jhiṇṭyāṁ napuṁsakam |

gostane vastra-bhede ca rekhālikhana-bhedayoḥ || iti medinī ||100||

—o)0(o—

**|| 14.101 ||**

atha **vāmya-gandhodātto**, yathā śrī-viṣṇu-purāṇe (5.13.45)—

**kācid bhrū-bhaṅguraṁ kṛtvā lalāṭa-phalakaṁ harim |**

**vilokya netra-bhṛṅgābhyāṁ papau tan-mukha-paṅkajam ||**

**śrī-jīvaḥ :** papāv ity ādinā dākṣiṇya-bhāvatvam āyāti ||101|| (91)

**viśvanāthaḥ :** rāsāntardhānānantaram āvirbhūtaṁ śrī-kṛṣṇaṁ vilokya mānavatyāḥ kasyāścic ceṣṭitaṁ pārāśaro varṇayati—kācid iti | bhurvā bhaṅguraṁ kṛtveti bahir vāmya-gandha-yuktaṁ netra-bhṛṅgābhyāṁ papāv iti | bahir dākṣiṇyam | atra kṛtveti ktvā-pratyaena bhruvā bhaṅgurī-karaṇaṁ prāthamikam īṣad eveti vāmyasya gandha eva papāv iti bhūta-kāla-nirdeśena pāna-kriyāyāḥ pravāha-rūpatvam abhivyajya tatra netrayor bhṛṅgatvena mukhasya paṅkajatvenāsaktim abhivyajya dākṣiṇyasya pūrvatvam eveti vāmya-gandhodāttatā | kācit karāmbujam ity ādinā karāmbuja-dhāriṇyādīnām ivāsyāḥ śrī-kṛṣṇa-pārśvāgamanāt tad-aṅgāsparśanāc cādākṣiṇyam antargatam asty eveti vyākhyeyam | atra cirād darśanena roṣeṇa citta-dravas tato māno jñeyaḥ ||101|| (91)

**viṣṇudāsaḥ :** atha vāmya-gandheti | kācid iti | rāsa-līlāyām antardhānād āvirbhūte śrī-kṛṣṇe kasyāścid vraja-devyās tasmin vāmya-leśa-ceṣṭitaṁ bhagavān parāśaro varṇayati | bhrūbhyāṁ bhaṅguraṁ vakraṁ lalāṭa-phalakaṁ kṛtvā netre eva bhṛṅgau madhupau tābhyāṁ hariṁ vilokya tat tasya mukha-paṅkajaṁ papau, gāḍhāsaktyā tan-mukha-mādhuryam āsvāditavatīty arthaḥ ||101||

—o)0(o—

**|| 14.102 ||**

yathā vā—

akṣa-saṁsadi jitāpi mṛgākṣī

mādhavena parirambha-paṇena |

bhugna-dṛṣṭir iha vipratipannāṁ

taṁ karaṇe rurudhe pariripsum ||

**śrī-jīvaḥ :** karābhyām ity anuktvā kareṇety ekatvauktir vāmya-gandham eva vyanakti ||102|| (92)

**viśvanāthaḥ :** atrāntar-adākṣiṇyam spaṣṭaṁ nopalabdham ity aparituṣyann āha—yathā veti | candrāvalyāḥ kācit sakhī kām apy āha—akṣa-saṁsadi pāśaka-krīḍā-sabhāyāṁ parirambhaḥ paṇo yasya tena mādhavena jitāpi bhugna-dṛṣṭir iti bahir-vāmya-gandhaḥ | kareṇa rurudhe, na tu karābhyām iti dākṣiṇyam eva | yadyapi dvābhyām api nāyikāyāḥ karābhyāṁ nāyaka-rodho na sambhavati tad apy avahittā tu siddhyaty eveti | ekena kareṇa nirodhe sāpi na samyak siddhyatīti dākṣiṇyam eva | vipratipannety anenāntargatam adākṣiṇyaṁ ca darśitam |

spaṣṭasyāntar adākṣiṇyasya tūdāharaṇaṁ vidagdha-mādhave jñeyam, yathā—

yathārtheyaṁ vāṇī tava cakita-sāraṅga-nayane

suvarṇālaṅkāro madhurayati yat te śruti-yugam |

mukhendor antas te bahir api suvarṇa-cyutir iyaṁ

mama śrotra-dvandvaṁ nayana-yugalaṁ cākulayati || [vi.mā. 4.10] iti ||102|| (92)

**viṣṇudāsaḥ :** hetv-antarottham api svābhāvikam api tāsāṁ bhrū-bhaṅgādi sambhaved ity āśaṅkayā spaṣṭam udāharaṇāntaram āha—yathā veti | akṣeti | kadācit krīḍā-kuñjāṅgane padmayā sahākṣa-keliṁ kurvataḥ śrī-kṛṣṇasya nyāya-prāptatvāt yathārtha-ceṣṭite’pi vāmya-gandhena tasyā ananumitaṁ bahiḥ kuñjāt kāpi tat-sakhī kāñcid aparāṁ prati varṇayati | akṣa-saṁsadi pāśaka-krīḍā-sabhāyāṁ mādhavena kartrā parirambhaḥ āśleṣe eva paṇaḥ glaho yasya tena | paṇo’kṣeṣu glaho’kṣās tu devaṇāḥ pāśakāś ca te ity amaraḥ | bhugnā kuṭilā dṛṣṭir īkṣaṇaṁ yasyāḥ sā | iha akṣa-saṁsadi vipratipannā ananumatā taṁ mādhavaṁ pariripsum āliṅgitum icchuṁ rurudhe nyaṣedhat | atra bhugna-dṛṣṭir ity anena rurudha ity anena ca tasyā vāmya-gandhaḥ spaṣṭa eva ||102||

—o)0(o—

**|| 14.103 ||**

atha **lalitaḥ—**

**madhu-snehas tu kauṭilyaṁ svātantrya-hṛdayaṅgamam |**

**bibhran-narma-viśeṣaṁ ca lalito’yam udīryate ||**

**śrī-jīvaḥ :** svātantryaṁ svādhīna-bhartṛkātvaṁ tena hṛdayaṅgamaṁ kānta-hṛdayāvagāham ||103||

**viśvanāthaḥ :** kauṭilyaṁ kīdṛśaṁ ? svātantryeṇa hṛdayaṅgamaṁ na tu ghṛta-sneha iva madhusnehāṁśa-grāhitvenety arthaḥ ||103||

**viṣṇudāsaḥ :** atha lalita iti madhusnehas tv iti | kauṭilyaṁ vakratāṁ kimbhūtam ? snehodreka-svābhāvyād yat svātantryaṁ nirargalatā tena hṛdayaṅgamaṁ suṣṭhu madhuraṁ bibhrat dadhānaḥ tathā narma-viśeṣaṁ ca bibhrat | atrāpi pūrvavad bhṛti-kriyāyāḥ karma-dvayena tat-tan-nāma-pūrvo dvividhaḥ ||103||

—o)0(o—

**|| 14.104 ||**

tatra **kauṭilya-lalito**, yathā śrī-daśame (10.32.6)—

**ekā bhrū-kuṭim ābaddhya prema-saṁrambha-vihvalā |**

**ghnatīvaikṣat sandaṣṭa-daśana-cchadā ||104||**

**śrī-jīvaḥ :** kaṭākṣepaiḥ kaṭākṣaiḥ ||104||

**viśvanāthaḥ :** narma-viśeṣam iti | vācika-kauṭilyaṁ tena prathamaṁ kauṭilyaṁ mānasaṁ kāyikaṁ ca jñeyam | rāsāntardhānānte śrī-kṛṣṇam ālokayantyāḥ śrī-rādhāyā mānavatyāś ceṣṭitaṁ śrī-śuka-devo varṇayati—bhrūkuṭim ābadhya ā samyak pragāḍhatayā na tu śaithilyena baddhvā | dhanuṣīva śaraṁ sandhāyety arthaḥ | prema-saṁrambha-vihvaleti citta-dravo mānaś ca vyañjitaḥ | kaṭākṣepaiḥ kaṭākṣa-nikṣepair iti kaṭākṣasya śaratvam āropitam | aikṣad aikṣata ||104||

**viṣṇudāsaḥ :** tatra kauṭilyeti—eketi rāsa-līlāyāṁ tirodhānānām antaram āvirbhūtaṁ śrī-kṛṣṇaṁ dṛṣṭvā kasyāścid vraja-devyāś ceṣṭitaṁ śrīyuta-śukadevena varṇyate | premṇā praṇayena yaḥ saṁrambhaḥ kopas tena vihvalā vivaśā satī bhrūkuṭim ābadhya bhruvau kuṭilīkṛtya kaṭākṣepaiḥ kaṭākṣa-vikṣepaiḥ aikṣat dṛṣṭavatī taṁ kṛṣṇam iti pūrva-karmaṇaivānvayaḥ | kimbhūtā ? ni nitarāṁ daṣṭo dantaiḥ pīḍito darśana-cchadaḥ adharoṣṭho yayā sā | atra bhrūkuṭim āvadhyety ādinā kauṭilyaṁ spaṣṭam eva ||104||

—o)0(o—

**|| 14.105 ||**

yathā vā—

**adatta me vartmani manmathonmadā**

**svayaṁ grahāśleṣam asau sakhī tava |**

**ity uktavantaṁ kuṭilī-bhavan-mukhī**

**kṛṣṇaṁ vataṁsena jaghāna maṅgalā ||**

**śrī-jīvaḥ :** *na vyākhyātam |*

**viśvanāthaḥ :** bhūmnā vyapadeśā bhavantīti nyāyena śrī-rādhā suhṛtsv api madhu-snehaṁ tad-utthaṁ kauṭilya-lalitaṁ ca vaktum āha—yathā veti | maṅgalāyāḥ sakhī kām api sva-suhṛdaṁ prāha—adatta dadau | svayam eva graho grahaṇaṁ yatra tādṛśam āśleṣam ity uktavantam iti tad-uktyaiva citta-dravo gamyaḥ kuṭilībhavan-mukhī lajjayā tiraścīna-vadaneti bhrū-kuṭyādy-abhāvād atisūkṣma-dākṣiṇyāṁśābhivyaktyā so’yam antar-bhūta-dākṣiṇyāṁśa-kauṭilya-lalito jñeyaḥ ||105|| (95)

**viṣṇudāsaḥ :** kauṭilyasya tāratamya-darśanād uttarottaraṁ madīyatābhimānatayā kauṭilyasya vaiśiṣṭyaṁ vadann anyad apy udāharṇa-dvayaṁ krameṇāha—adatteti maṅgalā-nāmnyā yūtheśvaryāḥ priya-sakhīṁ prati śrī-kṛṣṇena tad-dhārṣṭyātiśaye prakāśite sati tayā yad ācaritaṁ tat kavi-caraṇair varṇyate | asau iti sākṣād api parokṣavan nirdeśaḥ sakhyāḥ parokṣe tad-dhārṣṭyātiśaya-sūcanārthaḥ | tava sakhī maṅgalādhunā tavāgrataḥ saivānya-svabhāvā dṛśyata iti bhāvaḥ | me mahyaṁ vartmani kuñja-vartanyāṁ manmathena unmadā satīti svayam āśleṣa-dāne hetur uktaḥ | anyathā tādṛśīnāṁ parama-vidagdha-ramaṇī-vṛnda-pūjya-pādānāṁ kadāpi tan na sambhaved ity arthaḥ | iti evam uktavantaṁ śrī-kṛṣṇam | kuṭilībhavat mukhyaṁ yasyāḥ sā | vataṁsena karṇābharaṇotpalena jaghāna tatāḍa | atra tāḍana-kriyāyā pūrvato madīyatātiśayatvāt svātantryodrekatvaṁ dyotitam ||105||

—o)0(o—

**|| 14.106 ||**

yathā vā—

citraṁ cira-sparśa-sukhāya cucuke

kurvantam akṣipram iyaṁ calekṣaṇā |

svinnāṅgulīkaṁ pulakāñcita-śriyā

savyena cikṣepa kucena keśavam ||

**śrī-jīvaḥ :** *na vyākhyātam |*

**viśvanāthaḥ :** kiṁ ca, śuddha-madhu-snehavatyāḥ śrī-rādhāyā māne kadācit svīkṛto’pi dākṣiṇyāṁśaḥ kuṭilībhavan-madhu-maya eva, na tu ghṛta-gandha-vyañjī bhavatīti punaḥ darśayitum āha—yathā veti | rūpa-mañjarī rati-mañjarīṁ praty āha—citraṁ patrāvallyādi | akṣipram iti māne kāraṇam | calekṣaṇeti | kadācit ko’pi jano’trāgatya paśyed iti śaṅkayā kucena cikṣepa tad-āghātena cālayāmāsa | savyeneti | strīṇāṁ vāmāṅgasya balavattvādhikyād atra roṣa-vyañjaka-bhrū-netrādi-kauṭilyābhāvāt dākṣiṇyaṁ kuca-kṣepo’pi yadyapi prāgalbhyaṁ vyanakti, na tu kauṭilyaṁ tad apy ālekhya-karmaṇy anabhijñenākṣi-prakāriṇā tvayā kucāvahaṁ na citrayāmi kintu sva-kiṅkarībhir evety etāvad artha-vyañjakena kuca-kṣepeṇātyanādare dyotite ghṛta-snehasya prasakty-abhāvāt śuddha-madhu-sneha-pravṛttyā māne’smin dākṣiṇyāṁśo’pi śuddha-madhu-snehamaya evātisurasanīya iti vivecanīyam ||106|| (96)

**viṣṇudāsaḥ :** citram iti svādhīna-kāntāṁ śrī-rādhikāṁ krīḍā-kuñje patra-bhaṅgādinā bhūṣayaty api śrī-kṛṣṇe vāmyodrekodayāt tasyā avadhīraṇaṁ kava-caraṇair varṇyate | citraṁ mṛgamadādi-racitaṁ makary-ādi | ciraṁ cira-kālaṁ vyāpya yat sparśa-sukhaṁ tasmai hetave cucuke kucāgra-bhāge akṣipraṁ mandaṁ yathā syāt tathā iyaṁ śrī-rādhā calekṣaṇeti viśeṣaṇena vāmyātiśayodayāt śrī-kṛṣṇaṁ prati tasyā muhur muhuḥ sa-bhrū-bhaṅga-nirīkṣaṇaṁ sūcitam | savyena vāmena kucena payodhareṇa karaṇa-bhūtena cikṣepa kṣiptavatī | pūrvatra lajjā-dāyi-vacanollekha-rūpa-kāraṇābhāsād eva vāmyodaya uktaḥ | atra tu nijepsita-citrādi-bhūṣaṇa-kāriṇyāpi tasmin tasyā vāmyodayāt tato’pi madīyatvātiśayatayā svātantryātiśayatvaṁ dhvanitam |

vidagdha-mādhave ca—

samaroddhura-kāma-kārmuka-śrī-

vijayi-bhrū-yugam ākulākṣi-padmām |

vidhurī-kṛtam apy ati-krudhāgre

mama rādhā-vadanaṁ mano dhinoti || [vi.mā. 7.51] ||106||

—o)0(o—

**|| 14.107 ||**

atha **narma-lalito**, yathā dāna-keli-kaumudyām (90)—

mithyā jalpatu te kathaṁ nu rasanā sādhvī-sahasrasya yā

bimboṣṭhāmṛta-sevanād agharipo puṇyā prayatnād abhūt |

kasmād eva balṁt-karotu ca karaḥ soḍhuṁ kṣamaḥ subhruvāṁ

raktaḥ suṣṭhu na nīvi-bandham api yaḥ kā vānya-bandhe kathā ||

**śrī-jīvaḥ :** *na vyākhyātam |*

**viśvanāthaḥ :** hanta kiṁ karomi janāvadhi maj-jihvā mithyā vaktuṁ na jānāti, mat-pāṇiś ca haṭha-vṛttau vimukha iti mat-satyavāditva-dayālutve evānartha-kāriṇī | ata evaitā rāja-śulke vipratipadyanta iti vadantaṁ śrī-kṛṣṇaṁ prati śrī-lalitā prāha—mithyeti | amṛta-sevanād iti | yathāmṛta-bhojino devā mithyā na bhāṣante iti bhāvaḥ | karo’pi kasmād balātkārotu mahā-dayālur iti bhāvaḥ | dayālutvam evāha—rakto’nurāgī subhruvāṁ nīvī-bandhanam api soḍhuṁ na kṣamate | hanta hanta āsāṁ madhya-deśo bandhanena duḥkhaṁ prāpnoti tad imaṁ mocayāmīti śīghram āgatya subhrūbhis tiraskṛtas tarjitas tāḍito’pi taṁ svāvamānam agaṇayitvā nīvī-bandhanān madhya-deśaṁ mocayety evety arthaḥ | anya-bandhe veṇyādi-bandhe kā katheti dhvanitam | taṁ taṁ bandhaṁ tu prathamam eva dṛṣṭi-mātrād eva mocayatīty arthaḥ | atra vakṭr-boddhavyādi-vaiśiṣṭyād viparīta-lakṣaṇayā atyanta-tiraskṛta-vācya-dhvaninā ca mithyā-vāditvaṁ nirdayatvaṁ cātilāmpaṭyaṁ ca bodhitam ||107|| (97)

**viṣṇudāsaḥ :** atha narmeti | mithyeti pūrvoddiṣṭa-dāna-vartanyāṁ mitho jigīṣayā spardhamānayoḥ rādhā-kṛṣṇayoḥ satoḥ tatra kṛṣṇena nija-nija-jihvāyā mithyā-vṛtti-rāhitye karasya ca haṭha-vṛtti-vaimukhye prakaṭite sati śrī-lalitā sa-narma-smitam uvāca | te tava rasanā jihvā kathaṁ kutaḥ mithyā mṛṣā jalpatu ? tatra hetum āha—sādhvīti | yā rasanā sādhvīnāṁ sahasrasya asaṅkhyasya yat bimbauṣṭhāmṛtaṁ tasya sevanāt pānato hetoḥ prayatnāt nirbandhataḥ iti sevana-kriyayā sambandhaḥ, puṇyā pāvanī abhūt babhūva | atra vaktṛ-vaiśiṣṭyād boddhavya-prastāvādi-vaiśiṣṭyāc ca rasanāyā apuṇyātvaṁ dhvanitaṁ viparīta-lakṣaṇayā | tathā eṣa tava karaś ca kasmāt hetoḥ balātkarotu, balākāraṁ vidadhātu ? tatra hetum āha—soḍhum iti yaḥ karaḥ subhruvāṁ sundarīṇām nīvīnāṁ bandham api soḍhuṁ marṣituṁ na kṣamaḥ samartho na yogya ity arthaḥ | kimbhūtaḥ ? suṣṭhu raktaḥ atyantānurāgavān vāstavārthe tu atyaruṇaḥ | anya-bandhe kā kathā ? na kāpi sā kathaiva na bhavatīty arthaḥ | atrāpi pūrvavad vaktrādi-hetunā viparīta-lakṣaṇayā karasya balātkāritvaṁ dhvanitam |

vidagdha-mādhave ca vaṁśī-haraṇa-līlā-prasaṅge lalitoktiḥ, yathā—

na kācid gopīnāṁ bhavati para-vitta-praṇayinī

satīnām asmākaṁ na vada parivādaṁ nanu mudhā |

alaṁ jalpair ebhir vraja nija-niketam drutam ito

vayaṁ kiṁ saṁvṛttās tava kitava veṇoḥ pratibhuvaḥ || [vi.mā. 4.49] iti ||107||

—o)0(o—

**|| 14.108-109 ||**

atha **praṇayaḥ—**

māno dadhāno viśrambhaṁ praṇayaḥ procyate budhaiḥ ||

yathā—

kucopānte spṛṣṭā mura-vijayinā tad-bhuja-śira-

stiro-nyasta-grīvā bhruvam anṛju-dṛṣṭir vibhujatī |

paṭenāsya mlānīkṛta-puraṭa-bhāsā pulakinī

pramodāsrair dhautaṁ nija-mukham iyaṁ mārṣṭi sumukhī ||

**śrī-jīvaḥ :** praṇayasya lakṣaṇam āha—māna iti | visrambhaṁ priya-janena saha svayābheda-mananam ||108|| (98-99)

**viśvanāthaḥ :** visrambho viśvāsaḥ sambhrama-rāhityaṁ, tac ca sva-prāṇa-mano-buddhi-deha-paricchadādibhiḥ kānta-prāṇa-mano-buddhy-āder aikya-bhāvana-janyaṁ tatra saty api roṣādikaṁ tu rasa-svābhāvyād eva nānupapannaṁ jñeyam ||108|| (98)

śrī-kṛṣṇena sambhukta-prasādhitāyās tena saha kuñjāṅgane sukham upaviṣṭāyāḥ śrī-rādhāyā līlāṁ dūrataḥ paśyantī rūpa-mañjarī varṇayati—kucopānta iti | tasya śrī-kṛṣṇasya bhuja-śirasi vāma-skandha-pradeśe tiro-nyastā svālambatayā tiryag-arpitā grīvā yayā sā | anṛjuḥ kuṭilā tiraścīnā dṛṣṭir darśanaṁ yasyāḥ sā | śrī-kṛṣṇam apāṅgena paśyantīty arthaḥ | bhruvaṁ vibhajatī kuṭilayantīty asahiṣṇutā-vyañjanayā mānaḥ | pramodāsrair iti citta-dravaḥ | asya śrī-kṛṣṇasya paṭena pītāmbareṇa nija-mukhaṁ mārṣṭīti niḥsambhrameṇaikya-vyañjanayā praṇayaḥ ||109|| (99)

**viṣṇudāsaḥ :** atha praṇaya iti | māna iti | ukta-lakṣaṇo māno viśrambhaṁ gāḍha-viśvāsaḥ ||108||

kucopānta iti | kadācit krīḍānantaraṁ nikuñja-vedyāṁ śrī-kṛṣṇena saha niviṣṭāyāḥ śrī-rādhāyāḥ praṇaya-ceṣṭitaṁ kavi-caraṇair varṇyate | kucopānte stana-parisare mura-vijayinā kṛṣṇena spṛṣṭā satī tat tasya kṛṣṇasya yad-bhuja-śiro’ṁsas tasmin tiraḥ tiryak nyastā grīvā nija-kandharā yayā tathābhūtā iyam iti tal-līlā-varṇanāveśena sākṣād iva tat-smaraṇāt | sumukhī śrī-rādheti tadānīṁ kānta-sparśajānandenollāsato mukhasya śobhā-bharodayād atiramyety arthaḥ | asya śrī-kṛṣṇasya paṭena nija-mukhaṁ mārṣṭi śodhayati | paṭena kimbhūtena ? mlānīkṛtā nyakkṛtā puraṭasya suvarṇasya bhāḥ kāntir yena tena | nija-mukhaṁ kīdṛśam ? pramodāsraiḥ ānandāśrubhiḥ dhautaṁ kṣālitam | kiṁ kurvatī ? bhruvaṁ vibhujatī kuṭilayantī | kimbhūtā sā ? anṛjuḥ vakrā dṛṣṭir īkṣaṇaṁ yasyāḥ sā | punaḥ kimbhūtā ? pulakinī pulaka-yuktā | atra kṛṣṇāṁse nijāṅgālambanenāsambhramatvāt tasya paṭena nija-mukha-mārjanena ca viśrambhitā vyaktaiva ||109||

—o)0(o—

**|| 14.110-112 ||**

svarūpaṁ praṇayasyāsya viśrambhaḥ kathito budhaiḥ |

viśrambho’pi dvidhā maitraṁ sakhyaṁ ceti nigadyate ||

tatra **maitraṁ—**

bhāvajñaiḥ procyate maitraṁ viśrambho vinayānvitaḥ ||

yathā śrī-daśame (10.32.4)–

kācit karāmbujaṁ śaurer jagṛhe’ñjalināṁ mudā |

kācid dadhāra tad-bāhum aṁse candana-rūṣitam ||

**śrī-jīvaḥ :** punaḥ praṇayasya janma vivṛṇoti—svarūpam iti | svarūpaṁ kāraṇam | ayam arthaḥ—visrambhaṁ dadhāna iti yad uktaṁ tatra khalu visrambhasya cāṁśenopādānatvaṁ mataṁ na tu nimittatvam | yathā haritāle hiṅgulāṁśa-praveśena camatkāra-rāga-viśeṣo bhavati tathātrāpi praṇayākhya iti | yac ca pūrva-granthe—

prāptāyāṁ sambhramādīnāṁ yogyatāyām api sphuṭam |

tad-gandhenāpy asaṁspṛṣṭā ratiḥ praṇaya ucyate || [bha.ra.si. 3.3.108] ity uktam |

tat tu lakṣaṇam iti dvayor ekam eva pratipādyaṁ jñeyam | atha visrambhasya bheda-dvayaṁ bruvan tad-abheda-vivakṣayā praṇayasyāpi tad abhipraiti—visrambho’pīti ||110-112|| (100-101)

**viśvanāthaḥ :** nanu visrambhaṁ dadhāno māna eva praṇaya iti nirucyate cet katham agre vakṣyate janitvā praṇaya-snehāt kutracin mānatāṁ vrajed iti | satyam | tarhi praṇayasya pṛthag eva lakṣaṇaṁ kāryam ity āha—svarūpam iti | tena mānāt pūrva-bhūmikā uttara-bhūmikā vā praṇayo’stv ity atra na vivāda iti bhāvaḥ ||110-111|| (100)

rāsāntardhānānantaraṁ śrī-kṛṣṇam ālokayantyāś candrāvalyāś ceṣṭitaṁ śrī-śuko varṇayati—karāmbujaṁ jagṛhe iti visrambhataḥ | añjalineti tatra vinayaḥ | mānas tu dākṣiṇyād aspaṣṭo vartata eva—īṣat kupitā babhāṣire ity agre vyaktīhāvād iti | citta-dravas tu tad-darśana-janyo gamyaḥ | atra padye prathamā candrāvalī dvitīyā śyāmalā śrī-vaiṣṇava-toṣaṇy-ukta-yuktyā jñeyā | aṁsaṁ tad-bāhuṁ tena kṣiptaṁ dadhārovāhety atra vinayasya vyakty-abhāvāt ||112|| (101)

**viṣṇudāsaḥ :** svarūpam iti | svarūpaṁ vigrahaḥ svabhāvaś ca | tatra maitram iti—vinayānvitaḥ gaurava-yuktaḥ | kācid iti—rāsa-līlāyāṁ tirodhānāntaram āvirbhūtaṁ śrī-kṛṣṇaṁ prāpya kasyāścid vraja-sundaryāś ceṣṭitaṁ śrī-śukhadevena varṇyate | śaureḥ śrī-kṛṣṇasya jagṛhe gṛhītavatī aṁse skandhe | candanena rūṣitaṁ liptaṁ tat tasya śaurer bāhum | atra prathamāyām eva udāhṛtir jñeyā, na tu dvitīyāyām | tad-bāhu-mūle svayam eva nija-karārpaṇena sambhrama-vinayor nyak-kārāt ||110-112||

—o)0(o—

**|| 14.113 ||**

yathā vā—

na hi saṅkuca paṅkajekṣaṇaḥ

pādayos te nidadhātu nūpurau |

anayor dhvanibhir vilajjatāṁ

kalahaṁsīva vipakṣa-kāminī ||

**śrī-jīvaḥ :** *na vyākhyātam |*

**viśvanāthaḥ :** mānottara-bhūmikā-rūpaṁ praṇayam udāhṛtya mānāt pūrva-bhūmikā-rūpam api tam udāhartum āha—yathā veti | candrāvalyāḥ kāpi kiṅkarī svādhīna-kāntāṁ tāṁ praty āha—na hi saṅkuceti | śrī-kṛṣṇasya pāṇyoḥ kathaṁ svapādau sparśaryāmīti vinayaṁ tyajety arthaḥ | nanu śrī-kṛṣṇa-viṣayakaṁ mad-gauravaṁ kim iti nāśayasi tvam eva kiṁ na nidadhāsīti tatrāha—anayor ity ādi | śrī-kṛṣṇa-hastārpitābhyāṁ nūpurābhyāṁ saubhāgyādhikya-vyakter iti bhāvaḥ | atra praṇayaḥ spaṣṭaḥ | citta-dravas tu śrī-kṛṣṇa-sparśa-gamyaḥ ||113|| (102)

**viṣṇudāsaḥ :** pūrva-padyokta-mitho’nya-jātīya-bhāva-dvayasya muninā ekatra kathanāt śrotrādīnāṁ sandehāpāta-śaṅkayā tatraiva pūrva-vyākhyā-rītyā prathamāsadṛśyāṁ kasyāñcit tad eva spaṣṭam udāharati—yathā veti | na hīti | svādhīna-kāntāyāś candrāvalyāḥ śrī-kṛṣṇe sambhramātiśayāt tat-kṛta-veśādi-karmaṇy asvīkāram ālokya padmā tāṁ praty āha—na hi saṅkuca sādhvasaṁ mā kuru, paṅkajekṣaṇaḥ śrī-kṛṣṇaḥ padayoś caraṇayor viṣayayoḥ nidadhātu nyasyatu | nanu kim evaṁ durvinayatāṅgīkāreṇa ? tatra nija-pakṣotkarṣe hetutāṁ darśayann āha—anayor nūpurayoḥ kalahaṣsīveti vipakṣa-kāminyā upamānena dhvanīnāv api kalahaṁsa-ravād apy atiśayitvaṁ dhvanitam ||113||

—o)0(o—

**|| 14.114-115 ||**

atha **sakhyam—**

visrambhaḥ sādhvasonmuktaḥ sakhyaṁ sva-vaśatā-mayaḥ ||

yathā—

sarabhasam adhikaṇṭham arpitābhyāṁ

danuja-ripor nija-bāhu-vallarībhyām |

niṭilam avanamayya tasya karṇe

sakhi kathitaṁ kim iva tvayā rahasyam ||

**śrī-jīvaḥ :** nija-bāhu-vallarībhyām ity atra vallarī-śabdena latāpy ucyate | dīrghaṁ roditi nikṣipaty ata itaḥ kṣāmāṁ bhujā-vallarīm [sā.da. 3.126ad] iti sāhitya-darpaṇenodāharaṇāt ||115|| (103-104)

**viśvanāthaḥ :** viśākhā śrī-rādhāṁ praty āha—adhikaṇṭhaṁ śrī-kṛṣṇa-kaṇṭhasya pārśva-dvaye’rpitābhyāṁ nija-bāhu-latābhyāṁ niṭilaṁ tasya śiro’vagamya ||115|| (104)

**viṣṇudāsaḥ :** atha sakhyam iti | visrambha iti sādhvasena sambhrameṇa unmuktaḥ santyaktaḥ sva-vaśatā svādhīnatvaṁ tanmayas tat-pracuraḥ | sarabhasam iti sakhyonmukkta-sambhramatayā śrī-kṛṣṇa-kaṇṭhe nija-bhuja-yugalam arpayitvā tena ca tan-mastakam ānamayya tasya karṇe kiñcid rahasya-bhāṣiṇīṁ śrī-rādhāṁ dṛṣṭvā lalitā tataḥ kṣaṇāt kṛṣṇa-parokṣaṁ tāṁ tad-rahasyaṁ pṛcchati | he sakhi rādhe ! sarabhasaṁ sakautukaṁ yathā syāt tathā danuja-ripoḥ śrī-kṛṣṇasya niṭilaṁ śiraḥ nija-bāhū eva vallaryau late tābhyāṁ karaṇa-bhūtābhyām avanamayya kimbhūtābhyām ? adhikaṇṭhaṁ śrī-kṛṣṇasya kaṇṭhaṁ lakṣyīkṛtyārpitābhyāṁ nyastābhyāṁ, tasya kṛṣṇasya karṇe kim iva tvayā rahasyaṁ kathitaṁ tan māṁ prati kathayeti śeṣaḥ |

alaṅkāra-kaustubhe ca—

api saha viharantyā kṛṣṇam ullaṅghya ramye

surabhiṇi kusume’haṁ-pūrvikā-kautukena |  
aniyata-gati-bhaṅgyā pārśva-saṅghaṭṭanena

stana-hati-paribhūtā rādhayāsau vyadhāyi || [a.kau. 5.136] ||114-115||

—o)0(o—

**|| 14.116 ||**

yathā vā, śrī-viṣṇu-purāṇe (5.30.34)—

yadi te tad-vacaḥ satyaṁ satyātyarthaṁ priyeti me |

mad-geha-niṣkuṭārthāya tadāyaṁ nīyatāṁ taruḥ ||

**śrī-jīvaḥ :** taruḥ pārijātākhyaḥ ||116|| (105)

**viśvanāthaḥ :** mānāt pūrva-bhūmikā-rūpaṁ praṇaya-bhedaṁ sakhyam udāhṛtya mānottara-bhūmikā-rūpaṁ taṁ darśayitum āha—yathā veti | satyabhāmā śrī-kṛṣṇam āha—yadīti | taruḥ pārijātākhyaḥ | tadaivāhaṁ prasīdāmi nānyatheti bhāvaḥ | atraiva tādṛśo nideśa eva sakhyaṁ vyañjayati ||116|| (105)

**viṣṇudāsaḥ :** pūrvaṁ sādhvasonmuktatva-pradhāna-sakhyam udāhṛtya svādhīnatā-mayatva-pradhāna-sakhyam āha—yathā veti | yadi ta iti—naraka-vadhānantaram aditeḥ kuṇḍala-maṇi-parvatārpaṇārtham indra-nagaram āptena śrī-kṛṣṇena saha gatāyāḥ satyabhāmāyāḥ kṛṣṇaṁ prati prārthanā | yadi te tava tat prasiddham asādhāraṇaṁ vā vacaḥ satyaṁ, tat kim ity apekṣāyām āha—satyā satyabhāmā sarvābhyo mahiṣībhyo’tyartham atiśayaṁ yathā syāt tathā priyā premāspadam iti, tadā tarhi taruḥ pārijāta-nāmā ayam iti sākṣād darśayitvā taṁ prerayati—nīyatām iti | nanu kim anenaikena vṛkṣeṇa ? dvārakāyām ito’pi mahā-prabhāvāḥ kalpa-vṛkṣa-jātīyāḥ subahutarāḥ santi ? tatrāha—mad-geheti | ayaṁ bhāvaḥ—dvārakāyāṁ santy eva, kintu madīyaṁ yad asāpatnyaṁ gehaṁ tasya niṣkuṭaḥ upavanaṁ tasya yo’rthaḥ prayojanaṁ viharaṇa-krīḍā-puṣpādyādānaṁ tasmai taṁ niṣpāditum ity arthaḥ ||116||

—o)0(o—

**|| 14.117 ||**

yathā vā—

vinyasya vakṣoruha-koraka-dvayīṁ

vakṣaḥ-sthale kaṁsa-harasya hāriṇīm |

patrāṅkuraṁ kuṅkuma-bindu-nālike

likhaty asau candra-mukhī sakhī mama ||

**śrī-jīvaḥ :** alike lalāṭe ||117|| (106)

**viśvanāthaḥ :** na kevalaṁ śrī-rādhā-satyabhāmayor eva sakhyaṁ tat-sakhīṣv api tat sambhavatīti darśayitum āha—yathā veti | candramukhyāḥ sakhī sva-saṅginīṁ kām apy āha—vinyasyeti ||117|| (106)

**viṣṇudāsaḥ :** evaṁ padya-dvayena sādhvasonmuktatvaṁ sva-vaśatātvaṁ ca sakhyasya kramād darśayitvā nijāśraya-caraṇa-padmāyāḥ śrī-rādhāyāḥ priyatvāt punar api tasya sakhyasya tad dvayam ekatra darśayitum udāharaṇāntaram āha—yathā veti | vinyasyeti candramukhī-nāmnī kācic chrī-rādhā-sakhī svādhīna-kāntāvasthāpannā satī śrī-kṛṣṇasya lalāṭa-candre kuṅkumena citraṁ kurvaty āsīt | tatas tat-priya-sakhī kuñjāntarataḥ sthitvā tasyāḥ saubhāgyātiśaya-darśana-jātollāsā satī nija-sakhīṁ prati saharṣam uvāca | asāv iti | kiñcid dūrata eva nirūpaṇāt, mama sakhīti mamatātiśaya-vyañjakam | kaṁsaharasya śrī-kṛṣṇasya alike lalāṭe kuṅkuma-bindunā karaṇena patrāṅkuraṁ patra-bhaṅgaṁ likhati | kiṁ kṛtvā ? kaṁsaharasyety atrāpi sambandhaḥ | vakṣaḥ-sthale vakṣoruha eva korakaḥ kuṭmalaḥ, tasya dvayīṁ vinyasya vinidhāya tad-dvayīṁ | kim-bhūtāḥ ? hāriṇīṁ hāra-yuktāṁ manoharām iti vā ||117||

—o)0(o—

**|| 14.118 ||**

yathā vā, śrī-daśame (10.30.38)—

tato gatvā vanoddeśe dṛptā keśavam abravīt |

na pāraye’haṁ calituṁ naya māṁ yatra te manaḥ ||

**śrī-jīvaḥ :** pūrvaṁ mānāt praṇayasya janmoktam | samprati tu viveka-viśeṣam upalabhya vaiparītyenāpy āha—tatra yadyapi praṇaye jāte eva kauṭilyaṁ saṅgacchate, tathāpi nāyikā-viśeṣasya premaiva khalv īdṛśaḥ | yad asau kauṭilyena sahotpadyate | yathoktaṁ—

aher iva gatiḥ premṇaḥ svabhāva-kuṭilā bhavet |

ato hetor ahetoś ca yūnor māna udañcati || [u.nī. 15.102] ity abhiprāyaḥ |

kintu, māno dadhāno visrambham [u.nī. 14.108] iti yat prathamam uktaṁ tad eva mataṁ nijam iti lakṣyate ||118|| (107)

**viśvanāthaḥ :** śrī-śukadeva-vākyaṁ pramāṇayati—tato gatveti | dṛpteti mānaḥ ||118|| (107)

**viṣṇudāsaḥ :** pūrva-padya-trayoktād api niḥsādhvasatva-svādhīnamayatvayoḥ parākāṣṭhāṁ darśayati—yathā veti | tata iti rāsa-līlāyāṁ param avidagdha-śirobhūṣaṇena śrī-kṛṣṇena kayāpi rahaḥ-krīḍayā riraṁsunā puline tāḥ sarvā vraja-devīs tyatkvā sahānītāyāḥ śrī-rādhāyās taṁ prati nija-vaśatā-sūcikoktiḥ dṛptā saubhāgyātiśaya-lābhāt garvitā | na pāraye na śaknomi | calituṁ gantuṁ | yatra te tava manaḥ mano’bhilaṣitaṁ tatra naya prāpaya ||118||

—o)0(o—

**|| 14.119-120 ||**

janitvā praṇayaḥ snehāt kutracin mānatāṁ vrajet |

snehān mānaḥ kvacid bhūtvā praṇayatvam athāśnute ||

kārya-kāraṇatānyo’nyam ataḥ praṇaya-mānayoḥ |

ity atra pṛthag evāsau viśrambhodāhṛtiḥ kṛtā ||

**śrī-jīvaḥ :** *na vyākhyātam |*

**viśvanāthaḥ :** ukta-lakṣaṇaṁ praṇayaṁ vyavasthāpayati—janitveti | aśnute prāpnoti | atra sthāyi-bhāva-prakaraṇe pṛthag eva mānānantaram uktvāpīty arthaḥ ||119-120|| (108-109)

**viṣṇudāsaḥ :** praṇaya-svarūpasyāpi visrambhasya pṛthak kathane hetum āha—janitveti śloka-dvayena | janitvā āvirbhūya kutracid viṣaye aśnute prāpnoti | ato hetoḥ praṇaya-mānayor anyonyaṁ kārya-kāraṇatā ca | kutracit praṇayasya mānaḥ kāryam | evaṁ mānasya praṇayaḥ kvacit kāryam ity arthaḥ | iti hetoḥ pṛthak praṇayād bhinnā | udāhṛtir udāharaṇam | ayaṁ bhāvaḥ—praṇaya-mānayor utpattau paurvāparī-bhāvāniyamād yadi kutracit snehānantaram eva praṇayotpattiḥ syāt tadā tat-svarūpasya visrambhasyodāharaṇaṁ vinā kutas taj jñānaṁ bhavatu ? grantha-krame snehānantaraṁ mānasyodhāhṛtatvāt ||119-120||

—o)0(o—

**|| 14.121 ||**

udātta-lalitābhyāṁ tu maitrya-sakhye susaṅgate |

dve sumaitrya-susakhyākhye yathā-saṅkhyam udīrite ||

**śrī-jīvaḥ :** *na vyākhyātam |*

**viśvanāthaḥ :** udātteti | udāttena suṣṭhu saṅgataṁ maitryaṁ cet sumaitryaṁ tathā lalitena suṣṭhu saṅgataṁ sakhyaṁ cet susakhyam ity arthaḥ ||121|| (110)

**viṣṇudāsaḥ :** udātteti | māna-bhedābhyām udātta-lalitābhyāṁ saha susaṅgate sammilite | visrambha-bhede maitra-sakhye dve sumaitrya-susakhyākhye yathā-saṅkhyam udāttena susaṅgataṁ maitryaṁ sumaitryaṁ, lalitena susaṅgataṁ sakhyaṁ susakhyam udīrite kathite ||121||

—o)0(o—

**|| 14.122 ||**

**tatra sumaitryam—**

ālī-puraḥ kathayituṁ rajanī-rahasyaṁ

tatrodyate madhuripau mṛdulā bhramad-bhrūḥ |

utkṣipya tan mukha-puṭāvaraṇāya hastaṁ

nyañcan-mukhī samavariṣṭa punar varākṣī ||

**śrī-jīvaḥ :** *na vyākhyātam |*

**viśvanāthaḥ :** prātastanaṁ candrāvalyāś caritaṁ tat-sakhī kācid āha—ālīti | bhramad-bhrūr iti vāmya-gandhaḥ | tasya śrī-kṛṣṇasya mukha-puṭāvaraṇārthaṁ hastam utkṣipya punaḥ samavaraiṣṭa vraja-rāja-kumāre etāvad-dhārṣṭyam anucitam iti lajjā-saṅkocābhyāṁ hastaṁ saṁvṛttavatī nyañcan-mukhī nija-dhārṣṭya-prakāśena lajjitā atra madhu-sneha-sambandhi-vāmya-gandhodayāt | yathā mānasya vāmya-gandhodāttatvaṁ tathaiva hastokṣepa-prathama-lakṣaṇeṣu saṅkocānudayāt maitryasyāpi sakhya-gandhavattvam api udāttena saha maitryasyāntar bahir api susaṅgatatvāt sumaitryam | kācit karāmbujaṁ ity atra tu dākṣiṇyodātta-mānasya bahir anabhivyaktyā antar-bahir-abhivyakta-vinaya-maitryeṇa saha susaṅgatvābhāvāt tatra maitryam eva, na tu sumaitryam ||122|| (111)

**viṣṇudāsaḥ :** tatreti | ālī-pura iti | krīḍā-kuñje rātrau candrāvalyā saha vihāram ācarya śrī-kṛṣṇaḥ prātas tatrāgatāṁ padmāṁ prati raho-līlā-prāgalbhyādikam asyāḥ sa-smitam udghāṭayitum utsuke śrī-kṛṣṇe tasyāś ceṣṭitaṁ bahiḥ-kuñjāt kācit tasyā eva sakhī kāñcin nija-sakhīṁ prati varṇayati | ālī-puraḥ sakhyāḥ purastāt vrīḍāmarṣābhyāṁ bhramantau ghūrṇantyau bhruvau yasyāḥ sā | utkṣipya utthāpya | mukha-puṭasya āvaraṇāya ācchādanāya nyañcat nīcair gacchat mukhaṁ yasyāḥ sā | samavariṣṭa saṁvṛtam akarot nyavartayatety arthaḥ | tatra yadyapi bhrū-bhramaṇa-hastotthāpana-kriyābhyāṁ vāmya-gandho’py asti, tathāpi mukhāvaraṇato nivṛttyā gauravātiśayāpekṣayā evānte sad-bhāvād dākṣiṇyodātta-milita-maitryam idaṁ vyaktam eva ||122||

—o)0(o—

**|| 14.123 ||**

yathā vā—

kṣipte varṇaka-bhājane taraṇijā-pure parīhāsataḥ

kṛṣṇena bhruvam āracayya kuṭilām ālokayantī tiraḥ |

tārā vakṣasi citram ardha-likhitaṁ śrī-vatsa-vibhrājite

kāśmīreṇa ghana-śriyā nija-kucākṛṣṭena pūrṇaṁ vyadhāt ||

**śrī-jīvaḥ :** *na vyākhyātam |*

**viśvanāthaḥ :** kāsucit śrī-kṛṣṇa-viṣayakam adīyatvābhimānāṁśavattve’pi māne dākṣiṇye sati, bhūmnā vyapadeśā bhavanti iti nyāyena ghṛta-snehavattvam eva vyavastheyaṁ tathā sati sumaitryam eva, na tu susakhyam iti darśayitum āha—yathā veti | taraṇijā-pūre kṣipte ity anena jala-nikaṭa-bṛhat-sopānāsana evopaveśo nāyakayor bodhitaḥ | bhurvaṁ kuṭilām āracayya durlīle’pi vraja-rāja-nandane īrṣyā sampraty anuciteti matvā tira ālokayantī svīyena svābhāvikenāpāṅga-darśanena mānābhāvaṁ jñāpayantīty arthaḥ | tārā kartrī vakṣasīty atra śrī-kṛṣṇasyeti sambandhi-padāny uktvā nyūna-padatā nāśaṅkanīyā | śrīvatsa-vibhrājite iti viśeṣaṇenaiva sambandhasya viśeṣa-jñātatvāt | nija-kucākṛṣṭena kāśmīreṇa citraṁ pūrṇaṁ vyadhād iti śrī-kṛṣṇe gauravasyānudayo madhu-snehāṁśaṁ vyanaṣṭi | atra vāmya-gandhodāttena saha sakhya-gandha-maitryasyāntar-bahir api susaṅgatyā sumaitryaṁ kucākṛṣṭenety etāvatā avinayo māśaṅkanīyaḥ | anyāṅgāpekṣayā kucasyābhyarhitatvāt | atra tasyāḥ prārabdha-kāryāsiddhi-rūpo doṣaḥ śrī-kṛṣṇena prasañjayitum iṣṭo’pi nābhūd iti camatkāraḥ ||123|| (112)

**viṣṇudāsaḥ :** dākṣiṇyodātta-milita-maitryam udāhṛtya vāmya-gandhodātta-saṁyuktaṁ maitryam udāharati yathā veti | kṣipte iti tārā-nāmnī yūtheśvarī yamunā-puline krīḍā-kuñje vihārānantaraṁ śrī-kṛṣṇena prathamaṁ maṇḍitā satī tasyāpi citrādi kartum ārabdhavatī, tatas tasyāṁ tasya narmācaritaṁ tasyāś ca kiñcid vāmyodaya-pūrvaka-tad-vakṣaś-citra-samāpanaṁ dṛṣṭvā vṛndā bahiḥ-kuñjāt sa-kautukaṁ kāñcit prati kathayati | varṇaka-bhājane kuñkumādi-dravādhāra-pātre taraṇijā-pūre yamunāyāḥ pravāhe parīhāsato hetoḥ | kṛṣṇeneti narmaika-sarvasvatayā parama-kutukitayā ca prasiddhena | anena kṛṣṇasyāpi kiñcid vāmyodayaḥ sūcitaḥ | kuṭilāṁ vakrāṁ bhruvam āracayya vidhāya tiraḥ tiryak yathā syāt | vakṣasi śrī-kṛṣṇasyeti jñāpanārthaṁ viśinaṣṭi śrī-vatsena vibhrājite śobhite | citraṁ makarādi-patra-bhaṅgam | kāśmīreṇa kuṅkumena karaṇena kimbhūtena ? ghanā niviḍā śrīḥ rucir yasya tena | punaḥ kimbhūtena ? nijau asādhāraṇau yau kucau vakṣojau bābhyāṁ sakāśāt ākṛṣṭena āhṛtena pūrṇaṁ samāptaṁ vyadhād akārṣīt | atra bhrū-kauṭilya-vakrālokanayoḥ citra-kṛtya-samāpana-kāle’pi sad-bhavād vāmya-gandhodātta-yukta-maitryaṁ vyaktam ||123||

—o)0(o—

**|| 14.124 ||**

atha **susakhyam—**

dyūte sakṛt pāna-vidhau paṇī-kṛte

jitvā dviroṣṭhaṁ pibati svam acyute |

babandha kaṇṭhe kuṭilī-kṛtekṣaṇā

taṁ vāmayā dor-latayāsya vallavī ||

**śrī-jīvaḥ :** *na vyākhyātam |*

**viśvanāthaḥ :** śyāmāyāś ceṣṭitaṁ vṛndā nāndīmukhīṁ praty āha—dyūte viṣaye sakṛd eva pānasya vidhau paṇīkṛte sati śrī-kṛṣṇa oṣṭhaṁ dviḥ pibati sati tam anyāyam asahamānā vallavī babandha | atra kuṭilekṣaṇatva-dorlatā-bandhayor yaugapadyāt kauṭilya-lalitena sakhyasya susaṅgatatvāt susakhyam ||124|| (113)

**viṣṇudāsaḥ :** atheti | dyūte iti | krīḍā-nikuñjāṅgane’kṣa-krīḍāṁ vidadhatoḥ śyāmā-kṛṣṇayoś ceṣṭita-kautukaṁ bahiḥ kuñjān nirīkṣamāṇā vṛndā kāñcit prati varṇayati | sakṛt eka-vāram eva pāna-vidhiḥ pāna-vidhāneṣu arthād oṣṭhasya yatra tasmin paṇīkṛte glahatayā nirṇīte dyūte’kṣa-līlāyāṁ viṣaye svaṁ śyāmāyāḥ svakīyam oṣṭhaṁ dviḥ lobhān nirbaddham ullaṅghya dvir vāram adcyute nija-rasikatā-vaidagdhī-vilāsa-kalātaś cyuti-rahite tābhiḥ pūrṇe ity arthaḥ | śrī-kṛṣṇe pibati sati kuṭilīkṛtaṁ tiryak kṣiptam īkṣaṇaṁ, yathā sā vallavī śyāmā kartrī tam acyutaṁ vāmayā dor bāhur eva latā tayā babandha veṣṭitavatīit sva-vaśatām ayatnaṁ, vāmayeti sādhvasonmuktatvam | anenaiva svātantrātiśayatvam api sūcayitvā kauṭilya-lalita-yuktaṁ sakhyam udāhṛtam ||124||

—o)0(o—

**|| 14.125 ||**

yathā vā—

āviṣkurvati visphuran nava-nakhollekhaṁ sva-vakṣas-taṭaṁ

kṛṣṇe pīta-dukūla-saṅkalanayā smitvā sakhīnāṁ puraḥ |

abhra-śyāmam uro rurodha valita-bhrūr ānanaṁ dhunvatī

romāñcodgama-kañcukena kucayor dvandvena gāndharvikā ||

**śrī-jīvaḥ :** *na vyākhyātam |*

**viśvanāthaḥ :** ukta-padye oṣṭhaṁ dviḥ pibati sati babandhety ukte sakṛt pibati sati na babandhety arthe āyāte dākṣiṇyāṁśasya vyañjitatve ghṛta-snehāṁśa-gandhaḥ prasajjate | sa ca śrī-rādhā-suhṛdi śyāmalāyāṁ samucita eveti sva-pakṣādi-bheda-vikṛtau vyākhyātam eva | bhūmnā vyapadeśa-nyāyenaivātra madhu-snehatvam iti śuddha-madhu-snehavatyāṁ śrī-rādhāyāṁ śuddhaṁ susakhyam udāhartum āha—yathā veti |

rūpa-mañjarī sva-suhṛdam āha—āviṣkurvati sati kena prakāreṇa pīta-dukūlasyottarīyasya saṅkalanayā utkṣepeṇa smitveti tat-sakhīṣu paśyatsu sakhyāś caritram iti sva-visrambha-dyotanā tayā caitāvān adyāsmat-priya-sakhyā vihāro’bhūd iti pratyāyitānāṁ tāsām ānandanam | tataś ca gāndharvikā prathamaṁ valita-bhrūr itīrṣyāsūye vyañjitavatī ānanaṁ dhunvatī huṅkāreṇa satyam eva brūṣe iti viparīta-lakṣaṇoktiḥ | tad api tam anivṛttam ālakṣya sva-ruṣāyitatvaṁ nihnuvānā uro vakṣas tasya rurodha | kena kacayor dvandveneti kara-talābhyāṁ sarva-cihna-saṅgopanāśakteḥ | tathā antarīyaṁ vinā śayyāyāṁ tasyā vastrāntarasya kṛṣṇena prathamam eva dūrīkṛtatvāc ca | kiṁ vā, parama-susakhyasyodaya evātra hetur jñeyaḥ | ata āha—romāñceti |ata eva valita-bhrūr iti valita-padena kauṭilya-lalitātiśayaḥ | kucayor dvandveneti, sakhyātiśayaś ca tayoḥ susaṅgateḥ susakhyātiśayaś ca jñeyaḥ ||125|| (114)

**viṣṇudāsaḥ :** kauṭilya-lalita-saṁyukta-sakhyam udāhṛtya narma-lalita-saṁyukta-sakhyam udāharati—yathā veti | āviṣkurvatīti | krīḍā-kuñjāṅgane vihārānantaraṁ nisarga-narmaika-sarvasvena śrī-kṛṣṇena lalitādīnām agrataḥ śrī-rādhāyā raho-līlā-prāgalbhya-prakāśanodyame kṛte tasyāś ceṣṭitaṁ kavi-caraṇair varṇyate | kṛṣṇe sva-vakṣas-taṭa-mālīnāṁ lalitādi-sakhīnāṁ puraḥ agrataḥ smitvā mandaṁ vihasya pīta-dukūlasya saṁvyāna-rūpasya pīta-paṭṭa-vastrasya vā saṅkalanā yā saṅkalanā utsāraṇaṁ tayā āviṣkurvati udghāṭayati sati | kimbhūtaṁ sva-vakṣas-taṭe ? visphuranto vyaktam eva vibhrājamānāḥ nava-navollekhās tat-kāla-jāta-nakharāṅkā yasmin tat | gāndharvikā śrī-rādhā abhram iva megha iva śyāmam uraḥ vakṣaḥ arthāt tasya nija-kuca-dvandvena karaṇena rurodha āvavre | kīdṛśena ? romāñcodgamaḥ pulakodbheda eva kañcuko varma | kiṁ vā, kañcukopalakṣita-kañculikā yatra teneti sāttvikodrekodaya uktaḥ | kimbhūtā ? valite kuṭile bhruvau yasyāḥ sā | kiṁ kurvatī ? ānanaṁ mukhaṁ dhunvatī cālayantī | atra pūrvārdhe kṛṣṇa-kartṛka-narmācaraṇaṁ vyaktam eva | parārdhe tu śrī-rādhāyāḥ sva-vaśatāmayatvaṁ niḥsādhvasatvaṁ svātantryātiśayatvaṁ ca sphuṭam eva ||125||

—o)0(o—

**|| 14.126 ||**

atha **rāgaḥ—**

**duḥkham apy adhikaṁ citte sukhatvenaiva rajyate |**

**yatas tu praṇayotkarṣāt sa rāga iti kīrtyate ||**

**śrī-jīvaḥ :** duḥkham apīti | śrī-kṛṣṇa-lābhe sambhāvite’pi satīti śeṣaḥ | tad evaṁ tad-alābhe tu sukham api duḥkhatvena bhāsata iti jñeyam ||126|| (115)

**viśvanāthaḥ :** yatas tu praṇayotkarṣād iti | anye’pi praṇayasyotkarṣo vaktum aśakyā bahavo vartante eveti bhāvaḥ | duḥkhaṁ duḥkha-kāraṇaṁ sukhatvenaiva sukha-kāraṇatvenaiva vyajyata iti śrī-kṛṣṇa-lābha-sambhāvanāyām iti jñeyam | tena ca tad-alābha-sambhāvanāyāṁ sukham api duḥkhatveneti jñeyam | sukhatvena sukha-dharmeṇa duḥkhaṁ vyajyata iti yatra duḥkhe sukha-dharma evānubhūyate, na tu duḥkha-dharmo, yathā hiṅgula-rakte madane hiṅgula-dharma evānubhūyate, na tu madanam ity arthaḥ | yathā ca mañjiṣṭhayā rakte vāsasi mañjiṣṭaivānubhūyate, na tu vastra-dharmaḥ śauklam ity arthaḥ | yad vā, rajyate bhāsate | rañj rāge daivādikobhaya-padī dhātuḥ ||126|| (115)

**viṣṇudāsaḥ :** atha rāga iti | duḥkham iti | duḥkham atra nijālambana-dayita-jana-darśanāprāptyādi-hetukaṁ sukhatvenaivety eva-kāro niścayārthaḥ | rajyate anuraktam anukūlaṁ bhavati | rañja-rāge divādir ubhaya-padī | yataḥ yasmāt praṇayotkarṣāt hetoḥ ||126||

—o)0(o—

**|| 14.127 ||**

yathā—

tīvrārka-dyuti-dīpitair asilatādhārākarālāsribhi-

rmārtaṇḍopala-maṇḍalaiḥ sthapuṭite’py adres taṭe tasthuṣī |

paśyanti paśupendra-nandanam asāv indīvarair āstṛte

talpe nyasta-padāmbujeva muditā na spandate rādhikā ||

**śrī-jīvaḥ :** *na vyākhyātam* ||127|| (116)

**viśvanāthaḥ :** śrī-rādhikāṁ dūrād ālokayantī lalitā sva-sakhībhiḥ saha tadīya-rāgam āsvādayati—tīvreti | adres taṭe tasthuṣī sthitavatī rādhikā | kīdṛśe ? mārtaṇḍopala-maṇḍalaiḥ sūrya-kānta-śilā-samūhaiḥ sthapuṭite natonnatī-kṛte | tatrāpi kīdṛśaiḥ ? tīvrārko jyeṣṭhamāsīyam avyāhna-stha-stha-sūryas tad-dyutibhir dīpitais taptīkṛtaiḥ | tatrāpy asiḥ khaḍga eva latā tasyā dhārā iva karālā bhīṣaṇā asrayaḥ koṇā yeṣāṁ taiḥ | koṇas tu striyaḥ pālyaśrikoṭayaḥ ity amaraḥ | āstṛte ācchādite | talpe nyasta-padeti | atyuṣṇa-tīkṣṇa-kaṭhora-giri-taṭa-sparśa-janyaṁ duḥkham api tad-viparītena sukha-dharmeṇātiśaitya-saukumāryādinā raktam anubhūtam iti pratyakṣāny api auṣṇya-taikṣṇya-kaṭhoratvāni taṭasthatayā nānubhūtāni |

nanu nidrālunā maśaka-daṁśana-duḥkhāni yadyapi nānubhūyante, tad api prātar jāgratā tad-daṁśanotthaḥ sva-gātre raktodgamo yathā dṛśyate tathaiva tayātisukumāra-sva-caraṇa-tala-dāhādis tad-anantaraṁ draṣṭavya eva | maivaṁ | śrī-kṛṣṇa-darśanānanda-nimagnāyās tasyā ānakha-śikham eva vapuś candra-koṭer api | suśītalaṁ tad ābhūn na tu tat-taptībhavitum arhati, na hi sūrya-kiraṇaiś candras taptīkartuṁ kadāpi śakyata iti | tathā loke tūlakhaṇḍasyāpi tīkṣṇa-śilayā parābhavādarśanāt tūlakhāṇḍebhyo’py atisukumāra-caraṇāyās tasyās tayoḥ parābhāvābhāvo jñeyaḥ | yad vā, sarva-samādhātrī yogamāyaiva sadā līlāsu jāgarūkā vartata iti ||127|| (116)

**viṣṇudāsaḥ :** tīvrārketi | kadācin nidāghartau govardhana-taṭānte vayasyaiḥ saha gocāraṇa-līlayā viharantaṁ śrī-kṛṣṇaṁ tataḥ kiñcid dūre latāntare nihnutya paśyantyāḥ śrī-rādhāyāḥ parama-duḥsaha-duḥkham api priya-darśanānande sukhātiśayatvena vṛttam iti śrī-kavi-caraṇaiḥ sama-camatkāra-harṣaṁ varṇyate | adrer govardhana-śailasya taṭe parisare tasthūṣī sthitavatī satī śrī-rādhā na spandate īṣad api na calati | tatra hetu-garbha-viśeṣaṇam—paśupendra-nandanaṁ śrī-kṛṣṇaṁ paśyantī tad-darśanajānanda-sindhu-magnatvena indriya-gaṇa-vṛtti-rāhityād ity arthaḥ | kīdṛśe taṭe ? mārtaṇḍopala-maṇḍalaiḥ sūryākānta-śilā-samūhaiḥ sthapuṭite natonnatī-bhūte | taiḥ kīdṛśaiḥ ? tīvraś caṇḍo yo’rkaḥ sūryas tasya yā dyutayaḥ raśmayas tābhir dīpitaiḥ jālitaiḥ | punaḥ kathambhūtaiḥ ? asiḥ khaḍgaḥ sa eva latā tasyā dhārā iva karālā bhayaṅkaryaḥ kṣobhakā iti yāvat asrayaḥ koṭayaḥ agra-bhāgā yeṣāṁ taiḥ | koṇasya striyaḥ pālya-śri-koṭayaḥ ity amaraḥ | tatrotprekṣate—kutra keva ? indīvarair āstṛte ācchādite racite talpe śayyāyāṁ nyaste arpite padāmbuje yayā tathā-bhūteva muditā hṛṣṭā |

alaṅkāra-kaustubhe ca—

śirīṣa-kusumād api prakṛti-komalaṁ tad-vapuḥ

kukula-viṣa-śūlayor vyatikaro’nurāga-jvaraḥ |

tathāpi sahatetarāṁ tam amunaiva rādhā ciraṁ

na vāṅ-mānasa-gocaraḥ sahaja-bhāva-bandha-kramaḥ || [a.kau.8.164]

viṣamālaṅkāraḥ ||127||

—o)0(o—

**|| 14.128 ||**

yathā vā padyāvalyāṁ (179)—

**tārābhisāraka caturtha-niśā-śaśāṅka**

**kāmāmbu-rāśi-parivardhana deva tubhyam |**

**argho namo bhavatu me saha tena yūnā**

**mithyāpavāda-vacasāpy abhimāna-siddhiḥ ||**

**śrī-jīvaḥ :** tārābhisāraketi | kasyāścit kātyāyany-upāsikāyāś caturthī-candra-sandarśane ratiḥ | caturtha-niśā-śaśāṅka he caturthī-candra ! so’yam ajāta-tallābhākhya-phalatvenāsiddho’pi loke tal-lābha-mithyāpavāda-rūpeṇa vacasā sarvataḥ khyātyā siddha iva yadi syāt tarhi ca tal-lābham eva matvā sukham eva bhajāmīty arthaḥ | tad etan-nivedana-viṣayatāyās tvam eva yogyaḥ | tatas tārābhisārakatayāsmādṛk tathā kāmātiśaya-vardhanaś ca dṛśyata iti sambodhana-dvayenaiva sūcitam—tārābhisāraketi | kāmāmburāśi-parivardhaneti | bhādra-māsasyeti jñeyam | tubhyam arghyo namaḥ | arghaṁ dadāmīty arthaḥ |

nanu darśane’pi kalaṅkam utpādayitre mahyaṁ katham arghaṁ dadāsi ? tatrāha—me saheti | tena śrī-kṛṣṇākhyena yūnā saha me yo’bhimānas tasya seyaṁ mama kānteti, mama ca so’yaṁ kānta ity etat-lakṣaṇas tasya siddhir mithyāpavāda-vacasāpi bhavatv iti ||128||

**viśvanāthaḥ :** rāgodaye’kasmāt prāptaṁ duḥkhaṁ sukhamayaṁ bhavatīti kiṁ vaktavyam | yato rāgavatībhiḥ sva-duḥkha-kāraṇaṁ prārthyate ca tac cāpi sukha-kāraṇaṁ bhavatīti darśayitum āha—yathā veti | pūrvaṁ rāgavatī kācid vraja-bālā kenāpi prakāreṇa śrī-kṛṣṇam alabhamānā dainyena svaṁ tad-ayogyaṁ matvā sva-nivṛtty-upāyaṁ svayam eva niścitya bhādramāsya-caturthyāś candraṁ kalaṅka-dāyitvena prasiddhaṁ jñātvā taṁ prati kalaṅkaṁ prārthayate | tārā aśvinyādayas tā abhisārayasīti kānta-prāpty-abhāva-duḥkhaṁ tvaṁ jānāsīti bhāvaḥ | caturthī yā niśā tasyāḥ śaśaṅketi śrī-kṛṣṇa-prāpty-ayogyāyai mahyaṁ kalaṅka-dānena kṛtārthī-kurv iti bhāvaḥ |

kāmāmbu-rāśīti | tvaṁ samudraṁ vardhayasīti prasiddhaḥ | sa ca samudraḥ kāma-maya eva, na tu jala-mayas tathaivāsmābhir anubhavād iti | tenātra mama na ko’pi doṣaḥ iti bhāvaḥ | he deveti | devatvāt tvaṁ mad-duḥkhaṁ tat-pratīkāraṁ ca jānāsy eveti bhāvaḥ | tubhyam argho nama iti | darśana-mātreṇāpi kalaṅka-dāyine’pi tubhyaṁ tad-artham atyutkaṇṭhayā argho’pi mayā dīyate tena tatra kāla-vilambo na kārya iti bhāvaḥ |

nanu, kalaṅke sati loka-nindayā duḥkham eva labhyate na ca kṛṣṇāsaṅgaś cety ata āha—tena yūnā kṛṣṇeneti | atra śrī-kṛṣṇa-prāpti-sambhāvanāyā abhāve’pi tat-prasaṅgābhāsa-mātre’pi duḥkhaṁ sukhaṁ bhavatīti rāgasya parā kāṣṭhā darśitā ||128|| (117)

**viṣṇudāsaḥ :** pūrva-padye daihika-duḥsaha-duḥkhasyāpi sukhatvam udāhṛtya mānasa-duḥkhasyāpi tad udāharati—yathā veti | tāreti bhādra-caturthyā rātrau sphurantaṁ candraṁ dṛṣṭvā kācid vraja-sundarī tasmai argham āvedayantī sa-kāku-dainyaṁ prārthayate—he tārābhisāraka ! aśviny-ādīnām abhisāraka ! anenānurāgiṇīnāṁ nija-kāntā-prāptija-duḥkhaṁ tvam api jānāsīti dyotitam | he caturtha-niśāyām udita-śaśāṅka bhādrasyeti kalaṅkadatva-prasiddheḥ boddhavya-vaiśiṣṭyāj jñeyam | kāmaḥ smara evāmburāśiḥ samudras taṁ parivardhayati uddīpayatīti he tathābhūta he deveti tasya devatātvena vara-dāna-sāmarthyaṁ vyañjitam | tubhyam argho namaḥ | nanu rākāsthaṁ parityajya caturtha-niśāsthaṁ māṁ kim iti stauṣi ? tatrāha—tena śrī-kṛṣṇākhyena yūnā saha tan-nāmānuktir lajjayā, ayaṁ devatā-śreṣṭhaḥ mama mad-viṣayaka-rāgas tam ayaṁ jānāty eveti buddhyā ca | mithyā ca tat apavāda-vacaḥ kalaṅka-vāk tenāpi mamābhimāna-siddhiḥ—ayaṁ mama dayitaḥ, ahaṁ ca tasya kāntā iti yo’bhimānaḥ mitho mananaṁ tasya siddhir bhavatu | bhādra-caturthy-udita-candrasya darśanena kalaṅkotthāna-prasiddheḥ | lalita-mādhave ca svīkṛtābhimanyu-veśaṁ kṛṣṇaṁ dṛṣṭvā rādhāha—

aṇahiṭṭho bi padattho pieṇa aṅgīkio suhābedi |

garale bi giri-sagahi e guruaṁ gorī ṇa ki ramai || [la.mā. 4.34]

padyāvalyāṁ ca—

tuṣyantu me chidram avāpya śatravaḥ

karotu me śāsti-bharaṁ gṛheśvaraḥ |

maṇis tu vakṣoruha-madhya-bhūṣaṇaṁ

mamāstu vṛndāvana-kṛṣṇa-candramā || [pa. 174]

svāmī nihantu vihasantu puraḥ sapatnyo

bhartur bhajantu guravaḥ pitaraś ca lajjām |

etāvatā yadi kalaṅki kulaṁ tathāstu

rāmānuje mama tanotu mano’nurāgam || [pa. 175]

svāmī kupyati kupyatāṁ parijanā nindanti nindantu mām,

anyat kiṁ prathatām ayaṁ ca jagati prauḍho mamopadravaḥ |

āśāsyaṁ punar etad eva yad idaṁ cakṣuś ciraṁ vardhatāṁ

yenedaṁ paripīyate muraripoḥ saundarya-sāraṁ vapuḥ || [pa. 176]

lajjaivodghaṭitā kim atra kulśodbaddhā kapāṭa-sthitir

maryādaiva vilaṅghitā pathi punaḥ keyaṁ kalindātmajā |

ākṣiptā khala-dṛṣṭir eva sahasā vyālāvalī kīdṛśī

prāṇā eva samarpitāḥ sakhi ciraṁ tasmai kim eṣā tanuḥ || [pa. 210]

hari-bhakti-kalpa-latikāyāṁ ca—

nindantu priya-bāndhavā guru-janā gañjantu muñcantu vā

durvādaṁ parighoṣayantv ai janā vaṁśe kalaṅko’stu vā |

tādṛk prema-navānurāga-madhunā mattāyamānaṁ tu me

cittaṁ naiva nivartate kṣaṇam api prāṇeśa-pādāmbujāt || 128||

—o)0(o—

**|| 14.129-130 ||**

nīlimā raktimā ceti rāgo’yaṁ dvividho mataḥ ||

**tatra nīlimā—**

nīlī-śyāmā-bhavo rāgo nīlimā kathyate budhaiḥ ||

**śrī-jīvaḥ :** tad evaṁ lakṣayitvā prācīnānāṁ matam upalakṣya tad-bhedāv upadiśati—nīlimeti | tatra teṣāṁ mataṁ, yathā—

na cātiśobhate yan nāpaiti prema mano-gatam |

tan nīlī-rāgam ākhyānti yathā śrī-rāma-sītayoḥ ||

kusumbha-rāgaṁ taṁ prāhur yad apaiti ca śobhate |

māñjiṣṭha-rāgaṁ tat prāhur yan nāpaity atiśobhate || iti |

tatra dvividhaṁ īlimānaṁ dṛṣṭāntena vyañjayituṁ dṛṣṭānta-dvaidham āha—nīlī-śyāmābhava iti | nīlī-śyāme auṣadha-viśeṣau | nīlī-bhavaḥ śyāmā-bhavaś ceti dvividho nīlimety arthaḥ | sāmānyokter ekatvam ||129-130|| (118)

**viśvanāthaḥ :** yathā duḥkham api sukhaṁ sa rāga ity anubhāvenaiva rāgaṁ lakṣayitvā samprati rāga-śabdārthaṁ dṛṣṭāntenaiva bodhayituṁ prathamaṁ tad-bhedāv uddiśati—nīlimeti | nīlī-śyāme vṛkṣa-latā-viśeṣau | nīlī-bhavaḥ śyāmā-bhavaś ceti dvividho’pi rāgo nīlima-saṁjñakaḥ ||129-130|| (118)

**viṣṇudāsaḥ :** evaṁ padya-dvayena sāmānyato rāgam udāhṛtya tad-viśeṣān āha—nīlimeti | tatreti nīlī-śyāmābhyāṁ rāgābhyāṁ bhava utpattir yasya saḥ ||129-130||

—o)0(o—

**|| 14.131 ||**

tatra **nīlī-rāgaḥ—**

vyaya-sambhāvanā-hīno bahir nātiprakāśavān |

sva-lagna-bhāvāvaraṇo nīlī-rāgaḥ satāṁ mataḥ |

yathāvalokyate caiṣa candrāvali-mukundayoḥ ||

**śrī-jīvaḥ :** tad evaṁ dṛṣṭānto vivṛtya tad-dharmābhyāṁ dārṣṭāntikaṁ lakṣayati—tatra nīlī-rāga ity ādinā | atra varṇātmaka-nīlī-rāga-sāmyena raty-ātmaka-nīlī-rāgaṁ lakṣayati—vyayeti | vyaya-sambhāvanā-hīnatvenātra rāgatā-hetu-dharma-gata-vyayo niṣidhyate | ato na prema-lakṣaṇena sāṅkaryam | bahir nātiprakāśavān iti vakṣyamāṇa-śyāmā-rāgādi-vyavacchedārtham | sva-lagna-bhāvāvaraṇa iti | varṇa-pakṣe varṇāntaram | rati-pakṣe mānādi | evam evaṁbhūto duḥkhe’pi sukha-bhāvano yaḥ pūrvokto rāgākhyaḥ praṇayotkarṣaḥ sa nīlī-rāga iti prakaraṇodyojanīyam ||131|| (119)

**viśvanāthaḥ :** varṇātmaka-nīlī-rāga-sāmānyenaiva premātmaka-nīlī-rāgaṁ lakṣayati—vyayeti | nīlī-rāga iti nīlī-rāga ity arthaḥ | vyayasya sambhāvanayāpi rahitaḥ sañcāri-bhāvenāpakartum aśakya ity arthaḥ | sarvathā dhvaṁsa-rahitaṁ saty api dhvaṁsa-kāraṇe iti prema-lakṣaṇe dhvaṁsa-kāraṇaṁ sañcāri-bhāva-vyatiriktaṁ dharmāpekṣādikam eva vyākhyātaṁ sañcāri-bhāvānāṁ sahakāritvena sthāyi-dhvaṁsakatvāyogād atas tatra nāsya sāṅkaryaṁ śakyam | bahir nātiprakāśavān iti śyāmā-rāga-vyavacchedārtham | dārṣṭāntika-pakṣe ghṛta-snehasya svataḥ svādutātiśayābhāvāt tad-utthasya rāgasyāpi prakāśātiśayābhāvaḥ | sva-lagna-bhāvāvaraṇa iti dṛṣṭānte bhāvo varṇāntaraṁ dārṣṭāntike īrṣyādiḥ ||131|| (119)

**viṣṇudāsaḥ :** tatra nīlī-rāga iti | vyayeti | vyayasya tirodhānasya sambhāvanā āśaṅkā tayā hīnaḥ rahitaḥ | sva-lagna-bhāvān cāpalāmarṣa-madāsūyādīn avahitthayā āvṛṇoti ācchādayatīti tathā saḥ | pakṣe bhāvāḥ padārthāḥ | pīta-raktādi-guṇa-yuktās tān āvṛṇotīti tathā saḥ ||131||

—o)0(o—

**|| 14.132 ||**

yathā—

prasanna-viśadāśayā vividha-mudrayā nirmitaṁ

pratāraṇam api tvayā guṇatayā sadā gṛhṇatī |

tathā vyavajahāra sā vraja-kulendra candrāvalī

sakhībhir api tarkitā tvayi yathā taṭasthety asau ||

**śrī-jīvaḥ :** tathaivodāharati—prasanneti | pratāraṇam atra viṣāda-kāraṇam api sukha-kāraṇatayā gṛhṇātīti rāgasya sāmānya-lakṣaṇam anugamitam | vyaya-sambhāvanā-hīnatvaṁ ca darśitam | tad evam āgantukasya viṣādasyāvaraṇaṁ cāyātam | yac ca vyavajahārety ādinā taṭasthatvam uktam | tat tu kṛtrimatvād bhāveṣv apraviśad api yad varṇitaṁ tat khalu sakhī-vaśatayāpi nānyathā manaḥ kṛtam iti viṣāda-bhāvāvarṇasyaivādhikyaṁ darśitam ||132|| (120)

**viśvanāthaḥ :** bhadrā śrī-kṛṣṇam āha—prasannaḥ sarvatra prasādavattvāt | sadayo viśadaḥ para-doṣasyāgrahaṇān nirmalaḥ sa ca āśayo’ntaḥkaraṇaṁ yasyāḥ seti tad-guṇa-mādhurye’pi tarala-lobha utpadyata iti śrī-kṛṣṇa-pratyupalambhaḥ | māstu te tad-guṇāmodanaṁ pratyuta tāṁ bahudhā vañcanena duḥkhayitum icchasīty āha—vividheti | hanta hanta tad api sā duḥkhaṁ na prāpnoti, kintu parama-sukhinī bhavatīty āha—guṇatayeti | dhanyās tā yāsu sa mahā-guṇa-jño ramamāṇaḥ sukhaṁ labhate sva-sukha-jñāpanayā māṁ ca sukhayatīty aho vaidagdhyam eva mat-kāntasyedaṁ, na tu pratāraṇam iti manasi vibhāvyety arthaḥ | he kṛṣṇa, tad-duḥkha-dāne prayatamānasya te manoratho vidhinā na sādhita iti pavitra-bhartsana-dhvanir duḥkham api sukhaṁ syād iti rāga-lakṣaṇaṁ ca darśitam | kiṁ ca, sakhī-vaśāyās tasyāḥ sva-sakhī-samādhānārtham atigāmbhīrya-garbhaṁ cāturyaṁ ca śṛṇv ity āha—tathety ādi | tena sva-tāṭasthya-jñāpanayā sakhyaś ca harṣitāḥ sva-premā ca guptīkṛtya rakṣita iti punar api sādguṇyaṁ darśitam | iha sakhī-śaṅkā-rūpa-sañcāriṇā rāgasya vyayābhāvaḥ | taṭasthā tarkiteti | anatiprakāśo bhadrayā antas-tattva-jñānād īṣat-prakāśaś ca | śrī-kṛṣṇe sva-vipakṣe cerṣyāsūyādy-āvaraṇaṁ tu spaṣṭam eva | tathā tadīyatā-mayo ghṛta-snehaḥ pratīyata eva ||132|| (120)

**viṣṇudāsaḥ :** prasanneti | candrāvalyāh śrī-kṛṣṇe’tyantādṛṣṭa-śruta-carīṁ rāga-rītim anubhūya vṛndā śrī-kṛṣṇāntike sāścaryollāsam āvedayati | he vraja-kulendra ! candrāvalī tvayi viṣaye tathā vyavajahāra vyavahāram ācaritavatī, yathā tasyāḥ sadā saha-sthityā tan-marma-jñābhiḥ sakhībhir apy asau candrāvalī tvayi taṭastheti tarkitā niścitā | kiṁ kurvatī ? tayā vividhā yā mudrā paripāṭī tayā pratāraṇaṁ vañcanāṁ nirmitam api guṇatayā sadā sarvadaiva gṛhṇatī | tatra hetu-garbha-viśeṣaṇam—kimbhūtā ? prasanneti prasanno’kuṭilo viśadaḥ nirmalaḥ bhāvāntarālepa-rahitaś cāśayaḥ antaḥkaraṇaṁ yasyāḥ sā | atra prasanna-viśadāśayeti vyaya-sambhāvanā-hīnatvaṁ, pratāraṇasya guṇatvena grahaṇāt sva-lagna-bhāvāvaraṇatvaṁ, nija-sakhībhir api taṭasthātva-jñānād bahir aprakāśitatvaṁ ca darśitam ||132||

—o)0(o—

**|| 14.133 ||**

atha **śyāmā-rāgaḥ—**

bhīrutauṣadhi-sekādir ādyāt kiñcit prakāśa-bhāk |

yaś cireṇaiva sādhyaḥ syāt sa śyāmā-rāga ucyate ||

**śrī-jīvaḥ :** pūrvavat śyāmā-rāgam api prāyaḥ śyāmalādīnāṁ yojayati—atha śyāmā-rāga ity ādinā | bhīruteti | śyāmā-rāgaḥ khalv auṣadhi-viśeṣasya sekaṁ prathamam apekṣate | atra varṇa-pakṣe bhīruteti | khaṇḍa-śleṣatvān nānveti | rati-pakṣe tv anveti | bhīrutā cāvahitthārthaṁ kṛtrimaivety udāharaṇe vyaktībhaviṣyati | tataś ca saivauṣadhiḥ tasyāḥ sekaḥ sambheda ādir yatra saḥ ||133|| (121)

**viśvanāthaḥ :** bhīrutaivauṣadhi-sekaḥ puṭa-bhāvanam ādiḥ prathamaṁ yatra saḥ | dṛṣṭānte śyāmā-rāge auṣadhi-viśeṣakaḥ prathamam apekṣitaḥ | so’tra dārṣṭānte bhīrutaivety arthaḥ | nanu bhīrutvaṁ sarvāsāṁ strīṇāṁ sāhajikam eva praṇayotthatvaṁ tasya katham iva | satyam | madhu-snehāṁśa-miśrita-ghṛta-snehavatīnāṁ vayaḥ-sandhau ratyādy-udgame saty anyato vailakṣaṇyena bhīrutvam adhikam utpadyate | tathā hi, madhu-snehasya sampūrṇatve sati sampūrṇa-mattatā-janakatvaṁ yukti-siddham eva | tataś ca sampūrṇa-mattatā-janyena sampūrṇa-garveṇa kānte snehasya madīyatāmayatvaṁ syāt madhu-snehasyāṁśatve mattatāyā apy aṁśavattve taj-janya-garvāṁśo ghṛta-snehottha-dākṣiṇya-grastībhavan svābhāvika-bhīrutvātiśayavatīnāṁ kiñcid avahitthā-miśra-bhīrutva-rūpeṇa pariṇamati, tac ca bhīrutvaṁ cakita-sajātīyam | yad uktam—priyāgre cakitaṁ bhīter asthāne’pi bhayaṁ mahat [u.nī. 11.67] iti | tac cāpy antar-garbhavattva eva sambhavati daurbhāgye tad-asambhava-dṛṣṭeḥ | kintu tat priyāgra eva bhavet | etat tu sarva-janāgra eva syād iti bhāvaḥ | ādyāt nīlī-rāgāt sakāśād iti dṛṣṭānte tathaiva prasiddhiḥ | dārṣṭāntike madhu-snehāṁśavattvam eva prakāśe kāraṇaṁ cireṇaiveti dṛṣṭānte spaṣṭam eva dārṣṭāntike’lpatara-madhu-snehasya bahutara-ghṛta-snehena samyaṅ-melane’lpatara-madhuno bahutara-śītala-ghṛtenaiva kāla-vilambasyaucityād evety arthaḥ ||133|| (121)

**viṣṇudāsaḥ :** atha śyāmā-rāga iti | bhīruteti bhīrutā niṣkāraṇa-bhaya-śālitaivauṣadhis tasya sekaḥ puṭa-bhāvanam ādi prathamaṁ yatra saḥ | ādyāt nīlī-rāgāt ||133||

—o)0(o—

**|| 14.134 ||**

yathā—

purā kuñje mañjuny avatamasa-yukte’pi cakitā

murārer yā pārśve na taruṇi divāpy antaram agāt |

tamālaiḥ saivādya dviguṇita-tamisre’pi muditā

tamisrārdhe māniny ahaha bhavatī taṁ mṛgayate ||

**śrī-jīvaḥ :** yā kācin māninī nijābhisaraṇaṁ prārthayamānāyāṁ yasyāṁ bhayaṁ vyājaṁ kṛtvā nābhisṛtavatī paścāt tām utkaṇṭhitatayā svayam abhisarantīṁ sā dūtī parihasati—pureti | avatamasaṁ kṣīnaṁ tamaḥ | divāpy antaram iti | divase yo madhya-bhāgas tam abhivyāpya | kālādhvanor atyanta-saṁyoge dvitīyā | muditeti | tatra priyasyāstitva-niścayāt taṁ mṛgayate ||134|| (122)

**viśvanāthaḥ :** kalahāntaritāṁ bhadrāṁ tat-sakhī kācit parihasati—pureti | avatamasa-yukte’pi alpāndhakāravaty api kuñje | kṣīṇe’vatamasaṁ tamaḥ ity amaraḥ | cakitā trastā | he taruṇi ! bhavatī divāpi antaraṁ divasasya madhyaṁ vyāpya dina-madhya ity arthaḥ | nāgāt | saiva bhavatī tamisrārdhe kṛṣṇa-pakṣīya-rātre niśīthe tatrāpi tamālair iti | trāsa āstāṁ pratyuta muditeti | yathā yathāndhakāra-vṛddhyābhisāra-vartmani kaṣṭaṁ tathā tathā tavānanda iti rāga-lakṣaṇaṁ tatrāpi māninī kalahāntariteti śrī-kṛṣṇa-kṛta-pratāraṇa-duḥkhaṁ sukhaṁ manyamānety arthaḥ | śloke’smin bhīrutā-prāthamyaṁ cira-sādhyatvaṁ prakāśādhikyaṁ ca rāgasya spaṣṭam eva ||134|| (122)

**viṣṇudāsaḥ :** pureti | kāñcic candrāvalyāḥ sakhīṁ kalahāntaritā bhūtvāpi bahir māna-mudrāṁ darśayitvā kenāpi vyājena tāmasyāṁ rātrau kṛṣṇam anveṣayantīṁ dṛṣṭvā kācit tat-suhṛt-pakṣa-sakhītāṁ prati sāścaryam āha | purā itaḥ-pūrvam avatamasaṁ kṣīṇa-tamas tad-yukte, cakitā bhītā satī yā bhavatī divā divasasyāpi antaraṁ madhyaṁ ṁurāreḥ pārśve nāgāt | tamālaiḥ kṛṣṇa-varṇa-vṛkṣa-viśeṣair dviguṇita-tamisre tamisrārdhe tāmasī-rātry-ardhe’pi tathāpi muditeti tad-anveṣaṇe’tiśayollāsena rāgasya parākāṣṭhā sūcitā | he mānini ! iti pūrvaṁ mañjuni manojñe svalpāndhakāra-yukta-kuñje’pi dina-madhye’pi tat-pārśvam api nāgāt | adhunā māniny api tamisrārdhe’pi muditā satī taṁ mṛgayate | ahahety āścarye mahad evāścaryam idam ity arthaḥ | atra purety anena cira-sādhyatvaṁ divā-madhye’pi kṛṣṇa-pārśve’py anāgamanāt prathama-bhīrutvaṁ, mṛgayate nīlī-rāgāt kiñcit-prakāśa-bhāktvaṁ ca darśitam ||134||

—o)0(o—

**|| 14.135 ||**

atha **raktimā—**

rāgaḥ kusumbha-mañjiṣṭhā-sambhavo raktimā mataḥ ||

**śrī-jīvaḥ :** rāga iti | raktimākhyo rāgaḥ kusumbha-sambhavo mañjiṣṭhā-sambhavaś ceti dvividha ity arthaḥ | sāmānyatayā prayuktatvenobhaya-vācitvāt ||135|| (123)

**viśvanāthaḥ :** rāga iti | tena raktimā dvividha ity arthaḥ ||135|| (123)

**viṣṇudāsaḥ :** atha raktimeti | rāga iti kusumbha-mañjiṣṭhābhyāṁ sambhava utpattir yasya saḥ ||135||

—o)0(o—

**|| 14.136 ||**

tatra **kusumbha-rāgaḥ—**

kusumbha-rāgaḥ sa jñeyo yaś citte sajjati drutam |

anya-rāga-cchavi-vyañjī śobhate ca yathocitam ||

**śrī-jīvaḥ :** tatra kusumbha-rāge dṛṣṭāntaḥ prasiddha eveti | tad-anusāreṇa dārṣṭāntikaṁ yojayati—kusumbheti | citte paṭa-sthānīye sādhana-vaśāt tat-kālam eva siddha-vallavī-dehānāṁ tat-priyāsu praveṣṭum icchūnāṁ manasi sukara-prabodhatvāt drutam eva sajjati, āsakto bhavatīty arthaḥ |

nanu nitya-siddhānāṁ citta iti vyākhyeyam | tad-rāga-svabhāvatvāt | anyeti | anya-rāgaḥ prathama-dvitīya-tṛtīya-krameṇa tasyānyo’nyo yo rāgas tenaiva chavi-vyañjī, na tu māñjiṣṭhavat sakṛd evoditena parama-rāgeṇa tad-vyañjīty arthaḥ | ekāṁśenaiva dṛṣṭāntatvāt, dārṣṭāntike tv asya māñjiṣṭha-rāgāśrayatvāt | cirād eva tat-sajjena chavi-vyañjīty api vyajyate | śobhate ca yathocitam iti sarvasminn api | pakṣe, svānurūpam eva śobhate, na tu māñjiṣṭha-tulyam ity arthaḥ ||136|| (124)

**viśvanāthaḥ :** kusumbha-rāga iva kusumbha-rāga ity arthaḥ | dṛṣṭānta-pakṣaḥ prasiddha eveti, dārṣṭāntika-pakṣaṁ yojayati | citte paṭādi-sthānīye drutaṁ sajjatīti alpatara-ghṛta-snehasya bahutara-madhu-snehena saṁmelane bahu-madhuna auṣṇya-samparkeṇa praklinnasyālpa-ghṛtasya bahutara-madhuneva kāla-vilambābhāvasya yukti-siddhatvād iti bhāvaḥ | anya-rāgo’tra māñjiṣṭha-lākṣādi tasyaiva chaviṁ vyañjayatīti śyāmalādīnāṁ rāgaḥ śrī-rādhikādi-rāga-sādṛśyaṁ prāpnotīty arthaḥ | yathocitam iti | pātra-sādguṇyānurūpam ity arthaḥ ||136|| (124)

**viṣṇudāsaḥ :** tatra kusumbheti sajjati yuñj saṅge laṭ sañcaratīty arthaḥ | drutaṁ śīghram | anyeṣāṁ nīly-ādīnāṁ rāgāṇāṁ chaviṁ śobhāṁ vyañjituṁ śīlaṁ yasya saḥ | na tu nīlī-rāgavat sva-lagna-bhāvāvaraṇaḥ | svayam api ca yathocitaṁ śobhate ||136||

—o)0(o—

**|| 14.137 ||**

yathā—

tvayy eva śravaṇāvadhi priya-sakhī yā kṛṣṇa-baddhāntarā

yā dṛṣṭe bhujage’pi tāvaka-bhujā-sāmyāt pramodonmadā |

prekṣya tvāṁ purato’dya kām api daśāṁ prāptāsti seyaṁ tathā

na jñāyeta yathā kim eṣa balavān rāgo virāgo’thavā ||

**śrī-jīvaḥ :** tvayy evety asya pūrvārdhe rāga-sāmānya-vyañjanā | tatra śravaṇāvadhīti | yāś citte sajjati drutam ity asya vyañjakam | śravaṇam ārabhyaiva citte sajjanāt | anya-rāga-cchavīty asya yā dṛṣṭe bhujage’pīti vyañjakam | yā spṛṣṭe’pīty anuktatvāt prathamam eva sopānam idam iti krama-vyañjanāt, śobhate ca yathocitam ity asya prekṣya tvām ity ādikaṁ vyañjakam | kām api daśām ity anenoktā daśā hy atra praṇaya-mānaḥ | sā cāsyāḥ sakhī-ślāghitām api māñjiṣṭha-rāgiṇya iva na bhrūkūṭi-bandhādi-parikarā kintu saṅkocena tad-ācchādana-mayīti tadvan na śobhata iti kavi-caraṇānām abhiprāyaḥ ||137|| (125)

**viśvanāthaḥ :** śyāmalāyāḥ sakhī kācid amitārthā śrī-kṛṣṇaṁ praty āha—tvayīti | śravaṇāvadhīti | yāś citte sajjati drutam ity asya vyañjakaṁ śravaṇam ārabhyaiva citte sajjanāt | yā dṛṣṭer bhujage’pīty anya-rāga-cchavi-vyañjīty asya vyañjakaṁ spṛṣṭe bhujage’pīti anuraktatvenopamāna-bhūtasya śrī-rādhikāyā māñjiṣṭha-rāgasya durgrahatvaṁ darśitam ādhikyena sthāpanāt | pramodonmadeti rāga-sāmānya-lakṣaṇam | prekṣya tvām ity ādi | śobhate ca yathocitam ity asya vyañjakam | kām api daśāṁ tvad-autsukya-bhara-nigīrṇāntaḥ-karaṇatvād bahir-vṛtty-anusandhāna-rūpāṁ, balavān rāgo virāgo’thavā ity anena rāgasya virāgasya ca balavattve saty ahantā-mamatāspadayos tyāga-sambhavāt | tāṁ yadi tvam adya nābhisariṣyasi tadā sā na jīviṣyatīty artho vyañjitaḥ ||137|| (125)

**viṣṇudāsaḥ :** tvayy eveti śrī-kṛṣṇa-darśana-mātreṇaiva jāta-rāgāyāḥ śyāmāyāḥ kām api daśāṁ gāmbhīrya-gūḍhāṁ dṛṣṭvā śrī-kṛṣṇe rāgaṁ niścityāpi pāṭavena sandigdheva tasyāḥ sakhī śrī-kṛṣṇaṁ prati nivedayati | he kṛṣṇeti tasya sarvākarṣakatvaṁ, yā mama priya-sakhī śyāmalā tvayi viṣaye śravaṇāvadhi tvan-nāma-guṇādi-śravaṇa-dinam ārabhya baddhaṁ sanditam antaraṁ hṛdayaṁ yayā sā | yā ca bhujage’pi dṛṣṭe tāvaka-bhujā-sāmyāṁ tvadīya-bāhu-sādṛśyāt pramodenonmadā syād iti śeṣaḥ | kim eṣa balavān rāgaḥ, kiṁ vā virāgas tad-itaro veti | atra darśana-leśa-mātra eva rāgodayād druta-sañcāritvaṁ, rāgo virāgo’thaveti niścaya-jñānābhāvād anya-rāga-cchavi-vyañjitvaṁ ca sūcitam ||137||

—o)0(o—

**|| 14.138 ||**

sadādhāra-viśeṣeṣu kausumbho’pi sthiro bhavet |

iti kṛṣṇa-praṇayiṣu mlānir asya na yujyate ||

**śrī-jīvaḥ :** nanu kusumbha-rāga-tulyatvena kālād vyayitety api gamyata ity āśaṅkyāha—sadādhāreti | sadādhāratvenātra guṇa-viśeṣaḥ khyāpyate | tatra paṭa-pakṣe sadādhāratvaṁ kenacit kvāthena kaṣāyitatvam | citta-pakṣe māñjiṣṭha-rāgiṇyāḥ saṅgena bhāvitatvam ||138|| (127)

**viśvanāthaḥ :** nanūktodāharaṇe śrī-rādhikādi-niṣṭhasya māñjiṣṭha-rāgasyaiva kusumbha-rāgasyāsya śobhādhikyam eva sūcitam | vastutas tu kusumbha-rāgasya sthiratvābhāvāt tathanaucityam ity ata āha—sadādhāreti | tādṛśa-guṇena kenacit kvāthena kaṣāyiteṣu paṭādiṣv ity arthaḥ | kṛṣṇa-praṇayiṣu śyāmalādi-yūtheṣu māñjiṣṭha-rāgiṇī-saṅgiṣu ||138|| (127)

**viṣṇudāsaḥ :** nanu kusumbha-rāgasya kālāntare vaivarṇyādināsthiratvaṁ dṛśyate ? tatrāha—sadādhāreti santaḥ uttamā ye ādhāra-viśeṣāḥ āśraya-bhedās teṣu | iti hetoḥ asya kusumbha-rāgasya kṛṣṇa-praṇayiṣu iti yadi sāmānya-sadādhāre’sya mlānir na syāt tarhi kṛṣṇa-praṇayitvād aprākṛtādhāreṣu yat tasya mlāny-abhāvas tat kiṁ vaktavyam iti ||138||

—o)0(o—

**|| 14.139 ||**

atha **mañjiṣṭha-rāgaḥ—**

ahāryo’nanya-sāpekṣo yaḥ kāntyā vardhate sadā |

bhaven māñjiṣṭha-rāgo’sau rādhā-mādhavayor yathā ||

**śrī-jīvaḥ :** ahāryaḥ kathañcid apy apagamayitum aśakya ity arthaḥ | pūrvasyādhāra-guṇenāhāryatvam ity atra tu svarūpa-guṇenāpīti viśeṣād atraivāhāryatvam uktam | ananya-sāpekṣa iti | dṛṣṭānta-pakṣe kausumbhavan na tat-tad-aṁśatā-sāpekṣaḥ | kintu sarvāṁśenaiva tādṛśa ity arthaḥ | dārṣṭāntike’pīdṛg eva | yaḥ kāntyā vardhata iti dṛṣṭānta-pakṣe prasiddham eva dārṣṭāntika-pakṣe tādṛśo rāga evānurāga-cchaviṁ vyañjayatīti bhāvaḥ | tato’nurāga-lakṣaṇena na sāṅkaryam ||139|| (127)

**viśvanāthaḥ :** ahāryo varṇa-pakṣe jalādinā kālena vā anāśyaḥ | prema-pakṣe sañcāri-bhāvaiś cālayitum aśakyaḥ | ananya-sāpekṣa svataḥ-siddha eva, na tu śyāmā-rāga iva kim apy auṣadham apekṣata ity arthaḥ | kāntyā sadā vardhata eva, na tu kusumbha-rāgādir iva parimita-kāntir ity arthaḥ | kiṁ cāsya kāntyā sadā vṛddhir eva, na ca nava-navībhāva ity anurāga-lakṣaṇena sāṅkaryaṁ na mantavyam ||139|| (127)

**viṣṇudāsaḥ :** atha māñjiṣṭha-rāga iti | ahārya iti ahāryaḥ apahārānarhaḥ kathañcid api mlāni-sambhāvanā-rahitaḥ na ca nīlī-kusumbhādivat kālāntare mlānim āptaḥ | ananya-sāpekṣaḥ anyāpekṣā-śūnyaḥ svataḥ-siddha ity arthaḥ, na ca nīly-ādi-kusumbhādivat kaṣāyādi-sāpekṣaḥ | kāntyā chavyā | mañjiṣṭhayā [raktam ity aṇ] rajyate’neneti rāgaś ceti māñjiṣṭha-rāgaḥ ||139||

—o)0(o—

**|| 14.140 ||**

yathā—

dhatte drāg anupādhi janma vidhinā kenāpi nākampate

sūte’tyāhita-sañcayair api rasaṁ te cen mitho vartmane |

ṛddhiṁ sañcinute camatkṛti-karoddāma-pramodottarāṁ

rādhā-mādhavayor ayaṁ nirupamaḥ premānubandhotsavaḥ ||

**śrī-jīvaḥ :** dhatta iti | atrāhāryatvādikaṁ sphuṭam eva | anupādhīti vināpi śravaṇādi-lakṣyam ity arthaḥ | tādṛśam api janma drāg eva dhatte, na tu kausumbhavat tad-aṁśa-krameṇety arthaḥ | yaś citte sajjati drutam ity atra citta-vyañjanāyā eva drutatvam utktaṁ, na tu rāgotpattir iti bhedaḥ | vidhinā kenāpi nākampata iti | kampanam atra sthāne sthitasyaiva kiñcid āndolaḥ | tatra cāśabdenātra īṣad apīti vyajyate tac ceṣattvam atra nātivyaktam eva | tad uktaṁ na jñāyate yathety ādi | tato nākampate iti kausumbha-rāgvad asya kampa-sambhāvanāpi na jāyata ity arthaḥ | tatra dṛṣṭānta-pakṣe dvayos tayo rāgayor loke tad-rūpatā dṛṣṭair asambhāvanā-sambhava-viṣayatvam | dārṣṭāntike pūrvatra taṭāsthatāyā, uttaratra svādhīna-bhartṛkatāyā vyakter iti bhāvaḥ | atyāhitaṁ mahā-bhītiḥ karma-jīvānapekṣi ca ity amaraḥ | te atyāhita-saṁjñayā mitho vartmane vartma prāpayuitṁ cet tadā tair api samāsvādaṁ sūte | te cen mitho lambhakāḥ iti vā pāṭhaḥ ||140|| (128)

**viśvanāthaḥ :** nāndīmukhyā rāga-lakṣaṇaṁ paripṛṣṭā paurṇamāsī tāṁ praty āha—dhatta iti | anupādhy upādhiṁ vinaiva janma dhatta ity ananya-sāpekṣatvam | kenāpi prakāreṇa vijātīya-bhāvam-milanenāpīty arthaḥ | ā īṣad api na kalpate sthāne sthita eva spandanam api nāpnotīty ahāryatvam | atyāhita-sañcayair guru-janādi-nibandhana-bhaya-kaṣṭa-samūhair api rasam āsvāda-viśeṣam eva, tena na tu kam apy udvegam ity arthaḥ | te’tyāhita-sañcayā yadi mitho vartmane paraspara-vartma prāpayituṁ bhavantīti rāga-sāmānya-lakṣaṇam uktam | atyāhitaṁ mahā-bhītiḥ ity amaraḥ | ṛddhiṁ sañcinute iti sadā kānti-vṛddhir uktā ||140|| (128)

**viṣṇudāsaḥ :** dhatta iti śrī-rādhā-kṛṣṇayoḥ pratipada-samucchalal-lokottara-prema-paripākam ālokya vismita-cittayā nāndīmukhyā paripṛṣṭā paurṇamāsī tām prati provāca | rādhā-mādhavayor ayaṁ premṇo’nubandhaḥ nirantara-dārḍhyātiśayaḥ sa evotsava ānandaḥ nirupamaḥ atulyaḥ | prākṛtāprākṛta-loka-sṛṣṭiṣu tat-sāmya-darśana-śravaṇādy-abhāvāt | nirupamatvam evāha—anvaya-vyatirekataḥ kriyā-catuṣṭayena | kiṁ kurute ? nirgatam upādhito hetor nirupādhi janma prādurbhāvaṁ dhatte bibharti | drāk śīghram iti svabhāvajatvād asyānanya-sāpekṣatvaṁ sūcitam | punaḥ kiṁ kurute ? kenāpi vidhinā prakāreṇa na ākampate īṣad api na calatīti ahāryatvam uktam | punaḥ kiṁ kurute ? atyāhitānāṁ vanādau mahāndhakāra-yukta-prāvṛṭ-rajanyādiṣu abhisārādinā jīvanānapekṣi-karmaṇā ye sañcayās tair hetubhir api rasaṁ sukhaṁ sūte janayati | sukha-pariṇāmatvāt teṣāṁ, atyāhitaṁ mahā-bhītiḥ karma-jīvānapekṣi ca ity amaraḥ | jīvānapekṣi karma sāhasākhyaṁ, te atyāhita-sañcayā ced yadi mithaḥ anyonyaṁ tayoḥ vartmane prāpty-upāyāya syur ity arthaḥ | punaḥ kiṁ kurute ? ṛddhiṁ samṛddhiṁ sañcinute vardhayati | kimbhūtām ? camatkṛti-karaś camatākra-kārī āsau uddāmo nirargalaś ca yaḥ pramodaḥ ānandātiśayaḥ sa eva uttaraṁ pradhānaṁ yasyā tām | anena sūta ity ādi kriyā-dvayena kāntyā sarvadā vardhanaṁ sūcitam ||140||

—o)0(o—

**|| 14.141 ||**

yathā vā vidagdha-mādhave (3.17)—

mayā te nirbandhān murajayini rāgaḥ parihṛtya

mayi snigdhe kintu prathaya paramāśīs-tatim imām |

mukhāmododgāra-grahila-matir adyaiva hi yataḥ

pradoṣārambhe syāṁ vimala-vana-mālā-madhu-karī ||

**śrī-jīvaḥ :** mayā te nirbandhād iti | pūrva-rāge paurṇamāsīṁ prati śrī-rādhā-vacanam | tatra tan-nivāraṇa-mayātyanta-bhīti-bhī-rāga-prakāraś cātyantam eva jātaḥ | adyaiva vimala-vana-mālā-madhukarī syām iti sva-deha-tyāgo’pi sukhāya mataḥ | pūrvata evedṛśatvād ananya-sāpekṣatā ca ||141|| (129)

**viśvanāthaḥ :** uktodāharaṇaṁ māñjiṣṭha-rāgasya lakṣaṇākāram abhūd ity aparituṣyann āha—yathā veti | pūrva-rāge prema-parīkṣamāṇāṁ śrī-kṛṣṇa-prāpty-ayogyatve yuktiṁ bruvāṇāṁ paurṇamāsīṁ prati śrī-rādhā prāha--mayeti | te tava nirbandhād iti | tena svatas tat-tyāge’sāmarthyaṁ dyotayati | murajayini śrī-kṛṣṇe rāgas tat-prāpty-āśā-lakṣaṇaḥ parihṛtas tyaktaḥ | kintu he snigdhe mayi snehavati āśīs-tatiṁ prathamaṁ mahātāpasyās tavāśīs-tatir avaśyaṁ phaliṣyaty eveti bhāvaḥ |

nanu tvaṁ cira-jīvanī bhūyā ity eva mamāśīs-tatiḥ ? tatrāha—imāṁ vakṣyamāṇa-prakārām eva, na tu tad-anyathā-bhūtāṁ kām apīty arthaḥ | tvayaiva śithilite mad-āśā-bandhe tato vicyutā mat-prāṇā imāṁ tanuṁ samprati tyajanty eva, na punas tān tvad-āśīs-tatir api rakṣituṁ prabhavatīti bhāvaḥ |

nanu yadi tvaṁ jīviṣyasy eva, tarhi kiṁ mamāśīs-tatyā ? ity ata āha—mukhety ādi | yad-āśīs-tater hetor vanamālā-sambandhinī madhukarī ahaṁ syāṁ madhukaryā vanamālā-prāpti-yogyatā asty eva | jaratyās tvaṁ naptrī sa tu kamalayā lālitapadaḥ [vi.mā. 3.16] itivat | tatrāpi tvayā prāpty-ayogyatā vaktum aśakyeti bhāvaḥ |

nanu tatra te ko lābhaḥ ? tatrāha—mukhāmodasyāntarīṇasya bāhyasya ca jṛmbhādinā ya udgāras tatra grahilā matir yasyāḥ sā | etaj-janmanā tiryag-janmanā vā mama tatraiva vāñcheti bhāvaḥ | adyaiveti | kāla-vilambasyāsahyatvāt | tatrāpi pradoṣārambha eva samprati sāyaṁ-kāle etad dehaṁ tyaktvaiveti bhāvaḥ | ata evāśiṣāṁ tatim iti tat-siddhy-arthaṁ punaḥ punar āśīs tvayā kartavyeti bhāvaḥ |

prathayeti | eṣā khyātis tava ca mama ca bhavatv iti bhāvaḥ | tatrāhāryatvaṁ paurṇamāsyās tādṛśa-vākyottha-dainya-sañcāri-prābalyenāpi rāgasyāpy anapagamāt | ananya-sāpekṣatvaṁ tu spaṣṭam eva | kāntyā vṛddhis tad-arthaṁ tiryag-janma-prārthanān mayi snigdhe kintu prathayety ādi-vākyasya sollāsatvāt deha-tyāga-duḥkham api sukham iti rāga-sāmānya-lakṣaṇam ||141|| (129)

**viṣṇudāsaḥ :** paurṇamāsyā anuvādena tayor dvayo rāgam udāhṛtya tad-atiśayam ākhyātuṁ sākṣād eva śrī-rādhāyā rāgam udāharati—yathā veti | mayā ta iti śrī-rādhāyāḥ pūrva-rāga-daśāyām eva paurṇamāsyā śrī-kṛṣṇaṁ saṅketa-sthaṁ kṛtvā tad-āgamanāya viśākhāṁ niyojyāgatayāpi tasyā rāgodreka-lapita-śuśrūṣayā mṛṣaiva kṛṣṇasyānaṅgīkāre khyāpite sati śrī-rādhāpāra-cintā-sāgara-nimagnatvāt tyakta-lajjā satī tāṁ praty uvāca | te tava nirbandhāt āgrahāt, anena svatas tat-tyāgāsāmarthyaṁ dhvanitam | murajayini śrī-kṛṣṇe parihṛtaḥ santyaktaḥ, kintu mayi viṣaye paraḥ kevalam imām vakṣyamāṇām āśīs-tatim āśiṣāṁ śreṇiṁ prathaya vistāraya | tatra hetu-garbha-sambodhanaṁ--snigdhe ! he sneha-yukte ! tām evāha—mukheti | adyaiva, na tu dināntare | tatrāpi pradoṣārambha eva, na tu tan-madhye tad-antareti rāgasya parākāṣṭhā sūcitā | yataḥ āśīs-tater hetoḥ arthā murajayinaḥ vimalā ujjvalā cāsau vanamālā ca tasyāṁ madhukarī bhramarī syāṁ bhaveyam | tatra hetu-garbha-viśeṣaṇaṁ—atrāpi pūrvavat murajayini iti saṁyojyam | yaḥ mukhasyāmodaḥ atinirhārī gandhaḥ tasya ya udgāraḥ, udgaraṇaṁ prasaraṇam iti yāvat, tasmin grahilā nirbandhinī matir yasyās tathābhūtā ||141||

—o)0(o—

**|| 14.142-145 ||**

pūrva-pūrvas tu yo bhāvaḥ somābhādau sa rājate |

tathā bhīṣma-sutādau ca śrī-harer mahiṣī-gaṇe ||

ya uttarottaro dviyo rādhikādau sa dīvyati |

tathā śrī-satyabhāmāyāṁ lakṣmaṇāyām api kvacit ||

itthaṁ bhedena bhāvānāṁ sarva-gokula-subhruvām |

ātma-pakṣa-vipakṣādi-bhedāḥ pūrvam udīritāḥ ||

yā bhāvāntara-sambandhāj jāyante vividhā bhidāḥ |

aparā api bhāvānāṁ jñeyās tāḥ prajñayā budhaiḥ ||

**śrī-jīvaḥ :** punar ghṛta-snehādīn saṅgraheṇa vyavasthāpayati—pūrva-pūrva iti | ghṛta-sneha udātto maitraṁ sumaitraṁ nīlimety ādiḥ pūrva-pūrvaḥ | somabhā candrāvalī anye bhāvāḥ | te caika-catvāriṁśat | tatra sthāyī madhurākhyaḥ | vyabhicāriṇas trayastriṁśat | hāsādayaḥ sapteti jñeyāḥ | nava-navatvaṁ muhur ananubhūta-pūrvatvam ||142|| (130)

**viśvanāthaḥ :** snehādi-rāgāntānāṁ dvividhatvenoktānāṁ prema-bhedānām āśrayaṁ vyavasthayā niścinoti | pūrva-pūrvaḥ ghṛta-snehodātta-maitrya-sumaitrya-nīlima-rāga-rūpaḥ | somābhā candrāvalī tatrādi-śabdāc candrāvalyāṁ nīlī-rāgaḥ, tat-suhṛdi bhadrāyāṁ śyāmā-rāgaḥ | evaṁ tatra pūrvatra snehe pralaye ca sann api bheda-sūkṣmatvān na gaṇitaḥ | kiṁ ca samartha-ratimatīṣv api samañjasa-matiṣv api sa sa yathocitaṁ bhavatīty āha—tathā bhīṣma-suteti | uttarottaro madhu-sneha-lalita-sakhya-susakhya-raktima-rāga-rūpaḥ | tatra śrī-rādhā-lalitādau māñjiṣṭha-rāgaḥ | tat-suhṛdi śyāmalāyāṁ kusumbha-rāgaḥ | lakṣmaṇāyāṁ śyāmalā-sthānīyāyām | atra ghṛta-madhunor udātta-lalitayor maitrya-sakhyayoḥ sumaitrya-susakhyayor nīlima-raktimnoḥ pūrva-pūrvaś candrāvaly-ādau, uttaras tat-suhṛdi bhadrādau | evaṁ raktimani kusumbha-māñjiṣṭhayor uttarottara ity uktatvāt | pūrvaḥ śyāmalādau, uttaraḥ śrī-rādhādāv iti vyākhyeyam |

bhāvānāṁ ghṛta-snehādīnāṁ pūrvaṁ sva-pakṣa-vipakṣādi-bheda-prakaraṇe ||

na kevalaṁ syāt supakṣaḥ suhṛt-pakṣas taṭasthaḥ pratipakṣakaḥ iti pūrvoktāś catasra eva bhedā gaṇanīyāḥ, kiṁ tu grantha-vistara-bhayād anuktā api bahvyo’parā bhidāḥ santīty āha—yā iti | ayam arthaḥ—yathā śukla-nīla-rakta-pītānāṁ caturṇāṁ varṇakānāṁ miśraṇa-bhedenānantā eva varṇā bhavanti, evaṁ ghṛta-sneha-madhu-snehayor bhāvayoḥ parasparam argha-pādaika-pāda-sārdha-pādādi-miśraṇa-bhedena tathaiva nīly-ādi-rāgānām apy argha-pādādi-krameṇa paraspara-miśraṇena vividha-nāma-rūpā eva bhāvāḥ sthāyinaḥ sambhavanti tadvatyo vraja-subhruvo’pi vividha-bhedā bhavantīti ||142-145|| (130-133)

**viṣṇudāsaḥ :** snehādi-rāgāntānāṁ catūrṇāṁ dvi-dvividhatvenoktānām āśraya-nirṇayaṁ dig-darśanatayāha—pūrva-pūrva iti | pūrva-pūrvaḥ ghṛta-snehodātta-maitrya-nīlima-rūpaḥ somābhādau candrāvaly-ādyau, bhīṣma-sutā rukmiṇī saivādir yasya tasmin mahiṣī-gaṇe | uttarottaro madhu-sneha-lalita-sakhya-susakhya-raktima-rūpaḥ divyaḥ paramotkṛṣṭaḥ dīvyati virājate ||142-143||

ittham evaṁ prakāreṇa bhāvānāṁ bhedenaiva hetunā udīritāḥ ālambana-vibhāva-kathane vivicya darśitāḥ ||144||

bhāvāntarāṇāṁ pūrva-rasāmṛtoktaika-catvāriṁśan-mukhya-bhāvānāṁ sambandhāt anyonya-miśraṇa-rūpāt jāyante sambhavanti ||145||

—o)0(o—

**|| 14.146 ||**

atha **anurāgaḥ—**

sadānubhūtam api yaḥ kuryān nava-navaṁ priyam |

rāgo bhavan nava-navaḥ so’nurāga itīryate ||

**śrī-jīvaḥ :** *na vyākhyātam |* (134)

**viśvanāthaḥ :** priyaṁ prīti-viṣayaṁ janaṁ nāyaka-rūpaṁ vā sadā anubhūtam api āsvādita-rūpa-guṇa-mādhuryam api nava-navam anubhūta-pūrvam iva yo rāgaḥ pūrvokta-lakṣaṇo’tra tu tṛṣṇā-viśeṣatvena pariṇato nava-navam anubhūta-caram iva nitya-navāsvādyamānam eva kuryāt sa svayam api nava-navo bhavan rāga evānurāgaḥ syāt | atrānubhūtasyāpi priyasya yad ananubhūtatvaṁ tat kvacid ekāṁśena, kvacid sarvāṁśenāpy udāharaṇa-dvayāj jñeyam ||146|| (134)

**viṣṇudāsaḥ :** athānurāga iti | sadeti—priyaṁ priya-janaṁ nāyaka-rūpaṁ nāyikā-rūpaṁ ca | rāgaḥ pūrvokta-rūpaḥ nava-navo bhavan san | śrī-rādhālambanasyāsya vaiśiṣṭyam | yathā dāna-keli-kaumudyām—

vibhur api kalayan sadābhivṛddhiṁ

gurur api gaurava-caryayā vihīnaḥ |

muhur upacita-vakrimāpi śuddho

jayati muradviṣi rādhikānurāgaḥ || [dā.ke.kau. 2] iti ||146||

—o)0(o—

**|| 14.147 ||**

yathā dāna-keli-kaumudyām (28)—

prapannaḥ panthānaṁ harir asakṛd asman-nayanayor

apūrvo’yaṁ pūrvaṁ kvacid api na dṛṣṭo madhurimā |

pratīke’py ekasya sphurati muhur aṅgasya sakhi yā

śriyas tasyāḥ pātuṁ lavam api samarthā na dṛg iyam ||

**śrī-jīvaḥ :** pratīke’vayave | eka-deśa iti yāvat ||147|| (135)

**viśvanāthaḥ :** govardhane dāna-ghaṭṭe tiṣṭhantaṁ śrī-kṛṣṇaṁ dūrād ālokayantī śrī-rādhā vṛndām āha—prapannaḥ prāptaḥ | asakṛd bahu-vāram eva | kintv asyāyam adyatano madhurimā apūrvo’dbhutaḥ | madhurimāṇam eva vivṛṇoti--ekasyāṅgasya hasta-pādādeḥ pratīka ekasminn apy avayave’ṅgulyādau yā śrīḥ śobhā sphurati tasyāḥ śriyo lavam api ekaṁ leśam api | aṅgaṁ pratīko’vayavo’paghanaḥ ity amaraḥ | atra tadīya-madhurimṇo muhur anubhūtasyāpy ananubhūtatva-bhāna-samarpako yo’titṛṣṇā-viśeṣaḥ so’yam anurāgaḥ ||147|| (135)

**viṣṇudāsaḥ :** prapanna iti | govardhane nīla-maṇḍapikā-ghaṭṭopari adṛṣṭāśruta-cara-mahā-mohana-rūpeṇa sphurantaṁ śrī-kṛṣṇaṁ dṛṣṭvā ko’yam iti vṛnḍāṁ prati śrī-rādhāyāṁ pṛṣṭavatyāṁ satyāṁ vṛndayā tad-anu kṛṣṇo’yam iti jñāpite sati śrī-rādhā sa-camatkāraṁ parāmṛśyanty āha | prapannaḥ prāptaḥ asakṛt naika-vārān nirantaram ity arthaḥ | ayaṁ madhurimā mādhuryātiśayaḥ | ekasyāpy aṅgasya pratīke avayavaika-deśe muhuḥ śaśvat sphurati yā śrīḥ śobhā tasyāḥ śriyaḥ lavaṁ bindum ekam api pātum āsvādituṁ, he sakhi vṛnde ! iyaṁ mama dṛk netraṁ na samarthā na śakteti tan mādhuryasya pratikṣaṇa-vardhana-śīlatvam ananta-pāratvaṁ ca dyotitam ||147||

—o)0(o—

**|| 14.148 ||**

yathā vā—

ko’yaṁ kṛṣṇa iti vyudasyati dhṛtiṁ yas tanvi karṇaṁ viśan

rāgāndhe kim idaṁ sadaiva bhavatī tasyorasi krīḍati |

hāsyaṁ mā kuru mohite tvam adhunā nyastāsya haste mayā

satyaṁ satyam asau dṛg-aṅganam agād adyaiva vidyun-nibhaḥ ||

**śrī-jīvaḥ :** atra tātkālikīm api kṛṣṇa-saṅgatim utkaṇṭhayā vismṛtāṁ vidhāya pṛcchantyāḥ sakhyāḥ sakhyā saha praśnottara-mayaṁ vacanam udāharaṇm āha—ko’yam iti | tatra ko’yam iti, rāgāndha iti | hāsyam iti mohite iti | satyaṁ satyam iti cārabhya tat-tad-vacanaṁ jñeyam | tatra kim idam iti kim idaṁ brūṣe ity arthaḥ | adhunā sampraty eva nyastā ānīya samarpitā ||148|| (136)

**viśvanāthaḥ :** ekāṁśenānurāgam uktvā sarvāṁśenāpi taṁ vaktum āha—yathā veti | kadācit kṛṣṇa-kathopakrame’tyutkaṇṭhāvatī śrī-rādhā anurāga-nāmnaḥ sthāyino hṛdi samyag-udaye sati lalitayā saha saṁlapati—ko’yaṁ kṛṣṇa iti | kṛṣṇa ity akṣara-dvayī yasya saṁjñā so’yaṁ ka iti praśnaḥ |

nanu yaḥ sa bhavatu, kiṁ te praśnena ? ity āha—yaḥ karṇam ekam eva na ca dvau karṇau viśan praviśanena, na tu praviśya mama dhṛtiṁ viśeṣeṇodasyati sāmastyenaiva lumpati | na jāne netraṁ praviśan me kiṁ kariṣyati ? ato’yaṁ jñātum arha iti dhvaniḥ | tasmāt sakāśāt svīya-kula-dharmasya rakṣaṇe yuktiś cintanīyety anudhvaniḥ | lalitāha—he rāgeṇātyutkaṇṭhayāndhe ! kim idaṁ tvam idaṁ kiṁ brūṣe ity arthaḥ | taṁ kiṁ tvaṁ na paricinoṣīti bhāvaḥ |

nanu satyaṁ vacmi nāhaṁ paricinomi ? ity ata āha—sadety ādi | śrī-rādhā prāha—hāsyaṁ mā kurv iti | asambhava-vacanasya hāsya eva paryāpter iti bhāvaḥ | lalitāha—he mohite iti | atitṛṣṇayeva tvam adhunā lupta-jñāīkṛteti bhāvaḥ |

nanu tarhi tvam eva smāraya ! ity ata āha—tvam ity ādi | adhuneti | kāla-vilambo’pi na jāta iti bhāvaḥ | tatrāpi mayaiva, na tv anya-jana-dvārā | tatrāpy asya hasta eveti sambhogādikam api kāritam iti bhāvaḥ | śrī-rādhā prāha—satyaṁ satyam iti | tvayā sādhu smāritāsmīti bhāvaḥ |

nanu tarhi kathaṁ na paricinomīty apalapasi ? tatrāha—adyaiva maj-janma-madhya iti bhāvaḥ | tatrāpi vidyun-nibho’tisūkṣma-kṣaṇa-mātram eva | tatrāpi dṛśor aṅgaṇam evāgāt, na tu samyag-antaram iti kathaṁ samyak paricetuṁ prabhavāmīti bhāvaḥ ||148|| (136)

**viṣṇudāsaḥ :** pūrva-padye kaimutyāpādanāya tad-atiśayaṁ vivakṣur udāharaṇāntaram āharaṇāntaram āha—yathā veti | ko’yam iti kadācit lalitayā kenacit prasaṅgena śrī-rādhāyāḥ purataḥ kṛṣṇa-nāmny uccārite sati vastu-prabhāveṇa sā vivaśā bhūtvā tayā saha saṁlapati | śrī-rādhāha—he tanvi ! kṛśodari ! ko’yaṁ kṛṣṇaḥ iti yaḥ karṇaṁ viśann eva dhṛtiṁ dhairyaṁ vyudasyati apanayati | lalitā sāścaryam āha—he rāgāndhe ! idaṁ tad-ajñāna-rūpa-vacanaṁ kiṁ katham ? yataḥ sadaiva sarvadaiva bhavatī tasya kṛṣṇasya urasi vakṣasi krīḍati | śrī-rādhāha—sakhi ! hāsyaṁ parihāsaṁ mā kuru | lalitāha—he mohite ! viveka-śūnye ! adhunaiva mayā asya haste tvaṁ nyastā arpitā | śrī-rādhā ciraṁ praṇidhāya saśiraś cālam āha—satyam iti vīpsā smaraṇāvegena | asau kṛṣṇaḥ adyaiva adhunaiva kevalaṁ dṛg-aṅganam netra-patham agāt gatavān | vidyun-nibhaḥ cāñcalyāṁśena vidyut-tulyaḥ |

dāna-keli-kaumudyām anyad api—

yadā yadā paśyasi mādhavaṁ puras

tadā tadaivāsya vadasy apūrvatām |

navaḥ sadā syāt kim ayaṁ tavātha vā

rāgonmade vismayataḥ kim akṣiṇī || [da.ke.kau. 29] ||148||

—o)0(o—

**|| 14.149 ||**

paraspara-vaśībhāvaḥ prema-vaicittyakaṁ tathā |

aprāṇiny api janmāptau lālasā-bhara unnataḥ |

vipralambhe’sya visphūrtir ity ādyāḥ syur iha kriyāḥ ||

**śrī-jīvaḥ :** paraspara-vaśībhāvaḥ premādiṣu sann apy atra vilakṣaṇo jñeyaḥ | vailakṣaṇyaṁ ca paraspara-navanavāyamāna-vaśībhāvatvam ||149|| (137)

**viśvanāthaḥ :** anurāgasyānubhāvān āha—paraspara-vaśībhāva iti | premādiṣu nāyakasyaiva vaśībhāvaḥ spaṣṭo bhavet | nāyikāyās tu lajjāvahitthādibhir avaśībhāva eva tatra tatra suraso’pi sa evocyate | anurāge tu tṛṣṇādhikyād avahitthā-garvāsūyāder avakāśābhāvān nāyikāyā api spaṣṭa eva vaśībhāva ity atraiva paraspara-vaśībhāvo vyakto bhaved ujjvala-rase | dāsyādi-rase tv avahitthādi sañcāri-bhāvābhāvāt premārambham ārabhyaiva paraspara-vaśībhāvo bhavet | yad uktaṁ—

sādhavo hṛdayaṁ mahyaṁ sādhūnāṁ hṛdayaṁ tv aham |

mad-anyat te na jānanti nāhaṁ tebhyo manāg api || [bhā.pu. 9.4.68] iti |

bhagavato bhakta-vaśyatā bhaktānām api bhagavad-vaśyatā sarva-śāstra-prasiddhaiva ||149|| (137)

**viṣṇudāsaḥ :** asyaivānurāgasyānubhāvānāṁ dig-darśanam āha—paraspareti | nāyikā-nāyakayor anyonya-vaśatvaṁ paraspara-vaśaṁ-bhāvaḥ | aprāṇini sthāvare’pi janmāptyai nijotpatti-labdhaye | vipralambhe viśleṣe asya nāyasyeti prācuryato nāyikāyā evāprāṇini janma-lālasādeḥ prāyaḥ sambhavāt | tathaivodāhariṣyanta evaite ||149||

—o)0(o—

**|| 14.150-151 ||**

atra **paraspara-vaśībhāvo,** yathā—

samārambhaṁ pārasparika-vijayāya prathayator

apūrvā keyaṁ vām aghadamana saṁrambha-laharī |

mano-hastī baddhas tava yad anayā rāga-nigaḍais

tvayāpy asyāḥ premotsava-nava-guṇaiś citta-hariṇaḥ ||

**śrī-jīvaḥ :** tathā hy udāharaṇam—samārambham iti | pārasparika-vijayāya samārambhaṁ prathayator vāṁ yuvayoḥ keyam apūrvā saṁrambha-laharī utsāha-paramparā tāṁ na budhyāma ity arthaḥ | abodhane ca hetuṁ vivṛṇoti—mana iti | anayā tava mano-hastī baddha eva | tvayāpy asyāś citta-hariṇo baddhaḥ | tarhi kim-arthaṁ punaḥ punar udyama ity arthaḥ | tasmān navanavatayaiva yuvayor mithaḥ sphūrtir iti bhāvaḥ | atra hastitvena tasya manaso durvaśatām | hariṇatvena tasyās tu suvaśatāṁ vyajya tasminn upālambhāṁśo’pi vyañjitaḥ ||150|| (138)

**viśvanāthaḥ :** parasparam anviṣyatoḥ śrī-rādhā-kṛṣṇayor atyuktaṇṭhayā kasyāñcit kuñja-pratolyāṁ militayor ānanda-dhārā-snapitayor uditam adbhuta-mādhuryam āsvādayantī tatraikasmād āyātā kundalatā savismayānandam āha—samārambham iti | pārasparikaḥ paraspara-sambandhī yo vijayas tasmai parasparaṁ vijetuṁ hasta-vaśīkartum iti yāvat | samyag ārambhaṁ prathayator loka-vikhyātam api kurvator atyāsakti-vaśān nāpi lajjamānayor iti bhāvaḥ | vāṁ yuvayoḥ saṁrambha-laharī darśana-sparśana-cumbanādiṣu atyautsukya-vaśād āveśa-paramparā

**viṣṇudāsaḥ :** samārambham iti | śrī-rādhā-kṛṣṇayor anupadam edhamānānurāgatayānyonya-vaśatātiśayam ālokya parama-tuṣṭa-hṛdayā paurṇamāsī śrī-kṛṣṇaṁ sambodhya samanda-smitam uvāca | paraspareṇācaritaḥ pāraspariko yo vijayas tasmai hetave samārambhaṁ samyag udyamaṁ prathayatoḥ vistārayatoḥ vāṁ yuvayoḥ saṁrambha-laharī autsukyātiśayaḥ apūrvā atyadbhutā | keyam ity anirṇayatoktyāsyā anirvācyatvaṁ dyotitam | tayor anyonya-viśleṣa-janya-nija-duḥkhābhāvato’tyullāsena sambodhayati--aghadamana he mad-dustara-duḥkha-śamana ! tām evāha—mana iti | yat yato hetoḥ tava mana eva hastī anayā rādhayā kartryā rāgā anurāgā eva nigaḍāḥ śṛṅkhalāni taiḥ karaṇaiḥ baddhaḥ | tathā tvayāpi kartryā premotsavā eva nava-guṇāḥ sudṛḍha-rajjavas taiḥ karaṇaiḥ asyāḥ rādhāyāḥ cittam eva hariṇaḥ baddha ity anuṣaṅgaḥ |

govinda-līlāmṛte ca—

rādhā-dhairya-dharādharoddhṛti-vidhau ke’ye samarthā vinā

kṛṣṇaṁ kṛṣṇa-sumatta-kuñjara-vaśīkāre’y alaṁ śṛṅkhalāḥ |

anyāḥ kāḥ vṛṣabhānujām iha vinā dhanyām itīvādṛtāḥ

kekāḥ kiṁ samudīrayantī śikhinas tau bodhayantaḥ prage || [go.lī. 1.19]

—o)0(o—

**|| 14.151 ||**

prema-vaicittya-saṁjñas tu vipralambhaḥ sa kathyate ||

**śrī-jīvaḥ, viśvanāthaḥ :** *na vyākhyātam |*

**viṣṇudāsaḥ :** premeti agre śṛṅgāra-bheda-kathane vakṣyate kathayiṣyate ||151||

—o)0(o—

**|| 14.152 ||**

**aprāṇiny api janma-lālasā-bharo,** yathā dāna-keli-kaumudyām (17)—

**tapasyāmah kṣāmodari varayitum venuṣu janur**

**vareṇyam manyethāḥ sakhi tad akhilānāṁ sujanuṣām |**

**tapaḥ-stomenoccair yad iyam urarīkṛtya muralī**

**murārāter bimbādhara-madhurimānam rasayati ||**

**śrī-jīvaḥ :** tapasyāma iti | atra ca prakaraṇa-vaśāt tal-lābhe’vagate’py atṛpti-vyañjanān navanavāyamānatvam ||152|| (140)

**viśvanāthaḥ :** ātmānam akṛtārthaṁ manyamānā śrī-rādhā lalitām āha—veṇuṣu veṇu-jātiṣu janur janma varayitum iti | vara īpsāyāṁ curādy-ad-antaḥ | he kṣāmodari kṛśodarīti tava vā mama vā saundaryavatā manuṣya-janmanānena kiṁ kāryaṁ yadi kṛṣṇo na labhyata iti bhāvaḥ | nanu devādi-janma hitvā iṁ tiryag-janma prārthayase ? tatrāha—vareṇyam ity ādi | atra hetus tapaḥ-stomenety ādi | iyaṁ mural yad veṇuṣu janur urarīkṛtyāṅgīkṛtya | atra śrī-rādhāyāḥ prakaraṇa-vaśād rātrindivaṁ tena saha divya-līlayā dīvyatyā api atitarṣa-bharāt tat-tad-anubhūtatvena bhāvana-samarpako’nurāga eva jñeyaḥ ||152|| (140)

**viṣṇudāsaḥ :** aprāṇinīti tapasyāma iti śrī-rādhā muralyāḥ śrī-kṛṣṇādhara-śīdhu-mādhurya-mattatām utprekṣya tāṁ ślāghamānā lalitāṁ praty āha—he kṣāmodari kṛśamadhye ! veṇuṣu vaṁśa-jātiṣu januḥ janma varayituṁ prārthayituṁ vara īpsāyāṁ curādy-ad-antaḥ | tapasyāmaḥ tapo vidhāsyāmaḥ | tat januḥ akhilānāṁ sarveṣāṁ sujanuṣāṁ śobhanānāṁ janmanāṁ madhye vareṇyaṁ śreṣṭhaṁ manyethāḥ jānīhi | nanu parama-puṇya-labhyeṣu devādi-janmasu satsu kim iti veṇuṣv eva janma prārthayasi ? teṣāṁ śreṣṭhatvaṁ vā katham ? tatra tad-vaṁśa-jātāṁ muralīṁ ślāghamānāha—tapa iti | yat yato hetoḥ | iyam iti tatrāveśena sākṣād iva sphūrtyā tapasāṁ stomena samūhena hetunā uccaiḥ atiśayena murārāteḥ śrī-kṛṣṇasya bimbādharayor madhurimāṇam urarīkṛtya svīkṛtya rasayati āsvādayati ||152||

—o)0(o—

**|| 14.153 ||**

atha **vipralambhe visphūrtir**, yathā—

**brūyās tvaṁ mathurādhvanīna mathurānāthaṁ tam ity uccakaiḥ**

**sandeśaṁ vraja-sundarī kam api te kācin mayā prāhiṇot |**

**tatra kṣmāpati-pattane yadi gataḥ svacchanda gacchādhunā**

**kiṁ kliṣṭām api visphuran diśi diśi kliśnāsi hā me sakhīm ||**

**śrī-jīvaḥ :** brūyās tvam iti | atra ca nava-navatvaṁ vyaktam | pratinavatā-sphūrteḥ | kiṁ ca so’yaṁ sandeśas tat-paryanta-gamanāsamarthe’py ayogye’pi pathikaṁ yat-kṛtis tena tasyā vicāra-rāhityam eva sūcitam | sakhī-vaiyagryasya svasmin sparśāt | lakṣaṇaṁ tv ādya-grahaṇād idam api gamyam | kliśnāti vyathayasi ||153|| (141)

**viśvanāthaḥ :** visphūrtir viśiṣṭā sphūrtḥ | sākṣād-darśanākārety arthaḥ | sphūrti-sāmānyasya raty-ādāv api dṛṣṭeḥ | yad uktaṁ rati-mātravatā bilvamaṅgalenāpi—

hastam utkṣipya yāto’si balāt kṛṣṇa kim adbhutam |

hṛdayād yadi niryāsi pauruṣaṁ gaṇayāmi te || [kṛ.ka. 3.93][[5]](#footnote-6)

iti bilvamaṅgalasya ratimattvaṁ pūrva-granthe sādhaka-bhakta-lakṣaṇe—

utpanna-ratayaḥ samyaṅ nairvighnyam anupāgatāḥ |

kṛṣṇa-sākṣāt-kṛtau yogyāḥ sādhakāḥ parikīrtitāḥ || [bha.ra.si. 2.1.276] ity atroktam |

tathā karṇāmṛte’pi—

hā hanta hasta-patha-dūram aho kim etad

āśā-kiśoram ayam amba jagat-trayaṁ me || [kṛ.ka. 1.60] iti sphūrtir eva |

mathurā-sthaṁ śrī-kṛṣṇaṁ pāntha-dvārā lalitā sandiśati—brūyā iti | mayā dvāra-bhūtena te tubhyaṁ kam api sandeśaṁ vraja-sundarī prāhinod iti tvaṁ mathurā-nāthaṁ brūyāḥ | nanu, kaḥ sandeśaḥ ? tatrāha—tatrety ādi | kliśnātīty ādi | ayaṁ bhāvaḥ—tvat-sphūrtau satyām anayā āliṅgana-cumbanādiṣu tvāṁ sākṣād-vartinaṁ matvā prathamam atihṛṣyate kṣaṇāntaraṁ sphūrti-bhaṅge sati duḥkha-samudre nimajjate | atidhvāntodarkāt vidyut-prakāśāt kevalāndhakāro varam iva sphūrtimad-virahāt varaṁ kevala-viraho nātikleśada iti ||153|| (141)

**viṣṇudāsaḥ :** atha vipralambheti | brūyās tam iti śrī-kṛṣṇe mathurām āvasati sati rādhāyās tat-sphūrtija-vyākultāṁ vīkṣya lalitā pāntha-dvārā taṁ sandiśati | he mathurādhvanīna mathurā-pathika ! taṁ prasiddhaṁ mathurā-nāthaṁ śrī-kṛṣṇaṁ brūyāḥ kathaya iti vakṣyamāṇam | uccakair iti tatra rājadhānyāṁ yādva-kula-saṅghaṭṭa-madhya-sthitasya tasya tvayā āgantukena saha nibhṛtālāpāsambhavāt | nanu kiṁ brūyām ? tatrāha—kācit vraja-sundarī mayā dvāra-bhūtena kañcit sandeśaṁ prāhiṇot preṣitavatīti | tam evāha—tatreti | kṣmāpati-pattane rāja-nagare mathurāyāṁ yadi tvaṁ gatas tarhi gaccha | tatra hetu-garbha-viśeṣeṇa sambodhayati—svacchanda he svatantreti tad-eka-prāṇāsv api tāsu nirapekṣatvāt tasya kāṭhinyātiśayo’pi vyañjitaḥ | adhunā samprati tvad-viraheṇa kliṣṭāṁ duḥkhitām api diśi diśi pratidiśaṁ iti sarvatra tat-sphuraṇād asyāḥ kleśa-viśrānti-sthāna-rāhityaṁ dhvanitam | kliśnāsi vyathayasi | ayaṁ bhāvaḥ—tvad-ekālambanatvād asyāś citte tvat-sphūrtau jātāyām anayā sākṣād-buddhyā prathamam sannidhīyate tataḥ sphūrtir eveyaṁ, na tu satyam iti niścayād dviguṇād eva viraha-bādhām āsādayantyā mahā-mūrcchā samprāpyata ity arthaḥ | me mama sakhīṁ rādhām |

vidagdha-mādhave ca—

krūrāṇām alināṁ kulair malinayā kṛtyaṁ na me mālayā

bālāhaṁ kim u narmaṇas tava padaṁ dūrībhava prāṅgaṇāt |

ity ādīni durakṣarāṇi paritaḥ svapne tathā jāgare

jalpanti jalajekṣaṇā kṣapayati kleśena rātrindivam || [vi.mā. 2.1]

kṛtāṁ bhakti-cchedair ghusṛṇa-ghana-carcām adhivahan

punar labdho lubdhaḥ priyaka-taru-mūle caṭula-dhīḥ |

lapantyāḥ sākṣepaṁ nahi nahi nahīti smita-mukho

haṭhān me durlīlaḥ sa kila bhuja-vallī-dalam adhāt || [vi.mā. 2.5]

krośantyāṁ kara-pallavena balavān sadyaḥ pidhatte mukhaṁ

dhāvantyāṁ bhaya-bhāji vistṛta-bhujo rundhe puraḥ paddhatim |

pādānte viluṭhaty asau mayi muhur daṣṭādharāyāṁ ruṣā

mātaś caṇḍi mayā śikhaṇḍa-mukuṭād ātmābhirakṣyaḥ katham || [vi.mā. 2.21]

yamunā-tīra-kadambāḥ

samprati mama hanta sākṣiṇo yūyam |

eṣa balān mām abalāṁ

gokula-dhūrtaḥ kadarthayati || [vi.mā. 5.9]

rādhā puraḥ sphurati paścimataś ca rādhā

rādhādhi-savyam iha dakṣiṇataś ca rādhā |

rādhā khalu kṣiti-tale gagane ca rādhā

rādhā-mayī mama babhūva kutas tri-lokī || [vi.mā. 5.18]

bhramare’pi guñjati nikuñja-koṭare

manute manas tu maṇi-nūpura-dhvanim |

anilena cañcati tṛṇāñcale’pi tām

purataḥ priyām upagatāṁ viśaṅkate || [vi.mā. 4.17]

gīta-govinde ca—

tāni sparśa-sukhāni te ca taralaḥ snigdhā dṛśor vibhramās

tad-vaktrāmbuja-saurabhaṁ sa ca sudhā-syandi girā- vakrimā |

sa bimbādhara-mādhurīti viṣayāsaṅge'pi cen mānasaṁ

tasyāṁ lagna-samādhi hanta viraha-vyādhiḥ kathaṁ vardhate || [gī.go. 3.15]

dṛśyase purato gatāgatam eva me vidadhāsi |

kiṁ pureva sasambhramaṁ parirambhaṇaṁ na dadāsi || [gī.go. 7.8]

padyāvalyāṁ ca—

saṅgama-viraha-vikalpe

varam iha viraho na tu saṅgamas tasya |

ekaḥ sa eva saṅge

tribhuvanam api tanmayaṁ virahe || [padyā. 239]

alaṅkāra-kaustubhe ca—

rādhāgrataś ca purato’pi ca pārśvataś ca |

śrotre ca cakṣuṣi ca vāci ca mānase ca |

kenādhvanaiṣa madano hṛdi me praviśya

māṁ hanti hanta kim iyaṁ na nirācakāra || [a.kau. 8.185] ||153||

—o)0(o—

**|| 14.154 ||**

atha **bhāvaḥ—**

**anurāgaḥ sva-saṁvedya-daśāṁ prāpya prakāśitaḥ |**

**yāvad-āśraya-vṛttiś ced bhāva ity abhidhīyate ||**

**śrī-jīvaḥ :** anurāga iti | prāg-ukto’nurāgo yāvad-āśraya-vṛttiś cet, tarhi sva-saṁvedya-daśāṁ prāpya prakāśitaḥ, bhāva ity abhidhīyata ity anvayaḥ | bhāva-śabbdasya tatraiva vṛttiḥ parā kāṣṭhā, bhagavac-chabdasya śrī-kṛṣṇa iveti bhāvaḥ | mahābhāva-śabdasya tu kvacit tatra prayogaḥ svayaṁ-bhagavac-chabdasyeva jñeyaḥ |

ayam arthaḥ—yāvad-āśrayam iti iyattāyām avyayī-bhāvaḥ, yāvat-pātraṁ brāhmaṇānām āmantrayasvetivat | aśrayaś cātra rāga eva | tam āśrityaivānurāgas tādṛśatāṁ prāpnoti | nava-rāga-hiṅgula-bharaiś citrāya svayam anvarañjayat [u.nī. 14.155] ity udāharaṇe’pi tathā maṁsyate vakṣyate ca |

rāgo’nurāgatām ādau snehaḥ prāpyaiva satvaram |

mānatvaṁ praṇayatvaṁ ca kvacit paścāt prapadyate ||

ata eva prabandheṣu śrūyate rādhikādiṣu |

pūrva-rāga-prasaṅge’pi prakaṭaṁ rāga-lakṣaṇam || [u.nī. 14.228-9] iti ca |

tataś ca yāvad-āśrayam āśrayasyeyattāpannā vṛttir yatra sa ity avyayī-bhāva-garbha-bahu-vrīhitve yāvatī rāgasyeyattā sambhavati, tāvatī tām āpannā vṛttir vartanaṁ yasyeti gamyate |

tataś cāyaṁ vākyārthaḥ—sva-saṁvedya-daśāṁ svasya bhāvonmukhatā-prāptānurāgavatas tat-preyasī-jana-viśeṣasyaiva, na tu kevalānurāgavataḥ saṁvedyā yā daśā tāṁ prāpya prakāśitaḥ | yathāvasaram uddīptādi-sāttvikaiḥ prakāśamānaś ced bhāva ity ābhidhīyate iti |

ayaṁ bhāvaḥ—rāgaḥ khalu+++

duḥkham apy adhikaṁ citte sukhatvenaiva rajyate |

yatas tu praṇayotkarṣāt sa rāga iti kīrtyate || [u.nī. 14.126] ity ukta-lakṣaṇaḥ |

duḥkhasya ca parā kāṣṭhā kula-vadhūnāṁ svayam api parama-sumaryādādīnāṁ svajanārya-pathābhyāṁ bhraṁśa eva, nāgny-ādi, na ca maraṇam | tataś ca tat-tat-kāritayā pratīto’pi śrī-kṛṣṇa-sambandhaḥ sukhāya kalpate cet, tarhy eva rāgasya parameyattā | tataś ca tām āśrityaiva pravṛtto’nurāgo bhāvāya kalpate | sā cārambhata eva vraja-devīṣv eva dṛśyate | paṭṭa-mahiṣīṣu tu sambhāvayitum api na śakyate | ārambhata eva iti vyañjayituṁ nava-rāga-hiṅgula-bharair [u.nī. 15.155] ity atra nava-śabdo dāsyate | tad evam eva tā evoddiśyoddhavaḥ sa-camatkāram āha—yā dustyajam ārya-pathaṁ svajanaṁ ca hitvā [bhā.pu. 10.47.61] iti | īdṛśoktyā ca yadyapi tāsāṁ tyāgo na sambhavati, tathāpi kṛta iti kulāṅganātvaṁ parama-maryādātvaṁ ca darśitam ||154|| (142)

**viśvanāthaḥ :** anurāgaḥ svenaivānurāgeṇaiva saṁvedyā saṁvedanārhā yā daśā, tāṁ prāpya prakāśitaḥ prakāśa-yuktaḥ sann, ata eva yāvad-āśraya-vṛttiḥ syāt, tadā bhāva ity abhidhīyata ity anvayaḥ | tena ca prakāśābhāve yāvad-āśraya-vṛttitvābhāvaḥ, tadā ca sva-saṁvedyatve’py anurāga eva, na tu bhāva ity artha āyāti | tataś ca daśā-śabdenānurāgasya sarvoparitany evāvasthocyate, tatraiva prakāśasyāvaśyakatvāt |

āruhya paramāṁ kāṣṭhāṁ premā cid-dīpa-dīpanaḥ |

hṛdayaṁ drāvayann eṣa sneha ity abhidhīyate || [u.nī. 14.79] itivat |

daśā-mātrasyoktatve’nurāgasya sarvā eva daśāḥ sva-saṁvedyā eveti ko’nurāgaḥ ? ko vā mahābhāva ? ity anayor bheda eva na syāt, raty-ādīnāṁ mahābhāvānāṁ sarveṣām eva sva-saṁvedyatvāt |

nanu tarhy alaṁ sva-saṁvedya-padenopanyastena, anurāgo nijotkarṣa-daśāṁ prāpya ucyatām | satyam | bhāvānām eṣāṁ svarūpa-trayaṁ—prathamaṁ sva-saṁvedya-rūpatvaṁ hlādāṁśena, tataḥ śrī-kṛṣṇādi-karmaka-saṁvedana-rūpatvaṁ saṁvid-aṁśena, tataḥ saṁvedya-rūpatvaṁ tad-ubhayāṁśena | yad uktaṁ—

vastutaḥ svayam āsvāda-svarūpaiva ratis tv iyam |

kṛṣṇādi-karmakāsvāda-hetutvaṁ ca prapadyate || [bha.ra.si. 1.3.5] iti |

tataś cānurāgaḥ sva-saṁvedya-daśāṁ prāpyety ukte’nurāga-daśāyā bhāvatva-karaṇatva-karmakatvānāṁ prāptau satyām, anurāgotkarṣo’yaṁ śrī-kṛṣṇānubhava-rūpa iti prathamaṁ sukham | tataś ca premādibhir anubhūta-caro’pi śrī-kṛṣṇaḥ sampraty anurāgotkarṣeṇānubhūyata iti dvitīyaṁ sukham | tataś ca śrī-kṛṣṇānubhavato’yam anurāgotkarṣo’nubhūyata iti tṛtīyaṁ sukham | iti sukha-trayaṁ prāpyety artha āyāti |

kiṁ ca, raso vai saḥ [tai.u. 2.6.1] iti śruty-anantaraṁ, saiṣānandasya sīmā bhavati [tai.u. 2.7.1][[6]](#footnote-7) iti śrutau yathānandasya sīmā anurāgotkarṣa eva | tatra yathā śītoṣṇādi-padārtheṣu madhye śaityādy-utkarṣa-sīmavantaś candra-sūryādayaḥ sva-samīpa-dūrastha-padārthān api sva-guṇāśrayān śaityādimataḥ kurvanti, tathaivāyam anurāgotkarṣo’pi śrī-rādhā-hṛdaye samyag uditaḥ śrī-kṛṣṇa-prītimaj-jana-mātram eva premānanda-mayī-karotīty āha—yāvad iti | yāvanta evāśrayāḥ sādhaka-bhaktāḥ siddha-bhaktāś ca tāvatsu vṛttir yasyeti samāse yāvat-padasyāntarbhāvaḥ | yad uktaṁ bhāṣā-vṛttau—dadhnā upasikta odano dadhy-odana itivat kvacid antarbhāvaḥ iti | atra vṛtti-śabdena sattā nocyate, sarveṣāṁ mahābhāvatvāpatteḥ, kintu vṛttir vyāpāraḥ kriyeti yāvat | ata eva vakṣyate—āsanna-janatā-hṛd-viloḍanam [u.nī. 15.161] iti, brahmāṇḍa-kṣobha-kāritvam [u.nī. 14.181] iti ca | sā ca vṛttir yathocitam eva jñeyā vastv-anta-padopanyāsāt | yāvanto yat-pramāṇāśrayās teṣu tāvatī tāvat-pramāṇaiva vṛttir yasyeti vyutpatter yathā candraḥ sarvam eva jagad yat sva-kiraṇa-kṣepaiḥ śītalīkaroti, tat tāratamyenaiveti tathaiva lakṣito yoga-viyogayor mahābhāvaḥ | yad uktaṁ prema-sampuṭe—

āhlādayann amṛta-raśmir iva trilokīṁ

santāpayan prabala-sūrya ivāvabhāti [pre.saṁ. 56] iti ||154|| (142)

**viṣṇudāsaḥ :** atha bhāva iti | anurāga iti svasyātmanaḥ saṁvedya-daśām anubhavāvasthāṁ prāpya prakāśitaḥ san yāvantaḥ āśrayāḥ sajātīya-bhaktāḥ siddha-sādhaka-bhedena dvidhās teṣu vṛttir vyāptir yasya saḥ | yad-anubhavataḥ sarve te’nurāga-vivaśā bhavantīty arthaḥ ||154||

—o)0(o—

**|| 14.155 ||**

yathā—

**rādhāyā bhavataś ca citta-jatunī svedair vilāpya kramāt**

**yuñjann adri-nikuñja-kuñjara-pate nirdhūta-bheda-bhramam |**

**citrāya svayam anvarañjayad iha brahmāṇḍa-harmyodare**

**bhūyobhir nava-rāga-hiṅgula-bharaiḥ śṛṅgāra-kāruḥ kṛtī ||**

**śrī-jīvaḥ :** etat sarvānantaram asya bhāvayodāharaṇam āha—rādhāyā bhavataś ceti | svedais tadākhya-sāttvika-viśeṣa-vṛttibhiḥ | antar bahir dravībhāva-rūpābhiḥ, pakṣe muhur agni-tāpaiḥ | citrāyāś caryāya, pakṣe citra-lekhāya | atara parasparam abhinna-cittatvāt tatrānyasyā paraveśā sva-saṁvedya-daśā darśitā | tad evam uttareṣv api ||155|| (143)

**viśvanāthaḥ :** kvāpi nikuñje paraspara-mādhuryāsvāda-nimagnayor uddīpta-sāttvika-bhāvālaṅkṛtayoḥ śrī-rādhā-kṛṣṇayor mahābhāva-mādhurīm anumodayantī vṛndā śrī-kṛṣṇam āha | tatra svayaṁ bhagavati puruṣādy-avatārāṇāṁ sarveṣāṁ lakṣaṇam iva mahā-bhāve raty-ādi-bhāvānāṁ sarveṣāṁ cihnaṁ ca sūcayati—rādhāyā iti | śṛṅgāra-rasa eva kāruḥ śilpī kṛtau svīya-karmaṇi paṇḍita iti ratir dhvanitā | rādhāyā bhavataś ceti sūcitenaupapatyena loka-dvaya-nindānapekṣaṇāt premā vyañjitaḥ | citte eva jatunī lākṣe karma-bhūtaiḥ svedaiḥ premoṣmabhiḥ | pakṣe, agni-santāpair vilāpya dravīkṛtya iti snehaḥ | yuñjann ekībhāvena melayann iti praṇayaḥ kramāt śanaiḥ śanair iti vāmyasya sūcitatvān mānaḥ | nirdhūta-bheda-bhramaṁ yathā syāt tathā yuñjann iti susakhyaṁ dyotitam | he adrīṇāṁ govardhanādīnāṁ nikuñjeṣu kuñjara-pate mahāmatta-gajendra-līleti sukumāra-caraṇayor adri-gahvara-kuñjādiṣu paraspara-milanārthaṁ rātriṁ-divam abhisarator yūnoḥ kaṣṭam api sakham eveti rāgaḥ | navo nitya-navatvena bhāsamāno rāga eva hiṅgula-bharas tair ity anurāgaḥ | bhūyobhis taiś ca bahutarair iti mahābhāvaḥ | navo rāgo raktimā yeṣāṁ tair hiṅgula-bharair iti viśleṣaś ca | citta-jatunī anvarañjayad iti hiṅgulāraktasya jatuno’ntar-bahir-hiṅgulākāratvam evety ubhaya-cittayor mahābhāvākāratvam anurāgotkarṣasya sva-saṁvedyatvaṁ ca, brahmāṇḍa -harmyodare citrāya citraṁ kartum | pakṣe, brahmāṇḍādiṣu yāni harmyāṇi dhanināṁ vāsās tad-udare tad-varti-dhani-jana-hṛdaye’tiśayoktyā bhata-janāntaḥ-karaṇeṣu citrāya citraṁ vismayaṁ prāpayituṁ mahābhāva-kriyā-kṣobham anubhāvyeti bhāvaḥ | etena yāvad-āśraya-vṛttitvam uktam | evam uttaratrāpy udāharaṇeṣu mahābhāva-cihnāni kvacid vyastāni kvacit samastāni gamyamānāni ca jñeyāni ||155|| (143)

**viṣṇudāsaḥ :** rādhāyā iti | govardhana-śaila-kuñje viharatoḥ rādhā-kṛṣṇayor atyantābhedānurāga-parākāṣṭhām anubhūya vṛndā kṛṣṇaṁ sambodhya tad-atiśayaṁ varṇayati | he adri-nikuñja-kuñjara-pate ! śaila-kuñjecara-matta-gajendra ! anena svacchanda-līlatvaṁ dyotitam | rādhāyā bhavatas tava ca citte eva jatunī lākṣe karma-bhūte śṛṅgāras tan-nāmā rasarājaḥ sa eva kāruḥ śilpī svedair bhāvoṣmābhiḥ, pakṣe agni-tāpaiḥ vilāpya dravībhūtaṁ vidhāya nirdhūtau apagatau bheda-bhramau | kiṁ vā, bheda-rūpa-bhramo yatra tad yathā syāt, kramāt śanaiḥ śanaiḥ yuñjann ekatra melayan san brahmāṇḍam eva harmyaṁ devādi-gṛhaṁ tasya udare abhyantare anvarañjayat anurakte cakāra | citta-pakṣe premāpara-paryāya-yukte cakāra | jatu-pakṣe varṇe cakāra | yataḥ kṛtī vicakṣaṇaḥ | atra nirdhūta-bheda-bhramam iti sva-saṁvedya-daśā-prāptatvam | brahmāṇḍety ādinā yāvad-āśraya-vṛttitvam | anvarañjayad iti prakāśitaṁ ca sūcitam ||155||

**sarasvatī-ṭhakkuraḥ :** he adri-nikuñja-kuñjara-pate ! giri-govardhana-nikuñjāraṇya-gaja-pate govardhana-kuñja-vihārin ! śṛṅgāra-kāru-kṛtī śṛṅgāraḥ kāru-karmaṇi sunipuṇaḥ | rādhāyā bhavataś ca citta-jatunī citta eva jatunī lākṣe svedair antar bahir drava-rūpaiḥ vikāraiḥ agni-tāpair vā, kramāt śanaiḥ śanaiḥ vilāpya dravīkṛtya nirdhūta-bheda-bhramaṁ bheda eva bhramaḥ, taṁ nirdhūtaṁ dūrībhūtaṁ yuñjan kurvan iha brahmāṇḍa-harmyodare brahmāṇḍam eva harmyaṁ tasyodare, citrāya citrārthaṁ vismaya-vardhanārthaṁ bhūyobhiḥ nānā-vidhaiḥ nava-rāga-hiṅgula-bharaiḥ navānurāga-rūpa-hiṅgula-rañjanaiḥ svayam anvarañjayat ||155|| (caitanya-caritāmṛta madhye 8.194)

—o)0(o—

**|| 14.156 ||**

mukunda-mahiṣī-vṛndair apy asāv atidurlabhaḥ |

vraja-devy-eka-saṁvedyo mahābhāvākhyayocyate ||

**śrī-jīvaḥ :** tataś ca vraja-devīṣv eva mahābhāvo’yaṁ sambhavatīty āha—mukunda-mahiṣī-vṛndair apīty ekena ||156|| (144)

**viśvanāthaḥ :** mahiṣī-vṛndair atidurlabha iti | yadyapi vraja-vartinaḥ prema-snehādyā api tair durlabhā eva, tathāpi jāti-pramāṇābhyāṁ kiñcin nyūnatvena samañjasa-raty-ucitās te nātidurlabhāḥ | ayaṁ mahābhāvas tu sarvathaivātidurlabha eva, yato vraja-devy-eka-saṁvedya iti | mahiṣī-gaṇasya tu samañjasa-ratimattvāt sambhogecchāyāḥ samyak-prema-rūpatvābhāvād ārambhato jātyaiva premānanda-sarvāṁśāparipūrtiḥ | tat-pariṇāma-bhūto’nurāgo notkarṣa-sīmāṁ prāpnotīti na tāsāṁ mahābhāvaḥ sambhavet | śrīmaj-jīva-gosvāmi-caraṇās tu duḥkhasya paramākāṣṭhā kula-vadhūnāṁ svayam api parama-sumaryādānāṁ svajanāryādīnāṁ svajanārya-pathābhyāṁ bhraṁśa eva nāgryādir na ca maraṇam | tataś ca tat-kāritayā pratīto’pi śrī-kṛṣṇa-sambandhaḥ sukhāya kalpate, tarhy eva rāgasya parameyattā | tataś ca tām āśrityaiva pravṛtto’nurāgo bhāvāya kalpate, sā cārambhata eva vraja-devīṣv eva dṛśyate | paṭṭa-mahiṣīṣu tu sambhāvayitum api na śakyate | tad evam eva tā uddiśyoddhavaḥ sa-camatkāram āha—yā dustyajam svajanam ārya-pathaṁ ca hitvā [bhā.pu. 10.47.59] ity āha | yathā pūrvoktaṁ līlety ādi-guṇa-catuṣṭayaṁ śrī-govindaika-niṣṭhayaiva tathaiva mahābhāvo’yaṁ vraja-devyai kaniṣṭha iti mahābhāvākhyayocyate | premṇah prathamāvasthā hi bhāvo raty-apara-paryāyaḥ | sarvotkarṣa-paramāvadhi-rūpāv apy eṣa bhāvo vivekena jñāpanārthaṁ mahābhāvāpara-paryāya iti | matsyo’pi parameśvaras tathā śrī-kṛṣṇaḥ svayaṁ bhagavān api parameśvara itivat ||156||

**viṣṇudāsaḥ :** mukunda-mahiṣī-vṛndaiḥ śrī-rukmiṇy-ādibhiḥ asau bhāvaḥ vraja-devy-eka-saṁvedyaḥ śrī-rādhikādi-vraja-sundarībhir eva kevalam anubhavanīyaḥ | mahābhāvākhyayā mahābhāva iti nāmnā ||156||

—o)0(o—

**|| 14.157-8 ||**

**varāmṛta-svarūpa-śrīḥ svaṁ svarūpaṁ mano nayet ||**

**sa rūḍhaś cādhirūḍhaś cety ucyate dvividho budhaiḥ ||**

**śrī-jīvaḥ :** tan-mahima-dvārāpi tad eva pratipādayait—varāmṛtety ardhena | varāmṛtasyeva svarūpa-śrīr yasya so’yaṁ mahā-prabhāvaḥ | svaṁ svarūpaṁ mano nayed ity anena, patnyaḥ ṣoḍaśa-sahasram anaṅga-bāṇair yasyendriyaṁ vimathituṁ na śekuḥ itivad vṛttāntaraṁ niṣiddham | tad evam asya sarvato’tiparamāścarya-rūpatvaṁ darśitam | atraiva ca lakṣaṇasya parā kāṣṭhā | yāvad-āśraya-vṛttir ity asya yāvanta āśrayā draṣṭāras tāvatsu vṛttir vyāptir yasyety arthe tāvac-chagasyādhyāhāre kaṣṭāpattiḥ syāt | sva-saṁvedya-daśāṁ prāpyeti ca virudhyet ||

tad-draṣṭṝṇāṁ sarveṣām api tat-sāmyāpattiḥ syād iti rati-mātrasyāpi sva-saṁvedya-daśāsty eveti tasyodaya-krameṇotkarṣaṁ darśayati—sa rūḍhaś ceti ||157-158 (145)

**viśvanāthaḥ :** varāmṛtasyeva svarā-śrīr yasya saḥ | laukikeṣu svādanīya-vastuṣu madhye’mṛtād adhikaṁ paraṁ nāsti tathaiva laukikeṣu prema-viśeṣeṣu mahā-bhāvād iti bhāvaḥ | manaḥ svaṁ svarūpaṁ nayet mahā-bhāvātmakam eva manaḥ syāt | mahābhāvāt pārthakyena manaso na sthitir ity arthaḥ | tenedriyāṇāṁ mano-vṛtti-rūpatvād vraja-sundarīṇāṁ mana-ādi-sarvendriyāṇāṁ mahābhāva-rūpatvāt tat-tad-vyāpāraiḥ sarvair eva śrī-kṛṣṇasyātivaśyatvaṁ yukti-siddham eva bhavet | paṭṭa-mahiṣīṇāṁ tu sambhogecchāyāḥ pārthakyenāpi sthitatvāt samyak-premātmakam api mano na syāt | kuto’sya mahābhāvātmakatva-śaṅkā ? iti ||157-158||

**viṣṇudāsaḥ :** varam alaukikaṁ yad amṛtaṁ tad eva svarūpa-sampattir yasya saḥ | svaṁ svarūpaṁ varāmṛta-svarūpaṁ prati manaḥ karma-bhūtaṁ nayet ātmanaikyaṁ prāpayet ||157||

tasya mahābhāvasya bhedam āha—sa rūḍha iti | sa mahābhāvaḥ ||158||

—o)0(o—

**|| 14.159 ||**

tatra **rūḍhaḥ—**

**uddīptā sāttvikā yatra sa rūḍha iti bhaṇyate ||159||**

**śrī-jīvaḥ :** tatra prathamāvasthā-rūpaṁ rūḍha-bhāvam āha—uddīptā iti ||159|| (146a)

**viśvanāthaḥ :** *na vyākhyātam |*

**viṣṇudāsaḥ :** tatra rūḍha iti | uddīptāḥ pūrva-lakṣitāś caturtha-kakṣām āśritāḥ | stambhādayaḥ aṣṭau sāttvikāḥ ||159||

—o)0(o—

**|| 14.160 ||**

yathā—

unmīlat-kalahaṁsa-gadgada-ravā kampātivikṣobhataḥ

saṅkīrṇā pṛthu-romaharṣa-gatir bāṣpa-cchaṭodgāriṇī |

jāḍyotseka-pariplutā kuvalayollāsaṁ muhur bibhratī

gopīnām anurāgitā-sarid iyaṁ rāse vitene rasam ||

**śrī-jīvaḥ :** udāharati—unīlad iti | bhāva-pakṣe kalahaṁsānām iva sarit | pakṣe teṣām eva | kampātīti spaṣṭam | pakṣe, kampātino jala-pātino ye vayaḥ pakṣiṇas tat-kṛta-kṣobhata iti | pṛthuṁ mahāntaṁ romaharṣaṁ dadātīti pṛthu-romaharṣadā gatiḥ prakāro yasyāḥ sā | pakṣe pṛthu-romāṇo matsyāś ca | bāṣpo harṣāśrus tasya cchaṭā | saṭā chaṭā bhinna-ghanena iti māgha-kāvyāt | pakṣe pṛthu-romaharṣada-gatitvād eva yā bāṣpa-tulyā cchaṭā jala-vikṣepās tad-udgāriṇī | jāḍye stambhaḥ pakṣe śaityam | kuvalayaṁ pṛthvī-maṇḍalaṁ, pakṣe nīlotpalam | anurāgitā sarid iti sarit-padena tad-udrekatā-sūcanāt tad-bhāva eva pratipāditaḥ | tataś ca sāmānya-lakṣaṇam apy antarbhāvanīyam ||160|| (146)

**viśvanāthaḥ :** rāsa-darśinyo vimāna-cāriṇyaḥ parasparam āhuḥ—unmīlad iti | anurāgitā—

bhūma-nindā-praśaṁsāsu nitya-yoge’tiśāyane |

saṁsarge’sti vivakṣāyāṁ bhavanti matub-ādayaḥ || iti |

darśanād bhūmārthakena iti pratyayo nānurāga-bhūmatvaṁ mahābhāva eva | sarin nadī rasaṁ jalaṁ śṛṅgārādikaṁ ca śleṣeṇāsvādaṁ ca vitene | kīdṛśī ? unmīlad ityādi | sarit-pakṣe kalahaṁsānām | bhāva-pakṣe, kalahaṁsānām iva | kaṁ jalaṁ tat-pātino ye vayaḥ pakṣiṇas tat-kṛta-kṣobhataḥ | pakṣe, kampaś cātivikṣobhaś ca tābhyāṁ pṛthur-romṇāṁ matsyānāṁ harṣadā gatiḥ pravāho yasyāḥ sā | pakṣe, pṛthuṁ mahāntaṁ romaharṣaṁ dadāti gatiś ceṣṭā yasyāḥ sā | bāṣpa-cchātā-vegādhikyād ūṣma-leśaḥ, harṣāśrūṇāṁ kāntiś ca tad-udgāriṇī | jāḍyaṁ śaityam | pakṣe, jāḍya-bhāvotthaḥ stambhaḥ | kuvalayaṁ nīlotpalaṁ bhū-maṇḍalaṁ ca | atra sarid-rūpakeṇa bhāvānāṁ pravāha-rūpatvam udrekaś ca dhvanitaḥ | mahābhāvasya sāmānya-viśeṣa-lakṣaṇāni ekasmin padye nirdeṣṭum aśakyānīti tāni yathā-sambhavaṁ gamyamānāni jñeyāni ||160|| (146)

**viṣṇudāsaḥ :** unmīlad iti rāsa-mahā-mahotsave śrī-vraja-sundarīṇām anurāgonnāham adṛṣṭāśruta-caramākalayya vimānasthā devāṅganāḥ parasparaṁ varṇayanti | gopīnām anurāgitā eva sarit nadī kartrī, rūpakālaṅkāro’yam | rāse rāsa-līlāyāṁ rasaṁ jalaṁ pakṣe sukhaṁ vitene vistāritavatī tām eva ṣaḍbhir viśeṣaṇaiḥ pakṣa-dvaye’pi śleṣālaṅkāreṇa viśinaṣṭi | kimbhūtā sarit ? unmīlantaḥ prakāśamānāḥ ye kalahaṁsā kādambākhyāḥ haṁsa-viśeṣās teṣāṁ gadgadā ānanda-vaivaśayārdha-niḥsṛtā ravāḥ śabdā yatra sā | anurāgitā-pakṣe teṣāṁ gadgada-ravā iva ravā yatra | tathā kampātino jala-pātino ye vayaḥ pakṣiṇas teṣāṁ kṣobhata itas tataḥ sambhrameṇa vegena saṅkīrṇā vyāptā | pakṣe, kampo vepathus tena yo’tivikṣobhaḥ ānanda-vegātiśayas tasmāt hetoḥ saṅkīrṇā | tathā pṛthu-romāṇo matsyās teṣāṁ harṣadā gatir yasyāḥ | pakṣe, pṛthuṁ viśālaṁ romaharṣaṁ romāñcaṁ dadāti tathābhūtā gatiḥ parakaro yasyāḥ | tathā bāṣapa-cchaṭā uṣma-leśaḥ | pakṣe, svedāśruṇoḥ śobhātiśayaḥ | tathā jāḍyotsekaḥ śaityātiśayaḥ | pakṣe, tan-nāmnā vyabhicāribhāvodrekaḥ, yathā kuvalayānām indīvarāṇām | pakṣe, kṣiti-maṇḍalasya ullāsam ānandaṁ bibhratī dadhānā | muhuḥ śaśvat ||160||

—o)0(o—

**|| 14.161-162 ||**

nimeṣāsahatāsanna-janatā-hṛd-viloḍanam |

kalpa-kṣaṇatvaṁ khinnatvaṁ tat-saukhye’py ārti-śaṅkayā ||

mohādy-abhāve’py ātmādi-sarva-vismaraṇaṁ sadā |

kṣaṇasya kalpatetyādyā yatra yoga-viyogayoḥ ||

**śrī-jīvaḥ :** tad evaṁ sāttvika-dvārā rūḍha-bhāvaṁ pradarśyānubhāva-dvārāha—nimeṣāsahateti | yoga-viyogau tat-tad-udāharaṇe yathāyathaṁ jñeyau ||161-162|| (147-148)

**viśvanāthaḥ :** rūḍha-bhāvasyādhirūpa-bhāvasyānubhāvān eva vadaṁs tal-lakṣaṇaṁ jñāpayati—nimeṣety ādi | yoga-viyogayor yathā-sambhavam udāharaṇebhyo jñeyāḥ ||161-162|| (147-148)

**viṣṇudāsaḥ :** idānīm asyānubhāvān āha—nimeṣeti | nimeṣasyāsahatā duḥsahyatvam | āsannā nedīyasī yā janatā jana-samūhas tasyā hṛdaḥ hṛdayasya viloḍanam unmathanaṁ kṣobhaṇam ity arthaḥ | ity ādyā anubhāvā bhavantīti śeṣaḥ | yatra rūḍhākhya-mahābhāve yoga-viyogayoḥ saṁyoga-viśleṣayoḥ ||161-162||

—o)0(o—

**|| 14.163 ||**

tatra **nimeṣāsahatā**, yathā śrī-daśame (10.82.38)—

**gopyaś ca kṛṣṇam upalabhya cirād abhīṣṭaṁ**

**yat-prekṣaṇe dṛśiṣu pakṣma-kṛtaṁ śapanti |**

**dṛgbhir hṛdī-kṛtam alaṁ parirabhya sarvās**

**tad-bhāvam āpur api nitya-yujāṁ durāpam ||**

**śrī-jīvaḥ :** nanv anurāge vaiccittya-vipralambho varṇyate | sa ca saṁyoge’pi viyoga-sphūrtiḥ | nimeṣāsahatvaṁ tu tādṛśātyalpa-kāla-vicchedāsahatvam | tataḥ pūrvasyāssantam api tad-viyogaṁ kalpayitvā tad-asahanamayatvaṁ uttarasya tu svalpatamaṁ tad-viyogaṁ bahutamaṁ matvā na tu tam asantaṁ kalpayitvā tad-asahanamayatvaṁ tad evam idaṁ mahā-bhāva-gataṁ nimeṣāsahatvam anurāga-gata-vaicittya-vipralambhān nāticamatkāraḥ pratīyate tad etad āśaṅkya śrī-bhāgavata-padyena samādadhāti—gopyaś ceti | tad idaṁ kurukṣetra-gatānāṁ tāsāṁ prathama-darśana-vṛttam | dṛśiṣu netreṣu pakṣma-kṛtaṁ brahmāṇaṁ śapanti etad-vacanābhiprāyāt tu yasyānanaṁ makara-kuṇḍala- [bhā.pu. 9.24.65] ity ādau, nāryo narāś ca muditāḥ kupitā nimeś ca ity atra, nāryo narāś ca muditāḥ sāmānyato babhūvuḥ | tatra kāścin nāryas tu nimiṁ prati ca kupitā babhūvur ity arthaḥ | sādhāraṇye sati yad-darśana ity anenāmūṣāṁ prema-viśeṣasyānarthakyāt | hṛdīkṛtaṁ hṛdi-kṛtaṁ tatra kṛtatayā vibhāvyamānaṁ parirabhya parirabdham iva vibhāvya tad iti taṁ bhāvaṁ mahābhāva-vikāram āpur ity arthaḥ | kīdṛśaṁ ? nitya-yujām etā viyoginyo vayaṁ tu nitya-yuja ity abhimāninyo yāḥ paṭṭa-mahiṣyas tāsām api durāpam | nitya-yujām api yoginām api durāpam iti tu na vyākhyeyaṁ pratyāsanna-parityāgena gauravāpatteḥ | vāñchanti yad bhava-bhiyo munayo vayaṁ ca [bhā.pu. 10.47.58] iti tāsāṁ prācīna-bhāvasyāpi tair durāpatvāt | ata eva tad-bhāvaṁ tad-aikyaṁ prāpuri it tu vyākhyānaṁ dūrata eva parāstam |

tad etad uktaṁ bhavati—vaicittya-vipralambhaḥ khalu adṛṣṭe darśanotkaṇṭhā dṛṣṭe viccheda-bhīrutā iti nyāyena prema-maya-bhaya-vaicittyāt sato’py anavadhāna-mayaḥ | nimeṣāsahatvaṁ tu svalpatamasyāpi kālasyātivistīrṇatā-kalpana-mayam | tad evaṁ sati bhayād vaicittyenānavadhānatvaṁ loke dṛśyate | nimeṣeṇa tu vyavadhānam atisūkṣmatvān nānubhavituṁ śakyate | tad etad asambhava-kāritvādhikye nāsty evottarādhikyaṁ yatra khalu tādṛg-alpatama-viyogāsahiṣṇutayā sarvato mahān brahmāpi paśyati iti pūrvoktasya loka-dharma-maryādātikramitvasyātiśaya-darśitā | tad evaṁ vaiśiṣṭyam uttareṣv api darśanīyam iti | etāni tu nimeṣāsahatvādīni yathāvasaram upalabhyamānāpi samud ity eva lakṣaṇāni yathā sarva-bhūteṣu yaḥ paśyed [bhā.pu. 11.2.43] ity atroktaṁ bhāgavatottama-lakṣaṇam | punar gṛhītvāpīndriyair arthānityādy aṣṭasv aṣṭadhā darśyate tadvad iti ||163||

**viśvanāthaḥ :** kurukṣetra-yātrā-prāptānāṁ vraja-devīnāṁ śrī-kṛṣṇa-darśanānandaṁ śrī-śuko varṇayati—gopya iti | gopyaḥ kṛṣṇam upalabhya sva-premānurūpaṁ tan-mādhuryam āsvādyety arthaḥ | dṛgbhir drg-dvārair hṛdīkṛtam | dīrgha ārṣaḥ | hṛdi ānītam alaṁ dṛḍhaṁ parirabhya tasmin bhāvaṁ mahābhāvam | mahā-bhāvottham ānandam ity arthaḥ | āpuḥ | kīdṛśam ? nitya-yujām etā viyoginyo vayaṁ tu nitya-yoginya ity abhimānavatyo yāḥ paṭṭa-mahiṣyas tāsām api durāpam | yad vā tad-bhāvaṁ tad-aikyam | tasmin layam iti yāvat | nanu, tarhi jñānibhya āsāṁ ko viśeṣas te’pi paramātmani śrī-kṛṣṇe layaṁ labhanta ity ata āha—nitya-yujām ārūḍha-yogināṁ durāpaṁ tair durlabham | jñāna-hetukāl layāt prema-mūrcchottha-layam ānandasya jāti-pramāṇābhyām ativiśeṣyata iti śrī-parīkṣit-sabhāsado jñāninaḥ prati kaṭākṣaḥ | nanu, kā gopya iti tāsām asādhāraṇaṁ lakṣaṇam āha—yat-prekṣaṇe yasyāvaloke dṛśiṣu pakṣma-kṛtaṁ brahmāṇaṁ śapantīty atisūkṣma-durlakṣya-nimeṣa-kāla-gata-virahasyāpi tathāsahyatvaṁ yathātisahiṣṇavo’pi deva-mātra-bhaktā api yā brahmāṇaṁ śapanti are brahmann etādṛśa-duḥkha-dāyiṁs tvaṁ śīghraṁ mriyasva, anyaḥ kaścana brahmā bhavatu yo’smākaṁ pakṣma na sṛjatīti | yat tu, yasyānanaṁ makara-kuṇḍala- ity ādau nāryo narāś ca muditāḥ kupitā nimeś ca [bhā.pu. 9.24.65] ity uktaṁ tatra nāryo gopya eva narāś ca priya-narma-sakhāḥ subalādaya eva jñeyāḥ ||163||

**viṣṇudāsaḥ :** tatreti | gopya iti | kurukṣetre śrī-kṛṣṇa-darśanena śrī-vraja-sundarīṇāṁ ceṣṭitaṁ śrī-muninā varṇyate | gopyaś ceti tv-arthe ca-kāraḥ | kṛṣṇam upalabhya samīpe prāpya cirāṁ cira-kālata eva | kimbhūtam ? abhīṣṭam iṣṭatamam | tatra hetuḥ—yat yasya prekṣaṇe sandarśane dṛśiṣu netreṣu pakṣma-kṛtaṁ darśana-vyavadhāyaka-locaka-sraṣṭāraṁ śapanti | jaḍa udīkṣitāṁ pakṣma-kṛd dṛśām [bhā.pu. 10.31.15] ity ādinā ākṣipanti | dṛgbhir netrair dvārair hṛdīkṛtaṁ hṛdaye dhṛtaṁ taṁ parirabhyāśliṣya alam atiśayena tad-bhāvaṁ tasmin śrī-kṛṣṇe bhāvaṁ nijālambana-kānta-bhāva-rūpa-mahā-bhāvam āpuḥ āviścakruḥ | kimbhūtaṁ bhāvam ? nityā yuk saṁyogo yāsāṁ śrī-rukmiṇy-ādīnāṁ mahiṣī-vargāṇāṁ durāpaṁ durlabham | idaṁ yoga eva ||163||

—o)0(o—

**|| 14.164 ||**

**āsanna-janatā-hṛd-viloḍanaṁ**, yathā—

sakhyaḥ prokṣya kurūn guru-kṣiti-bhṛtām āghūrṇayantī śiraḥ

svasthā viślathayanty aśeṣa-ramaṇīr āplāvya sarvaṁ janam |

gopīnām anurāga-sindhu-laharī satyāntaraṁ vikramair

ākramya stimitāṁ vyadhād api parāṁ vaikuṇṭha-kaṇṭha-śriyam ||

**śrī-jīvaḥ :** kurūn kuru-vaṁśyān | pakṣe kuru-deśam | guru-kṣiti-bhṛtāṁ mahārājānāṁ, pakṣe parvatānām | svasthāḥ prakṛtisthāḥ, pakṣe svargasthāḥ | aśeṣa-ramaṇī viślathayantī sarvataḥ śithilāḥ kurvatī, janaṁ lokaṁ, pakṣe tad-ākhya-bhuvana-viśeṣaḥ | satyā satyabhāmā tad-antaraṁ tan-manaḥ, pakṣe satya-lokasya madhya-bhāgaḥ | stimitāṁ stabdhāṁ, pakṣe ārdrām | vaikuṇṭho’tra śrī-kṛṣṇas tasya kaṇṭha-śriyaṁ tat-tulyāṁ pāriśeṣya-pramāṇena śrī-rukmiṇīm | pakṣe vaikuṇṭha-lokasya yā kaṇṭha-śrīḥ sarvordhva-śobhā tām | yadyapi kuru-vaṁśyādibhya etāḥ kṛṣṇena gopitā eva sutarāṁ tv etāsāṁ bhāvā gopane saty eva hitās te ca rasāvahā bhavanti tathāpi tad etad varṇanam udāttālaṅkāra-maya-kavi-prauḍhokti-siddhi-sarvātiśayatā-mātra-vyañjanā-tātparyatvād rasāvahaṁ sampadyate, yathā yaśasā sarvasya śuklīkaraṇaṁ tadvad iti ||164|| (150)

**viśvanāthaḥ :** kāścid dvārakā-vāsinyo rasa-viduṣyo bhaktā nāryaḥ kurukṣetra-militāḥ parasparam āhuḥ—kurūn deśān kuru-vaṁśyāṁś ca prokṣya jalena samyag āplāvya aśrubhir abhiṣicya ca guru-kṣiti-bhṛtāṁ mahā-parvatānāṁ mahārājānāṁ ca śiraḥ śikharaṁ mastakaṁ cāghūrṇayantī jala-vegena premānubhāvottha-vismayena ceti jñeyam | sarvaṁ janaṁ jana-lokaṁ manuṣyaṁ cāplāvya svasthāḥ svargasthā aśeṣa-ramaṇīr viślathayantī sajjana-bhayād vyākulayantī, pakṣe svasthāḥ sthirāḥ pati-vratā api vivaśāḥ kurvatī satyāntaraṁ satya-lokasya madhya-bhāgaṁ satyabhāmāyā antaḥkaraṇaṁ ca vaikuṇṭhasya kaṇṭha-śriyaṁ kaṇṭha-deśa-śobhāṁ stimitāṁ jalair ārdrām, pakṣe vaikuṇṭhaḥ śrī-kṛṣṇas tasya kaṇṭha-sambandhinī yā śrī-rukmiṇī tām api stimitāṁ harṣottha-stambhavatīṁ vyadhāt |

atrāsanna-janatā-hṛd-viloḍanam iti janatāyā āsannatvaṁ cākṣuṣaṁ śrāvaṇaṁ ca jñeyam | tatrāyātānāṁ mahārājānāṁ tathā sva-sva-paṭa-geha-guptānāṁ satyabhāmādīnāṁ ca prāyo vraja-sundarībhiḥ saha tatra sākṣān milanāśravaṇāt ||164|| (150)

**viṣṇudāsaḥ :** āsanneti | sakhya iti tatraiva kurukṣetre śrī-vraja-sundarīṇām alaukikānurāga-mahimānam anubhūya śrī-rukmiṇy-ādīnāṁ priya-sakhyaḥ sva-sadasi sa-camatkāraṁ parasparaṁ varṇayanti | he sakhyaḥ ! gopīnām anurāga evāpāratvāt duravagāhyatvāc ca sindhur iva sindhuḥ samudras tasya laharī taraṅgaḥ kartrī vaikuṇṭha-kaṇṭha-śriyaṁ vaikuṇṭha-lokasya yā kaṇṭha-śrīḥ upakaṇṭha-śobhā tāṁ parāṁ sarvopari virājamānām api stimitām ārdrāṁ vyadhāt | pakṣe, vaikuṇṭhaḥ kṛṣṇas tasya kaṇṭha-śrīḥ rukmiṇī tāṁ parāṁ śreṣṭhām api stimitāṁ stabdhāṁ vyadhāt akārṣīt | kiṁ kṛtvā ? kurūn kuru-deśān, pakṣe kuru- vaṁśa-jān prokṣya jalenāplāvya pakṣe bāṣpa-jalenābhiṣicya | kiṁ kurvatī ? guru-kṣiti-bhṛtāṁ mahā-parvatānām, pakṣe guravo ye kṣitibhṛtaḥ rājāno yudhiṣṭhirādayas teṣāṁ śiraḥ śikharaṁ, pakṣe mastakam āghūrṇayantī | punaḥ kiṁ kurvatī ? svasthāḥ svargasthāḥ, atra vaikalpiko visarga-lopaḥ | pakṣe, prakṛtisthā api aśeṣa-ramaṇīḥ viślathayantī vegātiśayena nija-nija-vihārāditaḥ śithilāḥ kurvatī, pakṣe’nurāgāgiśayānubhavāt paramānurāgavatyo vayam iti garvataḥ śithilāḥ kurvatī | punaḥ kiṁ kṛtvā ? sarvaṁ janaṁ janalokaṁ, pakṣe lokaṁ sthāvara-jaṅgama-rūpam āplāvya majjayitvā pakṣa-dvaye’pi samānārthaḥ | punaḥ kiṁ kṛtvā ? vikramaiḥ parākramaiḥ viśiṣṭa-gatibhir vā, pakṣe mahimabhiḥ satyāmbaraṁ satya-lokasya madhyaṁ, pakṣe satyabhāmāyāḥ hṛdayam ākramya avagāhya, pakṣe gṛhītvā | idam api yoga eva ||164||

—o)0(o—

**|| 14.165 ||**

**kalpa-kṣaṇatvam**, yathā—

śaraj-jyotsnī rāse vidhi-rajani-rūpāpi nimiṣād

atikṣudrā tāsāṁ yad ajani na tad vismaya-padam |

sukhotsekārambhe nimiṣa-lava-kalpām iva daśāṁ

mahā-kalpākalpāpy ahaha labhate kāla-kalanā ||

**śrī-jīvaḥ :** śaraj-jyotsnī-rāse vidhi-rajani-rūpāpīti | śaśāṅkaś ca sa-gaṇo vismito’bhavad [bhā.pu. 10.33.19] ity atra śrī-svāmi-caraṇais tasyā rātrer atidīṛghatva-sthāpanāt, brahma-rātra upāvṛtte [bhā.pu. 10.33.38] ity atra ekeṣāṁ vyākhyānād ghaṭamānāṁ jñeyam | tac ca jyotiś cakasyaiva tan-mādhuryeṇa nadyādīnām iva stambhanāt sambabhūveti ||165|| (151)

**viśvanāthaḥ :** paurṇamāsī nāndīmukhīm āha—śaradi jyotsnāvatī rātrir vidhi-rajani-rūpā brahma-rātri-tulyāpi yatas tāsāṁ sukhotsekasyārambha eva mahā-kalpo brahmaṇo varṣa-śatam api akalpo’samartho’tikṣudro yatra evam-bhūtāpi kāla-kalanā kāla-saṅkhyā nimiṣa-lava-kalpāṁ nimiṣa-leśa-sadṛśīṁ daśāṁ labhata iti | kala saṅkhyāne dhātuḥ ||165|| (151)

**viṣṇudāsaḥ :** kalpeti | śaraj-jyotsnīti kadācit prastāvāvasare śrī-vraja-sundarīṇāṁ rāsa-līlā-gata-sukha-bharānubhavena kalpa-pramāṇa-kālo’pi kṣaṇa eka iva jāta iti paurṇamāsī nāndīmukhīṁ prati dṛṣṭāntālaṅkāreṇa varṇayati | rāse rāsa-mahotsave tāsāṁ śrī-vraja-devīnāṁ śart-sambandhinī jyotsnāvatī rātriḥ | kim-bhūtā ? vidhi-rajani-rūpā brahma-rātri-rūpāpi nimiṣāt tad-upalakṣita-tad-unmeṣa-kālād api sakāśāt yat kṣudrā atyalpo’jani jātā, tat vismaya-padam āścaryāspadaṁ na | tatra dṛṣṭāntaḥ—sukheti | sukhasya ya utsekaḥ samṛddhis tasyārambhe upakrama-mātre sati, ahaha āścarye, mahā yaḥ kalpo brahmaṇo dvi-parārdha-rūpaḥ kālaḥ sa evākalpo bhūṣanāṁ yasyās tathābhūtāpi kāla-kalanā kāla-saṅkhyā kartrī nimiṣa-lava-kalpāṁ nimiṣāvacchedya-kāla-leśa-sadṛśīṁ labhate prāpnoti tat-sukhānubhavinām iti śeṣaḥ | idaṁ ca yoga eva | lalita-mādhave ca—

nava-madana-vinodaiḥ keli-kuñjeṣu rādhe

nimiṣavad uparāmaṁ kāma āseduṣīṇām |

upacita-paritoṣa-proṣitāpatrapāṇāṁ

smarasi kim iva tāsāṁ śāradīnāṁ kṣapāṇām || [la.mā. 9.47] ||165||

rasmāmṛte ca—

brahma-rātri-tatir apy agha-śatro

sā kṣaṇārdhavad agāt tava saṅge |

hā kṣaṇārdham api vallavikānāṁ

brahma-rātri-tativad virahe’bhūt || [bha.ra.si. 2.1.212] iti ||

—o)0(o—

**|| 14.166 ||**

**tat-saukhye’py ārti-śaṅkayā khinnatvam**, yathā śrī-daśame (10.31.19)—

**yat te sujāta-caraṇāmbu-ruhaṁ staneṣu**

**bhītāḥ śanaiḥ priya dadhīmahi karkaśeṣu**

**tenāṭavīm aṭasi tad vyathate na kiṁ svit**

**kūrpādibhir bhramati dhīr bhavad-āyuṣāṁ naḥ ||**

**śrī-jīvaḥ :** na cāniṣṭāśaṅkītni bandhu-hṛdayānīti prācāṁ saṁmatyā tadvad ity āsāṁ kṛṣṇa-saukhyārtham eva kevalam udyama iti pūrvokta-rītyā rati-mātre’pi sambhavāt tat-saukhya ity ādi mahā-bhāva-lakṣaṇaṁ na viśiṣṭam iti vaktavyam | asti hy atra vaiśiṣṭyam iti śrī-bhāgavata-saṁmatyā draḍhayati yathā śrī-daśame | tathā hi—**yat te sujātam** ity asyāyam arthaḥ—he priya ! aparihārya-prema-viṣaya ! te tava yat sujāta-caraṇāmburuhaṁ sukomalaṁ kamala-rūpakeṇāpi nirūpya komalatayā punas tādṛśa-śabdena viśeṣyaṁ staneṣu śanair dadhīmahi | bahutvaṁ sarvānubhava-siddhyā nedam anyathā vyanakti | śanair ity atra hetuḥ **karkaśeṣv** iti | tarhi dadhīmahīty anena kartr-artha-kriyā-phalatāsūcakātmanepada-nirdeśena sveṣāṁ kāminītvam eva bhavatīti vyaktam ity āśaṅkya tvat-saṁnihita-padena priyety anenaivottarayati **priye**ti | priyatvād eva tad dadhīmahi priyasya sparśāt tatrāpi hṛdi sparśāt yat sukhaṁ tat tad dhi jānanti tad-vida iti nyāyāt tair eva kāmyaṁ na tu bhavad-vidhaiḥ | tatraiva caraṇa-sparśe hetuṁ vadantyaḥ sopālambham iva sākṣād iva pṛcchanti tenāṭavīm aṭasīti | tena yady aṭasi tarhi kiṁ svin na vyathate tathāpi svit kūrpādibhir api na vyathate kintu vyathata eva | bhavān eva tu svāṅge’pi nirdaya ity arthaḥ | vyathatāṁ nāma bhavatīnāṁ kiṁ tatrāhuḥ | no’smākaṁ dhīr bhramati tad-vyathayā vyākulā bhavati | aho tad etat kathaṁ tatrāhuḥ **bhavad-āyuṣām** iti | yadāsmākaṁ pṛthag-āyur bhavati tadā yuktam eva bhavad-uktam | bhavān eva ced āyus tadā nijāyuṣaḥ svalpāpi hāniḥ kathaṁ sahyeti | ayaṁ bhāvaḥ aniṣṭāśaṅkinīty ādau tat-sambhāvanāspada eva śaṅkā syāt | na tv āsām iva tac-caraṇa-sparśenāpīti gamyate | ity āsāṁ kṛṣṇa-saukhyārtham evety ādau rati-mātrasya tādṛśatvaṁ cet tarhi mahā-bhāve tu tad atīva sphuṭaṁ bhavati | ikṣūṇāṁ mādhuryaṁ paripāka-daśāyām ivety atraiva sarvata ādhikyam iti jñeyam ||166|| (152)

**viśvanāthaḥ :** tat-saukhye’pīti | yat tv aniṣṭāśaṅkīni bandhu-jana-hṛdayānīti prāñca āhus tad-duḥkha-leśe’pi maraṇādi-paryantam aniṣṭaṁ kalpayanti bandhava iti tasyārthaḥ | idaṁ tu tasya śrī-kṛṣṇasya saukhye’pi kevala-mahā-sukhe jñāte duḥkha-leśasyāpy asambhāvanāyām ārti-śaṅkayā na jāne atra pīḍā vāsya syād iti śaṅkāyā vṛthaiva pīḍāyā āropeṇa khinnatvam iti sarvato vilakṣaṇaṁ mahā-bhāva-lakṣaṇam eva | rāsāntardhāne vraja-devyo vilapanti **yad** iti | tava sujātam iti sukumāraṁ caraṇāmburuhaṁ staneṣu dadhīmahi tad-bhītāḥ satya eva |

nanu kim atra bhīti-lakṣaṇaṁ tatra viśiṁṣanti **karkaśeṣv** iti | stanānāṁ kaṭhoratvam evety arthaḥ | nanu tarhi kim iti dhandhe ? tatrāhuḥ **he priye**ti | tvaṁ teṣv eva sva-caraṇārpaṇe prīṇāsīti tvat-sukham ālakṣyaiveti bhāvaḥ |

kiṁ ca, tadānīṁ caraṇena stana-pīḍane tvat-sukhe sākṣād-dṛṣṭe’pi caraṇe vyathā sambhaved iti śaṅkayāsmākaṁ khedo jāyata evety āhuḥ **śanair dadhīmahī**ti | tena tvat-saṁyoge’py asmākaṁ duḥkhaṁ vidhātrā lalāṭe likhitam eveti dhvaniḥ | kiṁ kartavyaṁ tapo’smābhir vidhiṁ prati stanānāṁ komalatve prārthyamāne tava sukhaṁ na bhavati, karkaśatve ca tvac-caraṇe vyathety ubhayathaiva saṅkaṭam asmākam ity anudhvaniḥ | bhavatv asmākam evaṁ saṁyoga-viyogayoḥ kaṣṭam | tvaṁ tu svairitve’pi kiṁ kaṣṭaṁ sahasa ity āhuḥ | tena caraṇāmburuheṇāṭavīm aṭasi hā hā kiṁ mahā-sāhasaṁ kuruṣe kim etad aṭavy-aṭana-yogyaṁ caraṇa-kamalam iti sopālambhaḥ praśnaḥ | vyathata eva kintu tvam evāsmāsv iva svāṅgeṣv api nirdaya eva |

kiṁ vā, etā mad-duḥkhenāpi duḥkhinyo bhavanti | tasmād etā duḥkhayituṁ pravṛttena mayā sva-duḥkham api kartavyaṁ soḍhavyaṁ cety āśayena tāṁ vyathām api sahase |

kiṁ vā, asmad-duḥkha-darśana eva tava mahā-sukham atas tāṁ vyathām api tvaṁ sukham eva manyase ?

kiṁ vā saṁsarga-jā doṣa-guṇā bhavanti iti nyāyena yat pūrvaṁ te hṛdayaṁ kusuma-sukumāram āsīt tad evāsmākaṁ kaṭhora-stana-saṅgena samprati kaṭhoram abhūt yathā tathaiva tvac-caraṇam api stana-saṅgenaiva kaṭhoram abhūd ataḥ kūrpādibhir api na vyathate |

kiṁ vā, tvac-caraṇa-sparśa-māhātmyāt kūrpādayo’pi komalā eva bhavanti |

kiṁ vā, dharaṇyaivātikāruṇyād vā tvan-mādhuryāsvāda-lobhād vā tvac-caraṇa-vinyāsa-sthale sva-jihvā utthāpyate | kiṁ vā, tvam asmatto’pi prema-sindhur daiva-vaśād asmad-viraha-santapto bhramann unmāda-daśāṁ prāptaḥ sva-caraṇa-vyathām api nānusandhatse, ity evaṁ nānā kāraṇāni parāmṛśantī no’asmākaṁ dhīr bhramati | na tu kvāpi niścayaṁ labhata iti bhāvaḥ |

nanv etat kiyat sva-duḥkhaṁ vyañjayatha | ahaṁ tu tad-duḥkhaṁ na manye, yena prāṇās tiṣṭhanty ata āhur **bhavad-āyuṣām** iti | bhavati tvayy evāyūṁṣi yāsāṁ tāsām | kalyāṇavati tvayi sthitatvād etāvadbhir api kaṣṭair asmad-āyuṣāṁ na nāśa ity arthaḥ | ayaṁ bhāvaḥ—bhavān ivāsmān duḥkhayituṁ pravṛtto vidhir etad vicārayati sma yady āsām āyūṁṣi sampraty āsv eva sthāpayiṣyāmi | tadā mad-dattair atisantāpair dagdhāyuṣa imāḥ sadyo mariṣyanti | tato’haṁ punaḥ kābhyo duḥkhaṁ dāsyāmi | tad āsām āyūṁṣi mat-sadharmaṇi mad-bandhau śrī-kṛṣṇe nidhāya yatheṣṭam imā amriyamāṇā apāram eva duḥkhaṁ bhojayāmīti | ata eva vayaṁ na mriyāmahe iti |

yad vā, evaṁ kāraṇāniścayenāsmākaṁ dhīr eva bhramati na tv etāvadbhir api kaṣṭair nāśaḥ | tatra hetuḥ bhava-āyuṣām iti | bhavanti vartamānāy āyūṁṣi yāsāṁ tāsām | āyur marmāṇi rakṣatīti ṛjur evārthaḥ |

yad vā, evaṁ dhīr eva tad-aniścayād bhramati | prāṇās tv asmākaṁ niścayena dehān nirgacchanty eveti tvaṁ samprati paśyeti bhāvaḥ |

nanv āyuṣi sthite kathaṁ nāśaḥ ? tatrāhuḥ—bhavad-āyuṣāṁ tvat-samarpitāyuṣāṁ svāyūṁṣi tubhyam asmābhiḥ samprati dattāni, taiś ciraṁ vraje kheleti bhāvaḥ ||166|| (152)

**viṣṇudāsaḥ :** tat-saukhya iti | yat te iti rāsa-līlāyāṁ śrī-kṛṣṇe’ntarhite sati tad-ārti-śaṅkayā śrī-vraja-devīnāṁ vilāpaḥ | he priya ! te tava yat caraṇāmburuham amburuha-rūpakeṇa caraṇasya komalatve siddhe’pi sujāteti viśeṣaṇaṁ tad-atiśaya-vivakṣayā | vayaṁ staneṣu śanair dadhīmahi arpayāma | tatra hetuḥ—bhītā iti | atra ca hetuḥ karkaśeṣu kaṭhineṣu | staneṣv evārpaṇe hetuḥ priyeti | priyatvena tatraiva tad-dhāryam iti bhāvaḥ | tena caraṇenāṭavīm aṭasi gacchasi | tac-caraṇāmburuhaṁ kartṛ kūrpādibhiḥ sūkṣma-pāṣāṇādibhiḥ kiṁ svid iti vitarke na vyathate | api tu vyathata eva | nanu, nijārti-vṛndasya pratīkāraś cintyatāṁ, mama caraṇārti-śaṅkā-cintayā kim ? tatrāha—naḥ asmākaṁ dhīr bhramati muhyati | nanu, tad api katham ? tatra hetur garbha-viśeṣaṇam—bhavad-āyuṣāṁ bhavān evāyur yāsāṁ tāsām | idaṁ viyoge ||166||

—o)0(o—

**|| 14.167 ||**

**mohādy-abhāve’pi sarva-vismaraṇaṁ,** yathā ekādaśe (11.12.12)—

**tā nāvidan mayy anuṣaṅga-baddha-**

**dhiyaḥ svam ātmānam adas tathedam |**

**yathā samādhau munayo’bdhi-toye**

**nadyaḥ praviṣṭā iva nāma-rūpe ||**

**śrī-jīvaḥ :** mohādy-abhāve’pi sarva-vismaraṇam iti kṛṣṇa-sphūrty-avacchedena mohādy-abhāvaḥ | tad-anya-vismaraṇāt sarva-vismaraṇam ity ubhayam api saṅgacchata ity udāharati—tān nāvidann iti | atra hi mayy anuṣaṅgeti tad-eka-sphūrtitā darśitā, tā nāvidann ity atra mohaś ceti ||167|| (153)

**viśvanāthaḥ :** moho mūrcchā | ādi-śabdād āvega-viṣādādyāḥ | sarveṣām ahaṁtāspadedaṁtāspadānāṁ vismaraṇaṁ tatra hetur mamatāspadasya śrī-kṛṣṇa-rūpa-guṇādes tu smṛty-atiśaya eva jñeyaḥ | gṛha-pati-śvaśrv-ādiṣu mamatvābhāvān na teṣāṁ mamatāspadatvaṁ tathaivodāharaṇe’pi dṛṣṭam |

uddhavaṁ prati śrī-kṛṣṇaḥ sādhu-saṅga-prastāve mad-viṣayaka-prītimattvaṁ sādhutvam iti sādhu-lakṣaṇasya parā kāṣṭhā śrī-gopīṣv eveti tās tat-paricitā api lakṣaṇa-viśeṣeṇa punaḥ paricāyayati—tā iti | mayy anuṣaṅgena nirantarāsaṅgena baddhā dhiyo yābhis tāḥ | atra baddha-padena śrī-kṛṣṇasya trijagan-mohana-vicitra-līla-stambhatvaṁ anuṣaṅgasya balavad-dāmatvaṁ, dhī-vṛttīnāṁ śrī-kṛṣṇasya vāñchita-sampādaka-kāma-dhenu-ghaṭātvam āropitam | svam ātmānaṁ dehaṁ na viduḥ, rāsābhisārādau kva sthitaṁ kva vāyāntam iti nānusandadhuḥ | tathā adaḥ para-lokaṁ dharmātikramād iti bhāvaḥ | idam imaṁ lokaṁ lajjā-bhayādy-atikramād iti bhāvaḥ | samādhau munaya iti teṣāṁ yathā sarva-vismaraṇe brahmānubhavo’tiricyate, tathaitāsāṁ mad-anubhava iti sarva-vismaraṇāṁśe dṛṣṭāntaḥ | nadyo yathābdhi-toye praviṣṭā nāma-rūpe svīye na vidur iti rasa-carvaṇāṁśe dṛṣṭāntaḥ ||167|| (153)

**viṣṇudāsaḥ :** mohādy-abhāva iti | tā iti | śrī-bhagavān śrīmad-uddhavaṁ prati sat-saṅga-mahima-kathanāvasare śrī-vraja-devīnāṁ paramālaukikānurāga-smaraṇa-vivaśaḥ san, atraiva pūrvokta-vigāḍha-bhāva-rūpa-kāṣṭhāṁ varṇayan tāsāṁ sarva-vismṛtitvaṁ darśayati | tāḥ gopyaḥ, svaṁ svīyaṁ mamatāspadaṁ gṛha-paty-ādi, ātmānaṁ sva-deham, adaḥ para-lokaṁ, idaṁ imaṁ lokaṁ ca nāvidan na jñātavatyaḥ | tatra hetuḥ—mayi yo’nuṣaṅgaḥ nirantarāsaktiḥ āveśa iti yāvat, tena baddhā dhīr yābhis tāḥ | tatra dṛṣṭāntaḥ—yathā samādhau dhyāna-layodreke munayaḥ svīyātmādīni na vidanti, tadvat tāsāṁ svasminn atyāvegena dhiyo magnatve hetuṁ vadann utprekṣate—tāḥ kiṁ-bhūtāḥ ? abdhi-toye nadya iva mama nāma-rūpe karma-bhūte praviṣṭā magnāḥ ||167||

—o)0(o—

**|| 14.168 ||**

**kṣaṇa-kalpatā,** yathā tatraiva (11.12.11)—

**tās tāḥ kṣapāḥ preṣṭha-tamena nītā**

**mayaiva vṛndāvana-gocareṇa |**

**kṣaṇārdha-vat tāḥ punar aṅga tāsāṁ**

**hīnā mayā kalpa-samā babhūvuḥ ||**

**śrī-jīvaḥ :** ādya-śabdād ity atra kṛṣṇāvirbhāva-kāritā tu, gopyas tapaḥ kim acarad [bhā.pu. 10.21.7] ity ādau, tāsām āvirabhūc chauriḥ [bhā.pu. 10.32.2], tatrātiśuśubhe tābhiḥ [bhā.pu. 10.33.6] ity ādau, yathā śrutā tathā jñeyā, na tu bhaktāntareṣv api āvirbhāva mātram ||168|| (154)

**viśvanāthaḥ :** śrī-kṛṣṇas tathaivāha—tās tā iti | asminn eva padye kṣaṇa-kalpatā-kalpa-kṣaṇate viyoga-saṁyogayor draṣṭavye ||168|| (154)

**viṣṇudāsaḥ :** kṣaṇeti | tās tā iti samanantaram evodāhṛta-padyasya pūrva-padyam idaṁ sa eva taṁ prati tatra tāsāṁ pūrva-padyokta-tīvrādhitvaṁ varṇayati | yā yāḥ kṣapāḥ rātrayaḥ mayā saha tābhiḥ kṣaṇārdhavan nītāḥ prāpitāḥ | kimbhūtena mayā ? preṣṭhatamena | punaḥ kimbhūtena ? vṛndāvana-gocareṇa vṛndāvanam eva gocaraḥ indriyārtho netrādīnāṁ viṣayo yasya tena | aṅga he uddhaveti mad-aṅga-nirviśeṣatvena tavāpy anubhūta-caro’yaṁ tāsāṁ mad-viśleṣaja-santāpa-bhara iti dhvanitam | tās tāḥ kṣapāḥ anirvacanīyāḥ mayā hīnā rahitāḥ satyaḥ punas tāsāṁ kalpa-samā brahmaṇo dviparārdha-kāla-tulyā babhūvur jātāḥ |

lalita-mādhave ca—

mamāyāsīd dūre dig api hari-saṅga-praṇayinī

prapede khedena truṭir api mahā-kalpa-padavīm |

dahaty āśā-sarpir viracita-pada-prāṇa-dahano

balān māṁ durlīlaḥ kam iva karavai hanta śaraṇam || [la.mā. 7.1]

govinda-līlāmṛte ca—

smita-kamala-mukhī sā yāvad āyāti tāvat

jaladhi-śata-gabhīro'py asta-dhairyaḥ sa mene |

kṣaṇam api yuga-lakṣaṁ hanta yat tan na citraṁ

praṇayini sahajeyaṁ prema-bhājāṁ hi ceṣṭā || [go.lī. 7.132] ||168||

—o)0(o—

**|| 14.169 ||**

ādya-śabdād iha proktā kṛṣṇāvirbhāva-kāritā |

sambhoga-bhede vispaṣṭaṁ sā purastāt pravakṣyate ||

**śrī-jīvaḥ :** *na vyākhyātam |*

**viśvanāthaḥ :** sambhoga-bhede sampannākhye śrī-kṛṣṇāvirbhāva-kāritety āvirbhāvo’yaṁ samprayogādi-sarva-sukha-nirvāhako’gretana-grantha-dṛṣṭyā jñeyaḥ | premi-mātra-bhakta-janeṣv āvirbhāvas tu saṁnidhi-mātram ||169|| (155)

**viṣṇudāsaḥ :** ādyeti kṣaṇasya kalpatety ādyā ity atra pūrvam uddiṣṭād ādya-śabdāt | sambhoga-bhede saṅkṣiptādi-mukhya-caturvidha-bhedeṣu sampannākhyasya bhede purastād (14.201) agre ||169||

—o)0(o—

**|| 14.170-171 ||**

atha **adhirūḍhaḥ—**

rūḍhoktebhyo’nubhāvebhyaḥ kām apy āptā viśiṣṭatām |

yatrānubhāvā dṛśyante so’dhirūḍho nigadyate ||

yathā śiva-vākyam—

lokātītam ajāṇḍa-koṭigam api traikālikaṁ yat sukhaṁ

duḥkhaṁ ceti pṛthag yadi sphuṭam ubhe te gacchataḥ kuṭatām |

naivābhāsa-tulāṁ śive tad api tat kuṭa-dvayaṁ rādhikā-

premodyat-sukha-duḥkha-sindhu-bhavayor vindeta bindvor api ||

**śrī-jīvaḥ :** kām apy anirvacanīyām ||170|| (156)

lokīatītam iti | śrī-rādhāyāṁ tādṛśān anubhāvān śivā-kṛta-prastāvān niśamya śivāṁ prati śivaḥ—tatra lokātītaṁ duḥkham anyeṣāṁ śrī-bhagavad-viraha-kṛtaṁ jñeyam | kūṭatāṁ rāśitām ||171|| (157)

**viśvanāthaḥ :** anubhāvāḥ sāttvikāḥ kām apy anirvacanīyāṁ viśiṣṭatāṁ prāptāḥ, na tu sūddīptā ity arthaḥ | teṣāṁ mohana eva vakṣyamāṇatvāt ||170|| (156)

śivayā rādhikā-prema-vaiśiṣṭya-vikramaṁ pṛṣṭaḥ śivas tām āha—lokātītaṁ vaikuṇṭha-gataṁ sukhaṁ prasiddhaṁ mokṣa-sukhaṁ ca | duḥkhaṁ tu tatratya-bhaktānāṁ premautkaṇṭhyottham | ajāyā māyāyā ajasya brahmaṇo vā aṇḍa-koṭi-gataṁ tac ca traikālikaṁ bhūtaṁ bhaviṣyad vartamānaṁ ca sukhaṁ duḥkhaṁ ca yat te ubhe sukha-duḥkhe yady ekadaiva ekasmin deśa eva pṛthak pṛthak kūṭatām rāśitāṁ gacchataḥ prāpnutas tad api tathāpi tat-kūṭa-dvayaṁ kartṛ śrī-rādhāyāḥ premṇā udyantau ucchalantau yau sukha-duḥkha-sindhū tad-utthayor bindvor leśayor api ābhāsa-tulām ekāṁśa-sādṛśyam api naiva vindeta naiva labheta | na caivaṁ duḥkha-śrutyā prekṣāvat pravṛtty-abhāve mahābhāvasyāpuruṣārthatvaṁ kalpanīyaṁ bhakti-mātrasyāpi hlādinī-saṁvidoḥ svarūpa-bhūtayoḥ sāratvena |

brahmānando bhaved eṣa cet parārddha-guṇīkṛtaḥ |

naiti bhakti-sukhāmbhodheḥ paramāṇu-tulām api || [bha.ra.si. 1.1.38] iti |

muktiṁ dadāti karhicit sma na bhakti-yogam [bhā.pu. 5.6.18] ity ādi-pramāṇebhyo brahmānanda-koṭito’py ādhikyena sthāpanāt tadīya-duḥkhasyāpy ūṣmāṇam api vamantī sudhāṁśu-koṭer api svādv ity ādau sukha-rūpatvenaiva siddhāntān mahābhāve tv atikaimutyād iti bhāvaḥ | tathā hi, loke ūṣma-sad-bhāva eva śītaṁ sukhamayaṁ bhavati | śīta-sad-bhāve coṣmāpīti dvayor api sukha-rūpatvaṁ dṛṣṭam | ekaikābhāve dvayor eva duḥkha-rūpatvaṁ ca |

yathā ca, kṣud-bhojya-vastunor dvayor eva yaugapadye sukham, bhojya-vastv-abhāve kṣud duḥkham eva | kṣud-abhāve bhojyam api na sukhaṁ, raty-ādi-bhāveṣu saṁyoge’py autkaṇṭhya-lakṣaṇa-virahasya sarvarthaivānapagamād alam-buddhy-abhāvād eva sa saṁyogaḥ sadā sukha-mayo bhavati | virahe’pi smaraṇa-sphūrty-āvirbhāvādi-janita-mānasa-svāpna-sākṣāt-sambhogāviccheda-viraho’pi sukhamaya eveti adhirūḍha-mahābhāve tu saṁyoga-viyoga-lakṣaṇa-sukha-duḥkhayor ukta-prakāreṇa nistulayor dvayor eva yaugapadyād eva nistula-sukha-rūpatvam | prākṛte tu svarga-narakādyoḥ sukha-duḥkhayor yaugapadya-bhāvāt | kvacid bhojanārambhādiṣu sukha-duḥkhayor yaugapadye’pi duḥkhābhāvāt sukham apy asukhāyamānam iti | kecit sukha-duḥkhābhāvādy-ātyantiko mokṣa iti mukter lakṣaṇam ity āhuḥ | ataḥ premṇa eva parama-puruṣārthatvaṁ netareṣām iti tu siddhānta eva vastutaḥ pravṛttis tu premṇi na sva-sukha-dṛṣṭyā, kintu bhagavat-sukha-dṛṣṭyaiveti tu bhaktānāṁ matam ||171||(157)

**viṣṇudāsaḥ :** athādhirūḍha iti | lokātītam iti kadācit prastāva-vivaśena śrī-pārvatyā śrī-rādhikā-prema-rītiṁ pṛṣṭaḥ śrī-śaṅkara-devas tāṁ prati dig-darśanatayā saṅkṣepād uddiśati | śive ! he pārvati ! lokātītam aprākṛtam | ajāṇḍa-koṭigaṁ brahmāṇḍa-koṭi-gatam api traikālikaṁ bhūto bhāvī vartamānaś ceti kāla-trayas tad-udbhavaṁ yat sukhaṁ duḥkhaṁ ca iti evaṁ prakāraṁ yadi te ubhe sukha-duḥkhe pṛthak kūṭatāṁ puñjatvaṁ sphuṭaṁ vyaktam eva gacchataḥ prāpnuvataḥ, tad api tathāpi tat-kūṭa-dvayaṁ sukha-duḥkha-rūpa-puñja-dvayaṁ kartṛ rādhikāyāḥ premṇā udyantau udgacchantau ucchalantau yau sukha-duḥkha-rūpa-sindhū tābhyāṁ bhava udbhavo yayos tad-utthayor ity arthaḥ | bindvor lavayor api ābhāsa-tulāṁ yathā-kathañcit ekāṁśa-sādṛśyam api naiva vindeta labheta | eva-kāro niścayārthaḥ ||170-171||

—o)0(o—

**|| 14.172-173 ||**

modano mādanaś cāsāv adhirūḍho dvidhocyate ||

tatra **modanaḥ—**

modanaḥ sa dvayor yatra sāttvikoddīpta-sauṣṭhavam ||

**śrī-jīvaḥ :** modano mādanaś ceti dvayaṁ nirukti-balāt sambhoga eva | mādana ity atra mitāṁ hrasvaḥ iti yan nāptaṁ tat khalu mitsu madī harṣa-glepanayor ity arthaḥ | niyamād arthāntara-kalpanayā jñeyaṁ harṣa-vācitva-modana ity anenaiva paryāptiḥ syāt | tasmān mādano’tra divya-madhu-viśeṣavan mattatākara ity arthaḥ ||172-173|| (158)

**viśvanāthaḥ :** *na vyākhyātam |*

**viṣṇudāsaḥ :** asyādhirūḍha-mahābhāvasya bheda-dvayam āha—modana iti | atra modana iti | yatrādhirūḍhe dvayor nāyikā-nāyakayoḥ sāttvikānāṁ stambhādīnām uddīpteḥ sauṣṭhavam atiśayatā | svarūpa-lakṣaṇam etat | taṭastha-lakṣaṇaṁ, harer yatra sakāntasya [u.nī. 14.175] ity ādinā vakṣyamāṇānubhāva-dvāreṇaiva jñeyam ||172-173||

—o)0(o—

**|| 14.174 ||**

yathā lalita-mādhave (8.9)—

ātanvan kala-kaṇṭha-nādam atulaṁ stambha-śriyojjṛmbhito

bhūyiṣṭhocchalad-aṅkuraḥ phalitavān svedāmbu-muktā-phalaiḥ |

udyad-bāṣpa-maranda-bhāga-vicalo’py utkampavān vibhramai

rādhā-mādhavayor virājati cirād ullāsa-kalpa-drumaḥ ||

**śrī-jīvaḥ :** kala-rūpo yaḥ kaṇṭha-nādas tam | pakṣa kala-kaṇṭhaḥ kokilaḥ | stambhaḥ sāttvika-viśeṣaḥ, pakṣe svābhāvika-stambhaḥ | tat-sampattyā uccair jṛmbhitaḥ prakāśitaḥ | śriyā jṛmbhitaḥ iti vā pāṭhaḥ | bhūyiṣṭhā uccalanta udbhavanto’ṅkurā ivāṅkurā romāñcā yatra saḥ | pakṣe aṅkurā kaḍambāḥ avicalaḥ sthiro’pi vibhramair vilāsaiḥ | pakṣe, pakṣiṇāṁ bhramaṇaiḥ ||174|| (159)

**viśvanāthaḥ :** navavṛndā śrī-rādhā-kṛṣṇayoś cirān milanaṁ varṇayati—ātanvann iti | ullāsa eva kalpa-drumas tayoḥ parasparasya parijanānāṁ ca vāñchita-pūraṇād virājati | tatrollāsasya drumatvaṁ modana-bhāvotthatvaṁ ca viśeṣaṇaiḥ spaṣṭayati—kalakaṇṭhaḥ kokilaḥ, pakṣe kalo madhurāsphuṭo yaḥ kaṇṭha-nādaḥ svara-bhedaḥ | ā samyag eva vistārayann iti uddīpta-sauṣṭhavam | evam atulādi-padair agre’pi | stambhaḥ sthūṇā tasyeti mūloparitana-pradeśa-varṇanam | pakṣe, stambhaḥ sāttvikaḥ | aṅkurāḥ kaḍambāḥ pulakāś ca | avicalaḥ sthiro’pi vīnāṁ pakṣiṇāṁ bhramair bhramaṇaiḥ, pakṣe vilāsaiḥ ||174|| (159)

**viṣṇudāsaḥ :** ātanvann iti | dvārakāyāṁ navavṛndāvane sucirata eva śrī-rādhā-kṛṣṇayor milana-mahotsavam anubhūya paramānanda-sindhu-magnā navavṛndā tayos tadānīntanollāsaṁ sarveṣām eva sarvābhīṣṭa-sukha-dātṛtva-sāmyāt kalpa-druma-rūpakeṇa varṇayati | rādhā-mādhavayor ullāsa eva kalpa-drumaḥ cirāt cira-kālataḥ virājati dīvyati | kiṁ kurvan ? kalakaṇṭhaḥ kokilas tasya nādam iva nādaṁ śabdaṁ, kiṁ vā kalaḥ gadgadākrāntatvān madhurāsphuṭa-dhvaniś cāsau kaṇṭha-nādaś ca tam ātanvan vistārayan | pakṣe, tatra-sthitānāṁ kokilānāṁ nija-phalāsvādana-mattānāṁ nādaṁ vistārayan | kim-bhūtaḥ ? atulao nirupamo yataḥ stambhaḥ stabdhatvaṁ sāttvika-bhedaḥ | pakṣe, sthūṇā tasya śriyā śobhayā ujjṛmbhitaḥ praphullitaḥ pakṣa-dvaye’pi sāmyam | tathā bhūyiṣṭhāḥ subahutarāś cāmī ucchalantaḥ pronmīlanto’ṅkurā romāñcāḥ, pakṣe navodbhidaḥ pratyagra-mukulāni ca te yatra tathābhūtaḥ, tathā svedāmbūny eva muktā-phalāni taiḥ phalitavān | tathā udyanti yāni bāṣpāṇi aśrūṇi tāny eva marandāḥ makarandās tān bhajatīti tathā saḥ | atra viśeṣaṇa-dvaye upameya-padam ullāsasya viśeṣaṇam | upamāna-padaṁ tu kalpa-drumasya | tathāvicalaḥ susthiro’pi vibhramaiḥ vilāsaiḥ, pakṣe vīnāṁ pakṣiṇāṁ bhramaiḥ śākhāyāḥ śākhāntare bhramaṇaiḥ hetubhiḥ utkampavān uccair vepathu-yuktaḥ, pakṣe cāñcalyātiśayānvitaḥ ||174||

—o)0(o—

**|| 14.175-176 ||**

harer yatra sa-kāntasya vikṣobha-bhara-kāritā |

premoru-sampad-vikhyāta-kāntātiśayitādayaḥ ||

rādhikā-yūtha evāsau modano na tu sarvataḥ |

yaḥ śrīmān hlādinī-śakteḥ suvilāsaḥ priyo varaḥ ||

**śrī-jīvaḥ :** kiṁ ca, harer iti | sa-kāntasya kāntābhiḥ sahitasya | premeti premoru-sampad-vikhyātā yāḥ kāntās, tābhyaḥ | tā atikramya yā atiśayitā premādhikyaṁ, sāpy asya lakṣaṇam ity arthaḥ | ādi-grahaṇād anye’pi saṅkhyātītā guṇās tal-lakṣaṇatvena vartanta ity unneyam ||175|| (160)

kutrāsau dṛśyate ? tatrāha—rādhikā-yūtha eveti | madhu-sneham ārabhya paramotkarṣa-darśitatvāt | pūrva-granthasya ca ṭīkāyāṁ—tatrāpy ekāntināṁ śreṣthā govinda-hṛta-mānasāḥ [bha.ra.si. 1.2.58][[7]](#footnote-8) ity atra na vayaṁ sādhvi sāmrājyaṁ [bhā.pu. 10.83.41] ity asya vyākhyāne śrī-bhāgavata-saṁmatyā viśeṣataḥ śrī-rādhāyāṁ ca darśitatvāc ca | pūrṇāḥ pulindya [bhā.pu. 10.21.17] ity anena hy etasyaika-vākyatayā dṛśyate | ubhayatra śrī-śabdena śrī-rādhikaivocyate | anya-hari-pada-parityāgena tat-pada-śrī-sambandha-parityāga-prāpteḥ | pūrṇāḥ pulindya ity ādika-vacana-samaye śrī-rukmiṇyā aprasiddhyā tad-aprāpteś ca | śrī-rādhāyāḥ saubhāgyādhikyaṁ śrī-vraja-devībhiḥ svayam eva darśitam—anayārādhito nūnaṁ [bhā.pu. 10.30.28] ity ādinā | śrī-rādhātvaṁ cāsyā, rādhā vṛndāvane vane iti mātsyadi-prāmāṇyenāvagatam eva | vyaktaṁ coktaṁ bṛhad-gautamīye—

devī kṛṣṇamayī proktā rādhikā para-devatā |

sarva-lakṣmī-mayī sarva-kāntiḥ sammohinī parā || iti |

ṛk-pariśiṣṭe ca—rādhayā mādhavo devo mādhavenaiva rādhikā, vibhrājante janeṣv ā iti | atha prastutam anusarāmaḥ—yaḥ śrīmān ity atra hlādinī-śakteḥ suvilāsaḥ parama-vṛtti-rūpas tāvad bhagavad-bhāva-mātram | tatrāpi priyo madhurākhyo mahā-bhāva-paryantas tatrāpi modano’yaṁ vara ity arthaḥ ||176|| (161)

**viśvanāthaḥ :** modanasyānubhāvān vadann eva tal-lakṣaṇam āha—harer iti | yatra modane vidyamāne sati sa-kāntasya kāntābhiḥ sahitasya premaiva urur mahatī sampat, tathā khyātāḥ prasiddhā yāḥ kāntāś candrāvalyādayas tābhyo’tiśayitā paramotkarṣaḥ | ādi-śabdād anye’pi tad-viruddha-jana-vijñātā bahavo vartanta ity arthaḥ | sarvataḥ sarvatra candrāvalyādāv apīty arthaḥ | hlādinī-śakteḥ suvilāsaḥ parama-vṛtti-rūpaḥ premā bhakta-mātra-vṛṭtitvāṁśena tatrāpi priyo madhura-rasa-sthāyitayā priyā-jana-vartitvāṁśena tatrāpi śrīmān mahā-bhāvo gopī-mātra-vartitvāṁśena | tatrāpi varaḥ śrī-rādhā-yūtha-vartitvāṁśenety arthaḥ ||175-176|| (160-161)

**viṣṇudāsaḥ :** asyānubhāvasya dig-darśanaṁ karoti—harer iti | yatrādhirūḍha-mahābhāvasya modanākhya-bhede sakāntasya kāntābhiḥ saha vartamānasya premaiva ūrur mahatī sampat tayā vikhyātāḥ suprasiddhāḥ yāḥ kāntāḥ śrī-gaury-ādyas tābhyo’py atiśayitā | ādi-śabdād anye’py anubhāvā jñeyāḥ ||175||

yo modanākhyaḥ,

hlādinī sandhinī saṁvit tvayy ekā sarva-saṁśraye |

hlāda-tāpa-karī miśrā tvayi no guṇa-varjite || [vi.pu. 1.12.69]

iti viṣṇu-purāṇoktyā hlādinī ānandinī yā śaktis tasyāḥ suvilāsaḥ śobhana-vilāsa-viśeṣaḥ | suvilāsam eva viśinaṣṭi—varaḥ śreṣṭhaḥ, ata eva priyaḥ ||176||

—o)0(o—

**|| 14.177 ||**

tatra **sakāntasya hareḥ kṣobha-bhara-kāritā**, yathā**—**

hanta stambha-karambitā bhuvi kuror bhadrā sarasvaty abhūd

bāṣpaṁ bhāskarajā mumoca tarasā satyābhraman narmadā |

bheje bhīṣma-sutā ca varṇa-vikṛtiṁ gāmbhīrya-bhāg apy asau

kṛṣṇodanvati rādhikādbhuta-nadī-premormibhiḥ saṁvṛte ||

**śrī-jīvaḥ :** kurukṣetre vraja-devīnāṁ śrī-kṛṣṇena milanānantaraṁ tenāvahitthā-guptam api bhāva-vikāraṁ vitarkya taṁ ca bhadrādīnām api vismāpakatayānubhūya śrīmān uddhavaḥ parāmṛśati—hanta stambheti | bhadrāyāḥ sarasvatī vāṇī | pakṣe, sarasvatī nadī, tasyā viśeṣaṇaṁ bhadrā | bāṣpam aśru, pakṣe tad iva jalotkaram | satyā satyabhāmā viśeṣyaṁ, tasyā viśeṣaṇaṁ narmadā | pakṣe, vaiparītyaṁ tatra satyā sad-rūpā | bhīṣma-sutā rukmiṇī | pakṣe, bahu-vrīhiṇā gaṅgā ||177|| (162)

**viśvanāthaḥ :** kurukṣetra-yātrāyāṁ vraja-devībhiḥ saha śrī-kṛṣṇasya milana-vṛttāntasya camatkārātiśaye śrī-rukmiṇy-ādiṣu vraja-devī-darśanābhilāṣiṇīṣu sva-sva-paṭa-geha-guptāsv eva tatra rahasi tāsu tadānīm eva śrī-kṛṣṇa-darśanotthena śrī-rādhāyā modanākhya-bhāvenoditena śrī-kṛṣṇasya rukmiṇyādīnāṁ ca kṣobhātiśayaṁ dṛṣṭavatī kācid rukmiṇyāḥ sakhī samayāntare sva-sakhīm āha—hanteti | kathanārambhata eva vismayaḥ | rādhikaivādbhuta-nadī tasyāḥ premāṇa evormayas tābhiḥ kṛṣṇodanvati śrī-kṛṣṇa-samudre saṁvṛte ruddeh satīti nadyās taraṅgeṇa samudra-bodhād adbhutatvaṁ sa ca rodho nadyās taraṅgāṇāṁ samudra-taraṅga-vijayitvena vā samudra-jala-stambhena vā jñeyaḥ | pakṣe śrī-kṛṣṇa-premato’pi śrī-rādhā-premādhikya-vyañjanā | sarasvatī nadī | kīdṛśī ? bhadrā | pakṣe, bhadrāyāḥ sarasvatī vāṇī | bhāskarajā yamunā kālindī ca | bāṣpaṁ jaloṣmāṇaṁ ūṣmāśru ca | narmadā nadī abhramat pari paryanta-pravāhā abhūt | kimbhūtā ? satyā sadbhyo hitā | pakṣe, narmadā parihasitum āgatāpi satyabhāmā abhramat bhramim apasmāraṁ prāpa | bhīṣmaḥ suto yasyāḥ sā gaṅgā, pakṣe bhīṣma-sutā śrī-rukmiṇī | varṇa-vikṛtir vaivarṇyam | tataś ca katipaya-kṣaṇānantaraṁ tasyā modana-bhāvasya kiñcid upaśame tā api kiñcit svāsthyam āptās tāṁ stutvā natvā sva-svāvāsaṁ jagmuḥ sā tu vaivaśya-vaśāt tāḥ nānusandhatte smeti jñeyam ||177|| (162)

**viṣṇudāsaḥ :** tatreti | hanteti | sūryoparāga-prasaṅge kurukṣetrāgatena śrī-kṛṣṇena saha śrī-rādhikāyā milane jāte sati tasyās tadānīntanānandātiśayocchalita-prema-vegam ākalayya parama-camatkāratayā mahiṣī-varga-sahitasya śrī-kṛṣṇasya kṣobhātiśayaḥ kavi-caraṇair varṇyate | hanta āścarye | rādhikaivādbhutā nadī tasyāḥ premāṇa eva ūrmayas taraṅgāḥ tābhiḥ kṛṣṇa eva udanvān samudras tasmin saṁvṛte samyak āvṛte ruddhe sati | adbhuteti nadyā viśeṣaṁ tu tayā samudrasyāpy avarodhanāt | ata eva bhadrāyāḥ śrī-kṛṣṇasya mahiṣyāḥ sarasvatī vāṇī stambha-karambitā stabdhatayā muktābhūt, pakṣe sarasvatī nadī bhadrety asyā eva viśeṣaṇam | tathā bhāskarajā kālindī preyasī-rūpā, pakṣe nadī-rūpā bāṣpam aśru mumoca | tathā tarasā śīghram eva satyā satyabhāmā narmadā parīhāsa-sukha-pradāpi abhramat aghūrṇat, pakṣe narmadā nadī viśeṣya-padam | kimbhūtā ? satyā sad-rūpā kiṁ vā tarasā vegena asatyā itas tato’ñcanād asad-rūpā satī abhramat anavasthityā ghūrṇitavatī | tathā bhīṣma-sutā śrī-rukmiṇī-devī, pakṣe bhīṣmaḥ suto yasyāḥ sā gaṅgā varṇa-vikṛtiṁ vaivarṇyaṁ bheje | kimbhūtā ? gāmbhīrya-bhāg apīti, pakṣa-dvaye’pi samānārthaḥ | asau iti gāmbhīryopalakṣita-maryādā-dhairyādi-guṇa-gaṇa-prasiddhāpi | kiṁ vā, asau-padena pratyekaṁ sarvābhir eva sambandhaḥ ||177||

—o)0(o—

**|| 14.178 ||**

**premoru-sampadvatī-vṛndātiśayitvaṁ**, yathā—

advaitād girijāṁ harārdha-vapuṣaṁ sakhyāt priyoraḥ-sthitāṁ

lakṣmīm acyuta-citta-bhṛṅga-nalinīṁ satyāṁ ca saubhāgyataḥ |

mādhuryān madhureśa-jīvita-sakhīṁ candrāvalīṁ ca kṣipan

paśyāruddha hariṁ prasārya laharīṁ rādhānurāgāmbudhiḥ ||

**śrī-jīvaḥ :** advaitād iti | śrīmad-uddhavasya vacanam | yena madhupa kitava-bandho ity ādi tadīya-bhāvonmāda-śravaṇāc citratāṁ prāptena, nāyaṁ śriyo’ṅgaṁ ity ādikaṁ sarvā api vraja-sundarīr uddiśya vadatā tasyām eva parama-mahimā paryavasāyitaḥ | madhuveśeti | vrajaṁ prati tena gopīnāṁ mad-viyogādhiṁ mat-sandeśair vimocayety ādi vaivaśy-maya-vacanena svasya yat prasthāpanaṁ tasyāsthāna-rūpāṁ madhurām anusṛtya proktam | paśyeti | bhāvāveśena svayam eva svaṁ pratyuktam ||178|| (163)

**viśvanāthaḥ :** tatraiva punaḥ saivāha—girijāṁ durgām | satyāṁ satyabhāmām | hariṁ śrī-kṛṣṇam aruddha āvṛtavān ||178|| (163)

**viṣṇudāsaḥ :** premeti | advaitād iti | idam api pūrvavat tatraiva tena saha milane śrī-rādhikāyā anurāgodriktatām anubhūya śrī-paurṇamāsī harṣa-vegena samullasita-cetāḥ sāścaryaṁ nāndīmukhīṁ varṇayati | rādhāyā anurāga evāpāratvād anavagāhyatvād avicalatvādeś ca ambudhiḥ samudraḥ kartā laharīṁ taraṅgaṁ prasārya vistārayitvā hariṁ śrī-kṛṣṇam arundha āvṛtavatī | paśyeti sākṣād eva nāndīmukhīṁ prati darśayati | kiṁ kurvan ? advaitāt aikātmyāt hetoḥ harasyārdha-vapuṣam api girijāṁ pārvatīṁ kṣipan adharīkurvan | idaṁ tu sarvatra yojyam | tathā sakhyāt sahavāsa-krīḍātaḥ acyutasya cittam eva bhṛṅgaḥ bhramaraḥ tasya nalinīṁ padma-latāṁ lakṣmīm | kimbhūtām ? priyasya śrī-kṛṣṇasya urasi vakṣasi sthitāṁ śrī-rukmiṇī-rūpām iti paurṇamāsyāḥ kṛṣṇaiśvarya-sphuraṇāt lakṣmyā sahābhedoktiḥ | tathā saubhāgyataḥ satyāṁ satyabhāmāṁ ca, tathā mādhuryāt madhureśasya jīvitaṁ ca tat-sakhīṁ madhureśa-jīvita-sakhīṁ candrāvalīṁ tāṁ ca ||178||

—o)0(o—

**|| 14.179-180 ||**

modano’yaṁ praviśleṣa-daśāyāṁ mohano bhavet |

yasmin viraha-vaivaśyāt sūddīptā eva sāttvikāḥ ||

yathā—

udyad-vepathu-vādyamāna-daśanā kaṇṭha-sthalāntar luṭhaj-

jalpā gokula-maṇḍalaṁ vidadhatī bāṣpair nadī-mātṛkam |

rādhā kaṇṭakitena kaṇṭaki-phalaṁ gātreṇa dhik-kurvatī

citraṁ tad-ghana-rāga-rāśibhir api śvetī-kṛtā vartate ||

**śrī-jīvaḥ :** udyad iti | tasyaiva vrajān mathurāṁ gatasya śrī-kṛṣṇaṁ prati nivedanam | nadī-mātṛka-śabdena nadī-jala-sampanna-vrīhiko deśa ucyate | uccair viraha-bāṣpais tu yadyapi tādṛśatvaṁ na sambhavati tathāpy anena tat-premṇo māhātmya-mātra-dṛṣṭyā nirdiṣṭam | yathā—virahena mahān me’nugrahaḥ kṛtaḥ [bhā.pu. 10.47.27] iti tāḥ praty uktam | kaṇṭaki-phalaṁ panasam | citraṁ tad-ghana-rāga-rāśibhiḥ[[8]](#footnote-9) ity atra śleṣa-pakṣe raktimā-rāśitvāt śvetīkṛtatvaṁ nopapannam iti citra-śabdaś cāpi-śabdaś ca dattaḥ | vivakṣita-pakṣe’pi pūrvavad gatiḥ | bhagavad-rāgasyānanda-dātṛtvena phullatā-karaṇam eva śāstra-labdhaṁ, na tu duḥkha-dātṛtvena śvetīkaraṇam ity abhiprāyāt ||180|| (165)

**viśvanāthaḥ :** vrajān mathurāṁ gata uddhavaḥ pṛṣṭa-vṛttāntaṁ śrī-kṛṣṇam āha—udyad-vepathubhir vādyamānā vāditravat kriyamāṇā daśanā dantā yasyāḥ sā | kaṇṭhasthaleti svara-bhedaḥ | nadī-mātṛkatvaṁ nadī-jala-sampanna-vrīhitvaṁ bāṣpair nadīvat sarvam āplāvayantīty arthaḥ | syān nadī-mātṛko deva-mātṛkaś ca yathā-kramam ity amaraḥ |

nanu bāṣpa-jalānām uṣṇatvāt tat-sekena kathaṁ vrīhayo bhavanti ? satyam | teṣām uṣṇatvaṁ kṣaṇikam eva tasyā aṭggataḥ pṛthivyāṁ patita-mātratvena sadyaḥ śaityāt | vastutas tu kavi-nibaddha-vaktṛ-prauḍhoktir iyam, tad-bhūma-tātparyavatī | kaṇṭakit-phalaṁ panasam | ghana-rāga-rāśibhir niviḍa-raktimabhiḥ | pakṣe, niviḍānurāga-samūhaiḥ | atra vādyamānety ādi-padaiḥ sūddīptatvaṁ kampādīnāṁ bodhyam ||180|| (165)

**viṣṇudāsaḥ :** modano’yam iti | praviśleṣaḥ prakṛṣṭa-viśleṣaḥ pravāsa-dvayādbhutas tad-rūpā yā daśā tasyām | yasmin mohanākhye sūddīptāḥ pañcamāvasthām ārūḍhāḥ stambhādayo’ṣṭau sāttvikāḥ | idam evāsya mohanasya svarūpa-lakṣaṇam ||179||

udyad iti | śrīmad-uddhavena vrajān nivṛttya mathurāyāṁ śrī-kṛṣṇa-sannidhau rahasi svayam eva cirād anubhūtā śrī-rādhikā-daśā nivedyate | citraṁ mahad evāścaryam idam | kiṁ tad ? ity atrāha—rādhā kartrī tvad-ghana-rāga-rāśibhiḥ tvad-viṣayaka-niviḍānurāga-puñjair api | pakṣe ghana-raktima-puñjaiḥ śvetīkṛtā vaivarṇyam āpitā vartate | raktimātiśayena śulka-tāpādanāt virodhālaṅkāraḥ | kimbhūtā ? udyad anudgacchan yo vepathuḥ kampas tena vādyamānā daśanā dantā yasyāḥ sā | tathā kaṇṭha-sthalasyāntar madhye luṭhanto jalpā vāco yasyāḥ sā | kiṁ kurvatī ? bāṣpair aśrubhiḥ svedaiś ca karaṇaiḥ gokula-maṇḍalaṁ vraja-maṇḍalaṁ nadī-mātṛkaṁ nady-ambu-sampanna-vrīhi-pālitaṁ vidadhatī kurvatī | punaḥ kiṁ kurvatī ? kaṇṭakitena romāñcitena gātreṇa kaṇṭaki-phalaṁ panasa-phalaṁ dhik-kurvatī nyak-kurvāṇā ||180||

—o)0(o—

**|| 14.181-183 ||**

atrānubhāvā govinda kāntā-śliṣṭe’pi mūrcchanā |

asahya-duḥkha-svīkārād api tat-sukha-kāmatā ||

brahmāṇḍa-kṣobha-kāritvaṁ tiraścām api rodanam |

sva-bhūtair api tat-saṅga-tṛṣṇā mṛtyu-pratiśravāt |

divyonmādādayo’py anye vidvadbhir anukīrtitāḥ ||

prāyo vṛndāvaneśvaryāṁ mohano’yam udañcati |

samyag-vilakṣaṇaṁ yasya kāryaṁ sañcāri-mohataḥ ||

**śrī-jīvaḥ :** atrānubhāvā iti | nanu kāntety ādikam anyatra sambhavati | bahu-snigdhair veṣṭyamānasyāpi viyuktatama-snigdha-smaraṇena vaikalya-darśanāt | athāsahyety apy anyatra dṛśyate yathā prāṇi-mātrasya sukha-kāmasya rantidevasya, brahmāṇḍasya kṣobha-kāritvaṁ tu tat-tat-parama-śakti-rūpāyās tasyāḥ | kṣobheṇa yuktam eva, yathā tat-tad-bhāva-pīḍane jagataḥ, na tu tad-bhāva-sparśanena taj jāyata iti vaktavyam | sadāpi tad-bhāvānugati-pratyāsatteḥ |

dadhati sakṛn manas tvayi ya ātmani nitya-sukhe

na punar upāsate puruṣa-sāraharāvasathān [bhā.pu. 10.87.35] iti śravaṇāt |

tatas tiraścām api rodanaṁ punar uktam eva | tathā sva-bhūtair ity apy asahya-duḥkhety atrāntarbhavati, tathā unmādavan nṛtyati loka-bāhyaḥ [bhā.pu. 11.2.40] ity ādau | śrī-prahlādādāv api varṇitas tatra bhāvasyāsampratipatter ativyāptiḥ syāt |

divyatvaṁ vā kīdṛśam ? satyaṁ tathāpy asty atra viśeṣa ity āha—samyag vilakṣaṇatvam evāha—sañcāri-mohata iti | sañcāriṣu vyabhicāriṣu yo mohas tasmāt pratisañcāry eva yan mohasya prādhānyaṁ tasmād ity arthaḥ | na hy evam anyatra sambhavatīti brahmāṇḍa-kṣobha-kāritvaṁ tu tat-sparśaś cet tad api syād iti vivakṣayā, nāraṁ cukrośa cakram [u.nī. 14.186] iti vakṣyamāṇam udāharaṇaṁ tu yaḥ khalu tena bhāvena spṛṣṭas tasyānubhava-dṛṣṭyā nirdiṣṭam | yathā, nadyas tadā tad upadhārya [bhā.pu. 10.21.15] ity ādau | yathā vātraiva darśayiṣyate | aurva-stomād [u.nī. 14.187] iti tiraścām iti rodananaṁ tad-viśeṣa-varṇanān na punar uktaṁ svabhūtair iti ca ||181-183||

**viśvanāthaḥ :** tasyānubhāvān vadaṁs tal-lakṣaṇaṁ jñāpayati—atreti | kāntābhir āśliṣṭe rukmiṇy-ādiṣu samprayoga-līlā-stha iti vraja-sthāyāṁ śrī-rādhāyāṁ yadā mohana-bhāva udeti, tadā dvārakā-sthasya śrī-kṛṣṇasya kāntāśliṣṭasyāpi mūrcchā syād ity arthaḥ | sva-bhūtaiḥ sva-dehārambhakaiḥ pṛthivy-ādi-pañca-mahā-bhūtaiḥ pratiśravād aṅgīkārāt | atra mohanasya prakṛti-sthity-unmāda-prakopa-mūrcchā iti catasro daśās tatra prakṛti-sthitau | asahya-duḥkheti, sva-bhūtair apīti anubhāva-dvayaṁ unmāde citra-jalpādyāḥ | prakope kāntāśliṣṭa-kṛṣṇa-mūrcchā-brahmāṇḍa-kṣobhau | īṣat-prakope nikaṭa-stha-tiryag-jīvādi-rodanam | atiprakope mūrcchāpy atidurūhatvān na varṇiteti vivecanīyam ||181-183||

**viṣṇudāsaḥ :** evaṁ svarūpa-lakṣaṇam udāhṛtya taṭastha-lakṣaṇam apy anubhāva-dvārā darśayati—atreti | kāntayānya-preyasyā āśliṣṭe āliṅgite’pi govinde viṣaye mūrchanaṁ mohaḥ svasyāsahyam api yad duḥkhaṁ tasya svīkārād api tat tasya kṛṣṇasya sukha-kāmatā sukhātiśayābhilāṣatvaṁ, tiraścāṁ paśu-pakṣi-prabhṛtīnāṁ, mṛtyu-pratiśravāt maraṇāṅgīkārād api hetoḥ sva-bhūtaiḥ sva-dehārambhaka-pṛthivyādi-pañca-mahā-bhūtaiḥ apīty atrāpi yojyaṁ, saha tat tasya kṛṣṇasya saṅga-tṛṣṇā | prāya iti bāhulyena vṛndāvaneśvaryāṁ śrī-rādhāyām udañcati āvirbhavati | anyatra tu lalitā-viśākhā-śyāmalādiṣu kvacit kadācid eveti bhāvaḥ | yasya mohanākhyasya sañcāri-mohataḥ vyabhicāry-ākhya-mohāt sakāśāt samyak suṣṭhu vilakṣaṇam atyuttamaṁ mahā-camatkāra-kārakam iti yāvat kāryam anubhāvaḥ ||181-183||

—o)0(o—

**|| 14.184 ||**

tatra **kāntāśliṣṭe’pi harau mūrcchā-kāritvaṁ,** yathā padyāvalyām (371)[[9]](#footnote-10)—

ratna-cchāyā-cchurita-jaladhau mandire dvārakāyā

rukmiṇyāpi prabala-pulakodbhedam āliṅgitasya |

viśvaṁ pāyān masṛṇa-yamunā-tīra-vānīra-kuñje

rādhā-kelī-parimala-bhara-dhyāna-mūrcchā murāreḥ ||

**śrī-jīvaḥ :** ratneti | umāpati-dharasya padyam | ratnānāṁ chāyayā kāntyā pratibimbena vā churitaḥ kurbarito jaladhir yena | kelīti | strī-liṅgatvam apy atrāvagatam | mūrcchā mohaḥ ||184|| (168)

**viśvanāthaḥ :** mathurāta āgatā pravrajitā kācit vraje lalitādi-sakhī-sabhāṁ praviśya śubhāśiṣam āha—ratnānāṁ valabhī-stambha-śikharādiṣu lagnānāṁ padmarāgādīnāṁ chāyābhiḥ kāntibhiś churitaḥ pratibimbārpaṇena vicitrito jaladhir yena tasminn iti mandirasya jaladhi-madhya-vartitvenātyuccatvena coddīpana-vibhāvasya rukmiṇyāpīty ālambana-vibhāvasya prabala-pulakodbhedaṁ yathā syād ity anubhāva-sāttvikānāṁ harṣādi-sañcāriṇāṁ ca aliṅgitasyeti sambhoga-sthāyi-bhāvasya ca sauṣṭhavam uktam | tatrāpi rukmiṇyāḥ kartṛtvena tasyāḥ puruṣāyitatva-vyaktyā sambhoga-bhūmā | tādṛśasyāpi murārer mūrcchā viśvaṁ pāyād iti bhaṅgyā vraja-maṇḍalasyaiva pālana-prārthanā | tadīya-hlādiny-ādi-sakala-śakti-kadamba-nivāsa-bhūtasya vrajasyaiva kṣemeṇa viśvasya sarva-viśvādhārasya śrī-kṛṣṇasya ca kṣemavattva-sambhavāt, tac ca pālanaṁ tasya vrajāgamanaṁ vinā na bhavatīti mūrcchā | śrī-kṛṣṇaṁ śīghraṁ vrama āgamayatv iti vākyārtho’vagamitaḥ |

kiṁ ca, tatra parimala-bhara-padena śrī-rādhā-kelīnāṁ śrī-kṛṣṇa-sarva-vāñchita-sādhana-kalpa-vallītvam āropitaṁ tena ca dvārakāyāṁ tādṛśa-sukha-sāmagrī-sadbhāve’pi śrī-kṛṣṇaḥ sva-vāñchitālābha-vyākulo vṛndāvanāgamnonmukha eva vartata iti tatratya-vṛttānta-jñāpanaṁ vyañjitam | padyam idam umāpati-dharasya kaveḥ ||184|| (168)

**viṣṇudāsaḥ :** tatra kānteti ratna-cchāyeti dvārakāyām ekadā śrī-rukmiṇyā saha ratna-mandire viharamāṇasya śrī-kṛṣṇasya nānā-varṇa-maṇi-gaṇa-kiraṇa-karburita-jaladhi-darśanena smārita-yamunā-kula-vṛndāraṇya-kuñjādhikaraṇaka-śrī-rādhā-vilāsa-bhara-bhāvanātiśayena mūrcchām ālokya kācid abhijñā tat-sakhī kāñcit prati kathayati | ratnānāṁ mandira-stha-maṇīnāṁ chāyābhiḥ kāntibhiḥ cchuritaḥ luptaḥ bhakti-ccheda ivāntarāntarā pratibimbito jaladhiḥ samudro yatra | prabala-pulakodbhedaṁ yathā syāt | pāyāt rakṣatu | masṛṇaṁ snigdhaṁ yat yamunā-tīrastha-vānīra-kuñjopalakṣita-kuñjaṁ tasmin ||184||

—o)0(o—

**|| 14.185 ||**

**asahya-duḥkha-svīkārāt tat-sukha-kāmatā—**

syān naḥ saukhyaṁ yad api balavad goṣṭham āpte mukunde

yady alpāpi kṣatir udayate tasya māgāt kadāpi |

aprāpte’smin yad api nagarād ārtir ugrā bhaven naḥ

saukhyaṁ tasya sphurati hṛdi cet tatra vāsaṁ karotu ||

**śrī-jīvaḥ :** ārtir ugreti | mohaṁ gamayati ||185|| (169)

**viśvanāthaḥ :** vrajān mathurāṁ yāsyantaṁ tat-priye khalu kaṁ sandeśam upahariṣyāmīti pṛcchantam uddhavaṁ prati śrī-rādhā prāha—syān na iti | nagarāt mathurātaḥ | atrānvaya-vyatirekābhyāṁ tat-sukha-kāmataiva spaṣṭībhavati sma | yadyapi loke prākṛty api nārī videśa-sthaṁ sva-kāntam eva sandiśati, tad api tat-premāṇam api na spṛśati, kim uta mahā-bhāva-bhedaṁ mohanam | yatas tādṛśa-vākyasya kvacit sarvathaiva yathā mano-gataṁ ced dṛśyate, tadā tatra jvālāyā abhāva eva draṣṭavyaḥ | sva-deha-geha-dhana-putrādiṣu yadi mamtva-leśasyāpy abhāvaḥ syāt, sa ca sva-kānta-viṣayaka-mamatvātiśaya-hetuka eva yadi bhavet, na tu tattva-jñāna-vairāgya-janyaḥ, tadaiva prema-jvālā utpadyate | saivātra khalv asahya-duḥkha-svīkāriṇi rantidevādau naitat tulya-duḥkhasya svīkāraḥ | prākṛtatvāl lokātītam ajāṇḍety ādi śivoktasya duḥkhasyevoparamitatvābhāvāt | kiṁ cātra mohane premṇo’pi saptama-kakṣā-rūpe mahā-bhāva-bhede yā jvālā sā tv aurva-stomāt kaṭur api [u.nī. 14.187] iti padārthato vyaktībhaviṣyati | saiva śrī-rādhāyām asahyaṁ duḥkhaṁ tat svayam antar anubhavanty api śrī-rādhā sva-kāntaṁ prati syān na saukhyaṁ yad api balavat iti yat sandideśa, tad idaṁ prākṛtāprākṛta-loka-mātre sarvatraivāsādhāraṇaṁ jñeyam ||185|| (169)

**viṣṇudāsaḥ :** asahyeti | syān na iti vrajān mathurāṁ gantum udyataṁ śrīmad-uddhavaṁ prati śrī-rādhā śrī-kṛṣṇam uddiśya sandiśati | no’smākaṁ saukhyaṁ sukhaṁ, svārthe ṣyañ | yad api yadyapi, balavat atiśayaṁ, goṣṭhaṁ gokulaṁ, tasya kṛṣṇasya | svalpā suṣṭhu alpāpi kṣatir hāniḥ māgāt nāgacchatu | asmin kṛṣṇe nagarāt mathurā-purataḥ ārtiḥ pīḍā ugrā tīvrāsahyeti yāvat | tatra mathurāyām ||185||

—o)0(o—

**|| 14.186 ||**

**brahmāṇḍa-kṣobha-kāritvaṁ**, yathā—

nāraṁ cukrośa cakraṁ phaṇi-kulam abhavad vyākulaṁ svedam ūhe

vṛndaṁ vṛndārakāṇāṁ pracuram udamucann aśru vaikuṇṭha-bhājaḥ |

rādhāyāś citram īśa bhramati diśi diśi prema-niḥśvāsa-dhūme

pūrṇānande’py uṣitvā bahir idam abahiś cārtam āsīd ajāṇḍam ||

**śrī-jīvaḥ :** nāraṁ cukrośa cakram iti | śrī-kṛṣṇaṁ prati vrajāt pratigatasya kasyacit tādṛśa-rādhā-bhāva-mahima-pratyāyita-tat-tad-upadrava-nirvedaka-vacanam | sa eva ca mahā-bhāva-vikāraḥ kādācitka eva, na tu sārvadika ity etac cukrośety ādikā atīta-prayogaḥ | tatra cukrośeti parokṣa-prayogaḥ svasyāpi moha-khyāpanāya pūrṇānande’pīti tat-prema-jāter ānanda-svabhāvakatvāt viyoga-rūpeṇopādhy-aṁśena tāpakatvāc ca ||186|| (170)

**viśvanāthaḥ :** brahmāṇḍa-kṣobha-kāritvam iti | brahmāṇḍa-padenodāharaṇa-dṛṣṭyā vaikuṇṭhādikam apy upalakṣaṇīyam | mohanasyāpi cic-chakti-sāra-rūpatvāt cid-vibhūtāv asya vikrama-sambhavāt | vraja-sthitāyāṁ rādhāyāṁ proṣita-bhartṛkāyāṁ yadā mohana-bhāvasyodreko babhūva, tadaiva sarva-prākṛtāprākṛta-lokānāṁ kṣobhaṁ roga-dṛṣṭyaiva dṛṣṭavatī svayam apy anubhūtavatī nāndīmukhī tvaritam eva dvārakāṁ gatvā śrī-kṛṣṇaṁ prati nivedayati—narāṇām idaṁ nāraṁ cakraṁ nṛ-lokam ity arthaḥ | cukrośa uccaiḥ phūtkṛtya ruroda | phaṇi-kulaṁ tad-upalakṣitaṁ sapta-pātālastha-jantu-mātram eva vyākulam abhavat | vṛndārakāṇāṁ vṛndaṁ sapta-svarga-stho deva-samūhaḥ svedam ūhe prasvedam uvāha | vaikuṇṭha-bhājo lakṣmī-prabhṛtayaḥ pracuram aśru udamucan | kadā ? ity apekṣāyām āha—he īśeti | tvaṁ tu sarveśvaraḥ, tvam eva bhavasi | kim idaṁ brūhīti bhāvaḥ | citram adbhutaṁ yathā syāt tathā śrī-rādhāyāḥ prema-niśvāsa-dhūme diśi diśi bhramati sati mohana-bhāvasyodgame satīty arthaḥ | idam ajāṇḍaṁ brahmāṇḍaṁ kartṛ bahir vaikuṇṭhādi abahis tad-anantaraṁ caturdaśa-bhuvanaṁ ca ārtaṁ pīḍitaṁ kṣubdham āsīt |

tatrāpi citraṁ śṛṇv ity āha—pūrṇānande’py uṣitvā sthitvā | pūrṇa-padena vaiṣayikānanda-vyāvṛttiḥ | uṣitveti | upaviśya bhuṅkte | jhaṇatkṛtya patatīty ādivat samāna-kāla eva ktvā-pratyayaḥ | pūrṇānanda-pīḍayor anubhavaṁ samāna-kālam evākarod ity āścaryam | vastutas tu tasyāḥ pīḍāyā eva; pūrṇānanda-rūpatvam ity upapāditaṁ prāk | tatra cukrośety ādi bhūta-kāla-prayogeṇa virahe’pi mohanasyodrekaḥ sarvadā nodetīti vyañjitam | tatra cukrośeti parokṣe liṭā svasya moho’pi jñāpitaḥ |

tataś ca, “dhanyāsi nāndīmukhi ! satyaṁ brūṣe | tadānīm aham api puṣpa-śayyāyāṁ rukmiṇyā gāḍham āliṅgito’tisantapta-sarvāṅgo mūrcchā-prāpto’bhūvam | sāpi vyagrābhūt” iti śrī-kṛṣṇena pratyuktam | evaṁ caitad udāharaṇānusāreṇa mahābhāva-lakṣaṇe yāvad-āśraya-vṛttir ity āśraya-padena jīva-mātrasyaiva bhakty-āśrayatva-sambhavāt | yad uktaṁ vaiṣṇava-toṣaṇyāṁ sandarbhe ca praṇava-vyākhyāyām ārṣa-vākyam—

a-kāreṇocyate viṣṇuḥ śrīr u-kāreṇa kathyate |

ma-kāras tu tayor dāsaḥ pañcaviṁśaḥ prakīrtitaḥ || iti |

nanu bhagavataḥ sthāna-līlā-parikarāṇāṁ sarveṣām eva nityatva-pratipādanād adhunāpi prakāśa-bhedena māthura-virahottho mohanākhyo mahābhāva-bhedo vṛndāvaneśvaryāṁ kathaṁ nodeti ? iti cen, nāraṁ cukrośeti vacanād asmad-ādayo narā api sampraty api kathaṁ pūrṇānanda-rūpāṁ tadīya-pīḍāṁ kvacid api nānubhavanti ? satyam | nityaiva sarvā līlā prapañce līlāyāḥ prākaṭye mohanānubhāvasya brahmāṇḍa-kṣobhasyāpi prapañce prākaṭyaṁ tasyā aprākaṭye tasyāpy aprākaṭyam | tathā hi—yadā yatra brahmāṇḍe māthura-viraha-līlā prakaṭībhavati tadaiva tasya tasyaiva brahmāṇḍasyaiva kṣobho nānyasyeti sarva avadātam ||186|| (169)

**viṣṇudāsaḥ :** brahmāṇḍeti | nāram iti śrī-rādhāyā virahāgni-jvālayā prākṛtāprākṛta-sarva-jagad eva saṅkṣubhitam ālokya vyagrātmatā śrī-nāradena dvārakām āgatya śrī-kṛṣṇaṁ prati vijñāpyate | he īśa ! idaṁ citram āścaryam | kiṁ tat ? tatrāha—rādhāyāḥ premṇā hetunā ye niḥśvāsā viraha-klamaja-śvāsodrekās teṣāṁ dhūme diśi diśi pratidiśaṁ bhramati prasarati sati idaṁ ajāṇḍaṁ brahmāṇḍaṁ kartṛ bahir vaikuṇṭhādi abahiḥ antaraṁ caturdaśa-bhuvanaṁ ca ārtaṁ kṣubdham āsīt babhūva | kiṁ kṛtvā ? pūrṇānande uṣitvā sthitvā sammajyāpi | ārtatvam eva vivṛṇoti—narāṇāṁ samūho nāraṁ cakraṁ maṇḍalaṁ kartṛ cukrośa ruroda | phaṇi-kulaṁ nāga-kulaṁ tad-upalakṣitādho-loka-nivāsī-jana-samūhaḥ vyākulaṁ vyagram abhavat | tathā vṛndārakāṇāṁ devānāṁ tad-upalakṣitordhva-loka-nivāsināṁ vṛndaṁ kartṛ svedaṁ gharmam ūhe vahati sma dhatta iti yāvat | tathā vaikuṇṭha-bhājaḥ śrī-viṣṇu-loka-stha-tat-pāriṣad-ādayaḥ pracuraṁ bhūyiṣṭhām aśru netrāmbu udamucan uccais tyaktavantaḥ dhāvā-rūpeṇa vavṛṣur ity arthaḥ ||186||

—o)0(o—

**|| 14.187 ||**

yathā vā—

aurva-stomāt kaṭur api kathaṁ durbalenorasā me

tāpaḥ prauḍho hari-virahajaḥ sahyate tan na jāne |

niṣkrāntā ced bhavati hṛdayād yasya dhūma-cchaṭāpi

brahmāṇḍānāṁ sakhi kulam api jvālayā jājvalīti ||

**śrī-jīvaḥ :** *na vyākhyātam |*

**viśvanāthaḥ :** prema-niśvāsa-dhūme bhramatīty atra dhūma-padena mohanasya vahnitvam āropitam iti | sa mohanaḥ kīdṛśaḥ ? vahnir yad dhūma-leśenāpi sūrya-vahni-candrādy-ātmakam api jagat santaptam iti jijñāsāyām āha—yathā veti | proṣita-bhartṛkā śrī-rādhā viśākhāṁ praty āha—aurvo vāḍavāgnis tasya stomāt puñjād api kaṭus tīkṣṇaḥ | jājvalīti atitaptībhavati | atra niṣkrāntā cety uktes tasya mohana-rūpa-vahner dhūmo rādhikā-vapuṣaḥ sadā na niṣkrāmyati | yadā codrekaṁ prāpnoti, tadā tu śrī-rādhikā-nāsābhyāṁ niṣkrāmaty eva, tadaiva brahmāṇḍa-kṣobhaḥ pūrva-śloke udāhṛtaḥ | mohana-bhāvas tu śrī-rādhā-hṛdaye māthura-viraham abhivyāpyaiva tiṣṭhati | yad vā, jājvalītīty asya bhasmībhavatīti mukhya evārthaḥ kāryaḥ | tataś cāsya dhūma-cchaṭā kadāpi na niṣkrāmaty eva yogamāyaiva tāṁ śrī-rādhā-vapur antar eva stambhayati, brahmāṇḍa-gaṇasya vaikuṇṭhasya ca rakṣārtham iti jñeyam | yat tu pūrva-śloke prema-niśvāsa-dhūma ity uktaṁ, tan mohanāntarvartinas tad-ekāṁśasya premṇa eva dhūmo rādhā-nāsābhyāṁ mohanodreke sati nirgata iti jñeyam ||187|| (171)

**viṣṇudāsaḥ :** śrī-rādhāyā eva mukhatas tad-atiparākāṣṭhā-vivakṣayā udāharaṇāntaram āha—yathā veti | aurveti śrī-kṛṣṇe vrajāt prasthite tac-cira-virahodbhuta-santāpa-vegonnāhaṁ jitāntar manasi parama-duḥkha-sahanatvenānubhūya śrī-vṛndāvaneśvarī viśākhāṁ prati sakhedam uvāca—sakhi he viśākhe ! prauḍhas tīvro’pi tāpaḥ me mama durbalena urasā viraha-kleśato’tikṣīṇena hṛdayena kartrā kathaṁ kena prakāreṇa sahyate taṁ na jāne vedmi | prauḍhatve hetuḥ—yato hari-virahajaḥ sva-prāṇaikālambana-priyatama-viśleṣa-bhavaḥ | tāpasya prauḍhatvam evāha—niṣkrānteti | asya tāpasya dhūma-cchaṭā dhūma-leśo’pi ced yadi hṛdayāt sakāśāt niṣkrāntā nirgatā bhavati, tarhīty adhyāhāryaṁ yat-tador nitya-sambandhāt | brahmāṇḍānāṁ kulaṁ samūho’pi jvālayā arciṣā jājvalīti atyarthaṁ jvalati bhasmībhavatīty arthaḥ ||187||

—o)0(o—

**|| 14.188 ||**

**tiraścām api rodanam,** yathā padyāvalyām (373)[[10]](#footnote-11)—

yāte dvāravatī-puraṁ muraripau tad-vastra-saṁvyānayā

kālindī-taṭa-kuñja-vañjula-latām ālāmbya sotkaṇṭhayā |

udgītaṁ guru-bāṣpa-gadgada-galat-tāra-svaraṁ rādhayā

yenāntar-jala-cāribhir jala-carair apy utkam utkūjitam ||

**śrī-jīvaḥ :** yāta iti | atrodgānaṁ moham ayam evāsīd iti bhāvaḥ ||188|| (172)

**viśvanāthaḥ :** nāndīmukhī vṛndāvanāt dvārakāṁ gatvā śrī-rādhā-ceṣṭitaṁ paurṇamāsīṁ sāsram āvedayati—yāte dvāravatī-puram iti | dvārakā-prayāṇa-vārtā-śravaṇe satīty arthaḥ | tasya vastraṁ pītāmbaram eva | saṁvānyam uttarīyam | tad-aṅga-saurabha-lābhārthaṁ yasyās tayā udgītaṁ rodana-śabdo gīta-viśeṣa iva uccīkṛtam ity arthaḥ | yenodgītenāntarjala-cāribhir matsya-makara-grāhādibhir api, kiṁ punar haṁsa-kāraṇḍa-vādibhir ity arthaḥ | utkam utkaṇṭhitaṁ yathā syāt tathā | brahmāṇḍa-kṣobha-kārīty asyaiva prapañco’yam ||188|| (172)

**viṣṇudāsaḥ :** tiraścām iti | yāta iti mathurātaḥ śrī-kṛṣṇasya dvārakāṁ prati prasthām ākarṇya samuddīpta-viraha-santāpato bāḍham udvigna-cittāyāḥ śrī-rādhāyā vaiyagryātiśayaṁ śrī-vṛndā paurṇamāsīṁ prati vilapantīva nivedayati | madhu-ripau kṛṣṇe dvāravatī-puraṁ dvārakāṁ yāte prāpte sati rādhayā kartryā guru-bāṣpeṇa yo gadgadaḥ aśrv-avaruddha-kaṇṭhayā vaisvaryaṁ tena galan skhalaṁs tāra-svaro’tyucca-svaro yatra tad yathā syāt tathā udgītam uccair gītam iva sa-karuṇaṁ vilapitaṁ | yenodgītena antar-jala-cāribhiḥ mahāgādha-jala-madhya-bhramaṇa-līlair api jalacaraiḥ matsya-makarādibhir api utkam utkaṇṭhitaṁ yathā syāt tathā utkūjitam uccaiḥ kruṣṭam | kim-bhūtayā rādhayā ? tat tasya madhuripor vastraṁ pīta-paṭṭa-dukūlaṁ tad eva saṁvyānam uttarīyaṁ yasyās tayā | tatra vastre saṅkrānta-śrī-kṛṣṇāṅga-saurabhyānubhava-lālasayā śrī-kṛṣṇasya mathurā-prasthāna-dinam ārabhya sarvadā nijāṅge tayā prayatnena tad-dhāraṇāt | kiṁ kṛtvā ? kālindī-taṭa-kuñje yā vañjula-latā vānīra-vallī tām ālambya dhṛtvā | punaḥ kim-bhūtayā ? sotkaṇṭhayā ||188||

—o)0(o—

**|| 14.189 ||**

**mṛtyu-svīkārāt sva-bhūtair api tat-saṅga-tṛṣṇā,** yathā tatraiva (336)[[11]](#footnote-12)—

pañcatvaṁ tanur etu bhūta-nivahāḥ svāṁśe viśantu sphuṭaṁ

dhātāraṁ praṇipatya hanta śirasā tatrāpi yāce varam |

tad-vāpīṣu payas tadīya-mukure jyotis tadīyāṅgana-

vyomni vyoma tadīya-vartmani dharā tat-tāla-vṛnte’nilaḥ ||

**śrī-jīvaḥ :** svāṁśa iti | svaṁ svam aṁśinam ity arthaḥ | tatra bhūtānāṁ kramānukter moham eva sūcayati ||189|| (173)

**viśvanāthaḥ :** śrī-rādhāṁ lalitāṁ pratyāha—tanuḥ pañcatvam nāśam etu | syāt pañcatā kāla-dharmaḥ ity amaraḥ | yadi śrī-kṛṣṇo nāyād eveti niścayas tadā tam ahaṁ na prāpsyāmi, so’pi māṁ na prāpsyati | ataḥ kim anayā tvayā atikaṣṭena rakṣyamāṇayeti | kiṁ ca, mayā tyaktāyā apy asyās tanvāḥ snehena rakṣaṇe tvaṁ yatnaṁ mā kṛthā ityāha—bhūta-nivahās tanv-ārambhakāḥ pṛthivy-ādayaḥ svāṁśe sva-sva-bhāge pṛthivy-ādau | tatrāpy arthaṁ me manoratha ity āha—dhātāram iti | vidhātuḥ kim aśakyam iti bhāvaḥ | sva-svāṁśe viśanto’py amī tad-vyāpyādiṣu paya-ādayo bhavantv iti varaṁ yāce | tasya mat-kāntasya vāpīṣv avagāhana-viharaṇa-dīrghikāsu | atra bhūtānāṁ kramānuktir vaiklavyaṁ sūcayati—mukure iti | maj-jyotiṣv eva sa mukhaṁ paśyatv iti vāñchā | aṅgana-vyomnīti | upaveśana-paryaṭana-niśvāsa-jṛmbhādiṣu tat-sarvāṅgam aham ākāśa-rūpeṇāliṅgantī bhūyāsam iti bhāvaḥ | vartmanīti | mad-upari sa pādau nidadhātv iti | tāla-vṛnta iti | tad-aṅga-prasveda-saurabhyena mad-anila eva sugandho bhavatu | tataś caivaṁ man-nivṛttāv api tvaṁ kathaṁ rodaṣīti bhāvaḥ ||189|| (173)

**viṣṇudāsaḥ :** mṛtyu-svīkārād iti | pañcatvam iti pūrvavad idam api śrī-kṛṣṇe dvārakāṁ prasthite tyakta-śrī-kṛṣṇāgamanāśātaḥ sambhāvita-nija-caramāvasthayā śrī-rādhayā vidhātāraṁ prati sakāku prārthayate | pañcatvaṁ kāla-dharmam | etu prāpnotu, bhūta-nivahāḥ mahābhūta-nivahāṁ pṛthivy-ap-tejo-vāyv-ākāśāḥ svāṁśe nija-nija-vibhāge viśantu praviśantu | sphuṭaṁ prakaṭaṁ yathā syāt tatheti yācana-kriyāyā viśeṣaṇam | varam evāha—tad iti tat tasya mad-eka-prāṇeśvaratvena khyātasya śrī-kṛṣṇasya vāpīṣu avagāhana-viharaṇa-dīrghikāsu payaḥ mad-deha-sambandhi-jalāṁśaḥ, tathā tadīya-mukure tat-sambandhi-darpaṇe jyotis tejaḥ | pūrvavat tad-aṁśaḥ, evam uttaratrāpi | tathā tadīyāṅgana-vyomni tasyopaveśanādinā satata-sevita-priyāṅganasyākāśe | vyoma ākāśaḥ | tathā tadīya-vartmani tasya satata-gatāyātādhvani | dharā pṛthivī | tathā tat-tāla-vṛnte tasya svedāpanodana-priya-vyajane anilaḥ vāyuḥ evam ete pañca mahābhūtā niviśantv iti pūrva-kriyayaiva sambandhaḥ | pratyekaṁ sva-bhūtair iti tat-kṛta-dehasyāpy upalakṣaṇam | ata eva alaṅkāra-kaustubhe—

cira-viraha-dahana-dagdhaṁ

priya-sakhi bhasmair abhāvi vapur etat |

tad anena viracanīyaṁ

tat-kara-mukurasya mārjanaṁ tvayakā || [a.kau. 3.31] vyatyayenānvayāt ||189||

—o)0(o—

**|| 14.190-191 ||**

atha **divyonmādaḥ—**

etasya mohanākhyasya gatiṁ kām apy upeyuṣaḥ |

bhramābhā kāpi vaicitrī divyonmāda itīryate |

udghūrṇā-citra-jalpādyās tad-bhedā bahavo matāḥ ||

**śrī-jīvaḥ :** *na vyākhyātam |*

**viśvanāthaḥ :** kām api nirvaktum aśakyāṁ gatiṁ vṛttim upeyuṣaḥ prāptasya kāpy adbhutā vaicitrī divyonmādaḥ ||190|| (174-175)

**viṣṇudāsaḥ :** atha divyonmāda iti | etasyeti gatiṁ sañcāraṁ kām api anirvacanīyāṁ sudustarkyām iti yāvat upeyuṣaḥ prāptavataḥ bhramābhā bhrānti-sadṛśī sphūrti-rūpeti yāvat ||190-191||

—o)0(o—

**|| 14.192-193 ||**

tatra **udghūrṇā—**

syād vilakṣaṇam udghūrṇā nānā-vaivaśya-ceṣṭitam ||

yathā—

śayyāṁ kuñja-gṛhe kvacid vitanute sā vāsa-sajjāyitā

nīlābhraṁ dhṛta-khaṇḍitā vyavahṛtiś caṇḍī kvacit tarjati |

āghūrṇaty abhisāra-sambhramavatī dhvānte kvacid dāruṇe

rādhā te virahodbhrama-pramathitā dhatte na kāṁ vā daśām ||

**śrī-jīvaḥ :** śayyāṁ kuñja-gṛha iti | atra—

kācin madhukaraṁ dṛṣṭvā dhyāyantī priya-saṅgamam |

priya-prasthāpitaṁ dūtaṁ kalpayitvetdam abravīt || [bhā.pu. 10.47.9]

ity evāsty upajīvyam | atra kācid ity anena śrī-rādhikaviocyate | pūrvam asyā eva sarvottamatā-sthāpanād vaiṣṇava-toṣaṇyāṁ vāsanā-bhāṣyasyātrārthe darśitatvāt | so’yaṁ ca bhāvaḥ sarvotkarṣavān tasmāt pūrvoktānām apy etad upajīvyatvaṁ mantavyam | etad-anusāreṇa citra-jalpā api vilakṣaṇatayā darśayiṣyante, na tu haṁsa svāgatam āsyatām [bhā.pu. 10.90.24] iti paṭṭa-mahiṣī-vacanavat yat kiñcit tatyā ||193|| (176)

**viśvanāthaḥ :** uddhavaḥ pṛṣṭa-vṛttāntaṁ śrī-kṛṣṇam āha—śayyām iti ||193|| (176)

**viṣṇudāsaḥ :** atrodghūrṇeti | śayyām iti | vrajān mathurāṁ gatvā śrīmad-uddhavena rahasi śrī-kṛṣṇa-purataḥ svānubhūta-śrī-rādhā-viraha-vaivaśyam āvedyate | rādhā kartrī tvad-viraheṇa ya udbhramaḥ uccair bhrāntis tena pramathitā paripīḍitā satī kāṁ vā daśām avasthāṁ na dhatte svīcakāra, api tu sarvām eva dhatte | tām eva darśayati—śayyām iti | kvacit kadācit evam uttaratrāpi | vāsa-sajjāyitā vāsa-sajjevācaritā satī, dhṛtāṅgīkṛtā khaṇḍitāyā vyavahṛtir vyavahāraḥ rītir yayā, sā nīlābhraṁ śyāma-meghaṁ kvacit tarjati ākṣipati | varṇādi-sāmyāt tvad-buddhyeti bhāvaḥ | abhisāra-sambhramavatī abhisāre sambhramas tvarā tad-yuktā satī kvacid dāruṇe mahā-bhīṣaṇe dhvānte’ndhakāre āghūrṇati udbhramati ||192-193||

—o)0(o—

**|| 14.194 ||**

mathurā-nagaraṁ kṛṣṇe labdhe lalita-mādhave |

udghūrṇeyaṁ tṛtīyāṅke rādhāyāḥ sphuṭam īritā ||

**śrī-jīvaḥ :** mathureti | pūrvopajīvyakam eva ||194|| (177)

**viśvanāthaḥ :** *na vyākhyātam |*

**viṣṇudāsaḥ :** mathureti | lalita-mādhave tan-nāma-nāṭake viṣaye kṛṣṇe mathurāṁ labdhe sati | tṛtīyāṅke iti vyadhikaraṇe saptamī | sphuṭaṁ prakaṭam eva īritā kathitā | tatratya prapañco, yathā—

iyam upagatā prācītas tvaṁ rathāṅgi tato haris

tava padam agād akṣṇor asya pravṛttim udīraya |

vilayati ratha-klāntiṁ hanta prabhoḥ pathi tasya kaḥ

praṇayati janaḥ ko vā patrāṅkurādi-pariṣkriyām || [la.mā. 3.30]

bhrātar vāyasa maṇḍalī-mukuṭa he niṣkramya goṣṭhād itaḥ

sandeśaṁ vada vandanottaram amuṁ vṛnḍāṭavīndrāya me |

dagdhuṁ prāṇa-paśuṁ śikhī viraha-bhūr indhe mad-aṅgālaye

sāndraṁ nāgara-candra bhindhi rabhasād āśārgalā-bandhanam || [la.mā. 3.31]

na vedmi na hi śārike yad asi tasya dūtī harer

idaṁ prathamataḥ sphuṭaṁ kathaya muñca vārtāṁ parām |

sa piṣṭa-kaṭu-kaṇṭakaḥ sakhibhir āvṛto vartate

ratho ratha iti bruvan kim adhunā pratīcīmukhaḥ || [la.mā. 3.32]

hari hari bhavtībhiḥ svāntahārī hariṇyo

harir hi kim apāṅgātithya-saṅgī vyadhāyi |

yad anuraṇita-vaṁśī-kākalībhir mukhebhyaḥ

sukha-tṛṇa-kavalā vaḥ sāmi-līḍhāḥ skhalanti || [la.mā. 3.35]

ale moli cchippaṁ bhaṇa paihalaṁdīṁ kuḍiladaṁ

kuḍaṁge gūḍhaṅgo ṇibasa{i} kahaṁ picchama{u}lī |

navāmbhoda-śreṇī-stanita-gaṇato’py arbuda-guṇaṁ

piaṁ bho tumhāṇaṁ murali-jaṇidaṁ jassa raṇidaṁ ||[[12]](#footnote-13) [la.mā. 3.36]

girīndra tvaṁ premṇā pravara-varivasyā-viracane

varīyān ity aṅke tava vasati śanke prabhur asau |

darīdvāraṁ dūrād durtam iha darodghāṭya dayayā

durantaṁ dainyormiṁ mama damaya dāmodara-dṛśā || [la.mā. 3.41]

govardhana tvam iha gokula-saṅgi-bhūmau

tuṅgaiḥ śirobhir abhipadya nabho vibhāsi |

tenāvalokya haritaḥ parito vadāśu

kutrādya vallava-maṇiḥ khalu khelatīti || [la.mā. 3.42]

mukundo’yaṁ kundojjvala-parisaraṁ kuñjam ayate

latālī ca smerā madhupa-virutais tvāṁ tvarayati |

tad uttiṣṭhonmatte na tuda pada-lagnāṁ sahacarīṁ

durāpāste maugdhyād viramati varīyān avasaraḥ || [la.mā. 3.48]

dṛṣṭaḥ ko’pi bhayaṅkaraḥ sakhi mayā svapno balīyān abhūd

etasminn api me pratīti-racanā jāgrad-daśety udgatā |

dūtaḥ ko’pi durāgrahaḥ kṣiti-pater āgatya vṛndāṭavīṁ

kṛṣṇaṁ hanta rathena śāntam ahaha kṣemaṁ vraje tiṣṭhatu || [la.mā. 3.55]

—o)0(o—

**|| 14.195 ||**

atha **citra-jalpaḥ—**

preṣṭhasya suhṛdāloke gūḍha-roṣābhijṛmbhitaḥ |

bhūri-bhāva-mayo jalpo yas tīvrotkaṇṭhitāntimaḥ ||

**śrī-jīvaḥ :** preṣṭhasyety eva mahā-viraha-samayatvaṁ prakaraṇād eva labdham | antima-padena sarvāntima evocyate ||195|| (178)

**viśvanāthaḥ :** utkaṇṭhinyā bhāva utkaṇṭhitā | tīvrā utkaṇṭhitaivāntimā ante bhavā yasmin saḥ |

jajalpa citraṁ vṛṣabhānujaitad

avarṇayat śrī-śukadeva eva |

yas tan-mahābhāva-parāvadhitve

vyācaṣṭa tad-rūpatayā stumas tam ||196|| (178)

**viṣṇudāsaḥ :** atha citra-jalpa iti | preṣṭhasyeti suhṛd ity upalakṣaṇaṁ tat-saṅgi-nija-rahasyajña-janānām āloke’pīti jñeyam | gūḍho’vahitthayāntar-niruddho yo roṣas tena atijṛmbhitaḥ suprakāśitaḥ | bhūri-bhāva-mayo garvāsūyāvahitthā-dainya-cāpalyautsukyādi-bhāva-pracuraḥ | tīvortkaṇṭhitam antimam ante jātaṁ yasya saḥ | śaiṣike’rthe kālādhikāre antāc ca [pā. vā. 363] iti ḍimaj-vidhānāt | tat-suhṛd-āloka-prapañcas tu śrī-bhāgavate—

taṁ vīkṣya kṛṣṇānucaraṁ vraja-striyaḥ

pralamba-bāhuṁ nava-kañja-locanam |

pītāmbaraṁ puṣkara-mālinaṁ lasan-

mukhāravindaṁ parimṛṣṭa-kuṇḍalam ||

su-vismitāḥ ko’yam apīvya-darśanaḥ

kutaś ca kasyācyuta-veṣa-bhūṣaṇaḥ |

iti sma sarvāḥ parivavrur utsukās

tam uttamaḥ-śloka-padāmbujāśrayam ||

taṁ praśrayeṇāvanatāḥ su-sat-kṛtaṁ

sa-vrīḍa-hāsekṣaṇa-sūnṛtādibhiḥ |

rahasy apṛcchann upaviṣṭam āsane

vijñāya sandeśa-haraṁ ramā-pateḥ ||

jānīmas tvāṁ yadu-pateḥ pārṣadaṁ samupāgatam |

bhartreha preṣitaḥ pitror bhavān priya-cikīrṣayā ||

anyathā go-vraje tasya smaraṇīyaṁ na cakṣmahe |

snehānubandho bandhūnāṁ muner api su-dustyajaḥ ||

anyeṣv artha-kṛtā maitrī yāvad-artha-viḍambanam |

pumbhiḥ strīṣu kṛtā yadvat sumanaḥsv iva ṣaṭpadaiḥ ||

niḥsvaṁ tyajanti gaṇikā akalpaṁ nṛpatiṁ prajāḥ |

adhīta-vidyā ācāryam ṛtvijo datta-dakṣiṇam ||

khagā vīta-phalaṁ vṛkṣaṁ bhuktvā cātithayo gṛham |

dagdhaṁ mṛgās tathāraṇyaṁ jārā bhuktvā ratāṁ striyam ||

iti gopyo hi govinde gata-vāk-kāya-mānasāḥ |

kṛṣṇa-dūte samāyāte uddhave tyakta-laukikāḥ ||

gāyantyaḥ priya-karmāṇi rudantyaś ca gata-hriyaḥ |

tasya saṁsmṛtya saṁsmṛtya yāni kaiśora-bālyayoḥ ||

kācin madhukaraṁ dṛṣṭvā dhyāyantī kṛṣṇa-saṅgamam |

priya-prasthāpitaṁ dūtaṁ kalpayitvedam abravīt || iti [bhā.pu. 10.47.1-11] ||195||

—o)0(o—

**|| 14.196-198 ||**

citra-jalpo daśāṅgo’yaṁ prajalpaḥ parijalpitam |

vijalpojjalpa-saṁjalpā avajalpo’bhijalpitam ||

ājalpaḥ pratijalpaś ca sujalpaś ceti kīrtitāḥ |

eṣa bhramara-gītākhyo daśame prakaṭīkṛtaḥ ||

asaṅkhya-bhāva-vaicitrī camatkṛti-sudustaraḥ |

api cec citrajalpo’yaṁ manāk tad api kathyate ||

**śrī-jīvaḥ :** api ced iti | yadyapīty arthaḥ ||198|| (181)

**viśvanāthaḥ :** *na vyākhyātam |*

**viṣṇudāsaḥ :** citra-jalpa iti prajalpādīnāṁ lakṣaṇodāharaṇe pratyekaṁ kramād agre tat-tat-sthāne darśayiṣyate | eṣa citra-jalpaḥ bhramara-gītākhyaḥ bhramara-gītam ity ākhyā khyātir yasya saḥ ||196-197||

asaṅkhyā agaṇyā ye bhāvāś citta-vṛttayas teṣāṁ yā vaicitrī nānā-vidha-vailakṣaṇyaṁ tayā yā camatkṛtiś camatkāras tayā sudustaraḥ suṣṭhu durbodhaḥ | tad api tathāpi manāk īṣat kathyate dig-darśanāya kiñcid uddiśyata ity arthaḥ ||198||

—o)0(o—

**|| 14.199-200 ||**

tatra **prajalpaḥ—**

asūyerṣyā-mada-yujā yo’vadhīraṇa-mudrayā |

priyasyākauśalodgāraḥ prajalpaḥ sa tu kīrtyate ||

yathā (10.47.12)—

madhupa kitava-bandho mā spṛśāṅghriṁ sapatnyāḥ

kuca-vilulita-mālā-kuṅkuma-śmaśrubhir naḥ |

vahatu madhu-patis tan-māninīnāṁ prasādaṁ

yadu-sadasi viḍambyaṁ yasya dūtas tvam īdṛk ||

**śrī-jīvaḥ :** madhupa kitava ity ādikā daśa ślokāḥ śrī-vaiṣṇava-toṣaṇyām eva rasanīyāḥ | vistara-bhiyā nātra vyākhyāyante | kārikā-saṅgamanārthaṁ kiñcit tu vyajyate | tatra madhupatiḥ | atra kitava-bandho ity asūyā vyaktā | sapatnyā ity ādinā akauśalam | mā spṛśāṅghrim itīrṣyāvadhīraṇaṁ madaś ca | vahatv ity ādinā ca ||199-200|| (183-184)

**viśvanāthaḥ :** sva-kāntaṁ priya-suhṛdaṁ mathurāta āgataṁ tat-sandeśa-haraṁ sva-saṁnidhim upetya natvopaviṣṭam uddhavam ālokayanty anālokayantī tad eva sva-caraṇa-kamala-saurabha-lobhena bhramantaṁ kam api bhramaraṁ vīkṣya sāparādhena mat-kāntena mām anunetuṁ dūto’yaṁ prerito mac-caraṇau praṇamatīti buddhyā divyonmādena tam avadhīrayantī samuddhata-manāḥ śrī-vṛṣabhānu-nandinī prajalpati—madhupeti | he madhupa ! bhramara ! kitavasya dhūrtasya evaṁ mad-arthojjhita-loka-veda [bhā.pu. 10.32.21] ity ādinā, na pāraye’haṁ [bhā.pu. 10.32.22] ity ādinā, āyāsya iti dautyakaiḥ [bhā.pu. 10.39.35] ity ādinā, mithyā-vacana-vṛndena vañcakasya kṛṣṇasya bandho ! bandhutā-rūpa-dūtya-kārin ! aṅghriṁ mā spṛśa |

nanu, kim iti namaskartuṁ na dadāsi ? iti tatrāha—he madhupa madyapa ! madhu madye puṣpa-rase ity anekārtha-vargāt madyapa-sparśe caraṇasyāpāvitryaṁ syāt | ato namaś-cikīrṣā ced dūram apasṛtya praṇameti bhāvaḥ |

nanv aduṣṭe’pi mayi mithyā madyapatva-parivādaṁ kim arpayasi ? iti tatra nāyaṁ parivādaḥ, kintu yathārtham eva vacmīty āha—mama sapatnyāḥ kucayoḥ śrī-kṛṣṇa-vakṣaḥ-saṅgharṣaṇena vilulitā vimarditā yā mālā, kiṁ vā kucābhyām eva vilulitā yā śrī-kṛṣṇa-vana-mālā tat-sambandhi-kuṅkuma-yuktaiḥ śmaśrubhir mā spṛśeti bhramarasya svābhāvika-śmaśru-pītimna eva tathāropaḥ | tena ca māninīṁ mām anunetuṁ tvam ihāyāto’si | atha ca tathābhūta-kuṅkuma-śmaśrum aprakṣālyaiveti vivekābhāva eva madya-pāna-lakṣaṇam | etad-darśanayā māno vardhata eva, na tu vivartate iti buddhyasveti bhāvaḥ |

nanu, yathā tathāstu tvaṁ tāvat prasīda | iti tatrāha—madhupa madya-pālaka ! tatra gatvā nija-prabhoḥ peyaṁ madyam eva pālaya piba ca tat karmaiva tvaṁ kartuṁ śaknoṣi, na tu dūtyaṁ karma nirbuddhitvād iti bhāvaḥ |

nanv evaṁ ced alaṁ mayā sampraty ahaṁ punar mathurām eva yāmi | sa gopendra-nandanaḥ svayam etya tvāṁ prasādayatu | ity ata āha—vahatv ity ādi | madhūnāṁ yādava-viśeṣāṇāṁ patiḥ samprati so’bhūt vrajeśvarī-garbha-jātatvena gopa-jātir api bhāgya-vaśāt kṣatriya-jātir abhūt | atas tan-māninīnāṁ kṣatriya-strīṇāṁ prasādaṁ vahatu prāpnotu, tā eva sadā prasādayatu kim asmābhir nikṛṣṭābhir gopa-strībhir iti bhāvaḥ | atra bahu-vacanena vaha-dhātu-prayogeṇa ca madhu-strīṇām ānantyāt sarvāsām eva tad-bhaktatvāt | ekasyāṁ prasāditāyām anyasyā mānotpatteḥ | tasyām api prasāditāyām anyasyā ity evaṁ tāsāṁ pravāha-rūpeṇa prasādaṁ prāpnotv ity asmat-sannidhāv āgamane tasyāvasara eva nāstīti bhāvaḥ |

nanu tadīya-sarva-saubhāgya-nidhe devi, maivaṁ vādīḥ | yadi tvayi tasya mano nāsti, tarhi katham ahaṁ tena dūtaḥ prasthāpitaḥ ? tatrāha—yasya dūtas tvam īdṛk | kṣatriya-stīr-jana-surata-cihna-dhārī tasya yadu-sadasi vidāmbāṁ viḍambanam eva yadu-strīṇāṁ tat-kṛtasya dharma-lopasya vyaktī-bhāvena kupitas tat-tat-patibhis tasya viḍambanam eva bhaviṣyata iti bhāvaḥ | yad vā, yadu-sadasi adhikaraṇe eva viḍambanaṁ bhāvi gopena tan-nārīṇāṁ bhaktatvāt yadūnāṁ nindaiva sarva-deśe bhaviṣyatīty arthaḥ | śleṣeṇa yasya dūtas tvam īdṛk, sa ca madhupatir madhūnāṁ madyānāṁ patir iti madyapa eva | yato madyasya vikṣepeṇaiva tvādṛśo bhramaro dūtaḥ kuta iti |

atra kitavety asūyā | sapatnyā ity ādinā īrṣyā | aṅghriṁ mā spṛśa iti madaḥ | vahatv ity ādinā avadhīraṇaṁ, yadu-sadasīty ādinā akauśalodgāra iti vivecanīyam ||199-200|| (183)

**viṣṇudāsaḥ :** tatra prajalpa iti | asūyeti | asūyā ca īrṣyā ca madaś ca tān yunakti | tathā tayā avadhīraṇa-mudrayā avajñā-bhaṅgī-viśeṣeṇa, akauśalasya avicakṣaṇatāyā udgāra ākhyānam ||199||

madhupeti | nisargata eva śrī-kṛṣṇasya mathurā-prasthānādinam ārabhyaiva tat-saṅgama-dhyāna-lagna-cittāyāḥ śrī-rādhāyās tatra śrīmad-uddhava-darśanoddīpta-mahābhāvākrāntatvena divyonmāda-daśām ālambitāyās tasyāś citrajalpākhyam anubhāvaṁ daśabhiḥ padyais tad-ukty-anuvādenaiva varṇayiṣyan tatra prajalpa-nāmānaṁ tad-bhedaṁ prathamam āha—madhupeti | madhupeti nija-caraṇa-kamala-saurabha-lobhena sannidhau bhramantaṁ kañcid bhramaraṁ dṛṣṭvā śrī-rādhā ātmānaṁ māninīṁ-manyā śrī-kṛṣṇena preṣito dūto’yaṁ caraṇa-grahaṇa-purvakaṁ mām anunayatīti sambhāvya taṁ praty āha—madhupa ! he bhramara ! śleṣeṇa, he madyapa ! padyapas tu prāyaḥ para-vañcako na bhavatīit sambodhayati—kitavasya, evaṁ mad-arthojjhita-loka-veda- [bhā.pu. 10.32.21] ity ādinā, na pāraye’haṁ [bhā.pu. 10.32.22] ity ādinā, āyāsya iti dautyakaiḥ [bhā.pu. 10.39.35] ity anena ca yad yad uktaṁ, tasya tasyānyathā-bhāvān mahā-dhūrtasya śrī-kṛṣṇasya bandho ! bandhutvaṁ tu tad-dautye pravṛttatvāt | loke’pi madyapa-kitavayor mithaḥ sauhṛdaṁ dṛśyate | naḥ asmākam aṅghriṁ caraṇaṁ mā spṛśa |

kusuma-parāga-piñjarita-śmaśruṁ tam anyathā sambhāvya hetu-garbhaṁ viśinaṣṭi—kimbhūtas tvam ? sapatnyāḥ asmad-ramaṇena tena saha samprati viharaṇān mathurā-pura-nāgaryāḥ kasyāścit kucābhyāṁ vilulitā sammarditā yā mālā śrī-kṛṣṇasya vanamālā tasyāḥ kuṅkumaṁ yatra taiḥ śmaśrubhir upalakṣitaḥ | kiṁ vā, śmaśrubhiḥ karaṇair mā spṛśa |

nanu, bhavatīnāṁ prasādanāya tenāhaṁ preṣitaḥ pāda-grahaṇaṁ karomi, kim iti māṁ ca taṁ ca mad-īśvaraṁ samākṣitpanty asīty atrāha vahatv iti | madhupatiḥ śrī-kṛṣṇaḥ samprati tāsāṁ mathurā-nagara-nāgarīṇāṁ māninīnāṁ prasādaṁ vahatu, kim asmākaṁ prasādena tasya ? tāsāṁ bahutvaṁ tu ekasyāṁ prasāditāyāṁ tasyām anyasya mānotpatteḥ, tasyām api tathā-bhūtāyām anyasyā ity evaṁ bahutva-sambhāvanayā | sa ca prasādas tena svaśobhā-viśeṣatvena dhāryamāno’pi pratyuta viparītatvāya sampatsyate ity āha—kimbhūtaṁ prasādaṁ ? yadu-sadasi viḍambyam upahāsāspadatāṁ gamiṣyantam |

nanu, katham asau vyaktībhaviṣyatīty āśaṅkyāha—yasya dūto’pi tvam īdṛk | vyakta-tadīya-surata-cihna-dhārī tasya tad-vyaktau kim āścaryam iti bhāvaḥ | atra kitavety asūyā | aṅghriṁ mā spṛśeti madaḥ | sapatnyā ity ādinā īrṣyā, vahatv ity avadhīraṇaṁ, yadu-sadasīty ādinā tasyākauśalam iti vivecanīyam ||200||

—o)0(o—

**|| 14.201-202 ||**

atha **parijalpitam—**

prabhor nirdayatā-śāṭhya-cāpalādy-upapādanāt |

sva-vicakṣaṇatā-vyaktir bhaṅgyā syāt parijalpitam ||

yathā (10.47.13)—

sakṛd adhara-sudhāṁ svāṁ mohinīṁ pāyayitvā

sumanasa iva sadyas tatyaje’smān bhavādṛk |

paricarati kathaṁ tat-pāda-padmaṁ nu padmā

hy api bata hṛta-cetā hy uttamaḥ-śloka-jalpaiḥ ||

**śrī-jīvaḥ :** sakṛd iti | atra prathame caraṇe śāṭhyaṁ, dvitīye cāpalaṁ nirdayatā ca | paricaratīty ādinā padmāyā avicarakṣaṇoktiḥ padmā ceyam utprekṣata eva, sa yadātrāsīt tadātraiva mahā-sampatti-rūpatayāsīt | samprati tu tatraiveti | tābhir hetutvena vicāritam | atha caturthe svāvicakṣaṇatoktir eva vivṛtya kathitā kāraṇābhāse kāraṇatvaṁ tayābhimatam iti sopahāsatvāt | yataḥ so’yam uttamaḥ śloka iti ye jalpāḥ stāvakānāṁ stuti-mātrāṇi tais tan-mātrair eva hṛtaṁ ceto yasyāḥ sā ||201-202|| (185-186)

**viśvanāthaḥ :** nanu bhramara-jāter mamāyaṁ svābhāvika eva śmaśru-pītimā, na tu surata-kuṅkumam idaṁ tasya ca tvad-ekatāna-mānasasya madhupuryāṁ kām api striyaṁ svapne’py apaśyataḥ ko’parādho yatas tvam īdṛśaṁ mānam āviṣkaroṣīti tatrāha—sakṛd iti | pāyanasyāsakṛttve’pi sakṛd ity uktir anurāgeṇa, tatrāpi tṛṣṇāṁ vyañjayati—adhara eva sudhā tām iti | tenaitāvadbhir api santāpair vayaṁ na miryāmaha iti bhāvaḥ | etā mad-dattaiḥ kaṣṭair yadi mariṣyanti, tadāhaṁ kābhyaḥ kaṣṭaṁ dāsyāmi, tad āsāṁ maraṇābhāvāya svām adhara-sudhāṁ pāyayāmīti sa purā vicārayāmāseti bhāvaḥ | ataḥ sakṛd eva pāyayitvā sadyas tat-kṣaṇa evāsmāṁs tatyāja | asmat-sukha-dāna-tātparye sati sudhāpāyanasyāsakṛttvaṁ syād iti tvam eva vicārayeti bhāvaḥ | tatrāpi pāyayitveti ṇicā tasya balātkāro darśitaḥ |

nanv evaṁ cet, sādhvyo bhavatyaḥ kathaṁ tasmai punaḥ spṛhayanti, tatrāha—mohinīṁ buddhi-bhraṁśinīm | atas tenāsmad-ādayo loka-dvayata eva bhraṁśitā iti, viṣa-vṛkṣo’pi saṁvardhya svayaṁ cchettum asāmpratam [ku.saṁ. 2.55] iti nyāyo’pi śrī-kṛṣṇena na gaṇita iti bhāvaḥ | kiṁ ca tasya prītāprītatve evātivicitre ity āha—sumanaso deva-śreṇīr viṣṇur iva śrī-kṛṣṇo’smān sudhāṁ pāyayitvā sumanaso mālatīr bhavādṛk bhramara ivāsmāṁs tatyājeti payana-tyāgayoḥ karmaṇi ca kartari ca pṛthak pṛthak dṛṣṭāntaḥ | deva-pakṣe, he adhara nikṛṣṭeti sambodhanam | suparvāṇaḥ sumanasaḥ ity amaraḥ |

nanu tasya yuṣmat-karmaka-tyāge yuṣmākam eva ko’pi doṣaḥ kāraṇam asti tasya vety atrāha—sumanasa ivāsmān sa bhavādṛk tatyāja | bhramaro yan mālatīs tyajati tatra doṣaḥ kasyeti tayaiva vicāryatām iti bhāvaḥ | sumanā mālatī jātiḥ ity amaraḥ | saurabhya-saukumārye pāvaitrya-sarvotkarṣādibhiḥ sumanasaḥ sādharmyāt śobhana-manaskatvāc ca vayaṁ sumanasa iti vraje prasiddhā eva sa ca madhusūdana iti vraje prasiddha eveti nedaṁ kavitā-mātram iti dhvaniḥ | tataś ca cāñcalya-doṣād eva mālatīr bahvīr api tyaktvā nikṛṣṭeṣv api puṣpeṣu visajjaty avisajjati vā bhramare iva śrī-kṛṣṇe kathaṁ vayaṁ māninyo na bhavāma ity anudhvaniḥ |

nanu śrī-kṛṣṇasya nirdoṣatvaṁ śāstra-prasiddham eva śāstrajñena gargeṇa, nārāyaṇa-samo guṇaiḥ [bhā.pu. 10.8.19] ity uktatvāt | tatra bhavatu sa nārāyaṇas tathāpi para-vañcanādi-doṣāṇāṁ tatra pratyakṣata eva dṛṣṭatvāt te katham apalapanīyā bhavantv iti vimṛśya sa-vicikitsam āha—paricaratīti | padmā lakṣmīḥ | lakṣmī-paricaryām api hetuṁ svayam evodbhāvayanty āha—api bateti | uttama-śloka iti ye jalpāḥ stāvaka-lokāṇāṁ stuti-mātrāṇi tair hṛtaṁ ceto yasyāḥ sā | tena lakṣmīr atiṛjvī vayaṁ tu vaicakṣaṇya-vaidagdhya-buddhi-vaicitryādi-guṇānāṁ vidhātrā dattatvāt kathaṁ tādṛśībhavituṁ prabhavāmeti bhāvaḥ |

atra pāyayitveti mohinīm iti ca tasya śāṭhyam | sadyas tyāgān nirdayatvam | bhavādṛg iti cāpalam | lakṣmyā ārjava-vyañjanayā sva-vicakṣaṇatvam | ādi-śabdād akṛtajñatva-prema-śūnyatvādikaṁ tu sarvatraivānusyūtam ||202|| (185)

**viṣṇudāsaḥ :** atha parijalpitam iti | prabhor iti | prabhoḥ śrī-kṛṣṇasya nirdayatādīnām upapādanāt utpādanāt arpaṇād iti yāvat hetoḥ sva-vicakṣaṇatāyā vyaktiḥ nija-naipuṇya-vyañjanaṁ, bhaṅgyā parokṣa-vāda-mudrayā ||201||

nanu kim ity evaṁ tam avajānītha ? kiṁ vas tenāpakṛtam ? tatra tasya kaitavaṁ niṣpādayantī māne kāraṇam āha—sakṛd iti | svām asādhāraṇīm adhara-sudhāṁ pānasyāsakṛttve’pi sakṛd ity uktir anurāga-svābhāvyāt mahotkaṇṭhayā | tatrāpi pāyayitveti tasya balātkāro darśitaḥ | nanu bhavatyaḥ parama-sādhvyaḥ parama-jitendriyāḥ kim iti balād eva sakṛd eva tat-pānataḥ suṣṭhu dahirya-rahitā jātāḥ ? tatrāha—mohinīṁ buddhi-bhraṁśinīm | etad-artham eva tāṁ pāyitavān, na tv asmākaṁ sukha-dānāya |

nanu, bhavatīnāṁ sukhārtham eva kevalaṁ nirjāsādhāraṇādhara-sudhā tena pāyiteti cet tan nirākaroti—sadyas tatyaje tatyāja asmākaṁ sukhārthaṁ yadi tasya tac-ceṣṭitam abhaviṣyat tarhi asmān nātyajiṣyata teneti bhāvaḥ |

nanu, bhavatīṣv eva ko’pi doṣo’sti, anyathā tyāgāsambhavāt ? tatrāha—bhavādṛk, tvādṛśo durmanāś capala-cittaḥ sumanasaḥ kusumāni śleṣeṇa sundara-mānasāḥ yathā tyajati, tadvat | kintu balātkāreṇa tādṛśa-tat-pāyanāt tasya bhavato’py adhikam eva nirdayatā sūcitā | evaṁ tasmin māne kāraṇam uktvā smṛtim abhinīya sa-vismayam āha—parīti | garga-vākyānusārataḥ—śrayata indriā śaśvad atra hi [bhā.pu. 10.31.1] iti rītyā padmā lakṣmīḥ vrajāśrita-carī, sā kathaṁ vā tat tasya pāda-padmaṁ nityaṁ paricarati sevate | nu vitarke | viditaṁ mayety āha—apīti sambhāvanāyāṁ batety anukampāyām | hi yasmāt | uttama-ślokas tasya śobhana-yaśas tasya jalpaiḥ | anuttamasyāpi tad-yaśaso vandi-janair uttamatayā gīyamāna-gāthābhir ity arthaḥ | yad vā, uttamaḥ-śloko’yam iti jalpaiḥ mithyā-bhūta-tat-sevaka-vārtābhiḥ hṛta-cetāḥ satīti tasyā avicakṣaṇatā sūcitā | vayaṁ tu na lakṣmīvad avicakṣaṇā iti bhāvaḥ |

atra pāyayitveti mohinīm iti tasya śāṭhyaṁ sadyas tyāgān nirdayatvam | bhavādṛg iti capalatvaṁ vyañjitam | sva-vicakṣaṇatvaṁ tu lakṣmyā akauśalākhyāna-dvāraiva ||202||

—o)0(o—

**|| 14.203-204 ||**

atha **vijalpaḥ—**

vyaktayāsūyayā gūḍha-māna-mudrāntarālayā |

aghadviṣi kaṭākṣoktir vijalpo viduṣāṁ mataḥ ||

yathā (10.47.14)—

kim iha bahu ṣaḍ-aṅghre gāyasi tvaṁ yadūnām

adhipatim agṛhāṇām agrato naḥ purāṇam |

vijaya-sakha-sakhīnāṁ gīyatāṁ tat-prasaṅgaḥ

kṣapita-kuca-rujas te kalpayantīṣṭam iṣṭāḥ ||

**śrī-jīvaḥ :** kim iheti | atra pūrvārdhe’sūyā ceyaṁ māna-vyañjanī | uttarārdhe upahāsātmakaḥ kaṭākṣaḥ | vijayate yābhiḥ saha kāma-yuddhe vijayaṁ prāpnoti yas tava sakhā tasya sakhīnāṁ tāsām evāgre tat-prasaṅgo gīyatām | tena ca vijayena tāḥ pratyuta kṣayita-kuca-ruṅ-māninyas tad-bhāveneṣṭāh pūjitaṁ-manyāḥ satyas te taveṣṭaṁ kalpayanti sampraty eva kalpayiṣyanti | vartamāna-sāmīpye vartamāna-baddhā ||203-204|| (187-188)

**viśvanāthaḥ :** gūḍhā māna-mudrā antarāle madhye yasyās tayā ||203|| (187)

bhramara-jāti-svabhāvena huṅkārān kurvantaṁ taṁ mat-kṛtena tiraskāreṇāpta-saṁrambho’yaṁ svīyaṁ gāna-guṇaṁ prakāśayasīti matvāha—kim iti | iha gopī-sabhāsu kiṁ gāyasi ajñasya tava gānena naitāḥ prasīdantīti bhāvaḥ | tad api bahu punaḥ punar gāyasi tatrāpi yadu-patiṁ yadūnāṁ patitvena khyāpyamānaṁ tatrāpi no’smākam agrataḥ | kīdṛśīnām ? agṛhāṇāṁ tenaiva tyājita-gṛhāṇām iha vana-pradeśe upaviṣṭānāṁ tubhyaṁ caṇaka-muṣṭi-bhikṣā-dāne’py asamarthānām |

nanu svāṅgottīrṇa-purātana-vastra-mālyādikaṁ kiñcid dehīti, tatrāha—purāṇaṁ gāyasi tasya yadu-patitvena purāṇaṁ pramāṇayasi | he ṣaḍ-aṅge iti | paśus tāvat catuṣpāt tvaṁ tu ṣaṭpadaḥ sārdha-paśuḥ kutra kiṁ vā gātum ucitam iti buddhy-abhāvān na jānāsi paśutvāt purāṇaṁ vā kathaṁ jānāsi | ataḥ kathaṁ bhikṣāṁ prāpsyatīti bhāvaḥ | kiṁ ca tava paśutvāt tubhyaṁ vayaṁ na kupyāmaḥ, parantu gānopajīvinas tava sthānam upadiśāmaḥ śṛṇv ity āha—vijayeti | kāma-yuddhe viśiṣṭo jayo yasya vigato jayo vā yasya sa cāsau sakhā ceti vijaya-sakhas tasya sakhīnāṁ tava sakhā kāma-yuddhe yā jayati yābhir vā vijayate tāsām evāgratas tat-prasaṅgaḥ surata-jaya-parājaya-prasaṅgo gīyatām |

yad vā, śleṣeṇa pūrvaṁ sa subala-sakha āsīt, samprati vijayo’rjunas tasya sakhābhavad iti bhāvitārtāpi tasyā mukhāt svayaṁ niḥsṛteti jñeyam | tataś ca tāḥ kṣayita-kuca-rujaḥ khaṇḍita-kuca-jvālās taveṣṭaṁ vāñchitaṁ kalpayiṣyanti | tvayā ca tad-gāna-śrāvaṇayā iṣṭāḥ pūjitāḥ satyaḥ | atra pūrvārdhe’sūyā māna-garbhā, uttarārdhe tūpahāsātmakaḥ kaṭākṣaḥ śrī-kṛṣṇe paryāpnoti ||204|| (187)

**viṣṇudāsaḥ :** atha vijalpa iti | vyaktayeti gūḍhā ācchannā māna-mudrā māna-bhaṅgī antarāle abhyantare yasyās tayā | aghadviṣi śrī-kṛṣṇe kaṭākṣa-yuktā uktiḥ kaṭākṣoktiḥ ||203||

kim iheti | bhramara-jāti-svabhāvena jhaṅkārān purataḥ kurvantaṁ madhupam asmat-prasādāyaivāyaṁ śrī-kṛṣṇaṁ bahudhā gāyatīti matvāha—ṣaḍ-aṅghre he madhupa ! yadūnām adhipatim | atra vraje tatrāpi naḥ asmākaṁ purataḥ, tatrāpi sakṛd-dāne na doṣaḥ iti bahu kiṁ gāyasi ? asmākaṁ kimbhūtānām ? agṛhāṇāṁ tenaiva tyājita-gṛhāṇām | ṣaḍ-aṅghre iti paśus tāvac catuṣpāt | tvaṁ tu ṣaṭpadaḥ sārdha-paśuḥ, ata eva buddhy-abhāvāt gānasya sthānāsthāna-vicāra-rāhityam ucitam eveti bhāvaḥ—anenāsūyā |

nanu sa mat-prabhur vrajaika-priyaḥ, kim ity atra taṁ gātuṁ niṣadhatha ? tatra taṁ viśinaṣṭi purāṇaṁ purātanaṁ bahuśo’nubhūtaṁ tat-tat-priyatvaṁ tu kāpaṭyenaivāhāryānuṣṭhitaṁ, na tu naisargikaṁ tasya tat | kāryeṇaiva kāraṇam anumīyata iti sāmpratam asmad-vraja-tyāgena tat-tad-vyaktam abhūd iti | kintu gāna-jīvinas tava sarvataḥ samīcīna-gāna-sthānam upadiśāmīty āha—vijayeti | vijaya-nāmā śrī-kṛṣṇa-gātryāḥ ambikāyāḥ putraḥ | tasya sakhā śrī-kṛṣṇas tasya sakhīnāṁ sāmprataṁ tena sahāharniśa-khelā-parāṇāṁ mathurā-vāsi-ramaṇīnām agrataḥ tat śrī-kṛṣṇasya prasaṅgaḥ prastāvaḥ śleṣeṇa prakṛṣṭa-saṅgas tābhiḥ sahaiva sambhoga-rūpaḥ gīyatām | tatas tā iṣṭās tena tvayā ca pūjitāḥ sammānitās taveṣṭam abhīṣṭaṁ śīghram eva kalpayiṣyanti sampādayiṣyanti | tatra hetu-garbha-viśeṣaṇaṁ—kṣayita-kuca-rujaḥ samprati kṛṣṇenaiva nirvāsita-kāma-bādhāḥ, pīḍā-śāntau hi lokāḥ vandibhyo yatheṣṭaṁ vitarantīti | anena sakaṭākṣopahāsaḥ | vijaya-sakha-sakhīnām iti yadūnām adhipatim iti ca gūḍha-mānāntarālatvaṁ vyaktam eva ||204||

—o)0(o—

**|| 14.205-206 ||**

atha **ujjalpaḥ—**

hareḥ kuhakatākhyānaṁ garva-garbhitayerṣyayā |

sāsūyaś ca tad-ākṣepo dhīrair ujjalpa īryate ||

yathā (10.47.15)—

divi bhuvi ca rasāyāṁ kāḥ striyas tad-durāpāḥ

kapaṭa-rucira-hāsa-bhrū-vijṛmbhasya yāḥ syuḥ |

caraṇa-raja upāste yasya bhūtir vayaṁ kā

api ca kṛpaṇa-pakṣe hy uttamaḥ-śloka-śabdaḥ ||

**śrī-jīvaḥ :** divīti | atra pūrvārdhe kuhakatā sāsūyākṣepaś ca | caraṇa-raja upāste ity ardhe sva-viśeṣaṇa-garva-garbhitatvam api cety athavety arthe | tasyottamaślokatvena yo jalpaḥ sa khalu asmad-vidha-kṛpaṇa-pakṣa evety api pūrvavad garva-garbhitatvam eveti ||205-206|| (189-190)

**viśvanāthaḥ :** nanu bhoḥ kṛṣṇa-preyasī-śiromaṇe ! tatra sthitaḥ sa rātrindivam eva tvāṁ dhyāyan kāma-śarārhitaḥ khidyati | tvaṁ cet prasīdasi tadaiva tasya nistāra iti tatra sāsūyam āha—divīty ādi | ayam arthaḥ—kṛṣṇasya strībhir vinā kālo na yātīty ahaṁ suṣṭhu jānāmi, tatra yadi mathurāyāṁ striyo na milanti, tadā so’smān dhyāyatu prasādayatu tatra netuṁ tvādṛśaṁ dūtaṁ ca prasthāpayatu | na ca gopa-jātiṁ taṁ pura-striyaḥ kṣatriya-jātayaḥ katham aṅgīkariṣyantīti vācyam | yato divi bhuvīti | tad ity avyayaṁ | tasya kā durāpāḥ ? yadi sa svarge gacchet, tadā devyo’pi rasāyāṁ rasātalādiṣu nāgapatnyo’pi sva-sva-patīṁs tyaktvā tam āgaccheyur mathurāṅganānāṁ kā vārteti bhāvaḥ | na ca tat-tad-aṅganā-prāptau tasya kiñcit paṇādikam apekṣitavyam ity āha—kapaṭenāpi rucirau sarvāsāṁ manoharau bhrū-vijṛmbha-hāsau yasya, tathā-bhūtasyaiva tasya yā devy-ādayaḥ syuḥ, na tu sva-sva-patīnām ity arthaḥ | sa-kapaṭa-hāsa-mūlyenaiva tāḥ svayam eva krītā bhūtvā sva-sva-patīṁs tās tyajanti | kapaṭa-padena kṛṣṇas tu tāḥ tāḥ sakṛd eva bhuktvā tyajati nava-priyatvād iti bhāvaḥ | devy-ādayo dūre vartantāṁ bhūtir lakṣmīr nārāyaṇasyāpi strī caraṇa-raja upāste tad-aṅga-saṅgārtham iti nāga-patnī-vākyaṁ vayaṁ paurṇamāsī-mukhād aśrauṣma | ato vayaṁ kāḥ ? kasyāṁ gaṇanāyāṁ tiṣṭhāmo yato mānuṣyas tatrāpi gopyas tatrāpi vṛndāvanīyā iti bhāvaḥ | idaṁ dainya-maya-vākyam api sa-mastakoddhūnana-svara-viśeṣeṇa garva-garbhitām īrṣyām eva vyanakti | sā cerṣyā sveṣāṁ lakṣmy-ādito’pi premādhikyaṁ rūpa-sāvarṇyādhikyaṁ cānuvyanakti api ca |

kiṁ ca, uttamaḥ-śloka-śabdo hi kṛpaṇa-pakṣa eva santapta-dīna-hīna-janān yo dayate sa hy uttama-śloka ucyate | kṛṣṇe tu tal-lakṣaṇābhāvān mithyaivottamaḥślokatety arthaḥ | yady asmad-vidhān kṛpaṇa-janān sa nāduḥkhayiṣyat tadā svasmin katham uttamaḥśloka-śabda-vācyatvam adhāsyad iti vā ākṣepa-dhvaniḥ |

atra pūrvārdhaṁ divi bhuvīty ādinā kuhakatākhyānaṁ caraṇa-raja iti tṛtīya-caraṇe garva-garbhitā īṛṣyā | api ceti caturtha-pāde sāsūya ākṣepaḥ ||205-206|| (189-190)

**viṣṇudāsaḥ :** athojjalpa iti | harer iti kuhakatākhyānaṁ kāpaṭya-kathanam ||205|| (189)

bho mātar maivaṁ vocaḥ tvām anusmṛtyānaṅga-viklavaḥ sa mat-prabhus tvāṁ prasādayituṁ mām ādiṣṭavān ity atra taṁ sāsūyam ākṣipati—divīti | divi bhuvar-lokān mahar-lokāvadhy ūrdhva-loke rasāyāṁ pātālāvadhy-adho-loke kāḥ striyaḥ syuḥ santi yās taṁ tasya durāpāḥ durlabhā, api tu na kā api | kimbhūtasya ? kapaṭenāpātam eva naisargikatvena pratītau rucirau bhrū-vijṛmbha-hāsau yasya tasya | evaṁ sāsūyaṁ tan-mahimānam ākhyāya sa-dainyam iva serṣya-garveṇa solluṇṭham āha—caraṇeti | yasya kṛṣṇasya caraṇa-rajaḥ bhūtiḥ śrīr api upāste yatra yatra sa gacchati, tatra tatra tat-saṅgam atyajantī sevamānā vartate, tatra vayaṁ kā iti sa-smitena samastakoddhūnanena sottānita-kara-dvaya-bhaṅginā svara-viśeṣeṇa kathanāt, vayaṁ tu sva-sthānam atyajantyo vartamānās tato’py uttamā iti bhāvaḥ | api tu yadyapy evaṁ tathāpi kṛpaṇa-pakṣe kṛpaṇānukampini puruṣe hi avadhāraṇārthe uttama-śloka-śabdaḥ śobhate, vastutas tu kṛpaṇā dīnā eva tasyottama-ślokatvaṁ jalpanti, na tu mādṛśāḥ kṛpaṇā iti garva-gārbhiterṣyayā ākṣepo dhvanitaḥ | kapaṭam ity ādināsūyāvyaktam evoktā ||206||

—o)0(o—

**|| 14.207-208 ||**

atha **saṁjalpaḥ—**

solluṇṭhayā gahanayā kayāpy ākṣepa-mudrayā |

tasyākṛtajñatādy-uktiḥ saṁjalpaḥ kathito budhaiḥ ||

yathā (10.47.16)—

visṛja śirasi pādaṁ vedmy ahaṁ cāṭu-kārair

anunaya-viduṣas te’bhyetya dautyair mukundāt |

sva-kṛta iha visṛṣṭāpatya-paty-anya-lokā

vyasṛjad akṛta-cetāḥ kiṁ nu sandheyam asmin ||

**śrī-jīvaḥ :** visṛjeti | śirasi kṛtaṁ nihitaṁ pādaṁ mama caraṇaṁ visṛja | nanv anunaye’smin roṣaḥ kutaḥ ? tatrāha—mukundād abhyetya nūnaṁ tasmād eva śikṣitvā cāṭukārair anunaya-viduṣas te tavāhaṁ vedmi yat kiñcid dhṛdi-stham iti śeṣaḥ | nanu sandhir eva mama hṛdisthaḥ ? tatrhāha—svakṛta iti | svakṛte sva-nimittam | tatra pūrvārdhe solluṇṭhatvam | uttarārdhe ākṣepo’kṛtajñatā ca | na vidyate kṛte upakṛte ceto yasyeti ||207-208|| (191)

**viśvanāthaḥ :** saurabha-lobhena caraṇa-tale patantam api bhramaram | nanu lakṣmī-koṭi-nirmañchanīya-caraṇa-nakha-dyute devi satyaṁ tvayy aparāddha eva śrī-kṛṣṇas tasmāt tvaṁ kṛpayaiva kṣamasveti praṇamantaṁ taṁ matvāha—visṛjeti | śirasi dhṛtaṁ mama pādaṁ visṛja tyaja ito dūrībhavety arthaḥ | vedmy aham iti | lakṣmy-ādikeva nāhaṁ pratāryeti bhāvaḥ | mukundāt sakāśād abhyetya cāṭukāraiḥ priyokti-racanā-rūpair dautyair dūtya-karmabhir anunaya-viduṣas tasmād anunaya-prakāraṁ śikṣitavatas tava sarvaṁ śīlādikam ahaṁ vedmi | karmaṇi vā ṣaṣṭhī | tvāṁ vedmīty arthaḥ |

nanu svāmini tvat-prāṇa-koṭy-adhikena tena saha vigraheṇālaṁ pratyuta mayā tīrthena sandhir eva kartuṁ yujyata iti tatrāha—sva-kṛte tad-arthaṁ visṛṣṭāni tyaktāni apatyāni ca patayaś ca anya-lokāś ca mātā-pitrādayaś ca yābhis tatra vā sa muralī-vādana-samaye’ntar-gṛha-niruddha-gopībhir apatyāni tyaktāni tadānīṁ tāni tyakvaivābhisṛtatvāt | asmābhis tu patayaḥ dhanyādi-kanyābhiḥ pitrādaya iti yathā-sambhavaṁ jñeyam | tā gopīr yo’sṛjat | kīdṛśaḥ ? akṛta-cetāḥ, na vidyate kṛte upakṛte ceto yasya saḥ | akṛtajña ity arthaḥ |

nanv aho īdṛśe’smin kaṭhore kiṁ nu sandheyaṁ sandhātum arham | api tu naivety arthaḥ | atra pūrvārdhe solluṇṭhā ākespa-mudrā | uttarārdhe’kṛtajñatā | ādi-śabdān nirdayatva-para-drohitva-prema-śūnyatvāni ||208|| (191)

**viṣṇudāsaḥ :** atha sañjalpa iti | solluṇṭhayeti | ākṣepa-mudrayeti viśeṣya-padaṁ, kayāpi anirvācyayā | gahanāyā dustarkayā tasya śrī-kṛṣṇasya ādinā kāṭhinya-śāṭhyādi gṛhītam ||207||

kamala-buddhyā pāda-mūle praviśantaṁ bhartur uparādhaṁ kṣamāpayiṣyantam iva taṁ matvāha—visṛjeti | nija-śirasi dhṛtaṁ mama pādaṁ visṛja tyaja | athāpy amuñcantaṁ taṁ solluṇṭham āha—vedmīti | anyā na jānātu, ahaṁ tu vedmi tvāṁ tvadīya-svāminaṁ yuvayoḥ śīlaṁ ca sarvaṁ jānāmi | tad evāha—mukundāt abhyetya śikṣitvā dautyair dūta-karmabhiḥ cāṭu-kāraiḥ priyokti-racanābhiḥ anunaya-viduṣaḥ savinaya-prārthanābhijñasya te tava sarvam ahaṁ vedmi | tasya śiṣyatvāt tvam api mukundavad aviśvasanīya iti bhāvaḥ |

yad vā, te tavāsādhāraṇaiś cāṭukāraiḥ saha mat-pādaṁ visṛja mad-pādaṁ nija-cāṭukārāṁś ca yugapat tyajety arthaḥ | kathambhūtaiḥ ? anunaya-viduṣo mukundād abhyetya kṛtair dūtya-kṛtyaiḥ |

nanu, svāmini ! tena preṣṭhena saha vigraheṇālaṁ, sakṛd aparādhaṁ kṣāntvā mayā tīrthena sandhir eva kartuṁ yujyate ? ity atra tasya kāṭhinya-śāṭhya-saṁvalitākṛtajñatām āpādayanty āha—svakṛteti | sva-kṛte tad-artham eva visṛṣṭās tyaktāḥ apatyāni pūrva-siddhānta-rītyā devara-bhaginy-ādiīnām apatyāni patayaś ceti iha-lokāḥ anya-loko dharma-sādhyaś ca yābhis tā naḥ vāsṛjat | kiṁ vā, sva-kṛte sva-sukhārtham evāsmān visṛṣṭāpatya-paty-anya-lokā akṛta akārṣīt | itāś ca prāptāś ca vyasṛjat yato’kṛta-cetāḥ na vidyate kṛte upakṛte ceto yasya saḥ akṛtajña ity arthaḥ | nu aho ! īdṛśe’smin kaṭhore śaṭha-vare kiṁ sandheyaṁ sandhātum arham, api tu naivety arthaḥ ||208||

—o)0(o—

**|| 14.209-210 ||**

atha **avajalpaḥ—**

harau kāṭhinya-kāmitva-dhaurtyād āsaktya-yogyatā |

yatra serṣyaṁ bhiyevoktā so’vajalpaḥ satāṁ mataḥ ||

yathā (10.47.17)—

mṛgayur iva kapīndraṁ vivyadhe lubdha-dharmā

striyam akṛta virūpāṁ strī-jitaḥ kāma-yānām |

balim api balim attvāveṣṭayad dhvāṅkṣa-vad yas

tad alam asita-sakhyair dustyajas tat-kathārthaḥ ||

**śrī-jīvaḥ :** kāṭhinyeti | samāhāra-dvandvaḥ ||209|| (191)

mṛgayur iti | tat tasmād asitasya asita-mātreṇa sakhyaiḥ sakhya-prakāraiḥ | teṣv ekenāpy alaṁ yasmād eko’sito mṛgayur ivety ādi caritaṁ kṛtavān | kapīndraṁ bālinaṁ striyaṁ śūrpaṇakhāṁ kāmayānāṁ kāmayamānām api svayam api strī-jita eva tad-ājñayaiva kanaka-maya-mṛga-māraṇād iti bhāvaḥ | anyo’sitas tu balim apīty ādi caritaṁ kṛtavān | tarhi kathaṁ mameśitur asi tasya vārtāṁ prastauṣi ? mā prastauṣīr eva | tatrāha—dustyaja iti | satyam avādīḥ, tat-tal-lakṣaṇo doṣaḥ sa dustyajaḥ sadā manasi sphuratīti vacasi tyaktuṁ na śakyata ity arthaḥ | tena tena doṣeṇa muhur muhuḥ kadarthanād iti bhāvaḥ ||210|| (193)

**viśvanāthaḥ :** nanu atikomala-manāḥ sa tvām eva dhyāyaṁs tatrāsmābhir dṛśyate iti tatra tvam arvācīno dāsas tasya tattvaṁ na jānāsi na kevalaṁ sa hy asminn eva janmani kaṭhoraḥ kintu pūrva-pūrva-janmasv apīti paurṇamāsyā mukhād asmābhiḥ śrutatvād ity āha—mṛgayur iveti | yadā sa kṣatriya-jātau rāmacandro’bhūt tadā kṣatriya-dharmaṁ parityajya mṛgayur vyādha iva kapīnām indraṁ bālinaṁ vivyadhe vivyādha | tatrāpi nirdayo guptaḥ sann ity arthaḥ | dharma-kathāpi tad-upākhyāne jñeyā | tatrāpy alubdha-dharmā lubdhakasya vyādhasyāpi dharma-rahitaḥ, nahi vyādho vānarān hinasti | tan māṁsasyābhakṣyatvena kenāpy akreyatvād iti bhāvāh | anyam apy adharmaṁ śṛṇv ity āha—striyaṁ śūrpaṇakhāṁ kāmayānāṁ tam eva kāmayamānāṁ tāṁ virūpāṁ chinna-karṇa-nāsām akṛta | anyo’pi ko’py enāṁ na sambhuktām iti krauryeṇeti bhāvaḥ | na ca jaṭā-valkala-dhāritvād vairāgyeṇety ata āha—striyā sītayā jitaḥ | tathā tat-pūrva-janmani brāhmaṇa-jātau sa vāmano’bhūt tadāpi brāhmaṇa-dharmaṁ śānty-akaitavādikaṁ parityajya baliṁ parama-dhārmikam api tatrāpi baliṁ tat-pūjopahāram attvā bhuktvāpi triviṣṭapāt trailokya-rājyād akṣipat, tatrāpi bhū-vivare |

pāṭhāntare’veṣṭayat chalena babandha dhvāṅkṣavat kākavat sa yathā baliṁ jagdhvāpi lokaṁ strī-janaṁ veṣṭayati svajātīyṇa anyān āhūya tam āvṛṇoti kadarthayati ca | tasmād asitasya kṛṣṇa-varṇasya tasya sakhayir bahuṣu skahya-prakāreṣu ekenāpi prakāreṇālaṁ samākaṁ gaurīṇām asitāḥ svalpa-śuddha-cittā bhavantīti tebhyo bhayasyāvaśyambhāvitvād iti bhāvaḥ |

nanv abhīkṣṇaṁ para-nindāṁ kurvatī bhavatī kiṁ śuddha-cittāsi ? iti tatrāha—tasya kathāyāḥ pratijanma-caritrasyārtho vyākhyā | dustyajaḥ so’smān evaṁ duḥkhayati | asmābhis tat-kathāyā apy artho na vaktavya eva kim | atra nindā vā bhavatu yathārtha-bhāṣaṇenānindā vā bhavatu asau tyaktum aśakya eveti bhāvaḥ |

yad vā, sa tv asmābhis tyakta eva, kintu tad yathā-rūpo’rtho vastu-viśeṣas tu dustyaja eva kartṛ-padānuktyā sarvair eva muny-ādibhir apīty arthaḥ | atra vivyadha iti kāṭhinyam | strī-jita iti kāmitvam | balim apīti dhaurtyam | asita-sakhyair iti āsakty-ayogyatā bhayam īrṣyā ca ||210|| (193)

**viṣṇudāsaḥ :** athāvajalpa iti | harāv iti | kāṭhinyādi-trayāṇāṁ dvandvaikyaṁ kāṭhinyāder hetoḥ | āsakter abhiniveśasyāyogyatānaucityam ||209||

kiṁ ca, na kevalaṁ tasya tādṛśāsmat-parityāga-rūpākṛtajñatādinaiva bibhemi, api tu śyāmtānvabhāvād apīti tad-guṇa-yogatas tad-abheda-buddhyā dhīrodātta-guṇatayā prasiddheṣv api śrī-rādhā-vāmanādi-rūpeṣu doṣaṁ darśayantī tad-rūpe kaimutyaṁ darśayati—mṛgayur iveti | mṛgayur lubdhaka iva yaḥ kapīndraṁ vālinaṁ vivyadhe avidhyat, nirdayo guptaś ca sann ity arthaḥ | yataḥ lubdhasya vyādhasya dharmā iva dharmāḥ krauryādayo yatra tādṛśaḥ | kiṁ vā, alubdha-dharmā tad-dharma-rahito’pi lubhdako hi māṁsam attu-kāmo vidhyati, ayaṁ tu na tatheti kāṭhinyam |

tathā striyaṁ ca śūrpanakhāṁ, svayaṁ tu strī-jitaḥ sītā-paratantro’pi, anena kāmitvaṁ kāma-yānām kāmayamānām api virūpāṁ chinna-karṇa-nāsikām akṛta akarot dāśarathi-rūpeṇa |

tathā baliṁ vairocaniṁ tena dattaṁ baliṁ pūjopahāram attvā bhakṣayitvāpi dhvāṅkṣavat kākavat, sa yathā baliṁ jagdhvāpi lokaṁ hinasti, tathāyam api aveṣṭayat babandha vāmana-rūpeṇeti dhūrtatvam abhipretam | tat tasmād asitasya śyāma-mātrasya sakhyaiḥ sarvair eva tad-bhedaiḥ alaṁ paryāptam | tathāpi asya rāma-vāmanādi-rūpasya kathā-rūpo’rthaḥ adyāpi lokair gīyamānatvāt dustyajaḥ | ity eṣo’pi tasyaiko duranto mohanaḥ svabhāva iti bhiyeva serṣyoktiḥ |

yad vā, nanu tarhi mithas tad-vārtāṁ kim iti kurutha ? tatrāha—tasya kṛṣṇasaya kathā-rūpo’rtho dustyajaḥ ||210||

—o)0(o—

**|| 14.211-212 ||**

atha **abhijalpitam—**

bhaṅgyā tyāgaucitī tasya khagānām api khedanāt |

yatra sānuśayaṁ proktā tad bhaved abhijalpitam ||

yathā (10.47.18)—

yad-anucarita-līlā-karṇa-pīyūṣa-vipruṭ-

sakṛd-adana-vidhūta-dvandva-dharmā vinaṣṭāḥ |

sapadi gṛha-kuṭumbaṁ dīnam utsṛjya dīnā

bahava iha vihaṅgā bhikṣu-caryāṁ caranti ||

**śrī-jīvaḥ :** yad anucarita iti | samavetatvam eva | tatra dṛśyamāneṣu vihaṅgeṣu bhikṣutvam āropya gaditam | tac ca teṣām api bhikṣutva-karaṇam | tad doṣaṁ tena pradarśyopālambham | karṇa-pīyūṣatvena manasi tu tasyānyathā rītiṁ sūcayitvā khaṇḍamaya-dhustūra-bīja-cūrṇatvam iva sthāpitam | dvandva-dharmā mithunīya-bhogāḥ, teṣāṁ vidhūtatvād eva vinaṣṭāḥ | tataś ca sampadīti | iha vṛndāvane bhikṣucaryāṁ vṛkṣādiṣu kaṇa-bhikṣām | lakṣaṇaṁ tu spaṣṭam anugatam ||211-212|| (195)

**viśvanāthaḥ :** khagānām api khaga-sadrśī-kṛtānām api sajjanānāṁ punaḥ khedanāt sānuśayaṁ sānutāpam ||211|| (194)

vayaṁ sākṣāt tena saha sakhyaṁ kṛtavatyo yad duḥkhinyo’bhūma tatra kiṁ citram ? tal-līlā-kathāpi sarva-jagat-santāpanīty āha—yasyānucaritaṁ pratikṣaṇa-ceṣṭitam eva līlā saiva karṇa-pīyūṣaṁ śabda-mātreṇaiva sukhadaṁ kiṁ punar arthata iti bhāvaḥ | tasyāpi vipruṭ, tasyāpi sakṛd apy adanaṁ kiñcid āsvādanaṁ tenāpi vidhutā viśeṣeṇa khaṇḍitā dvandva-dharmāḥ strī-puṁsādi-paraspara-saukhya-rūpa-dharmā yeṣāṁ te | tat kathāṁ strī cec chṛṇoti sadya eva pati-snehaṁ tyajati, patiś cet strī-sneham | evaṁ putraś cet pitaraṁ mātaraṁ ca, mātā cet putram ity evaṁ paraspara-tyāgāt viśeṣeṇa naṣṭā iti teṣāṁ nāśe tathā na duḥkhaṁ yathā vairāgya iti | sāṁsārika-lokānubhava eva pramāṇam iti bhāvaḥ | kiṁ ca te janāḥ snigdha-manaso’pi kaṭhorasya śrī-kṛṣṇasya līlā-śravaṇādibhiḥ kaṭhorā nirdayāḥ kṛtaghnāś ca bhavantīty āha—sapadi kathā-śravaṇa-mātra eva gṛha-kuṭumbaṁ pitṛ-svasrādi-paryantam api dīnam anyasyopārjakasyābhāvāt śvo yad bhokṣyate tad dhana-rahitam api | yad vā, tad-viccheda-kātaram utsṛjya mṛtyave kuśa-vāri-saṁyogena sampradāyevety arthaḥ | hanta hanta te strī-putrādayo miryantāṁ nāma svayam api sukhino naiva bhavantīty āha—dīnā gṛhaṁ tyaktvā gacchantaś citta-vikṣepāt varāṭaka-mātram api granthau na gṛhṇantīti bhāvaḥ | dhīrā iti pāṭhe bhāryādi-rodana-darśane’py akṣubhyanto mahā-kaṭhorā ity arthaḥ | na ca te eko vā dvitrā vā catuḥ-pañca vā kintu bahavaḥ paraḥ-śatāḥ paraḥ-sahasrāś ca |

nanu tatas te kayā jīvikayā jīvantīty āha—vihaṅgāḥ pakṣiṇa iva bhikṣu-caryāṁ go-dhūmādi-kaṇa-bhikṣā-paripāṭhyaiva jīvanti, na tu kenāpi dattayā sthūla-bhikṣayāpīti bhāvaḥ | iheti pāṭhe’traivāsmad-duḥkha-sthāne vṛndāvana-sthāna evāgatyety asmat-saṅgād api mahā-duḥkhino bhavantīti bhāvaḥ | tena tat-kathāyā bahu-matsyaṇḍikā-maya-dhustūra-bīja-cūrṇatvaṁ kathā-vācakasya sādhu-veṣa-cchann-dhātukatvaṁ purāṇa-pustakasya jālatvaṁ dhvanitam | ata eva te vanād vanaṁ bhramanto’pi sva-kakṣa-gṛhīta-pustakā eva dṛśyante | vyāsādīnāṁ jāla-nirmātṛtvaṁ śrī-kṛṣṇasya parameśvaratvena tat-tad-ādeṣṭṛtvam | etad artham eva śrī-kṛṣṇena parameśvaratā gṛhītā | gopya iva sarva-lokā api duḥkhābdhau patantv iti tasya vicāraḥ |

īdṛśa-para-duḥkha-darśanam eva tasya sukham ata īdrśa-para-duḥkha-dāna-janya-phala-bhāgī yathā sa bhaviṣyati tathā na vyāsādaya iti parañ-śatā eva dhvanayo’sya padasya sarva eva siddhāntato vyāja-stutyā bhakteḥ sarvotkarṣa-vyañjakā jñeyāḥ ||212|| (195)

**viṣṇudāsaḥ :** athābhijalpitam iti | bhaṅgyeti | bhaṅgyā parokṣa-vāda-caturyā khagānāṁ pakṣiṇām api khedanāt pīḍanāt hetoḥ tasya kṛṣṇasya tyāgaucitī parihāra-yuktatā | sānuśayaṁ sānutāpaṁ yathā syāt tathā ||211||

tasya niṣṭhuratā kiṁ vācyā ? tac-carita-lavam api ye kecit śṛṇuyus te’pi niṣṭhurāḥ syur ity āha—yad anv iti | yasyānucaritam eva līlā bāla-ceṣṭitavat svacchanda-khelā, tad eva karṇa-pīyūṣaṁ śabda-mātrata eva karṇa-sukha-pradaṁ, na tv arthato manaḥ-prīti-karam ity arthaḥ | tasya vipruṭ kaṇikā, tasyāḥ sakṛd apy adanaṁ kiñcin-mātrāsvādanaṁ, tena vidhūtā nirastāḥ dvandva-dharmā mithunācārā uṣṇa-śītādi-bhogā vā yeṣāṁ te | ata eva vinaṣṭā bhogādi-rāhityāt asat-tulyāḥ santaḥ vihaṅgā ākāśa-gāmino haṁsādayaḥ pakṣiṇo’pi, tatrāpi bahava eva, na tu dvitrāḥ sapadi līlā-lava-sevanānantaram eva dīnaṁ duḥkhitam api gṛhasya kuṭumbaṁ tad-eka-paripālyaṁ tāta-jananī-bhāryādikam utsṛjya svayam api dīnāś ca santa iha tal-līlā-sthāne vṛndāvane samāgatya bhikṣu-caryāṁ pāramahaṁsyaṁ caranti ācaranti | yasya līlā-lava-mātrasya sakṛd eva sevanād vihaṅgā apy evaṁ duḥkhitā bhavanti, tat-saṅgaḥ kathaṁ vāsmākaṁ sukhāya bhavatu ? ata evātaḥ paraṁ tat-tyāga eva yukta iti sānuśayaṁ dhvanitam ||212||

—o)0(o—

**|| 14.213-214 ||**

atha **ājalpaḥ—**

jaihmyaṁ tasyārtidatvaṁ ca nirvedād yatra kīrtitam |

bhaṅgyānya-sukhadatvaṁ ca sa ājalpa udīritaḥ ||

yathā (10.47.19)—

vayam ṛtam iva jihma-vyāhṛtaṁ śraddadhānāḥ

kulika-rutam ivājñāḥ kṛṣṇa-vadhvo hariṇyaḥ |

dadṛśur asakṛd etat tan-nakha-sparśa-tīvra-

smara-ruja upamantrin bhaṇyatām anya-vārtā ||

**śrī-jīvaḥ :** anya-sukhadatvaṁ anya-kartṛka-sukha-dānam ||213|| (196)

etat tasya tava kāpaṭyaṁ dadṛśuḥ | dadṛśima ity arthaḥ | kīdṛśyo yūyam ? tatrāha—tan-nakheti | tasyānyeṣāṁ aṅgānāṁ sparśa-smaraṇam asmākaṁ nāsty eva, kintu balād iva tan-nakhasya sparśena jātā smara-ruk yāsāṁ tādṛśya eva jātāḥ bāṇa-sparśa-rujo hariṇya iveti bhāvaḥ | upamantrin he vidūṣaka ! tatropamantriṇo rājan iti prayoga-darśanāt anyasya vārtā bhaṇyatām | saiva sukhadā bhaved iti bhāvaḥ | tatra ca lakṣaṇaṁ spaṣṭam eva ||214|| (197)

**viśvanāthaḥ :** tasyārtidatvaṁ duḥkhadatvam | anyasya sukhadatvam ||213|| (196)

nanv evaṁ cet parama-vijñābhir bhavatībhiḥ śrī-kṛṣṇe tasmin kathaṁ sakhyaṁ kṛtam ? tatrāha—vayaṁ tasya na pāraye’haṁ niravadya-saṁyujām [bhā.pu. 10.32.22] ity ādikaṁ jihma-vyāhṛtam api ṛtam iva satyam iva śraddadhānā ajñā abhūma | kulikasya vyādhasya rutaṁ śabdaṁ śraddadhānā hariṇyaḥ kṛṣṇa-vadhvaḥ kṛṣṇasāra-striya iva | tataḥ kim ata āha—etat-kulika-rutaṁ dadṛśuḥ | rutasya darśanāsambhavāt tat-phalaṁ śara-ghātaṁ dadṛśur ity arthaḥ | tathaiva vayam api tan-nakha-sparśena tīvrāḥ smara-rujaḥ kandarpa-pīḍā dadṛśimety arthaḥ |

asakṛd iti | eka-vāra-tat-phala-darśane punar api viśvāsāt punar api tat-phala-darśanād akṣatvādhikyaṁ hariṇīnām asmākaṁ ca labdha-punaḥ-punar-madanottha-duḥkha-daśānāṁ, tasmād upamantrin ! he vidūṣaka ! anya-vārtā bhaṇyatām | tasya tad-vārtāyāś ca duḥkha-datvād anya-kathaiva sampraty asmākaṁ sukhadety arthaḥ | atra laksāṇa-saṅgatiḥ spaṣṭaiva ||214|| (197)

**viṣṇudāsaḥ :** athājalpa iti | jaihmyam iti tasya kṛṣṇasya jaihmyaṁ kauṭilyam ārtidatvaṁ pīḍā-dātṛtvaṁ nirvedāt svāvamānanāt hetoḥ bhaṅgyā vyapadeśena anyasya sukhadatvaṁ ca ||213||

aho tal-līlā-śravaṇād bahavo vyasanaṁ prāptā iti kiṁ vaktavyam ? vayam api tat-kapaṭokti-mohitāḥ satyaḥ mahā-duḥkha-samudra-magnā jātāḥ smety āha—vayam iti | vayaṁ jihmasya kuṭilasya tasya vyāhṛtam | na pāraye’haṁ [bhā.pu. 10.32.22] ity ādikam, āyāsye [bhā.pu. 10.39.35] ity āntaṁ muhur muhur api vacana-sahasraṁ ṛtaṁ satyam ivāsakṛc-chraddadhānāḥ viśvasantyaḥ etad dadṛśuḥ dadṛśima, tiṅāṁ tiṅo bhavanti iti chāndasa-vārtikāt | kiṁ tat ? tasya nakhaiḥ sparśaḥ tena tīvraḥ smaraḥ tena rujaḥ pīḍāḥ, kiṁ vā, etad daśama-daśā-sannihita-duḥkhaṁ dadṛśuḥ | vayaṁ kim-bhūtāḥ ? tasya nakha-sparśena muhuḥ svasmiṁs tac-cihna-darśanāt tīvrā smara-ruk yāsāṁ tathābhūtāḥ | tatra dṛṣṭāntaḥ—hariṇyo yathā vayam iva svabhāvataḥ evājñāḥ kulikasya vyādhasyāpi rutaṁ ṛtaṁ niṣkapaṭam iva śraddadhānāḥ | tatas tasya kulikasya nakhās tvad-bandhu-nakha-sadṛśā bāṇāḥ teṣāṁ sparśena sparśa-mātreṇa tīvrā smara-ruk asmat-smara-ruk-sadṛśī marma-pīḍā yāsāṁ tathābhūtāḥ satyaḥ etat asmad-duḥkha-sadṛśa-prāyaṁ duḥkhaṁ yathā paśyanti tadvat | evaṁ jihmeti kauṭilyaṁ, tan-nakhety ādinā tasyārtidatvaṁ ca sphuṭam evākhyāya tad-upālambhe’pi nirvidyamānā svabhāvata eva purato ruvantaṁ taṁ

nārāyaṇa-mayaṁ dhīrāḥ paśyanti paramārthinaḥ |

jagad dhana-mayaṁ lubdhāḥ kāmukāḥ kāminī-mayam ||

iti rītyā ayam asmākam ārti-śamanāya tad-vārtāṁ punar jalpatīti matvāha—upamantrin ! he dūta ! anavasthita-vasacas tasya jihmasya vārtā tvayā asmākam ārti-śamanāya kathyamānāpi pratyuta sāsmākam ārty-uddīpanī bhavatīti tāṁ tyaktvānyā vārtā bhaṇyatāṁ kathyatām | tad-vārtā-vismaraṇa-pūrvakāna-vārtevāsmān sukhayatīti bhaṅgyā dhvanitam ||214||

—o)0(o—

**|| 14.215-216 ||**

atha **pratijalpaḥ—**

dustyaja-dvandva-bhāve’smin prāptir nārhety anuddhatam |

dūta-sammānanenoktaṁ yatra sa pratijalpakaḥ ||

yathā (10.47.20)—

priya-sakha punar āgāḥ preyasā preṣitaḥ kiṁ

varaya kim anurundhe mānanīyo’si me’ṅga |

nayasi katham ihāsmān dustyaja-dvandva-pārśvaṁ

satatam urasi saumya śrīr vadhūḥ sākam āste ||

**śrī-jīvaḥ :** tad evaṁ māna-bhaṅgyā pratyākhyānam | kvacid antardhāya punar āgataṁ bhramaraṁ prati kalahāntaritā bhaṅgyā prāha—priya-sakheti | punar āgāḥ āgatavān asi | tatra ca preyasā preṣitaḥ kim āgatavān asi ? anurundhe anuruṇatsi kāmayasa ity arthaḥ | atha mathurāṁ prati svanayanodyataṁ tam utprekṣya pratyācaṣṭe—nayasīti | dustyajaṁ dvandvaṁ mithunībhāvo yasya tasya pārśvam | kathaṁ dustyaja-dvandvatvaṁ ? tatrāha—satatam iti | yā khalu rekhā-rūpā śrīs tad-urasi dṛśyate, sā rātrau ramā bhavatīti bhāvaḥ | atra ca spaṣṭaṁ lakṣaṇam ||216|| (199)

**viśvanāthaḥ :** athonmādena tatraiva bhramantam api taṁ bhramaram ananusandhāya kṣaṇam antarhitaṁ vā tam apaśyantī sakhedaṁ parāmamarśa hanta hanta mama tīkṣṇayā girā santaptenānena dūtena mathurāṁ gatenāvedita-sarva-vṛttāntaḥ śrī-kṛṣṇo mām upekṣāñcakre iti kalahāntarita-daśāṁ prāptā premāmbudhinā sad-guṇa-maulinā mat-kāntena punar api sa eva preṣito dūto’trāyātv iti tad-vartma nirīkṣamāṇā akasmāt taṁ vilokya sādaram āha—he priya-sakha ! mat-priyasya sakhe, punar āgāḥ mad-vāk-śara-tāḍito’pi sva-sādguṇyena mad-aparādham agaṇayitvaiva āgāḥ | āṁ jānāmi preyasā mayy atipremavatā mad-aparādha-koṭīr agaṇayatā tenaiva kiṁ preṣitaḥ ? tarhi varaya vṛṇu kim anurundhe anuruṇatsi kāmayase ity arthaḥ | yad vā, kam anurodhaṁ te sampādayāmīty arthaḥ | tava mathurā-gamanam eva vṛṇomīti ced yāmi mathurām ity uktvāpi punaḥ pura-strī-veṣṭitaṁ taṁ tatra paśyantyā me’vaśyaṁ māno bhaviṣyatīti parāmṛśyāha—nayasīti | dustyaja-dvandvaṁ mithunībhāvo yasya tasya pārśvam |

nanv ekākī sa tatra vartat iti sa-śapathaṁ bravīmīti | tatrāha—he saumya ! ārya-buddhir asīti bhāvaḥ | śrīr eva vadhūḥ sākaṁ sahaiva | tatrāpi satataṁ tatrāpy urasi puruṣāyitatveneti bhāvaḥ | ayam arthaḥ—śriyo devītvena nānā-rūpa-dhāritva-śakteḥ śrī-kṛṣṇo yadā anyāḥ strīḥ sambhukte tadā svarṇa-rekhā-rūpaiva tad vakṣasi tiṣṭhati | yadā tvam anyāh striyo nāyānti tadā rekhā-rūpatāṁ tyaktvā prakaṭam eva yuvatir bhūtvā taṁ ramayatīti | atrāpi spaṣṭā lakṣaṇa-saṅgatiḥ ||216|| (199)

**viṣṇudāsaḥ :** tato bhramara-svabhāvād vyavadhānaṁ prāptaṁ sthānāntara-gataṁ vā nijonmādena tatraiva sthitam apy ananusaṁhitaṁ vā kṣaṇaṁ tam anālokya shaja-pragāḍha-premotkaṇṭhā-svabhāvatas tad-upekṣām āśaṅkya sahasaiva kalahāntaritāvasthām ivāsādayantī punar āgataṁ vānyam eva vā tam evānusaṁhitaṁ vā dṛṣṭvā hṛṣyantyāha—priya-sakheti | priya-sakha ! īdṛśa-paramopakāre pravṛttatvāt he abhirucita-mitra ! anenānauddhatyam | preyasā śrī-kṛṣṇena punaḥ preṣitaṁ kiṁ tvam atrāgato’si ? aṅga ! he dūta ! me mānanīyaḥ pūjyo’sīti dūta-sammānanaṁ sphuṭam eva | ato varaya vṛṇīṣva kim anurundhe anurutse kāmayase iti pūrvavat tiṅaḥ puruṣa-vyatyayaḥ | hanta yuṣmākaṁ madhur-purī-gamanam eva vṛṇomi, tatra sasāntvaṁ sayuktikaṁ pratyākhyāty-ardhena—dustyajaṁ dvandvam asmād vijātīya-tatratya-nāgarībhir mithuna-bhāvo yena tasya tvad-bandhoḥ pārśvaṁ kathaṁ kayā yuktyā nayasi netum icchasi ? tatrāha—bhavatv evaṁ so’sman-niṣṭhaḥ, kintu asmad-vyajata eva tena sahaiva gatā śrīr nāma tasya vadhūḥ sākaṁ sahaiva satatam anavaratam āste vasati, tatrāpy urasi vakṣasy eva | etac ca—gopyaḥ kim ācarad ayaṁ kuśalaṁ sma veṇuḥ [bhā.pu. 10.29.9] ity ādivat tasya vakṣaḥ-stha-lakṣmī-rekhām eva tan-mūrtitayotprekṣyoktam | ata evāsmākaṁ tatra gamanam anarham iti sāntva-vacasaiva sūcitam ||216||

—o)0(o—

**|| 14.217-218 ||**

atha **sujalpaḥ—**

yatrārjavāt sa-gāmbhīryaṁ sa-dainyaṁ saha-cāpalam |

sotkaṇṭhaṁ ca hariḥ pṛṣṭaḥ sa sujalpo nigadyate ||

yathā (10.47.21)—

api bata madhu-puryām ārya-putro’dhunāste

smarati sa pitṛ-gehān saumya bandhūṁś ca gopān |

kvacid api sa kathāṁ naḥ kiṅkarīṇāṁ gṛṇīte

bhujam aguru-sugandhaṁ mūrdhny adhāsyat kadā nu ||

**śrī-jīvaḥ :** atra ārya-putra iti so’smābhiḥ patitvenaiva pratīyate bahir-anyathā-khyātis tu na budhyate iti bhāvaḥ | śrī-kṛṣṇenāpy uddhavaṁ prati prakāśito’sti | mām eva dayitaṁ preṣṭham ātmānaṁ manasā gatā iti | adhāsyat dhāsyati ||218|| (201)

**viśvanāthaḥ :** hā hanta mayonmattayā kiṁ pralapyate ? praṣṭavyaṁ tu na pṛcchyata ity anutapya sa-sambhramam āha—api bateti | madhu-puryām āste ity anukter asmat-praṇaya-smaraṇa-vyākulo’nurodha-vaśād eva tatrāste, yata āryasya yadubhir durvinītaiḥ pratāryamānatvāt sāralya-samudrasya śrī-vraja-rājasya tad-eka-prāṇasya putraḥ | hanta hanta mat-pitāpi māṁ vrajaṁ netuṁ nāśakat, tad ahaṁ tatra gantuṁ kam upāyaṁ karomīti sa vilambam asahamānas tvāṁ prasthāpayati smeti bhāvaḥ | tena madhupuryām āste iti tasya ko doṣaḥ ? yataḥ āryasyātisaralasya sva-pariṇāma-darśitatvenāpi śūnyasya śrī-nandasya putras tādṛśaṁ sva-putraṁ tādṛśaḥ pitā yas tyaktvā vrajam āyāsyatīti, ko jānātīti | yady ajñā syāt vraja-rājñī sā tāvad akrūra-rathārūḍhe sva-putraṁ kaṇṭhe kurvaty eva mathurām ayāsyat | tām anu gopikā-śreṇyaś ceti vraja-rājasyāryatvam evāsmākaṁ sarva-nāśe kāraṇam abhūd iti bhāvaḥ | atas tādṛśasyāpi pitur atisaralasya vasudevena mahā-pratārakeṇācchidya gṛhīta-putrasya vrajam āgatya mūrcchayā patitvā sthitasya gehān koṣāgāra-randhanāgāra-śayanāsanāgārādīn sampraty amārjitāliptatvena tṛṇa-dhūli-patra-lūtā-tantu-vṛtān śūnyāyitān smarati kaccit ? tathā gehāntareṣu bandhūn subalādīn samprati mūrcchitān | kvacid apīti | yadā tasya mano’bhirucitaṁ kaiṅkaryaṁ kartuṁ pura-stiryo na jānanti tadaiva tat-sukham anupalabdhavatībhis tābhiḥ sukhānupalambha-kāraṇaṁ pṛṣṭo no’smākaṁ kathāṁ gṛṇīte vana-mālā-gumphane, sthāsaka-sampādane, vīṭikā-nirmāṇe, vīṇā-vādane, rāga-tālādi-sṛṣṭau, gīta-nṛtya-rāsādau, saundarya-lāvaṇya-vaidagdhyādiṣu, praśnottara-vilāse, samprayoga-līlāyāṁ, prema-sneha-māna-praṇayādiṣu, yathāsmad-vraja-sthā gopyo māṁ sukhayanti na tathā yūyam iti gacchata bho yadu-striyaḥ sva-sva-patīn eva alam alaṁ yuṣmābhir ahaṁ śvaḥ prātar vrajam eva gacchann asmīty uktvātrāgatya aguru-sugandha-bhujam asmākaṁ mūrdhni kadā adhāsyat dhāsyati ? tena ca samāśvasitavyā bhoḥ prāṇa-preyasyaḥ sa-śapatham idam ahaṁ bravīmi | bhavatīs tyaktvā na kvāpi yāsyāmi tribhuvana-madhye kvāpi yuṣmat-sadṛśya-gandha-leśam api nopalabdhavān asmīti vyañjayiṣyati |

atra prathama-caraṇe ārjavam | dvktīye sva-prasaṅgānutthāpanena gāmbhīryam | tṛtīye dainyam | caturthe cāpalam utkaṇṭhā ca | atra citrajalpa-pralapana-mādhurya-śravaṇotkaṇṭhayā kṛṣṇa eva bhramara-rūpeṇa tatrāgata ity aiśvarya-pakṣīyāḥ | nāyam unmādaḥ, kintu bhramaram apadiśya śyāmaṁ pītāṁśukam uddhavaṁ praty evoktā daśa-ślokītvanya-deśīyā āhuḥ ||218|| (201)

**viṣṇudāsaḥ :** atha sujalpa iti | yatreti ārjavāt saralatvāt hetoḥ sagāmbhīryam ity ādi pada-catuṣṭayaṁ kriyā-viśeṣaṇam | tena saṁmantritaṁmanyā satī tasyātrāgamanam evāsmākaṁ śreya iti niścitya dākṣiṇyena taṁ pṛcchati | apīti praśne | asya vākya-trayeṇaiva sambandhaḥ | bata bho dūta ! khedānukampā-santoṣa-vismayāmantraṇe bata iti nānārtha-vargāt | ārya-putraḥ śrī-kṛṣṇaḥ adhunā samprati madhupuryām āste, tatra sthityā naikaṭyena vrajāgamana-sambhāvanād iti gāmbhīryam | nanu devi, tatrāsau sukham āsta eveti cet tarhi atratyān kiṁ smaratīty anyat pṛcchati—smaratīty ādi | evam agre’pi tat-praśna-svīkāre vyākhyeyaḥ | sa vraja-janaika-jīvana-rūpaḥ pitur vrajencrasya gehān, bahutvaṁ nandīśvara-śaila eva divya-prāsāda-bāhulyāt | geha-śabdenātra tat-stha-pitṛ-mātr-ādi-tal-lālan-tatrakīya-bālyādi-līlādikaṁ lakṣyate | bandhūn jñātīn upanandādīn gopāṁś ca śrīdāmādīn | kvacit kasmiṁścit avasare sthāne vā sa asmad-eka-prāṇa-rūpaḥ naḥ asmākaṁ kathām ekām api gṛṇīte sva-mukhenoccārayet | tatra yogyatām āha kiṅkarīṇāṁ svayam eva dāsī-bhūtānāṁ, vakṣaḥ-śriyaika-ramaṇaṁ ca bhavāma dāsyaḥ [bhā.pu. 10.29.39] ity ādinā, aśulka-dāsikāḥ [bhā.pu. 10.31.2] ity ādinā ca pūrvaṁ tābhir eva tat-samarthanāt—anena dainyam | aguruto’pi suṣṭhu gandho yasya tādṛśaṁ bhujaṁ mūrdhni mastake’dhāsyat dhāsyatīti cāpalaṁ | kadeti niścayābhāvāt paramotkaṇṭhā sūcitā | nu bho dūta ity anena punaḥ sambodhana-padena tad atiśaya eva vyañjitaḥ | nu pṛcchāyāṁ vikalpe ca iti nānārtha-vargāt ||218||

—o)0(o—

**|| 14.219 ||**

atha **mādanaḥ—**

sarva-bhāvodgamollāsī mādano’yaṁ parāt paraḥ |

rājate hlādinī-sāro rādhāyām eva yaḥ sadā ||

**śrī-jīvaḥ :** hlādinī sāro sarva-bhāvodgamollāsī ced asau mādana ucyate | sa ca parātparo jñeyaḥ | yaḥ khalu śrī-rādhāyām eva rājate, kadācid antaḥ kadācid bahiḥ prakāśata ity arthaḥ ||219|| (202)

**viśvanāthaḥ :** sarveṣāṁ raty-ādi-mahā-bhāvāntānāṁ bhāvānām udgame saty ullāsana-śīlaḥ | mādane virahābhāvāt | yad vā, sarveṣāṁ bhāvānām udgamam utkarṣeṇa lāsayituṁ śīlaṁ yasya saḥ | nanv evaṁ-bhūto mahābhāva-bhedo mohano’pi bhavitum arhati ? iti tatrāha—parāt mohanād api paraḥ | vakṣyamāṇānubhāva-gamyo mahābhāva-sāmānya-viśeṣa-lakṣaṇa-yuktaś ca bhaved ity arthaḥ | viśeṣato niruktiś cāśaktyā | yad vakṣyate—na nirvaktuṁ bhavec chakyā tenāsau munināpy alam [u.nī. 14.226] iti ||219|| (202)

**viṣṇudāsaḥ :** atha mādana iti sarveti | sarve ye bhāvāḥ sāmānya-tad-avāntara-bhedato’saṅkhyāḥ ratyādayo mahābhāva-bhedādhirūḍha-modana-paryantās teṣāṁ ya udgamaḥ prākaṭyaṁ tasmād apy ullāsī utkarṣa-yuktaḥ | ata eva parāt śreṣṭhāt modanākhyād api sakāśāt paraḥ śreṣṭhaḥ |

hlādinī sandhinī saṁvit tvayy ekā sarva-saṁsthitau |

hlāda-tāpa-karī miśrā tvayi no guṇa-varjite ||

iti śrī-viṣṇu-purāṇoktyā hlādinī yā mahā-śaktis tasyāḥ sāraḥ sthirāṁśaḥ rādhāyām evety eva-kāreṇa lalitādiṣv api tad-udayābhāva uktaḥ ||219||

—o)0(o—

**|| 14.220 ||**

yathā—

āsṛṣṭer akṣayiṣṇuṁ hṛdaya-vidhu-maṇi-drāvaṇaṁ vakrimāṇaṁ

pūrṇatve’py udvahantaṁ nija-ruci-ghaṭayā sādhvasaṁ dhvaṁsayantam |

tanvānaṁ śaṁ pradoṣe dhṛta-nava-navatā-sampadaṁ mādanatvād

advaitaṁ naumi rādhā-danuja-vijayinor adbhutaṁ bhāva-candram ||

**śrī-jīvaḥ :** āsṛṣṭer iti | bhūta-bhaviṣyad-vartamāna-vyāpinī yā sṛṣṭis tāṁ vyāpyākṣayiṣṇuṁ tad idam ivādbhutatvāya sarvatra saṅgamanīyam | iti premṇā udgamo darśitaḥ | hṛdayeti snehasya | vakrimāṇam iti mānasya | nijeti praṇayasya | prakṛṣṭe doṣe’py aparādhe’pi kāla-deśa-kṛta-duḥkha-rūpe doṣe vā śaṁ sukhaṁ tanvānam iti rāgasya | dhṛta-nava-navety anurāgasya | mādanatvād iti bhāva-pūrṇatāvasthā-lakṣaṇasya mādanasyeti | candra-pakṣe āsṛṣṭer iti candratve pūrṇatvaṁ darśitam | pradoṣe rajanī-mukhe | anyat spaṣṭam ||220|| (203)

**viśvanāthaḥ :** paurṇamāsī nāndīmukhīm āha—āsṛṣṭeḥ sṛṣṭiḥ prākṛtyāprākṛtī ca | tāṁ tām abhivyāpya sarva-kālam ity arthaḥ | akṣayiṣṇuṁ kṣaya-sambhāvanā-rahitam iti premṇa udgamo darśitaḥ | hṛdayeti | snehasya vakrimāṇam iti mānasya, nijeti praṇayasya, pradoṣe prakṛṣṭe doṣe duḥkhe’pi śaṁ sukhaṁ tanvānam iti rāgasya, dhṛta-navety anurāgasya, mādayati harṣayati sarvaṁ jagad apīti tasya bhāvas tasmād dhetor advaitam advitīyaṁ nirupamam iti mahābhāvasya śleṣeṇa mādana-saṁjñatvād dhetor madana-sambandhi-cumbanāliṅganādi-sukha-pratikṣaṇānubhāvakatvāc ca hetor advaitam | dvitaiva dvaitaṁ na vidyate dvaitaṁ dvitvaṁ yasya taṁ śrī-vṛndāvaneśvaryā vinā kvāpy anyatrānudayāt dvitvaṁ yasya nāstīty arthaḥ | rādhā-danuja-vijayinor āśraya-viṣayayoḥ | yadyapi sarvatraiva bhāveṣu tayoḥ parasparāśraya-viṣayatvaṁ vyākhyātaṁ tad apy atra na tathā vyākhyeyaṁ mādanasya śrī-rādhaikāśrayatvena rādhāyām eveti lakṣaṇokteḥ, advaitam ity udāharaṇokteś ca | naumi staumi | bhāva eva candro’sman-manoratha-kumuda-vṛnda-vikāśakatvāt | adbhutatvam atrāsṛṣṭer iti | pūrṇatve’pīti | dhṛta-nava-naveti viśeṣaṇa-trayeṇa prasiddha-candrato vailakṣaṇyāt | hṛdayeti, nija-rucīti, pradoṣa iti viśeṣaṇais tribhis tena saha sālakṣaṇyād rūpakam ||220|| (203)

**viṣṇudāsaḥ :** āsṛṣṭer iti | śrī-rādhā-kṛṣṇayor anyonyam uttarottara-mahābhāvollāsa-paramāvadhim anubhūya vismayotphulla-mānasā śrī-paurṇamāsī prasaṅga-vaśād vṛndā-nāndīmukhyau prati adbhuta-candra-rūpakeṇa varṇayati | rādhā-danuja-vijayinoḥ śrī-rādhā-kṛṣṇayoḥ bhāva eva candras taṁ naumi staumi | kimbhūtam ? adbhutaṁ citraṁ prasiddha-candrāt suṣṭhu vilakṣaṇam ity arthaḥ | adbhutatvam eva viśeṣaṇa-saptakena pratipādayati—āsṛṣṭer iti | āṅ maryādā-vacane [pā. 1.4.89] ity anena karma-pravacanīya-saṁjñatvam āṅaḥ atas tad-yoge, pañcamy apāṅ-paribhiḥ [pā. 2.3.10] ity abhivyāptārthe pañcamī | pūrva-sūtre vacana-grahaṇād abhivyāptau ceti vṛttau vyākhyānāt sṛṣṭam utpattim abhivyāpyety arthaḥ | akṣayiṣṇum avināśiṁ, prasiddha-candras tu kṣayiṣṇur eva | evaṁ sarvatraṁ vailakṣaṇyaṁ vyākhyeyam |

tathā hṛdayam eva vidhu-maṇiś candra-kānta-ratnaṁ taṁ drāvayati dravīkarotīti tathā tam | prasiddha-candras tu vidhu-maṇim eva drāvayati, na tu hṛdayam iti |

tathā pūrṇatve’khaṇḍatve’pi vakrimāṇam, aher iva gatiḥ premṇaḥ svabhāva-kuṭilo bhavet ity ādinā, muhur upacita-vakrimāpi śuddho jayati muradviṣi rādhikānurāgaḥ [dā.ke.kau. 2] ity ādi-rītyā ca kauṭilyam uccair vahantam | prasiddha-candras tu apūrṇatve khaṇḍatva eva vakrimāṇaṁ rekhākāratvāt kuṭilākāratāṁ vahati |

tathā nijāsādhāraṇī ruci-ghaṭā abhilāsa-śreṇiḥ utkaṇṭhātiśaya iti yāvat tayā sādhvasaṁ bhayopalakṣita-sambhrama-gauravādhikaṁ ca dhvaṁsayantam | gurur api gaurava-caryayā vihīnaḥ [dā.ke.kau. 2] ity ādi-rītyā tiraskurvantaṁ | prasiddha-candras tu nija-ruci-ghaṭayā svīya-kiraṇa-puñjena sādhvasaṁ tamasādijaṁ bhyam eva kevalaṁ dhvaṁsayati, na tu sambhramādikam |

tathā pradoṣe kṛṣṇasya rādhāyām apriyācaraṇa-rūpātikramaḥ, tasyāś ca tasmin mana-uddīpita-manyunā durvacanādi-prayogaḥ, sa sa eva prakṛṣṭo doṣas tasmin saty api śaṁ kalyāṇam ānandam iti yāvat tanvānaṁ vistārayantam | prasiddha-candras tu sarvadā pūrṇatvenaiva pratikṣaṇa-nūtana-nūtanatva-rūpā samṛddhir yena tam |

pradoṣe rātri-mukha eva śaṁ tanoti | tathā dhṛta-nava-navatā-sampat vibhur api kalayan sadābhivṛddiṁ [dā.ke.kau. 2] ity ādi-rītyā sarvadā pūrṇatvenaiva pratikṣaṇa-nūtana-nūtanatva-rūpā samṛddhir yena tam | mādanatvāt madakāritvāt hetoḥ | prasiddha-candras tu śukla-pratipadam ārabhya kalā-vṛddhi-kramata eva nava-navatā-sampadaṁ bibharti, tat tu na hi sarvadā |

kṛṣṇa-pratipadam ārabhya punaḥ kramato hrāsāt pratyuta vaiparītyaṁ bibharti | tathā advaitam ekaṁ sadā pūrṇatvenaiva eka-rūpam ity arthaḥ | mādanatvād ity atrāpi kākākṣi-golaka-nyāyena hetuḥ saṁyojyaḥ | prasiddha-candras tu pañcadaśa-tithiṣu pratidinam anya-rūpatvān naika-rūpam ||220||

—o)0(o—

**|| 14.221-222 ||**

atrerṣyāyā ayogye’pi prabalerṣyā-vidhāyitā |  
sadā-bhoge’pi tad-gandha-mātrādhāra-stavādayaḥ ||

atha **ayogye’pīrṣyā**, yathā dāna-keli-kaumudyām (92)—

viśuddhābhiḥ sārdhaṁ vraja-hariṇa-netrābhir aniśaṁ

tvam addhā vidveṣaṁ kim iti vanamāle racayasi |

tṛṇīkurvaty asmān vapur agharipor āśikham idaṁ

pariṣvajyāpādaṁ mahati hṛdaye yā viharasi ||

**śrī-jīvaḥ :** ayogye’pīti | cetanā-śūnyatvād iti bhāvaḥ ||221|| (204)

**viśvanāthaḥ :** ādi-śabdāc chrī-kṛṣṇāvalokana-cumbanāliṅana-samprayogādi-sukhānāṁ yugapad eva koṭiśo’nubhavaḥ | yathā karmī janaḥ koṭi-kalpa-gata-bhogyāni sukha-duḥkhāni ekasyām eva ghaṭikāyāṁ kadācid bhuṅkte, kintu tatra kāya-vyūhena | atra tu kāya-vyūhaṁ vinaiveti bheda iti ||221|| (204)

śrī-rādhā govardhane dānārthinaḥ śrī-kṛṣṇasya vana-mālāṁ vīkṣamāṇa tāṁ prati serṣyaṁ nīcair āha—viśuddhābhir asmābhir iti | vayaṁ tvāṁ kadāpi na dviṣma iti bhāvaḥ | nanu kiṁ mad-dveṣa-lakṣaṇaṁ paśyasīti | tatrāha—tṛṇīkurvatīti ||222|| (205)

**viṣṇudāsaḥ :** asya mādanasyānubhāvaṁ dig-darśanatayā kiñcid āha—atreti | atra mādanākhye mahā-bhāva-bheda-viśeṣe ayogya anucite sthāne’pi prabalerṣyāyāḥ prauḍhākṣāntarvidhāyitā kāritvaṁ sadā sarvadā bhoge sambhoge’pi kriyamāṇe tat tasya śrī-kṛṣṇasya gandha-mātrasya ye ādhārāḥ pātrāṇi teṣāṁ stavādayaḥ ādi-śabdena tat-praśaṁsā tad-abhivādanādayaś ca jñeyāḥ ||221||

tatreti | viśuddhābhir iti | govardhanopari nīla-maṇḍapikā-ghaṭṭe dāna-līlā-kautukinā śrī-kṛṣṇena dāna-cchalenāvaruddhā śrī-rādhā asya vakṣasi vana-mālāyāḥ saubhāgyātirekam anubhūya tad-asahamānā lalitāyāḥ puratas tāṁ nīcaiḥ serṣyam upālabhate | he vana-māle ! vraja-hariṇa-netrābhir asmābhiḥ sārdhaṁ vidveṣaṁ vairaṁ kim iti katham iva racayasi vidadhāsi ? kimbhūtābhiḥ ? viśuddhābhiḥ parama-sarala-cittābhir iti vidveṣāviṣayatvaṁ sūcitam | tathā hi śāstram—

upakāriṇi viśrabdhe śuddha-matau yaḥ samācarati pāpam |

taṁ janam asatya sandhaṁ bhagavati vasudhe kathaṁ vahasi || [hi.u. 1.80]

iti tan-nindā-śravaṇāt | tatrāpi ddhā sākṣād eva, na tu parokṣaṁ paramparayā vā | tatrāpi aniśaṁ nirantaram eva, na ca sakṛd eva |

nanu devi mayā te kim apakṛtaṁ yata īdṛśaḥ kalaṅko may vṛthārpyate ? tatrāha—tṛṇīti | yā tv asmān tadaikāśayaiva tyakta-sarvārthāḥ tṛṇīkurvatī avajñayā tṛṇam iva manvānā agharipoḥ śrī-kṛṣṇasya vapuḥ samagraṁ śarīram eva idaṁ dṛśyamānam iti vidveṣasyāddhātvam | āśikham āpādam iti ca pada-dvayaṁ karma-pravacanīya-yukte dvitīyā [pā. 2.3.8] iti abhivyāpty-arthe dvitīyā | karma-pravacanīyatvaṁ tu, āṅ maryādā-vacane [pā. 1.4.89] ity āṅas tat-saṁjñatvam | tatra vacana-grahaṇād abhivyāptau ceti vyākhyāya ākumāraṁ vaśas tava pāṇininety udāhṛtatvāc ca pariṣvajya āliṅgya mahati vistīrṇe hṛdaye viharasi svaira-līlayā yatra yatrāyaṁ gacchati, tatra tatrāsya saṅgaṁ kṣaṇam apy amuñcantī āndolana-khelayā vicarasi | aniśaṁ iit addheti ca pada-dvayam atrāpi yojyam |

vidagdha-mādhave ca—

ayi[[13]](#footnote-14) murali viśāla-cchidra-jālena purṇā

laghur atikaṭhinā tvaṁ granthilā nīrasāsi |

tad api bhajasi śaśvac cumbanānanda-sāndraṁ

hari-kara-parirambhaṁ kena puṇyodayena || [vi.mā. 4.7]

lalita-mādhave ca, yathā—

vicitrāyāṁ kṣauṇyām ajaniṣata kanyāḥ kati na vā

kaṭhorāṅgī nānyā nivasati mayā kāpi sadṛśī |

mukundaṁ yan muktvā samayam aham adyāpi gamaye

dhig astu pratyāśām ahaha dhig asūn dhiṅ mama dhiyam || [la.mā.2.22]

alaṅkāra-kaustubhe ca—

a[i] piasi gobiāṇaṁ peaṁ kaṇhassa ahara-pallaaṁ murali |

ṇia-para-bibeakusalā ammo ṇo honti sacchidāḥ || [a.kau. 3.28]

—o)0(o—

**|| 14.223 ||**

**sadā-bhoge’pi tad-gandha-mātrādhāra-stutir**, yathā śrī-daśame (10.21.17)—

pūrṇāḥ pulindya urugāya-padābja-rāga-

śrī-kuṅkumena dayitā-stana-maṇḍitena |

tad-darśana-smara-rujas tṛṇa-rūṣitena

limpantya ānana-kuceṣu juhus tad-ādhim ||

**śrī-jīvaḥ :** *na vyākhyātam |* (206)

**viśvanāthaḥ :** sadā-bhoge’pīti | mādana-bhāva-svabhāvād eva śrī-kṛṣṇāṅga-darśana-kāle’pi śrī-kṛṣṇāṅga-pariṣvaṅga-cumbanādi-mayāḥ sahasraśaḥ sambhogās tatrāpīty arthaḥ | mādane virahāsvīkārād api-kāro dustarkyatā-dyotakaḥ |

dṛṣṭa-carīḥ kāścit pulindīr anusṛtya śrī-rādhāha—pulindyaḥ śabarāṅganā eva pūrṇāḥ, vayaṁ tu apūrṇā evety atas tadīyaṁ tapo jijñāsamānāś cikīrṣāma ity anurāgo dhvanitaḥ |

nanu kena pūrṇāḥ ? tatrāha—urugāyasya padābjasya rāgo rañjanaṁ yatra tena śrī-yukta-kuṅkumena |

nanu tat-padābje kutratyaṁ kuṅkumam alagat ? tatrāha—dayiteti | dayitā-sambhogāt tadīya-sambandhīti bhāvaḥ | atas tadīya-parama-saubhāgyasya stutāv abhilāṣe ca sāhasaṁ kartum aśaknuvatyā mayā pulindya eva stūyanta iti bhāvaḥ | yadyapi dayitā svayaṁ saiva śrī-rādhā tad apy anurāgeṇa tad-amānanam |

nanu tena pulindīnāṁ kiṁ ? tatrāha—tṛṇeṣu rūṣitena lagnean dayitā-sambhogānantaraṁ śrī-kṛṣṇasya vana-vihārād iti bhāvaḥ |

nanu tato’pi kiṁ ? tatrāha—tad-darśaneti | tasya tṛṇa-lagna—kuṅkumasyāpi darśanena smara-ruk kandarpa-pīḍā yāsāṁ tāḥ | na jāne śrī-kṛṣṇa-darśane kim abhaviṣyad iti bhāvaḥ | tat kuṅkumam ānaneṣu kuceṣu limpantyaḥ satyas tad-ādhiṁ kandarpa-pīḍāṁ jahuḥ | śrī-kṛṣṇasya sākṣād ivāliṅgana-sukhānubhavenety arthaḥ | aho kuṅkumasyaiva ko’py ayaṁ śakti-viśeṣas tāsāṁ premṇa eveti bhāvaḥ | ānaneṣu lepanaṁ saurabhya-saundarya-lābhārthaṁ sveṣāṁ grāmyatva-sūcakaṁ ca ||223|| (206)

**viṣṇudāsaḥ :** sadeti | pūrṇā iti | śaradojjṛmbhamāna-śobhā-viśeṣeṇa parama-ramya-vana-śailādau gocāraṇāya gatvā śrī-kṛṣṇe viharati sati tasya veṇu-nāda-varṇana-prasaṅge śrī-vṛndāvaneśvarī paramparayāpi śrī-kṛṣṇa-caraṇa-spṛṣṭa-kuṅkuma-lava-lābhaṁ pulindīnām anubhūya tāsāṁ bhāgyātirekaṁ sa-vismayaṁ stauti | pulindyaḥ śaila-vāsinyaḥ śarvara-patnya eva pūrṇāḥ kṛtārthāḥ | tat katham ? ity ata āha—urugāyety ādinā | ādau dayitānāṁ preyasīnāṁ gopīnāṁ nirantaraṁ tena saha viharaṇāt | asmādṛśīnām iti vaktavye’pi yat sāmānyānyadayitātvenoktis tat tv anurāga-svābhāvyād ātmani tat-sambandha-lavasyāpy ananusandhānāt, staneṣu maṇḍitena aṅga-rāgatayā anuliptena tad-anu raho-vihāra-samaye urugāyasya śrī-kṛṣṇasya padābjayoḥ rāgeṇa raktimnā śrīḥ śobhā yasya tena kuṅkumena | punaḥ kṛṣṇasya vana-pradeśe caṅkramaṇena tṛṇeṣu rūṣitena lagnena—evambhūtena kuṅkumena karaṇena tāḥ pulindyaḥ ānaneṣu kuceṣu ca limpantyaḥ satyaḥ tat tasya kuṅkumasy darśanena smara-kṛtā ruk tāpo yāsāṁ tāḥ | tad-ādhiṁ smara-kṛta-manaḥ-pīḍāṁ jahus tyaktavatyaḥ | ato’tra jagati tā eva dhanyāḥ, na tu mādrśyaḥ kula-yoṣittvāt tal-lābha-bhāgyam apy alabhamānā iti sphuṭam eva tad-gandha-mātrādhāra-stutiḥ ||223||

—o)0(o—

**|| 14.224 ||**

yathā vā—

duṣkaraṁ katara-dāli mālatī

komaleyam akarot tapaḥ purā |

hanta goṣṭha-pati-nandanopamaṁ

yā tamālam amalopagūhate ||

**śrī-jīvaḥ :** pūrṇāḥ pulindya ity udāharaṇaṁ nātropapannam ity avadhārya prāha—yathā veti | duṣkaram ity udāharaṇaṁ gandha-mātra-śabdasya tat-sādṛśyābhāsa-paryanta-tātparyatvād upapadyate ||224|| (207)

**viśvanāthaḥ :** gandha-mātra-śabdasya śrī-kṛṣṇa-sambhoga-sādṛśyābhāsa-paryante’pi tātparyam astīti darśayitum āha—yathā veti | śrī-rādhā lalitām āha—duṣkaram iti ||224|| (207)

**viṣṇudāsaḥ :** pūrvodāharaṇe kaimutyam āpādayan tato’py atiśayatva-vivakṣayā tad-ākārāhāsa-mātra-sadṛśa-sthāvara-jāter api tamālasya sambandha-leśaja-saubhāgyaṁ mālatyām utprekṣamāṇāyāḥ śrī-rādhāyās tat-stavanena tad-atiśayaṁ darśayati—yathā veti | duṣkaram iti | śrī-vṛndāvana-pradeśe lalitayā saha puṣpāvacaārtham āgatā śrī-rādhā tatra tamāla-drumāvalanvinīṁ mālatīṁ dṛṣṭvā lalitāṁ sambodhya saślāgha-stutiṁ prāha—āli he lalite ! iyaṁ mālatī komalā iti mṛdulāpi duṣkaraṁ kaṭhorātmabhir api duranuṣṭheyaṁ sakāma-niṣkāmayor madhye katarat kiṁ-jātīyaṁ kiṁ-rūpaṁ vā tapaḥ akarot cakāra, purā pūrvasmin janmani samprati sthāvaratāt tat-karaṇa-yogyatābhāvāt | nanu, katham evaṁ jñātam ? kiṁ vā, tapasaḥ phalam asyām ākalitam ? tatrāha—hanteti | hanta niścaye anukampāyāṁ vā | yā mālatī goṣṭha-pati-nandanaḥ śrī-kṛṣṇas tena sahopamā-varṇādi-sāmyāt sādṛśyaṁ yasya taṁ tamālaṁ tāpiñcha-drumam upagūhya samāliṅgya nandati virājate ||224||

—o)0(o—

**|| 14.225 ||**

yoga eva bhaved eṣa vicitraḥ ko’pi mādanaḥ |

yad-vilāsā virājante nitya-līlāḥ sahasradhā ||

**śrī-jīvaḥ :** nitya-līlā śrīmad-darśanādiṣu dhyeyatayā prasiddhā | yadyapi mādano’yaṁ śrī-rādhāyā eva nirṇītas tathāpi tad-abhāvasyaivānyatrāpi vyāpter aneka-parikara-mayyas tā upapadyante | tad uktam—āsanna-janatā-hṛd-viloḍanam [u.nī. 14.161] iti ||225|| (208)

**viśvanāthaḥ :** yoge sambhoga eva, na tu vipralambhe | nanu pūrṇāḥ pulindya [u.nī. 14.223] ity atra, duṣkaraṁ kataradālīty [u.nī. 14.224] atra ca mādanasyodāharaṇe yogo na pratīyate ? ity ata āha—yad-vilāsā iti | sahasrādi-śabdānām asaṅkhyatva eva tātparyāt sahasradhā asaṅkhya-prakārā nityāḥ pratikṣaṇa-bhavā līlā āliṅgana-cumbanādyā yasya mādanasya vilāsāḥ kāryā anubhāvā iti yāvat | viśeṣeṇa rājante tasyāḥ pratyakṣatayā prakaṭībhavantīti sphūrtito vailakṣaṇyaṁ darśitam | yadaiva pulindīḥ stauti mālatyās tapaś ca tasminn api kāle sahasra-prakārā api śrī-kṛṣṇāliṅgana-cumbanādi-līlā anubhavaty evety arthaḥ |

ayam arthaḥ—bhāgavatāmṛtokti-siddhāntāt sambhoga-vipralambhayor yaugapadye prakāśa-bhedena vartata eva | prakāśa-bhede cābhimāna-bhedāt yatra prakāśe sambhogas tatra saṁyoginy evāham iti | yatra ca prakāśe vipralambho virahas tatra virahiṇy evāham iti śrī-vṛndāvaneśvarī khalv abhimanyate | yadā tu mādanākhyaḥ sthāyī svayam udayate, tat-kṣaṇa eva cumbanāliṅganādi-sambhogānubhava-madhya eva vividhaṁ viyogānubhava ity ekasminn eva prakāśe prakāśa-dvaya-dharmānubhavaḥ | sa ca vilakṣaṇa-rūpa eveti |

nanv evaṁ cet sambhoga-kāle’pi katham atitṛṣṇā-mayī tādṛśy uktiḥ sambhavatīti | tatrāha—vicitra iti | sahasradhā sambhoga-kāle sahasradhaivotkaṇṭhety adbhutam evety arthaḥ | tena vipralambhasya visphūrtir iti lakṣita-lakṣaṇenānurāgeṇa sahāsya sāṅkarya na mantavyam | tatra hi vipralambhasya prathamam anubhavaḥ | tataś ca kānta-smaraṇa-paunaḥpunyāt tasya sphūrtiḥ | sphūrti-prāpte śrī-kṛṣṇāliṅgana-kāle ca natiādṛśy utkaṇṭhoktiś ceti bahv evāntaram iti ||225|| (208)

**viṣṇudāsaḥ :** yoga eva saṁyoge sambhoga iti yāvat, na tu viśleṣe | eṣa mādanaḥ vicitraḥ vilakṣaṇaḥ | yat yasya mādanasya vilāsāḥ vibhramāvartāḥ sahasradhā asaṅkhya-prakārāḥ ||225||

—o)0(o—

**|| 14.226 ||**

mādanasya gatiḥ suṣṭhu madanasyeva durgamā |

na nirvaktuṁ bhavec chakyā tenāsau munināpy alam ||

**śrī-jīvaḥ :** mādanasya kvacin madanatayopāsyasya śrī-kṛṣṇasyeva tenāpi munienti śrī-śukeneti na gamyate ||225-6|| (208-9)

**viśvanāthaḥ :**

namaś caitanya-rūpāya mādhurya-sthāyine sadā |

sva-sāmarthye’py aho samyak sāmañjasyānuvartine ||

nanu tadāpi duṣkaraṁ kataradāli mālati [u.nī. 14.224] ity ādau sambhoga-kālānubhava-pratikūla-mālatyāmantraṇaṁ mālatyādāv avalokanaṁ ca durghaṭaṁ yadi ca mādana-lakṣaṇe sarva-bhāvodgamollāsīty atra sarva-padena sambhoga-vipralambha-tad-bheda-tat-prakārādayo’pi vaktavyās tad api sarveṣāṁ bhāvānāṁ yugapad udgame hetur mādanasya ko’pi dharma-viśeṣa eva bhaviṣyati taṁ ca vicvicya spaṣṭīkṛtya procya mādanasya lakṣaṇaṁ kim api kartum ucitam ity ata āha—mādanasyeti | rāma-rāvaṇayor yuddhaṁ rāma-rāvaṇayor iva itivat dustaratve’pi nirupamam evety arthaḥ | madanasyeva iti pāṭhe madanatayā kāma-bījenopāsyasya śrī-kṛṣṇasya tena muniā bharatena śukena vā ||226|| (209)

**viṣṇudāsaḥ :** asau mādanaḥ tena hetunā muniā bharatenāpi nirvaktuṁ niḥśeṣataḥ kathayituṁ kiṁ vā nirvacanīyatva-paryavasānāya alam atiśayena śakyā na bhavet | sambhāvanāyāṁ liṅ ||226||

—o)0(o—

**|| 14.227-229 ||**

kiṁ ca—

**rāgānurāgatām ādau snehaḥ prāpyaiva satvaram |**

**mānatvaṁ praṇayatvaṁ ca kvacit paścāt prapadyate ||**

**ata evātra śāstreṣu śrūyate rādhikādiṣu |**

**pūrva-rāga-prasaṅge’pi prakaṭaṁ rāga-lakṣaṇam ||**

**sphuranti vraja-devīṣu parā bhāva-bhidāś ca yāḥ |**

**tās tarkāgocaratayā na samyag iha varṇitāḥ ||**

**śrī-jīvaḥ :** sphurantīti | yathā rāsa-līlāyāṁ pūtanādy-anukaraṇāni | tarkāgocarā iti | jhaṭiti yoddhum asamarthā ity arthaḥ | yatnena tu bodhituṁ śrī-vaiṣṇava-toṣaṇyāṁ pūrvaṁ hi tāsāṁ śrī-kṛṣṇāntardhāne unmāda evoktaḥ | tatraiva vṛkṣeṣu pṛcchā taj-janmādi-līlā-gānaṁ ca tatra yā yā līlā gātum ārabdhā tasyāṁ tasyām evonmādānugateḥ pūtanādi-hetukena śrī-kṛṣṇa-viṣayaka-bhayena pūtanādy-āveśāt pūtanādy-anukaraṇaṁ syāt tathā pratipadyate | tataś ca tādṛśy unmāde sati svasmin iva śrī-kṛṣṇe yaḥ premā sa evāśrayas tad-abhāve bhayādi-bhāvasyāpy asiddhiḥ syāt | tad evaṁ śrī-vrajeśvary-anukaraṇaṁ ca, gopy ādade ity ādau, vaktraṁ vilīya bhaya-bhāvanayā sthitasya iti śrī-kuntī-vākyānusārān mātṛ-bhīta-śrī-dāmodarābheda-bhāvanāmayatvenaiva | kintu, śrī-dāmodarasyānuvartanābhāvāt tatra mātr-anukaraṇaṁ na jātaṁ, tad-anuvartanāt tasyās tad-anukaraṇaṁ jātam iti viśeṣe karaṇam avagantavyam | evan anyatrāpi ||229||

**viśvanāthaḥ :** sthāyi-bhāvam upasaṁharan prema-snehādāv ukta-kramo naikāntika ity āha—kiṁ ceti | rāgaḥ kartā ādau prathamata evodbhūya anurāgatāṁ prāpya snehaḥ san mānatvaṁ praṇayatvaṁ ca prāpnoti | pūrva-rāga-prasaṅge’pīti māna-praṇayādy-āvirbhāvaṁ vinaivety arthaḥ | rāga-lakṣaṇaṁ, yathā—

tārābhisāraka caturtha-niśā-śaśāṅka

kāmāmbu-rāśi-parivardhana deva tubhyam |

argho namo bhavatu me saha tena yūnā

mithyāpavāda-vacasāpy abhimāna-siddhiḥ || [padyā. 179, u.nī. 14.128] iti ||228||

parā bhāva-bhidā iti | yathā rāsa-līlāyāṁ pūtanādy-anukaraṇādīni sādhāraṇyāṁ ratāv eva, na tu sāmañjasya-samarthayoḥ | tābhyāṁ sakāśāt tasyā jāti-pramāṇayor alpatvāt dhūmāyitā evociteti bhāvaḥ | kintu sādhāraṇyā api rateḥ prema-daśāyāṁ jāty-alpatve pramāṇadhikyāt ||229||

**viṣṇudāsaḥ :** evaṁ raty-avasthāta upakramya mahā-bhāva-paryantaṁ krameṇa uttarottarotkarṣaṁ bhāvasya lakṣaṇodāhṛtibhyāṁ nirūpya upakramasya prāyikatāṁ darśayati—kiṁ ceti | rāgety ādi-padya-trayaṁ sugamam ||227-229||

—o)0(o—

**|| 14.230-233 ||**

**sādhāraṇyāṁ ratāv eva dhūmāyitatayā matāḥ |**

**jvalitās tu rati-premṇor dīptāḥ snehādi-pañcasu |**

**rūḍhe bhāve tathoddīptāḥ sudīptā mohanādiṣu ||230||**

**iyaṁ prāyikatā kintu śreṣṭha-madhyādi-bhārataḥ |**

**deśa-kāla-janādīnāṁ kvāpy eṣāṁ syād viparyayam ||231||**

**ādyā premāntimāṁ tatrānurāgāntāṁ samañjasā |**

**ratir bhāvāntimāṁ sīmāṁ samarthaiva prapadyate ||232||**

**ratir narma-vayasyānām anurāgāntimāṁ sthitim |**

**teṣv eva subalādīnāṁ bhāvāntām eva gacchati ||233||**

**śrī-jīvaḥ :** iyaṁ sādhāraṇīty ādy ukta-prakārā prāyikatā jñeyā | tad idaṁ prācureyeṇaiva proktam ity arthaḥ | kintu deśādīnāṁ śreṣṭhatvāditvāt kvacid viparyayo’pi syāt ||230||

ādyā sādhāraṇi ratir iti | śrī-vraja-devīr atyanumodanātmikā ratir ity arthaḥ ||232||

**viśvanāthaḥ :** tathā samañjasā-samarthayor api jāti-pramāṇādhikyāj jvalitā evocitety abhipretyāha—jvalitās tv iti | atra samañjasātaḥ samarthāyāṁ ratau jvalitasya vaiśiṣṭyaṁ jñeyam | tathā rateḥ sakāśāt premṇi ca | yathā snehādi-pañcasu sneha-māna-praṇaya-rāgānurāgeṣu dīptā iti yathottaraṁ dīptavtvasya vaiśiṣṭyaṁ, tathā samañjasā-sambandhibhyas tebhyaḥ samarthā-sambandhiṣu śraiṣṭhyaṁ ca | mohanādiṣv iti mohana-bheda-mādana-bhedeṣv ity arthaḥ ||229-230||

evam uktā vyavasthāpi na sārvatrikīty āha—iyam iti | deśa-kāla-pātrādīnāṁ śreṣṭha-madhya-kaniṣṭhatvāt snehādāv api jvalitā ity evam | atra deśa-kāla-janādīnām ity atrādi-śabdāt saṁsargo grāhyaḥ ||231||

uktānāṁ bhāvānām āśrayālambanaṁ niścinoti—ādyā sādhāraṇī premaivāntimo yatra tathābhūtāṁ sīmāṁ prapadyate, tena kubjīadnāṁ rati-premāṇau dvāv eva sthāyinau | samañjasā anurāgāntām iti | tena paṭṭa-mahiṣīṇāṁ rati-prema-sneha-māna-praṇaya-rāgānurāgāḥ sapta sthāyinaḥ ||232||

narma-vayasyānāṁ kokilādīnām ||233||

**viṣṇudāsaḥ :** sādhāraṇyāṁ pūrvokta-rati-bheda-viśeṣe eva-kāreṇa tasyāṁ jvalitādeḥ | samañjasādi-dvaye ca dhūmāyitānāṁ parihāra uktaḥ ||230||

evaṁ sārdha-ślokena sāttvika-bhedānāṁ sthitiṁ nirūpyāsyā api prāyikatvam āha—iyam iti | śreṣṭha-madhyādi-bhāvataḥ deśa-kāla-janādīnāṁ śreṣṭha-madhya-kaniṣṭhatvāt hetoḥ kvāpi kutrāpi sthāne kāle vā | eṣāṁ jvalitādi-sāttvika-bhedānāṁ viparyayaḥ vaiparītyam api ||231||

ādyeti ādyā sādhāraṇī | sīmām avadhiṁ prapadyate prāpnoti | teṣu narma-vayasyeṣu madhyeṣu bhāvāntāṁ rūḍha-bhāvāntām ||232-233||

—o)0(o—

iti śrī-śrī-ujjvala-nīlamaṇau

sthāyi-bhāva-prakaraṇam

||14||

1. mohayaty (Vishnudas’s reading). [↑](#footnote-ref-2)
2. lokokta-rītyaivoktāni | [↑](#footnote-ref-3)
3. BRS 1.2.304. [↑](#footnote-ref-4)
4. These two verses are found in *Sādhana-dīpikā*, *caturtha-kakṣā*, but their original source work is unknown. They are not specifically attributed to Rupa Goswami there. [↑](#footnote-ref-5)
5. BRS 2.1.43. [↑](#footnote-ref-6)
6. I read *saiṣānandasya mīmāṁsā bhavati*. [↑](#footnote-ref-7)
7. In the Haridas Das edition, the commentary being referred to here follows BRS 1.2.59. [↑](#footnote-ref-8)
8. tvad-dhana-rāga-rāśibhiḥ in printed edition. [↑](#footnote-ref-9)
9. This verse is credited to Umapati Dhara, a contemporary of Jayadeva. SKM 1.61.1. Also cited in BRS commentaries to 2.4.178, as an example of the vyabhicāri, supti. [↑](#footnote-ref-10)
10. This verse is credited to Aparajita. It is fairly old, as it is cited in many collections, e.g. SKM 1.58.4 (anonymous); Dhvanyāloka, Vakpadīya 2.59; etc. [↑](#footnote-ref-11)
11. This verse is attributed to Shanmasika. It is quoted in several collections: Śārṅgadhara-paddhati 3428, Sūktimuktāvali 43.32; Subhāṣitāvali 1355, etc. [↑](#footnote-ref-12)
12. are mayūri kṣipraṁ bhaṇa pariharantīṁ kuṭilatāṁ

    kuñje gūḍhāṅgo nivasati kutra piccha-maulī |

    navāmbhoda-śreṇī-stanita-gaṇato’py arbuda-guṇaṁ

    priyaṁ bho yuṣmākaṁ murali-janitaṁ yasya raṇitam || [↑](#footnote-ref-13)
13. sakhi [↑](#footnote-ref-14)